
SRAIGĖ IR RADASTAS 


Aplink sodą ėjo lazdynų žalitvorė; už jos traukėsi laukai 
ir pievos, kur buvo ganomos karvės ir avys. Vidury sodo žy. 
dėjo radastų krūmas; po juo lindėjo sraigė. Ji daug vidaus 
turinio turėjo — ji save pačią turėjo. 

— Palaukit, ateis ir mano laikas! — tarė ji. — Aš duosiu pa- 
sauliui svarbesnių daiktų negu tie radastai, riešutai arba pie- 
nas, kuriuos duoda erškėčiai, lazdynai ir karvės su avimis! 

— O, aš daug ko laukiu iš tavęs! — sako radastų krūmas.— 
Ar negalėčiau žinoti, kuomet gi tas bus? 

— Palauk, neskubėk! — atsakė sraigė.— Tik jūs be reikalo 
taip skubate! Skubos darbą velnias renka! 

Kitus metus sraigė gulėjo beveik toj pačioj vietoj, saulėje, 
po radasto krūmu, vėl pilnu pumpurų; pumpurai kėtėsi, žy- 
dėjo gražiais radastais, o krūmas leido. vis naujus ir naujus 
pumpurus. 

Sraigė pusiau išlindo iš kaušelio, pastatė ragelius ir vėl juos 
suglaudė. 

— Viskas kaip buvę! Nei kiek neatsimainė! Radastų krū- 
mas tebežydi kaip žydėjęs; nei per plauką nenužengęs tolyn! 

Praėjo vasara, atėjo ruduo, radastų krūmas žydėjo ir kve- 
pėjo, ligi sniegas ėmė snigti. Radosi drėgna, šalta, radastas 
palinko į žemę, sraigė nušliaužė ir įlindo į samanas, po sau- 
sais lapais. | 

Vėl atėjo pavasaris, vėl pražydo radastas, ir išlindo 
sraigė. 

— Tu jau senas dabar! — tarė ji radastui.— Metas jau il- 
sėtis! Tu davei pasauliui visa, ką galėjai duoti; ar daug — 
jau kitas klausimas, to svarstyti nėr man laiko. O kad tu vi- 
sai nieko nesi padaręs savo vidaus ūgiui — tai man ir dabar 
aišku! Šiaip iš tavęs būtų kas kita išėję. Ką pasakysi sau pa- 
siteisinti? Tu veikiai juk stagaru pavirsi! Ar supranti bent, ką 
aš sakau? 

— Tu mane gąsdini! — tarė radastas.— Aš to niekuomet ne- 
su galvojęs! | 


— Taip, taip, tu, Matyti, Maža esi varginęs save tais gal- 
vojimais! O ar buvo tau atėjęs kuomet šitas klausimas, ar esi 
bent kartą aiškinęsis sau, kodėl, tikrai sakant, tu žydi ir kaip 
tat yra, kodėl šiaip, kodėl ne kitaip? 

— Ne! — atsakė radastas.— Aš gyvenau, gyvendamas džiau- 
giausi ir džiaugdamasis žydėjau — kitaip daryti negalėjau! Sau- 
lė taip kaitino, oras taip mane gaivino, aš gėriau skaidrią rasą 
ir sodrų lietų; aš kvėpavau, aš gyvenau! Aš traukiau gyvybės 
sultis iš žemės, ėmiau peną iš oro, gyvenau kaip tinkamas, 
džiaugiausi laime ir žydėjau —tas ir oo mano gyvenimas, 
mano laimė. Kitaip aš negalėjau! 

— Taip, gražiai tu gyvenai ir vargo nematei, ką čia besa- 
kysi! — tarė sraigė. 

— Žinoma! Juk tiek daug buvo man duota! — atsakė ra- 
dastas.— Bet tau duota dar daugiau! Tu esi tokia galvota, taip 
viskuo apdovanota. .. Tu turi nustebinti pasaulį! 

— Kurių balų aš čia galvosiu! — sako sraigė.— Aš jūsų pa- 
saulio nei žinoti nenoriu! Kas jis man? Man gana rūpintis 
savim! 

— Taip, ket man rodosi, kad mes visi turim atiduoti pa- 
sauliui tą, kas yra mūsų geriausia!.. Aš galėjau duoti pasau- 
liui tiktai radastų!.. Bet tu? Tau duota taip daug! O ką tu 
davei pasauliui? Ką tu jam duosi? 

— Ką aš daviau? Ką duosiu?! Spjaunu aš į jį! Sakyk, ko jis 
vertas, tas tavo pasaulis? Man visai jis nerūpi. Duok jam ra- 
dastų — iš tavęs daugiau juk nieko nesulauksi! O lazdynai 
tegu duoda jam riešutus, karvės ir avys — pieną, jų.yra savo 
pasaulis! Mano pasaulis — aš pati! Aš užsidarysiu savo name- 
ly — ir galas! Pasaulis man nerūpi! 

Ir sraigė įsitraukė į savo kaušelį ir užsidarė. 

— Kaip graudu! — tarė radastas.— Ir aš norėčiau užsida- 
ryti, bet negaliu; visos mano .galvbės veržte veržiasi oran, ir 
turiu žydėti! Mano žiedai krinta, jų lapelius vėjai nešioja! 
Bet mačiau, kaip vieną lapelį įsidėjo motina į maldų knygą, 
kitą prisiglaudė prie krūtinės skaisti graži mergelė, trečią pa- 
bučiavo šypsančios vaiko lūpos! .. Ir aš buvau toks laimingas! 
Tai tokie Mano atsiminimai, tai toks mano gyvenimas! 

Žydėjo ir kvepėjo radastų krūmas, pilnas nekalto džiaups- 
mo ir laimės, o sraigė įkniubusi snapsojo savo namely — pa- 
-saulis jai nerūpėjo. 

Slinko metai po metų. . 

Sraigė virto žeme žemėje, radastas virto žeme žemėje; at- 
siminimų radastas išblėso maldų knygoje... Bet sode žydėjo 
nauji radastai, po jais šliaužiojo naujos sraigės; jos taip pat 
lindo į savo namelius i: spjaudėsi — pasaulis joms nerūpėjo! 

Ar nenorit, kad tą istoriją dar kartą nuo pradžios apsaky- 
čiau? Juk ji nesimaino! 


KIAULIAGANIS 


Gyveno kartą toks neturtingas kunigaikštis. Jo kunigaikštys- 
tė buvo labai maža, bet vis dėlto galėjo išmaitinti jam pačią, 
1r jis-sugalvojo vesti. 

Buvo tikrai nepaprastas daiktas, kad jis išdrįso paklausti 
imperatoriaus dukters: ,,Ar eisi už manęs?“ Jis turėjo garbingą 
vardą ir žinojo, kad šimtai karalių dukterų būtų mielai sutikę 
tekėti už jo. O ką jam atsakė ta imperatoriaus duktė? Pa- 
klausykim, kaip ten buvo. 

Ant kunigaikščio tėvo kapo augo neregėtos gražybės rožių 
krūmas. Žydėjo jis tik sykį per penkerius metus ir krovė tik 
vieną vienintelį žiedą. Bet ta rožė labai gardžiai kvepėjo, uos- 
tydamas turėjai pamiršti visus šios žemės vargus ir rūpesčius. 
Tas kunigaikštis turėjo dar lakštingalą, o kai ji giedodavo, ro- 
dėsi, kad jos gerklėj sudėtos visos dangaus melodijos. Tą rožę 
ir lakštingalą turėjo gauti princesė, todėl rožė ir lakštingala 
buvo sudėtos į sidabrines dėžutes ir nusiųstos princesei. 

Imperatorius liepė nunešti „siuntinį į didžiąją salę, kur prin- 
cesė su rūmų damomis žaidė „svečius“ — kito darbo ji neturė- 
jo. Pamačiusi dėžutes su dovanomis, iš džiaugsmo ji suplojo 
delnais. 

— Kad čia būtų maža katytė! — sušuko ji, paėmusi vieną 
dėžutę. 


Bet toj dėžėj buvo rožių krūmas su gražiu žiedu. 

— Kaip dailiai padaryta! — stebėjosi visos rūmų damos. 

— Daugiau kaip dailiai — atsiliepė imperatorius, — tiesiog 
gražiai! 

Bet princesė pauostė rožę ir tik nepravirko. 

— Fe! — tarė ji.— Ji ne dirbtinė, o tikra! | 

— Fe! — atkartojo visos rūmų damos.— Tikra! 

— Palaukit, nesikarščiuokit, pažiūrėkim, kas yra kitoj dė- 
žutėj, — tarė imperatorius. 

Iš dėžutės pasirodė lakštingala ir ėmė taip gražiai giedoti, 
jog niekas nedrįso ką prikišti. 

— Superbe! Charmant!'!— gyrė rūmų damos. Jos kalbėjo 
visos prancūziškai, viena prasčiau už kitą. 

— Kaip šitas paukštelis man primena mirusios karalienės 
tabokinę su muzika! — pasakė vienas senas kiemiškis.— Toks 
pat tonas, toks pat ir atlikimas! 

— Tiesa! — tarė imperatorius ir pravirko kaip vaikas. 

— Tikiuosi, kad tas paukštis nėra gyvas, — pasakė prin- 
cesė. 

— Gyvių gyviausias! — atsakė pasiuntiniai, atnešę tas 
dovanas. 

— Tai tegu skrenda, kur nori! — tarė princesė ir liepė ku- 
nigaikščio neleisti pro duris. 

Bet jis nenustojo „vilties, išsitepė veidą tamsiais dažais, už- 
sismaukė kepurę ant akių ir pasibeldė į duris. 

— Labą dieną, impėratoriau! — tarė jis.— Ar negaučiau ko- 
kio darbo čia prie rūmų? | 

— Daug kas čia dabar ieško darbo, visiems negali ištek- 
ti —atsakė imperatorius.— Beje, man reikalingas toks, kur ga- 
nytų kiaules, turiu aš jų baisiai daug. 

Tokiu būdu kunigaikštis tapo imperatoriaus kiauliaganiu. 
Gyventi gavo jis mažutį kambariūkštį prie kiaulių migio. Visą 
dieną jis ten dirbo šneipštė ir lig vakaro padarė tokį gražų 
puodą su skambaliukais aplink. Puodui verdant, skambaliukai 
skambino seną gražią dainelę: 


1! Puiku! Gražu! (Pranc.) 


9 


Augustinai, kas tik buvo, 
Viskas dingo, viskas žuvo! 


Bet didžiausia gudrybė buvo ta, kad, laikant pirštą ant ga- 
ro, einančio iš to puodo, galima buvo tuojau sužinoti, kas 
kokius valgius verda visame mieste. Juk tai buvo nepalyginti 
geresnis daiktas kaip tikroji rožė! 

Princesė išėjo pasivaikščioti su visomis rūmų damomis ir iš- 
girdo skambalėlių melodiją. Išgirdusi labai apsidžiaugė — ji pa- 
ti mokėjo su fortepijonu paskambinti tą dainelę ,„Augustinai, 
kas tik buvo“, ir tai su vienu pirštu. 

— Oi, ir aš tai moku! — tarė princesė.— Turi būti mokytas 
kiauliaganis! Eikit kas iš jūsų ir paklauskit, už kiek atiduotų 
tą prietaisą! 

Viena rūmų dama turėjo eiti, bet eidama įsimovė kojas į 
medines klumpes. 

— Kiek nori už tą puodą? — paklausė ji. | 

— Dešimtį princesės pabučiavimų! — atsakė kiauliaganis. 

— Dieve saugok! — sušuko rūmų dama. 

— Pigiau nebus! — griežtai pasakė kiauliaganis. 

— Ką jis pasakė? — paklausė princesė. 

— To negaliu atkartoti! — atsiliepė rūmų dama.— Baisus 
daiktas! 

+— Tai pakuždėk man į ausį! 

Ir ji pakuždėjo. 

— Koks nepraustaburnis! — pasipiktino princesė ir buvo be- 
einanti tolyn, tik skambaliukai vėl gražiai suskambėjo: 


Augutinai, kas tik buvo, 
Viskas dingo, viskas žuvo! 


— Palauk! — tarė princesė.— Eik ir paklausk, ar jis nesu. 
tiks atiduoti už dešimtį pabučiavimų rūmų damų? 

— Ne, dėkui! — atkirto kiauliaganis.— Dešimtį pabučiavimų 
princesės, kitaip nebus puodo! - 

— Koks užsispyrėlis! — sakė princesė.— Nieko nepadarysi! 
Tik jūs apstokit mane, kad niekas nematytų. 

Rūmų damos apstojo princesę iš visų pusių su savo plačiais 
sijonais, kiauliaganis gavo dešimtį pabučiavimų, o princesė 
puodą. 

Koks buvo džiaugsmas! Visą vakarą ir visą kitą dieną puo- 
das turėjo kunkuliuoti, visame mieste nebuvo nei vienos vir- 
tuvės nuo rūmų šambeliono lig menkiausio kurpiaus, kad 
princesė nežinotų, kokie valgiai buvo verdami. 

Rūmų damos šoko ir plojo delnais. a 

— Žinom, kas šiandien verda saldžią sriubą, o kas košę! Ži- 
nom, kas valgys sklindžius, o kas kotletus! Kaip įdomu! 

— Baisiai įdomu! — patvirtino vyriausia rūmininkė. 

— Taip, bet laikykit prikandusios liežuvius, atsiminkite, kad 
„esu imperatoriaus duktė! 

— Suprantamas daiktas! — atsakė visos. 

Kiauliaganis, vadinas, kunigaikštis (bet niekas nežinojo, kad 
jis nėra tikras kiauliaganis), laiko negaišo ir padirbo tokią 
tarškynę, jog sukama ji griežė gražiausius valsus, polkas ir 
visus kitus šokius, išrastus nuo pasaulio pradžios. 

— Tai superbe! — tarė pro šalį eidama princesė.— Niekados 
nesu girdėjusi panašaus gražumo! Eik ir paklausk, kiek jis 
norėtų už tą instrumentą, bet daugiau aš jo nebebučiuosiu! 

— Nori šimto pabučiavimų! — atsakė rūmų dama, grįžusi 
nuo kiauliaganio. 

— Gal pasiuto! — sušuko princesė ir nuėjo tolyn. Bet pa- 
ėjusi kiek kelio sustojo.— Reikia remti meną,— tarė ji — Juk 
esu imperatoriaus duktė! Pasakyk, kad gaus dešimtį pabučia- 
vimų, o kitus iš rūmų damų! 

— Bet mes nelabai norėtumėm! — priešinosi rūmų damos. 

— Tuščia kalba! — pasakė princesė.— Jei aš jį bučiavau, 
tai ir jūs turite pasiaukoti! Nepamirškite, kad aš jus peniu 
ir moku algą! 

Ir rūmų dama gavo vėl eiti pas kiauliaganį. 

— Šimtas pabučiavi ų princesės! — atrėžė jis.— Jei ne, ne- 
regės tarškynės! 

— Stokit aplink! — paliepė princesė. Ir visos rūmų damos 
apstojo ją, o kiauliaganis ėmė bučiuoti. 

— Koks ten susigrūdimas prie to kiaulių migio? — tarė im- 
peratorius, išėjęs į balkoną. Jis pasitrynė akis ir užsidėjo aki- 
nius— Tai rūmų damos, eisiu žemyn pažiūrėti, ką ten jos 
veikia. 

Jis giliai įsispyrė į jau gerokai numintas šlepetes ir pasku- 
boms nušlepsėjo per kiemą. 

Tylėdamas jis prislinko prie būrio rūmų damų, o tos beskai- 
tydamos pabučiavimus nei justi nejuto jo ateinant; jos tik žŽiū- 
rėjo, kad kiauliaganis negautų jų nei per daug, nei per maža. 
Imperatorius pasistiebęs pažvelgė. 

— Gi čia kas? — sušuko jis, pamatęs dukterį Eučiuojantis su 
kiauliaganiu, ir, nusimovęs vieną šlepetę, kad gi paukštelės jai 
per galvą tuo metu, kada kiauliaganis ją bučiavo aštuoniasde- 
šimt šeštą kartą. 

— Šalin nuo manęs! —suriko įtūžęs imperatorius. Ir abudu, 
princesė ir kiauliaganis, buvo ištremti iš jo viešpatystės. 

Princesė ėmė verkti, o kiauliaganis juokavo, ir lietus smar- 
kiai lijo. 

— Oi, aš nelaiminga! — raudojo princesė— Kodėl netekė- 
jau už gražaus kunigaikščio? Oi, kokia aš nelaiminga! 

Kiauliaganis pasislėpė už medžio, nusiplovė nuo veido tam- 
sius dažus, nusimetė skarmalus, apsivilko puikiais savo drabu- 
žiais ir atėjęs pasirodė toks gražus, jog pringesė iš nustebimo 
ir pagarbos nusilenkė prieš jį. 

— Dabar aš tave niekinu! — tarė jis.— Tu nenorėjai tekėti 
už tikro kunigaikščio; nemokėjai suprasti rožės ir lakštingalos 
svarbos, o bučiavai kiauliaganį už menkus žaisliukus. Kaip pa- 
siklosi, taip išmiegosi! 

Paskui sugrįžo į savo kunigaikštystę ir užtrenkė duris prieš 
pat jos nosį. 

Dabar ji stovėjo lauke ir dejavo: 


Augustinai, kas tik buvo, 
Viskas dingo, viskas žuvo! 

JONAS KVAILYS 


Naujai atpasakota sena istorija 


Buvo kartą kaime sena sodyba, o toje sodyboje gyveno 
senas bajoras. Jis turėjo du išmintingus sūnus — tokius išmin- 
tingus, jog vis tiek jiems išminties būtų užtekę, nors jie per- 
pus būtų buvę kvailesni. Abu rengėsi pirštis karaliaus dukte- 
riai, ir čia nebuvo ko stebėtis, nes visiems buvo paskelbta, kad 
ji tekės už to, kur pasirodys visų išmintingiausias, 

Broliai rengėsi aštuonias dienas. Ilgiau rengtis neleido pa- 
skirtas piršlybų laikas, bet užteko ir tiek — jie buvo labai mo- 
kyti ir gudrūs vyrai. Vienas atmintinai mokėjo visą lotynišką 
žodyną ir galėjo atpasakoti, kas buvo parašyta vietos laikrašty- 
je per trejus metus, nuo pradžios iki galo ir atvirkščiai. Kitas 
puikiausiai žinojo visus cechų įstatymus ir galėjo visados pasa- 
kyti, kaip, kada ir kur turi elgtis meistras; be to, jis mokėjo 
gražiai siuvinėti petnešas, turėjo miklius pirštus ir gerą skonį. 
Ir vienas, ir kitas tvirtino: „,„Karalaitę gausiu aš!" 

Tėvas padovanojo jiems po gerą žirgą: tam, kur atmintinai 
mokėjo žodyną ir laikraščius — žirgą juodą kaip sabalą, o tam, 
kur žinojo cechų įstatymus ir mokėjo siuvinėti — žirgą baltą 
kaip putą. Broliai lūpas išsitepė žuvių taukais, kad lengviau 
būtų kalbėti. Susirinko į kiemą visi tarnai žiūrėti, kaip jie 
sėdasi ant arklių. Atėjo ir trečias brolis. Vadinas, buvo trys 
broliai, tik trečias nebuvo laikomas broliu — jis buvo ne toks 
mokytas kaip vyresnieji, todėl jį ir vadino Jonu kvailiu. 

— Kur jūs? Prieš ką taip išsipustėte? — paklausė jis. 

— Pas karalių jojame, karaliaus dukteriai pirštis. Ar tu ne- 
girdėjai, kad apie tai skambina po visą kraštą? 

Ir jie viską papasakojo. 

— Matai kaip! — stebėjosi Jonas kvailys.— Ir aš kartu 
josiu. 

Broliai tik pasijuokė iš jo ir nudūmė. 

— Tėve, duok man arklį! — tarė kvailys.— Labai noriu ka- 
ralaitės! Eis už manęs — gerai; neis — aš pats ją paimšiu! 

— Nekalbėk niekų,— subarė tėvas.— Arklio negausi! Ar ta- 
vo nosiai ta karalaitė? Tavo broliai — kas kita, jie gudrūs! 

— Jeigu neduodi man arklio,— pasakė Jonas kvailys — aš 
pasibalnosiu ožį ir joju. Ožys mano, kas gali uždrausti! 

Ir štai Jonas apsižergė ožį, spustelėjo kųlnais į šonus ir pa- 
sileido vieškeliu. Lėkė kaip viesulas! 

— Štai ir joju! — džiaugėsi kvailys ir užtraukė smagią 
dainelę. 

Broliai neskubėdami jojo ristele priekyje ir tylėjo: jie 
norėjo gerai apgalvoti, kaip pasveikins ir ką kalbės su ka- 
ralaite. 

— Eil — suriko jiems Jonas.— Štai ir aš joju! Žiūrėkit, ką 
radau ant kelio! — Ir jis parodė broliams negyvą varną. 

— O tu, kvaily! — atsiliepė jie— Ką gi veiksi su ja? 

— Aš ją karalaitei padovanosiu. 

— Gerai, padovanok! — jie nusijuokė ir nujojo toliau. 

— Ei! — vėl riktelėjo Jonas.— Žiūrėkite, dabar ką radau! 
Ne kiekvieną dieną tokį daiktą gali rasti! 

Broliai vėl atsigręžė pažiūrėti. 

— Tai kvailys! — pasakė jie— Sena medinė klumpė ir dar 
su nuskeltu priešakiu! Gal ir ją padovanosi karalaitei? 

— Padovanosiu! — atsakė Jonas. 

Broliai vėl pasijuokė ir nujojo toliau. 

— Ei! Klausykit! — vėl šūktelėjo Jonas.— Kuo tolyn, tuo 
geryn! Tokio daikto ir nesugalvosi! 

— Dar ką radai? — paklausė broliai. 

— E, ne! — atsakė Jonas.— Nesakysiu! O karaliaus duktė 
kaip apsidžiaugs! | 

— Oi! — nusispjovė broliai. — Juk tai purvas, išmestas iš 
griovio! 

“| — Tikra tiesa! — patvirtino Jonas.— Geriausias purvas, toks 
minkštutis ir kaip jis limpa prie pirštų! — Ir jis prisidrėbė pilną 
kišenę purvo. | 

Broliai pasileido šuoliais ir atjojo valanda anksčiau už Jo- 
ną. Prie miesto vartų susirinko didelė daugybė jaunų vyrų. 
Ten juos surašė visus ir sustatė eilėmis po šešis taip arti prie 
viens kito, kad jie ir rankų negalėjo pajudinti. Tai gudriai buvo 

sugalvota, šiaip galėjo pradėti tarpusavy peštis — juk kiekvie- 
nas norėjo būti pirmutinis. | ) 

Kiti šalies gyventojai grūdosi aplink pilį ir žiūrėjo pro lan- 
gus, norėdami pamatyti, kaip karalaitė sutinka jaunikaičius. 
Reikia pasakyti, kad, vos tik kuris iš jų įžengs į salę, tuoj visa 
jo gudrybė ir dingsta. 

— Netinka! — skelbė karaliaus duktė.— Šalin! 

Dabar įėjo vienas iš trijų Erolių — tas, kur mokėjo atmin- 
tinai žodyną. Bet jis, belaukdamas eilės, viską buvo jau už- 
miršęs. Einant grindys girgždėjo, lubos buvo iš veidrodžių, ir jis 
galėjo save matyti aukštyn kojomis. Prie kiekvieno lango sto- 
vėjo trys raštininkai ir savivaldybės tarėjas, jie užrašinėjo 
visus čia pasakytus žodžius, kad juos galėtų įdėti į laikraštį. 
Toks laikraštis buvo pardavinėjamas prie kampo už du šilin- 
gus. O kambaryje dar kūrenosi krosnis. Ji degė labai kaitriai, 
jos šonai buvo raudoni kaip žarija. 

— Koks karštumas! — prašneko pagaliau jaunikaitis. 

— Šiandieną tėvas viščiukus kepa, tai ir karšta! — atsilie- 
pė karaliaus duktė. | 

— E-el — pralemeno jaunikaitis. 

Jis nesitikėjo, kad jų kalba bus tokia. Niekaip nemokėjo 
pratarti nei vieno žodelio, nors ir labai norėjo sugalvoti ką 
nors linksmesnio. 

— E-e! — pakartojo jis. 

— Netinka! — pasakė karalaitė.— Šalin! 

Ir jam reikėjo išeiti. Tada ėjo antrasis brolis. 

— O, kaip čia karšta! — pasakė jis. 

— Mes viščiukus kepam! — paaiškino karaliaus duktė. 

— Ką? E-el Ką? — paklausė jis. 

Ir visi raštininkai užrašė: „Ką? E-e! Ką?“ 

— Netinka, — pasakė karalaitė.— Šalin! 

Paskui buvo Jono kvailio eilė. Tas į vidų įbrazdėjo raitas 
ant ožio. 

— Koks pasiutęs karštumas! — susiraukė jis. 

— Tai aš viščiukus kepu! — pasakė karaliaus duktė, 

— Kaip gerai! — tarė kvailys.— Gal ir aš pasičirškinsiu sa- 
vo varną? 


— Žinoma! — atsakė karalaitė— O kaip tu ją kepsi? Nėra 
nei keptuvės, -nei puodo. 

— Aš turiu! — atšovė Jonas, išsitraukė seną klumpę ir pa- 
dėjo ant jos varną. 

? — Tos varnos pietums užteks! — pasakė karalaitė— O pa- 
dažą iš kur imsi? 

— Ogi mano kišenėje yra! — atsakė Jonas.— Turiu per 
akis! — Ir jis pakabino gerą gniužulą purvo iš kišenės. 

— Tas man tai patinka! — džiaugsmingai tarė karaliaus duk- 
tė.— Visada tu rasi atsakymą. Tau žodžio pirkti nereikia, ir aš 
už tavęs tekėsiu. Tik žinok, kiekvieną mūsų pasakytą žodį už- 
rašo, O kitą dieną jis jau atsiduria laikraštyje. Matai, prie kiek- 
vieno lango stovi trys raštininkai ir dar vienas senas tarėjas, 
o tas visų pavojingiausias, jis nieko nesupranta. 

Taip ji pasakė, norėdama pagąsdinti Joną, o raštininkai 
ėmė juoktis ir aptaškė grindis rašalu. 

— Štai kur puikūs vyrai! — sušuko Jonas kvailys.— Gerai, 
tam tarėjui duosiu didžiausią porciją! 

Sulig tais žodžiais jis išvertė kišenę ir tarėjui veidą išmur- 
zino su purvu. 

— Puiku! — pagyrė karalaitė— Taip ir aš nebūčiau sugal- 
vojusi. Bet nieko, dar išmoksiu. 

Taip Jonas kvailys tapo karaliumi — gavo pačią ir karū- 
ną ir atsisėdo į sostą. Tą sužinojome iš laikraščio, leidžiamo 
ano tarėjo, tik labai pasitikėti jo laikraščiu būtų gal per 
drąsu. 


PIEMENĖLĖ IR KAMINKRĖTYS 


Kartą prie didelio veidrodžio ant staliuko stovėjo piemenė- 
lė ir kaminkrėtys. Piemenėlė buvo labai daili: jos skrybėlaitė 
ir kurpelės buvo paauksuotos, prie krūtinės turėjo prisisegusi 
raudoną rožę, rankoj laikė ilgą lazdą. Kaminkrėtys irgi buvo 
gražus, nors visas juodas kaip anglis, tik veidas baltas. 


17 


Jie abudu buvo iš trapaus porceliano, stovėjo arti viens 
kito, gerai išsipažino ir susižadėjo. L 

Čia pat sėdėjo senas kinas, tris kartus didesnis už juos ir 
mokėjęs linguoti galvą. Jis buvo taip pat iš porceliano, todėl 
tvirtino, kad piemenėlė esanti jo anūkė, nors tos giminystės iš- 
rodyti negalėjo. 

Prieš veidrodį stovėjo sena, labai sena indauja su išpjaus- 
tytais visokiais pagražinimais: rožės, tulpės, briedžio galvos su 
ragais — tik viskas nuo senumo pajuodiję. Per vidurį buvo iš- 
rėžtas visas žmogus, bet toks keistas, jog niekas be juoko ne- 
galėjo į jį žiūrėti. Jis turėjo ožio kojas, galvą su rageliais ir 
ilgą barzdą. Vaikų jis buvo pramintas „generolas Ožiakojis“" 
Jis visą laik4 vypsojo, akis įspyręs į piemenėlę, o ta nei pa- 
žvelgti į jį nenorėjo. Bet vieną gražią dieną jis paprašė iš kino 
jos rankos. Tas tik linktelėjo galvą, tuo reikšdamas savo su- 
tikimą. 

— Puikų gausi vyrą! — tarė kinas.— Nepamiršk, kad jis iš 
raudonojo medžio! O kokia garbė vadintis generoliene Ožiako- 
jiene! Aš mažiausio abejojimo neturiu, kad indaujos stalinės 
pilnos sidabro, ir nieko nesakau, kas gali būti jos vogtu- 
vuose! 

— Aš nesutinku! — sušuko piemenėlė.— Aš nenoriu kraus- 
tytis į tą juodą indaują! Jis jau ten turi uždaręs gal vienuo- 
lika porceliano pačių! 

— Tai gerai, tu būsi dvylikta! — pasakė kinas.— Dar šią 
naktį, kai baldai pradės braškėti, jūs atšoksite vestuves! 

Taip nusprendęs, kinas palingavo galvą ir užmigo. 

Vargšė piemenėlė pažvelgė į kaminkrėtį ir pradėjo verkti. 

— Klausyk,— tarė ji jam,— ar negalėtumėm kur toli pa- 
bėgti ir išsigelbėti? 

— Mano brangioji, aš padarysiu viską, kaip tu liepsi! — at- 
sakė kaminkrėtys.— Bėgam tuojau! Iš mano darbo pragyven- 
sim. abudu. 

— Norėčiau, kad mes jau būtumėm pabėgę! — karščiavosi 
ji. — Nenurimsiu, kol mes nebūsime toli nuo čia! Tiktai kur ir 
kaip bėgti? 

— Nebijok, nėra lengvesnio daikto! — ramino ją kamin- 
krėtys. 

Jis jai liepė pirma leistis staliuko kojų išraitymais, pas- 
kui pastatė ties ja savo kopėtėles, ir bematant abudu buvo 
žemėj. 

Bet prie indaujos tuojau pasidarė didelis sujudimas. Brie- 
džiai norėjo pašokę lėkti, o generolas Ožiakojis ėmė rėkti 
kinui: 

— Aure jie bėga! Aure jie bėga! 

Piemenėlė ir kaminkrėtys baisiai išsigando ir sulindo į dė- 
že, stovėjusią ties langu. Ten jie rado senovines suplyšusias 
kortas ir sustatytą lėlių teatrą. Teatro scena rodė, kaip pikti 
žmonės atskyrė mylinčią mergaitę nuo jos mylimo. Jų nelai- 
mė pravirkdė piemenėlę — juk jos likimas buvo labai pa- 
našus! 

— Ne, negaliu žiūrėti! — tarė ji — Lipam greičiau iš čia! 

Kai, išlipę iš dėžės, pažvelgė į staliuką, pamatė kiną 
atbudus nuo Ožiakojo riksmo ir labai linguojant galvą. 

— Žiūrėk, kinas eina čia! — sušuko išsigandus piemenėlė.— 
Dabar mus pagaus! | 

— Nebijok! — tarė ją ramindamas kaminkrėtys, nors pats. 
iš baimės drebėjo.— Pasislėpkim aure į aną kampe stovinčią 
vazą Su rožėmis, ir jis mūsų neras! 

-— Ne, ne! — pasipriešino piemenėlė— Girdėjau, kad vaza 
buvo su kinu kadaise susižadėjusi, todėl ji gali mus išduo- 
ti. Kito kelio išsigelbėti nėra, kaip tik pabėgti kur į tolimą 
kraštą! 

— Bet ar tu nebijai ilgos kelionės vargų? — klausė jos ka- 
minkrėtys.— Ar tu pagalvojai, kad iš tolimo krašto mes nie- 
kados šičia nebegrįšim? 

„— Aš viską apgalvojau! — atsakė piemenėlė— Tik grei- 
čiau bėkim! 

— Bėgti galima tik mano keliu, — sakė jai kaminkrėtys,— 
o mano kelias, kaip tu Žinai, yra kaminas; jis labai tamsus 
ir baisiai siauras. Jo viršuj mūsų niekas jau nebepasieks, ir 
mes galėsime iš ten regėti visą pasaulį. 

Prisiartinę jie pradarė dureles ir įžengė į krosnį. 

— Koks čia tamsumas! — pasakė piemenėlė, bet narsiai se- 
kė paskui kaminkrėtį. Jis netrukus jai parodė žvaigždę, ma- 
tomą iš apačios ir švietusią jiems kelią lipti. / 

Kelias buvo tikrai nelengvas, ir kaminkrėtys turėjo nema- 
ža padėti savo piemenėlei kopti į jų laimės vietą. 

Galop jie prilipo kamino galą, tik jautėsi labai nuvargę. 

Viršum jų buvo dangus, pilnas žvaigždžių, o apačioj į visas 
puses ėjo miesto stogai ir stogai. Regėti buvo taip toli, taip 
toli, jog vargšei piemenėlei pradėjo suktis galva. Niekados ji 
nemanė, kad pasaulis gali būti toks platus. Ji prisiglaudė prie 
savo kaminkrėčio peties ir ėmė verkti. | 

— Koks platumas, koks platumas! — stebėjosi ' ji. — Mane 
baimė ima! Kam reikėjo mums bėgti nuo savo staliuko? Aš 
vėl norėčiau ant jo stovėti! Aš niekados nebūsiu laiminga, jei 
mes negrįšime atgal! Vesk mane žemyn, jei nors truputį ma- 
ne myli! 

Kaminkrėtys visaip ją atkalbinėjo nuo grįžimo, liepė prisi- 
minti senį kiną, tą baidyklę generolą ir viską, nuo ko jie bė- 
go, kaip įmanydamas drąsino, bet nieko negalėjo padaryti. 
Apsikabinus ji verkė ir tiek prašė, jog tas pagaliau sutiko 
grįžti. 

Kelionė atgal nebuvo malonesnė kaip į viršų, tik gal kiek 
greitesnė. Prislinkę prie krosnies durelių, jie sustojo ir pasi- 
klausė. Buvo tylu ramu, ir jie drąsiai sušoko į vidų. 

Bet. ką jie išvydo? 

Kinas gulėjo kniūpsčias ant grindų. Norėdamas juos vy- 
tis, jis šoko žemėn ir susikūlė. Jo galva buvo nudužus nuo 
kaklo ir pasiritusi toliau. Generolas Ožiakojis tebevypsojo se- 
noj vietoj. 

— Baisus daiktas! — sušuko raudodama piemenėlė— Mano 
senelis užsimušė! Dėl mūsų kaltės jis taip žuvo! 

— Neraudok, dar jį galima sutaisyti! — ėmė ją guosti ka- 
minkrėtys.— Įkals jam per kaklą šakaliuką, užmaus ant jo gal- 
vą, ir vėl bus kaip naujas! Dar daug prisakys jis mums nema- 
lonumų! 

— Ar tikrai taip? — klausė kiek apsiraminusi piemenėlė. 


20 


Ir jie vėl užsikraustė ant staliuko ir sustojo savo senose 
vietose. | ą 

— Vadinas,— tarė kaminkrėtys— kam gi mes tiek kelia- 
vom: ir be reikalo vargom! 

— O,— atsakė piemenėlė— kad tik man senelis būtų 
sutaisytas! 

Ir jis buvo sutaisytas, kaip sakė kaminkrėtys, tik nebega- 
lėjo linguoti galvą: šakaliukas, perkištas nuo nugaros per kak- 
lą, nedavė lankstytis. 

Kai sutaisė, jį vėl patupdė šalia piEliEnelės Ir EENElolas 
Ožiakojis, neilgai laukęs, į jį prabilo: 


— Nuo susikūlimo tau atsirado daug didybės! Tiesą sa- 
kant, nėra ko. čia labai pūstis! Bet tai mažmožis, geriau sa- 
kyk, ar sutinki atiduoti man savo anūkės ranką? 

Piemenėlė ir kaminkrėtys abudu pažvelgė į kiną, drebėda- 
mi, kad tik jis sutikdamas nelinktelėtų galvos. Bet jis nebega- 
lėjo jos palenkti dėl įstatyto per kaklą šakaliuko ir duoti 
sutikimo ženklą. 

Tokiu būdu piemenėlė ir kaminkrėtys gyveno laimingi drau- 
ge tol, kol vieną gražią dieną patys sudužo. 


VANDENS LAŠAS 


Tu, žinoma; esi matęs didinamąjį stiklą — tokį apskritą stik- 
lelį, kaip yra akiniuose, kuris kiekvieną daiktą, į kurį pro jį 
pažiūri, daro šimtą kartų didesnį. Turėdamas jį prieš akis ir 
žiūrėdamas pro. jį į vandens lašą, paimtą kur iš balos, pama- 
tytum. tūkstančius nuostabių gyvulėlių, kurių be didinamojo 
stiklo niekuomet nepastebėtum vandenyje. Tie gyvulėliai yra 
tikrai gyvi daiktai, — tai nėra akių apgavimas. Vandens lašas, 
žiūrimas pro stiklą, panašus į lėkštę, pilną jūros vorų, kurie 
krušasi: ir laipioja per vienas kitą. Ir kokie jie pikti, tie gy- 
vulėliai! Jie traukosi vieni kitiems rankas, kojas arba kitas kū- 
no daleles, ir vis dėlto rodosi smagūs — žinoma, saviškai. 


22 


Gyveno kartą senelis, jį visi Kribeliu Krabeliu vadino: tuo 
buvo jis vardu. Tas senelis mokėdavo iš kiekvieno daikto iš- 
traukti visa, kas jo būdavo geriausia, ir, jei to negalėdavo 
be kokių priemonių padaryti pats, griebdavosi burtų. 

Sykį jis sėdėdamas žiūrėjo pro didinamąjį stiklą į vandens 
lašą, pasemtą iš klano. Kokios daugybės gyvuliukų grūdosi ten 
ir krušosi! Tūkstančiai tų Mažųjų gyvulaičių šokinėjo, puldi- 
nėjo, draskėsi ir viens kitą rijo. 

— Juk tai, tiesą pasakius, bjauru! — tarė senasis Kribelis 
Krabelis.— Ar negalima būtų padaryti taip, kad jie gyventų 
santaikoje, ramiai ir kad kiekvienas pats savim tesirūpintų? 

Galvojo jis, galvojo, bet nieko neišgalvojęs ėmė ieškoti 
burtų. 

— Reikėtų juos nudažyti, kad galima būtų geriau matyti, — 
pasakė jis ir įpylė į vandenį kažin kokio skystimo, panašaus 
į raudonojo vyno lašą; ne vynas ten buvo, bet raganos au- 
sies kraujas, geriausios rūšies. Beregint visi tie keistieji gyvu- 
lėliai pavirto raudoni, vandens lašas pasidarė panašus į visą 
miestą, pilną nuogų laukinių žmonių. 

— Ką tu čia turi? — paklausė jo kitas senas burtininkas, 
neturėjęs jokio vardo, ir tas vardo neturėjimas buvo didžiau- 
sias jo vertumas. 

— Spėk, kad geras! — pasakė Kribelis Krabelis.— Jei įspėsi, 
aš tau viską dovanosiu; bet nežinant tai nelengvas dalykas. 

Ir neturėjęs vardo burtininkas pažvelgė pro didinamąjį stik- 
lą. Ką jis pamatė, tikrai buvo panašu į miestą, kur bėgiojo visai 
nuogi žmonės. Baisu buvo! Bet dar baisiau buvo matyti, kaip 
jie Mušėsi ir stumdėsi, kandžiojosi, draskėsi ir vienas kitą rijo. 
Žemutiniai lipo viršun, viršutiniai krito žemyn. „Žiūrėkit, žių- 
Tėkit! — rėkė vienas gyvulėlis.— Žiūrėkit, jo koja ilgesnė už 
mano! Šalin ją!“ Grybšt — ir kojos nebėr. „O šit anam gum- 
belis, kurį jam skauda! Tegu gi jam dar labiau skaudės!“ Ir 
šoko ant nelaimingojo, sudraskė jį ir prarijo — ir tik dėl ma- 
žutyčio gumbelio. Vienoje kertelėje glūdėjo maža esybėlė, tyli 
ir romi kaip jauna mergaitė, ir viena tenorėjo — kad jos nie- 
kas neliestų. Bet kur tau, ir jos nepaliko nelietę! Ištraukė ją, 
sudraskė į dalis ir prarijo. 

— Įdomu! — pasakė burtininkas. 

— Taip, bet kaip tu manai, kas čia yra? — paklausė Kribe- 
lis Krabelis.— Gali spėti? 

— Ką veiksi nespėjęs, kad taip aišku! — tarė antrasis.— Tai 
Paryžius arba kitas kuris miestas — visi jie panašūs į vienas 
kitą. Žodžiu sakant, tai didelis miestas. 

— Ne, tai klano vanduo! — atsakė jam Kribelis Krabelis. 


TIKRA TIESA 


— Baisus atsitikimas! — pasakė višta, gyvenusi. ne tenai, 
kur tas atsitiko, o visai kitame miesto pakraštyje.— Baisus atsi- 
tikimas vištininke! Dabar aš nedrįstu nakvoti viena! Gerai, 
kad ant laktų mūsų daug! 

Ir ji pradėjo taip pasakoti, kad visoms vištoms plunksnos 
pasišiaušė, o gaidžiui skiauterė susitraukė. Taip, tikra tiesa! 

Bet mes pradėkime nuo pradžių, o viskas prasidėjo viena- 
me vištininke, kitame miesto pakraštyje. 

Saulė leidosi, ir visos vištos jau buyo ant laktų. Viena iš 
jų, balta trumpakojė, visados gerai dedanti nuskirtą kiaušinių 
skaičių, iš visų pusių gerbiama višta, užlėkusi ant laktų prieš 
miegą pradėjo kutentis snapu. Tik ėmė viena jos plunksnelė 
ir iškrito. 

— Iškrito! — pratarė višta.— Tai niekis, kuo daugiau aš ku- 
tenuosi, tuo darausi gražesnė! 

Tas buvo pasakyta juokais, mat ta višta buvo tokia juok- 
darė, bet vis dėlto, kaip jau sakyta, tai nekliudė jai būti labai 
gerbiamai. Po tų žodžių ji užmigo. 

Vištininkas buvo tamsus. Visos vištos tupėjo šalia viena 
kitos, o ta, kur buvo arčiausiai prie mūsų vištos, dar nemie- 
gojo ir neklausydama išgirdo jos paskutinius žodžius netyčia, 
kaip paprastai turi būti, jeigu nori gražiai gyventi su artimai- 
siais. Bet vis dėlto neiškentusi pakuždėjo kitai savo kaimynei. 

— Girdėjai? Aš nenoriu tik minėti jos vardo, bet čia yra 

perekšlė, kur galėtų visas plunksnas išsipešti, kad tik būtų 
gražesnė. Jei aš būčiau gaidys, į tokią nei nežiūrėčiau! 

Aukštai ties vištomis tupėjo lizde pelėda su vyru ir vaikais. 
Pelėdos geros ausys, ir ji nepraleido nei vieno tos vištos Žo- 
džio. Suplasnojusi sparnais ir vartydama akis, pelėda tarė: 

— Neklausykite tokių niekų! Bet jūs tikriausiai jau girdė- 
jote. Aš taip pat girdėjau. Juk tam ausys duotos, „kad gir- 
dėtumėm! Aure ten viena višta visai užsimiršo, kas dera pe- 
rekšlei, ir pradėjo pešioti sau plunksnas net gaidžio akyse! 

— Prenez garde aux enfants! '— pasakė pelėdos vyras:— 
Vaikams tokių daiktų nereikia klausytis! 

— Norėčiau tai papasakoti tik anai pelėdai, kur priešais 
gyvena. Tai vienintelė mūsų apylinkėj pelėda, verta pagar- 
bos.— Sulig tais žodžiais ji nuskrido pas tą pelėdą. 

— U bu bū! — suūbavo paskui abi pelėdos netoli kaimy- 
no karvelių. — Jūs girdėjot? U bū! Viena višta išsipešiojo visas 
plunksnas, kad patiktų gaidžiui! Ji sušals, sušals negyvai, jei 
dar nesušalo! U bū! 

— Bur kū, bur kū! Kur, kur? — burkavo karveliai. 

— Kaimyno kieme. Tai beveik mano akyse atsitiko. Nepri- 
tinka ir kalbėti apie tai, bet tikriausia tiesa! 

— Tikim, tikim! — pasakė karveliai ir pradėjo burkuoti 
apačioje tupinčioms vištoms: | 

— Bur kū, bur kū! Viena višta, kiti sako net dvi, išsipe- 
šiojo visas plunksnas, kad tik kristų į akį gaidžiui. Pavojin- 
gas darbas! Juk galima persišaldyti ir galą gauti. Bet jos ir nu- 
kratė jau kojas! | 

— Ka ka ry ko! — užgiedojo gaidys, skrisdamas ant tvo- 
ros. Jam pačiam akys dar lipo nuo miego, bet jis jau rėkė: — 
Trys vištos žuvo dėl nelaimingos meilės gaidžiui! Jos išsipe- 
šiojo visas plunksnas! Kokia baisi istorija! Negaliu tylėti! Te- 
gul visi sužino! 

— Tegul, tegul! — pritarė šikšnosparniai. 

Ir istorija sklido iš kiemo į kiemą, iš vienų vištų į kitas, 
galop atėjo į tą vietą, kur prasidėjo. 


! Atsargiau prie vaikų! (Pranc.) 

— Penkios vištos, — pasakojo čia, — išsipešiojo visas plunks- 
nas, norėdamos parodyti, kuri iš jų labiau suliesėjo dėl meilės 
gaidžiui. Paskui jos šoko muštis prieš viena kitą, ir visos užsi- 
kapojo negyvai. Kokia sarmata ir savo giminės pažeminimas, 
ir koks nuostolis šeimininkui! 

Višta, kuriai buvo iškritusi viena plunksnelė, aišku, nepa- 
žino savo pačios istorijos ir pasipiktinusi, kaip dera tokiai gar- 
bingai vištai, pasakė: 

— Kokios bjaurios tos vištos! O tokių juk daug! Panašių 
daiktų negali nutylėti. Kiek galėdama rūpinsiuosi, kad ta is- 
torija patektų į laikraščius. Tegul sužino visas kraštas, tos viš- 
"tos ir visa jų giminė verta to! 

Iš tiesų laikraščiai paskelbė visą istoriją, ir tai buvo tikra 
tiesa: viena maža plunksnelė pavirto net į penkias vištas! 


DRĄSUS CINO KAREIVIS 


Buvo kartą dvidešimt penki cino kareivėliai. Jie gimė iš 
vieno cino šaukšto, vadinas, jie buvo tikri broliai. Jų mundu- 
rai buvo mėlyni ir raudoni, ant pečių turėjo užsidėję šautuvus, 
galvas laikė iškėlę. „Cino kareiviai!" — buvo pirmi žodžiai, pa- 
siekę jų ausis, kai atsidarė dėžutė, kur jie gulėjo. Tai suriko 
mažas berniukas ir suplojo delnais. Kareivius jis buvo gavęs 
savo vardo dienoj ir tuojau sustatė juos ant stalo. Cino ka- 
reiviai buvo panašūs į viens kitą kaip du vandens lašai, ir 
tik vienas skyrėsi nuo kitų: tas teturėjo vieną koją. Jis buvo 
liejamas paskutinis, ir jam nepriteko cino. Tačiau jis su viena 
koja. stovėjo taip pat tvirtai kaip kiti su dviem. Ir reikia pa- 
sakyti, kad tas su viena koja labiausiai išgarsėjo. 

Ant stalo, kur išrikiuoti stovėjo kareiviai, buvo daugiau 
žaisliukų, bet labiausiai traukė akis graži popierinė pilis. Pro 
mažus langelius galėjai pažvelgti į vidų. Prieš pilį stovėjo ma- 
žučiai medžiai aplink mažą veidrodėlį lyg aplink kokį ežerą. 
Vaškinės gulbės plaukė po tą ežerą, atsimušdamos jo pavir- 

šiuje. Viskas buvo puiku, bet gražiausia buvo maža mergytė, 
stovinti tarp atvirų pilies durų. Ji taip pat buvo iškirpta iš po- 
pieriaus, jos sijonėlis buvo iš ploniausio muslino, siauras mėly- 
nas kaspinas, prisegtas prie pečių su žibančia žvaigždute, ėjo 
per nugarą. Ta gražuolė buvo šokėja. Ji stovėjo ant vienos 
kojos, ištiesusi abi rankas priekin, o kitą koją iškėlusi taip 
aukštai, jog kareivėlis iš karto jos nepastebėjo ir galvojo, kad, 
lygiai kaip jis, ji teturėjo vieną koją. 

„Tai būtų man gera pati! — pagalvojo kareivis.— Tik ji tik- 
rai bus didžiūnų giminės, ji gyvena pilyje, o aš tik dėžutėj ir 
tai bendrai su dvidešimt penkiais draugais. Ne, ji ne mano 
nosiai! Bėt susipažinti vis nebus iš kelio!“ Ir atsigulęs pasi- 
slėpė už tabokinės ant to paties stalo, kad geriau galėtų ma- 
tyti gražią šokėją, stovinčią tvirtai ant vienos kojos. 

Atėjus vakarui, visi kiti kareiviai sugrįžo į dėžutę. Žmonės 
sumigo, tada žaislai ėmė žaisti „svečius“, „karą“, paskui pada- 
Tė „balių“. Cino kareiviai pradėjo dėžutėj kaukšėti, norėjo irgi 
pažaisti, bet negalėjo pakelti dėžutės viršelio. Riešutų spau- 
dukliai šokinėjo kaip ožiukai, o gripelis šoko su lentele. Pasi- 
darė didelis triukšmas, atbudo kanarėlė ir pradėjo kalbėti — 
eilėmis! Tiktai cino kareivis ir mažoji šokėja nesijudino iš 
vietos. Ji vis stovėjo ant vienos kojos, ištiesusi priekin ran- 
kas, o tas stypsojo su šautuvu ant peties, nenuleisdamas nuo 
jos akių. 

Laikrodis išmušė dvyliktą valandą. Spragt, spragt — atsivo- 
žė tabokinė. Tabokinėj nebuvo tabokos, tik joj tupėjo labai 
gudraus darbo mažas juodas velniūkštis. 

— Kareivi! — sušuko. velniūkštis.— Nežiopsok, kas tau ne- 
lygus! 

Bet kareivis apsimetė negirdintis. 

Kitą rytą atsikėlė vaikai ir pastatė cino kareivį ant lango. 
gas staiga atsidarė, ir kareivis stačia galva nuo trečio aukšto 
nubrazdėjo žemėn. Baisi buvo kelionė! Kareivis iškėlė koją 
į viršų, 0 jo aukšta kepurė įsmego tarp grindinio akmenų. 

Tarmnaitė ir mažas berniukas tuoj nubėgo į apačią jo ieš- 
koti. Ieškojo ieškojo, vos jo nesumindė, bet vis dėlto nerado. 
Jei jis būtų surikęs „aš čia“, tai tikrai būtų radę, bet rėkti 
jis laikė nepadoriu daiktu — juk jis buvo uniformuotas karys! 
Netrukus užėjo lietus. Lijo labai smarkiai, o kai nustojo, atbė- 
go iš kur du vaikagaliai. 

— Žiūrėk! — tarė vienas.— Čia guli cino kareivis! Reikia jį 
pavažinėti su laive! 

Padarė iš laikraščio lapo laivę, pasodino į ją kareivį ir pa- 
leido grioveliu. Abu vaikai bėgo šalimais ir plojo delnais. O 
griovio bangos po smarkaus lietaus buvo didelės, vanduo lie- 
josi per laivės kraštus. Popierinė laivė suposi, krypo čia į vie- 
ną šoną, čia į kitą, kareiviui iš baimės širdis mirė, bet jis to 
nerodė, stovėjo nemirksėdamas su ginklu ant peties. 

Staiga laivė plaukdama palindo po tiltu, ir pasidarė tamsu 
kaip dėžutėj. 

„Kur mane neša? — galvojo kareivis.— Čia bus vis to vel- 
niūkščio darbas! Kad šalia sėdėtų gražioji šokėja, nieko ne- 
sakyčiau, nors du kartus tamsiau būtų.“ 

Tuo metu iš patiltės iššoko didelė žvynė — ji čia gyveno. 

— O pasą turi? — suriko žvynė.— Parodyk savo pasą! 

Bet cino kareivis tylėjo ir dar tvirčiau glaudė prie savęs 
šautuvą. Laivė plaukė vis toliau, ir žvynė sekė paskui ją. Oi 
kaip ji griežė dantimis ir rėkė, pasitikdama kokią skiedrelę 
ar šiaudelį: 

— Laikykit jį! Laikykit! Jis nesumokėjo muito ir neparodė 
paso! 

Bet srovė darėsi vis stipresnė, pro tilto grindis jau buvo 
regėti dienos šviesa. Tuo metu pasigirdo kažkoks baisus trenks- 
mas, galėjęs išgąsdinti drąsiausią vyrą. Ten, kur baigėsi tiltas, 
vanduo šniokšdamas bėgo į kanalą; tai kareiviui buvo tiek 
pat pavojinga, kiek mums artinantis prie didelio krioklio. Ar- 
tinosi taip greitai, jog nebegalėjo susilaikyti. Vanduo laivę 
nešė vis toliau, o kareivis stovėjo nieko nepaisydamas — juk 
jis buvo ne bailys! 

Laivė ėmė virsti ant šono, vanduo semiis per kraštus, ji 
turėjo skęsti. Kareivis stovėjo lig kaklo vandeny, laivė grimz- 

do vis labiau, popierius težo vis daugiau. Pagaliau vanduo pra- 
dėjo-kareiviui lieti per galvą, ir jis atsiminė mažą gražią šo- 
kėją, jos daugiau niekados neberegės, ir jam ausyse suskam- 
bėjo šie dainos žodžiai: 


Į priekį, kareivi, tu šok, 
Kol gyvas, už tiesą kovok! 


Popierius visai ištežo, ir kareivėlis nugrimzdo į vandenį, 
bet tuo metu prarijo jį didelė žuvis. 

Kaip buvo tamsu jos viduriuose! Daug baisiau kaip griovio 
apačioj! Ir taip ankšta!, Bet kareivis nesijaudino — ramiai gu- 
lėjo su šautuvu ant peties. 

Prarijus kareivį, žuvis ėmė į visas puses puldinėti, bet 
paskui greitai nurimo. Praėjo kiek laiko, ir iš tamsos kareivio 
akyse tartum žaibas Žybtelėjo, paskui pasidarė visai šviesu, ir 
kas balsu sušuko: ,„„(Cino kareivėlis!“ Atsitiko taip, kad ta žu- 
vis buvo pagauta, turguj parduota, ir virėja, skrosdama su 
dideliu peiliu, rado jos pilve tą kareivį. Ji paėmė kareivėlį 
su dviem pirštais ir nunešė į kambarį, kur visi žiūrinėjo tą 
keistą padarėlį, gyvenusį žuvies pilve. Bet kareivis tuo nesi- 
didžiavo. | 

Kareivėlis buvo pastatytas ant stalo, ir pasirodė, kad — 
kokių dalykų atsitinka pasaulyjė! — jis atsidūrė tame pačiame 
kambaryje, kur jau buvo buvęs. Jis vėl regėjo tuos pačius 
vaikus ir tuos pačius ant stalo sudėtus žaislus; regėjo puikią 
pilį su maža gražia šokėja, ta tebestovėjo ant vienos kojos, o 
kitą turėjo iškėlusi į aukštį; ji taip pat nebuvo atsimainiusi. 
Tai. didžiai sujaudino kareivį, bet jis nepravirko cino ašaro- 
mis — taip elgtis jam nederėjo. Jis žiūrėjo į ją, o ji į kareivį, 
bet abu viens kitam nesakė nei žodžio. 

Tuo metu vienas vaikas pagriebė kareivėlį ir švilpt į kros- 
nį — nėra žinios dėl ko, greičiausiai čia buvo kaltas tas tupė- 
jęs tabokinėj kipšiukas. 

Kareivėlis stovėjo vidury liepsnos, ir jam: buvo negirdėtai 
karšta, tik jis nežinojo, ar jį degino paprasta ugnis, ar meilės 
ugnis. Jo spalvos nubluko, bet niekas negalėjo pasakyti, ar 

tas atsitiko kelionės metu, ar iš sielvarto. Jis vis laikė akis 
įspyręs į mažąją šokėją, ta irgi žiūrėjo į jį. Jis jautė, kad tirps- 
ta, bet visą laiką stovėjo. drąsiai su šautuvu ant pečių. 

Bet staiga darė kas duris, vėjas pagavo mažąją šokėją, ir ji, 
nelyginant drugelis, įskrido į krosnį, tiesiai pas cino kareivį, 
skaisčiai suliepsnojo ir išnyko. Kareivis visai sutirpo. Nuo jo 
liko tik mažutis cino kąsnelis. Kitą dieną tarnaitė, šluodama 
pelenus iš krosnies, rado tą kąsnelį, panašų į širdį. O nuo šo- 
kėjos liko tik segelė, bet ji nebespindėjo, buvo juoda kaip 
anglis. 


PENKI IŠ VIENOS ANKŠTIES 


Buvo ankštyje penki žirniai. Jie buvo žali, ankštis taip pat 
žalia, todėl manė, kad visas pasaulis irgi žalias; tai buvo, Ži- 
noma, visai teisinga. Augo ankštis, augo ir žirniai. Visi jie 
laikėsi išsirikiavę į vieną eilę — toks jau buvo jų būdas! Iš 
lauko pusės ankštį švietė ir šildė saulė, o lietus prausė ją. 
Viduj buvo šilta ir jauku, dieną šviesu, o naktį tamsu — taip 
kaip ir turi būti. Žirniai augo ir augdami vis daugiau galvo- 
jo — juk reikia ką nors veikti! 

— Argi dabar visą laiką mes čia taip būsime? — sakė jie.— 
Taip būdami galim! visai į nieką pavirsti. Jaučiame, kad ten 
toliau visiškai kitas gyvenimas! 

Praėjo kelios savaitės. Žirniai pageltonijo, pageltonijo ir 
ankštis. 

— Visas pasaulis gelsta! — sakė žirniai, ir jie neklydo. 

Bet staiga trakšt — kažkas nusiskynė ankštį ir įsikišo į ki- 
šenę, kur jau daug buvo priskinta tokių pat ankščių. 

— Dabar netrukus mus išleis, — džiaugėsi žirniai ir ėmė 
laukti. 

— Norėčiau žinoti, kuriam iš mūsų penkių geriausiai pasi- 
klos, — prabilo mažiausias žirnis— Bet greitai pamatysime. 

— Kas bus, tas bus! — pasakė didžiausias. 

Plekšt ankštis išsižiojo, ir visi penki žirniai išvydo dienos 
šviesą. Mažas berniukas laikė juos ant delno ir džiaugėsi radęs 
gerų šovinių savo šautuvui. Jis beregint įsidėjo vieną žirnį 
į šautuvą ir iššovė. 

— Lekiu į platųjį pasaulį. Pagaukit mane, kad geri! — su- 
šuko žirnis ir dingo iš akių. 

Du kiti žirniai sakė: i 

— Kur tik nukaksime, ten ir miegosime.— Paleisti iš šau- 
tuvo, jie dar spėjo tarti: — O, mes turėsime ilgą kelionę! 

— O aš, — pasakė ketvirtasis; — lėksiu tiesiai į saulę! Saulė 
kaip tik tokia ankštis, kur man tinka! —ir tuoj išnyko. 

— Kas bus, tas busl — riktelėjo paskutinis žirnis ir išlėkė 
aukštyn į orą, paskui nukrito ant palėpės langelio senos len- 
tos ir įriedėjo tiesiog į plyšį, iškimštą samanomis su minkšta 
žeme. Lindėjo ten žirnelis samanose pasislėpęs, bet viešpats 
dievas jo nepamiršo. 

— Kas bus, tas bus! — kartojo jis. 

Mažame palėpės kambarėlyje gyveno varginga moteriškė, 
dieną eidavo į svetimus namus kūrinti krosnių, pjauti malkų 
ir kitą darbą dirbti. Moteriškė buvo ir stipri, ir darbšti, o vis 
dėlto gyveno skurdžiai. Namie, tame mažame kambarėlyje, gu- 
lėjo jos vienintelė keliolikos metų dukrelė, liesa ir silpna, jau 
visi metai serganti; mergaitė, rodos, nenorėjo nei gyventi, 
nei mirti. 

— Keliaus paskui savo sesutę, — dejavo jos mouna.— Turė- 
jau dvi dukreles. Žinoma, nelengva buvo jas abi išmaitinti. 
Viešpats ir padalino — vieną pasiėmė pas save. Kad tik šitos 
-neprarasčiau, kad tik ji man liktų. Bet dievas, ko gero, nepa- 
norės, kad ji gyventų atskirai nuo sesutės, ir pasišauks ją. 

Bet serganti mergaitė gyveno. Ji visą dieną kantriai gulėjo 
lovoj, kol motina išėjusi dirbo. 

Atėjo pavasaris. Kartą anksti rytą, kai motina rengėsi į dar- 
bą, 0 saulė, prasimušusi pro mažutį langą, smagiai šildė aslą, 
serganti mergaitė pažvelgė pro stiklą ir prašneko: 

— Kas ten toks žalias matyti už lango ir juda nuo vėjo? 

Motina priėjo ir pradarė langą. 

— Čia koks augalėlis bus išdygęs,— tarė ji — Gi žirnis iš- 

leido savo žalius lapelius! Ir kaip jis įlindo į tą plyšį? Štai 
tau ir darželis, gėrėkis juo! 

Lovą pastatė arčiau lango, kad serganti mergaitė galėtų ge- 
riau matyti žirnio daigelį. Motina išėjo į darbą. 

Vakare mergaitė pasakė: 

— Mama, man rodosi, kad aš sveikstu. Šiandien saulė švie- 
tė man taip gražiai. Prašom pažiūrėti, kaip gerai auga žirnelis. 
Mane saulutė taip pat šildys, ir aš pasitaisysiu. 

— Kad tik tau pasidarytų geriau! — atsiliepė motina, nors 
pati nelabai tikėjo, kad taip bus. Ji prie žalio daigo įsmeigė 
žabelį, kad jo nenulaužtų vėjas — juk tas žirnis tiek džiaugsmo 
padarė jos mergaitei! 

Prie palangės tvirtai pririšusi virvelę, antrą jos galą ji pri- 
tvirtino prie lango viršaus, kad žirnis galėtų laikytis ir augda- 
mas vyniotis aplink virvelę. Žirnis vyniojosi ir kiekvieną die- 
ną vis didesnis augo. 

— Žiūrėk, jau greitai pražydės! — pasakė vieną rytą moti- 
na, pradėjusi pati tikėti, kad jos ligonis gali pasitaisyti. 

Dabar mergaitė buvo smagesnė, daugiau kalbėjo, jau pati 
sėdosi lovoj ir nušvitusiomis akimis žiūrėjo į savo mažą dar- 
želį, kur vienui vienas teaugo žirnis. 

Po savaitės ligonis pirmą kartą atsikėlė visą valandą. Ji 
šildėsi saulutėj ir jautėsi laiminga. Langas buvo atviras, 0 už 
jo išsiskleidęs rausvas žirnio žiedelis. Mergaitė pasilenkė ir la- 
bai atsargiai pabučiavo švelnius žiedo lapelius. Ta diena jai 
buvo tikra šventė. 

— Matyti, pats viešpats pasodino žirnį ir išaugino jį, kad 
suteiktų vilties ir džiaugsmo tau, o kartu ir man,— pasakė lai- 
minga motina ir, žiūrėdama į tą žiedą, visa nušvitusi taip 
šypsojosi, lyg jis būtų tikras angelas sargas. 

O kas gi atsitiko kitiems žirniams? 

Tas, kur lėkdamas į platųjį pasaulį sakė: „,„Pagaukit mane, 
kad geri!“, iš pradžių įkrito į stogo lataką, paskui pateko į kar- 
velio gurklį ir ten gulėjo tartum pranašas Jonas banginio 
pilve. 

Abu žirniai miegaliai nulėkė ten pat ir buvo karvelių su- 
lesti, vadinasi, atnešė kokią naudą. 

O ketvirtasis, kur norėjo lėkti į saulę, nukrito į klaną, ne 
vieną savaitę pratelkšnojo tenai dvokiančiame vandenyje ir 
nuo to visas išpurto. 

— Vadinas, pasitaisiau aš! — didžiavosi žirnis.— Greitai 
sprogsiu. To turbūt joks žirnis iki šiol negalėjo ir negali pa- 
siekti. Aš pats Žymiausias iš visų penkių mūsų ankšties žirnių! 

Ir jam visiškai pritarė vandens klanas. 

Prie palėpės langelio stovėjo jauna mergaitė, jos akys spin- 
dėjo, o skruostai degė sveiku raudoniu. Ji sunėrė prieš žirnio 
žiedą savo plonas rankutes ir dėkojo už jį dievui. 

O klanas sakė: 

— Vis dėlto pats žymiausias žirnis — mano! 


SIDABRINIS ŠILINGAS 


Kartą iš pinigų kalyklos išriedėjo blizgantis sidabrinis ši- 
lingas. Iš džiaugsmo, kad toks gražus, pašoko aukštyn, suskam- 
bėjo ir sušuko: | 

— Dabar aš keliausiu po platųjį pasaulį! 

Ir tikrai jis pradėjo keliauti po platųjį pasaulį. 

Glamžė jį su savo šiltomis rankutėmis vaikas, laikė suspau- 
dęs su šaltais nagais šykštuolis, seni pagavę ilgai nenorėjo su 
juo skirtis, o jauni, tik pačiupę, tuojau leido į apyvartą tolyn. 
Šilingas buvo sidabro sų nedidele vario priemaiša ir visus me- 
tus trankėsi po tą kraštą, kur buvo kaltas. Bet štai jis iškelia- 
vo į užsienius. Buvo jis paskutinis to krašto pinigas, likęs sa- 
vininko piniginėj, o savininkas net nežinojo, kad jį turi, tik. 
kažkaip kartą netikėtai jį pamatė. 

— Aure, turiu dar vieną šilingą! — tarė jis.— Tegu keliau- 
ja kartu su manim! 

Ir keliautojas įmetė vėl į pinigine. Šilingas iš džiaugsmo 
pašoko ir suskambėjo. 

Dabar jis gulėjo šalia svetimų savo draugų, tie atsirasdavo 
ir vėl išnykdavo, užleisdami vieni kitiems vietą, tik jis vienas 
visą laiką niekur nekėlė kojos, tuo jis skyrėsi nuo kitų. 

Praėjo kelios savaitės, ir šilingas nukako labai toli, tik ne- 
žinojo kur. Jis girdėjo kitus kalbant, kad jie italų ar prancūzų, 
vienas gyrėsi, kad jie dabar esantys tokiam mieste, kitas — 
tokiam. Bet šilingas negalėjo įsivaizduoti tų miestų: nuolatos 
būdamas piniginėj, neregėsi pasaulio! Kartą šilingas pamatė, 
kad piniginė truputį prasižiojus, ir prislinko prie tos žioties, 
norėdamas bent su viena akimi pažvelgti į pasaulį. Bet už 
smalsumą buvo. nubaustas: išslydo iš piniginės ir įkrito į kel- 
nių kišenę. Vakare keliautojas piniginę išsitraukė, o šilingas 
paliko kišenėj ir kartų su kitais drabužiais buvo išneštas į ko- 
ridorių, ten jis iškrito ant grindų, bet niekas to nematė ir ne- 
girdėjo, kaip jis Žvangtelėjo. 

Rytą drabužius įnešė į kambarį, keliautojas apsivilko ir iš- 
važiavo, o šilingas paliko. Paskui jį rado, pridėjo prie kitų 
trijų pinigėlių, kad vėl galėtų trintis tarp Žmonių kaip se- 
niau. | 

— Kaip malonu vėl grįžti į pasaulį, pažinti kitų tautų žmo- 
nes ir jų papročius! — džiaugėsi šilingas. 

— Kieno tas pinigas? — išgirdo ką sakant— Čia ne mūsų 
pinigas! Jis netikras! Jis netikęs! 

Čia, tiesą sakant, prasideda mūsų šilingo istorija, kurią pas- 
kui jis pats apsakė. 

— „Netikras! Netikęs!"— girdėdamas tuos žodžius, aš ėmiau 
drebėti, — pasakojo šilingas.— O aš žinojau, kad esu iš tikro 
sidabro, gerai nukaltas ir puikiai skambu. Čia turi būti koks 
apsirikimas,— pagalvojau.— Negalimas daiktas, kad niekus to- 
“kius kalbėtų apie mane! Bet iš tiesų jie kalbėjo apie mane. Jie 
mane vadino netikru. Jų nuomone, aš niekam netikau! 

— Reikia jį įkišti kam patamsy! — sakė gavęs mane 
žmogus. 

Taip jis ir padarė, o dienos šviesoj vėl ėmė mane visokiais 
žodžiais niekinti: „Netikras, netikęs! Greičiau reikia kur išleis- 
ti!" Ir aš drebėjau, kada kas, sumaišęs mane su savo krašto 
pinigais, kišo kitam, norėdamas apgauti. 

„Koks aš nelaimingas! — galvojau.— Kokia man nauda iš 
to, kad aš tikro sidabro, gerai nukaltas ir gražiai skambu? 
Žmonių akyse esame tiek verti, kokiais jie mus laiko. Todėl 

koks baisus turi būti gyvenimas su negryna sąžine, padarius 
piktą darbą, jei aš, nieko nekaltas, tiek kenčiu, girdėdamas ne- 
teisingus priekaištus?“ 

Traukiamas iš kišenės, aš kaskart bijojau, kad tas, kuriam 
turėjo mane mokėti, pažiūrėjęs netėkštų manęs su paniekinimu 
ant stalo, lyg aš būčiau didžiausias melagis ir apgavikas. 

Kartą patekau vargingai moterėlei, gavusiai mane už sunkų 
dienos darbą, ir ji niekur negalėjo manęs iškišti. Visi nuo ma- 
nęs kratėsi, aš buvau tikra tos vargšės nelaimė. 

— Nieko nepadarysi, reikia ką apgauti, — tarė kartą varg- 
šė.— Aš tiek neturiu, kad galėčiau laikyti netikrą pinigą. Mė- 
ginsiu įduoti turtingam: kepėjui, jis juk nepavargs. Bet vis dėlto 
negražus čia bus darbas! | 

„Dabar turėsiu apsunkinti tos vargšės sąžinę! — pagalvo- 
jau.— Argi aš būčiau tiek pasikeitęs paskutiniu laiku?“ 

Moterėlė nukiūtino pas turtingą kepėją. Tas gerai pasižino 
su pinigais, paėmęs į rankas, bloškė mane atgal vargšei, ir ji 
turėjo grįžti namo be duonos. Aš labai krimtausi, kad pasida- 
riau toks nenaudėlis, nors jaunas būdamas turėjau didelį pa- 
sitikėjimą savo vertingumu. Aš buvau toks nuliūdęs, kaip gali 
būti nuliūdęs šilingas, kurio niekas nenori imti. Bet moterėlė 
parsinešė mane namo ir, apžiūrėjusi iš visų pusių geromis, mei- 
lingomis akimis, tarė: 

— Nenoriu nieko apgaudinėti! Išgręšiu tau skylutę, tada visi 
matys, kad esi netikęs. O gal tu laimingas pinigas? Kartais 
gali duoti didžiausią laimę! Juk ta mintis man atėjo į galvą 
netikėtai! Pradursiu čia skylutę, įversiu siūlą ir užkabinsiu 
kaimynės vaikui ant kaklo — gal ateis kokia jam laimė! 

Ir ji prabadė man skylutę. Žinoma, nėra malonus daiktas, 
kai tave bado, bet galima daug nukęsti, žinant, kad tai daro- 
ma! su gerais norais. Pravėrė pro tą skylutę siūlą, ir aš buvau 
panašus į medalioną. Tada užkabino ant kaklo mažam vaikui. 
Vaikas juokėsi, bučiavo mane, ir aš visą naktį ilsėjausi ant 
šiltos, nekaltos kūdikio krūtinėlės. 

Rytą vaiko motina apžiūrėjo mane, apvartė, ir aš tuojau 
supratau, kad ji ką sugalvojusi. Paėmusi žirkles, ji nukirpo 
siūlą. 

— Laimingas pinigas! — tarė ji — Tuoj pamatysime jo laimę! 

Tada įmetė mane į actą, ir aš visas pažaliavau. Paskui gra- 
žiai užlipdė skylutę, kiek pašvietė ir pritemus išėjo pirkti 10- 
terijos bilieto. 

Kaip man buvo sunku! Man rodėsi, kad tuoj lūšiu perpus. 
Jaučiau, kad mane vėl pavadins netikru ir atmes akyse tokios 
daugybės pinigų, papuoštų garbingais parašais ir paveikslais. 
Bet šį kartą išvengiau gėdos. Pirkėjų buvo prisirinkę labai 
daug, ir loterijos bilietų pardavėjas, ilgai negaišdamas, metė 
mane į kasą, o aš, krisdamas prie kitų pinigų, tik suskambėjau. 
Nežinau, ar už mane pirktas bilietas ką laimėjo, tik kitą die- 
ną pastebėjo mano netikrumą ir „vėl ėmė apgaudinėti žmones 
visokiais būdais. Toks bjaurus darbas tartum peilis raižė tei- 
singą mano širdį! 

Ilgai aš ėjau iš rankų į rankas, iš namų į namus, visur ma- 
ne niekino, visur mane keikė. Niekas manim nepasitikėjo, o 
aš nepasitikėjau kitais ir het pačiu savim. Sunkūs buvo laikai! 

Kartą atvyko koks keliautojas. Jam tuoj Mane įkišo. Jis, 
nieko nemanydamas, palaikė mane vietos pinigu, bet kai no- 
Tėjo išleisti, aš vėl išgirdau: 

— Niekam tikęs, netikras! 

— Man davė kaip tikrą, aš nieko nežinojau! — teisinosi 
keliautojas. 

Bet kai geriau pažvelgė, jo veidas nušvito. Seniai niekas 
neberodė malonaus veido iš tų, kas mane laikė savo ran- 
kose. 

— Kas gi čia? — pratarė jis.— Juk čia pinigas mano kraš- 
to! Čia tikras, geras mano tėvynės šilingas! Jis pradurtas ir 
palaikytas netikru. Juokų darbas! Dabar tave vešiu namo! 

Kaip aš džiaugiausi! Mane vadino geru, tikru šilingu ir ža- 
da grąžinti į tėvynę, kur mane visi pažįsta ir žino, kad esu 
nukaltas iš tikro sidabro. Iš džiaugsmo tik nešoko man ki- 
birkštys! Bet kibirkštis duoti yra priešinga mano prigimimui, 
tai plieno, o ne sidabro ypatybė. 

Aš buvau suvyniotas su baltu popierium, kad nesusimaišy- 
čiau su kitais pinigais ir neprapulčiau. Tiktai per vieną šven- 
tę, kada pas keliautoją buvo susirinkę jo tautiečiai, aš buvau 

parodytas. Svečiai žiūrėjo į mane su pagarba ir gyrė. Kaip 
keista, kad galima sukelti kitų susidomėjimą, nepratarus rei 
žodžio! 

O paskui sugrįžau į tėvynę. Pasibaigė mano vargai, sugrįžo 
džiaugsmo dienos. Juk aš iš tikro sidabro, gerai nukaltas, ir 
niekas nežiūri, kad pragręžtą turiu skylutę. Tai neturi reikš- 
mės, jei esi tikras. Reikia tik kantrybės, o tiesa visados nu- 
gali — pabaigė savo istoriją šilingas. 


KĄ SENIUKAS PADARYS — 
VIS BUS GERAI 


Pasakysiu tau pasaką, kur esu girdėjęs dar mažas būda- 
mas. Kiekvieną kartą, kada tik ją atsimenu, ji Man rodosi vis 
gražesnė. Matyti, pasakos, kaip ir daugelis žmonių, kuo to- 
liau, tuo jos darosi gražesnės. 

Tau, žinoma, teko būti laukuose; be abejo, ten esi matęs 
senų, aplūžusių triobelių su šiaudiniais stogais. Stogai apaugę 
samanomis ir žolėmis, o ant gūbrio būtinai gužo lizdas. Jų sie- 
nos pakrypusios, langeliai žemučiai, ir tik vienas tėra taip 
įtaisytas, jog galima atidaryti. Krosnys išsidavusios į orą lyg 
kokie stori pilveliai. Alyvos auga persisvėrusios per tvorą, o 
po jų šakomis, prie pat tvoros, telkšo klanas, ten. maudosi 
keli ančiukai. Prie triobelės bus ir su grandine pririštas šuva, 
tas nieko nepraleidžia nelojęs. 

Štai lygiai tokia stovėjo už miesto triobelė, o joje gyveno 
vienas senas Žmogus su pačia. Kad ir menkas jų buvo gyveni- 
mas, bet vis dėlto turėjo daiktą, be kurio būtų galėję apsi- 
eiti: tai buvo arklys, mitęs augančia vieškelio pakraščiais žo- 
le. Seniukas važinėdavo su tuo arkliu į miestą, dažnai duoda- 
vo jį naudotis savo kaimynams, žinoma, už tam tikrą atsitar- 
navimą. Bet pelningiau buvo arklį parduoti arba išmainyti, kad 
jo vietoj būtų koks naudingesnis daiktas. Bet koks daiktas ga- 
lėjo būti naudingesnis? 

— Tu geriau turi žinoti, seniukai,— tarė pati.— Šiandien, 
kaip tyčia, turgus, "jok į miestą, parduok arba išmainyk jį. Ką 
tu padarysi, vis man bus gerai. Keliauk sveikas! 

Ji užrišo jam ant kaklo skarelę — tą darbą ji geriau mo- 
kėjo už vyrą, — užmezgė du mazgelius, ir išėjo baisiai gražu! 
Paskui suglostė jo skrybėlę delnu ir išleisdama pabučiavo į pat 
lūpas. Ir štai seniukas šoko ant arklio, jį turėjo parduoti arba 
išmainyti. O, tą dalyką jis puikiausiai galėjo atlikti! 

Saulė degino, padangėje jokio debesėlio nebuvo! Dulkės 
kaip dūmai kilo aukštyn; žmonių buvo pilnas kelias — vieni 
važiuoti, kiti raiti, kiti pėsti. Visi skubino į miestą. Niekur ne- 
buvo jokio paunksnio, kur galėtum pasislėpti nuo kaitros. 

Tuo tarpu kažin koks žmogus vedėsi karvę į turgų. Karvė 
buvo labai graži. „Turbūt ir pieno nemaža ji duoda, — galvojo 
sau tas senis, — kad čia taip su juo susimainius!“ 

— Ei, girdi tu, su karve! — šūktelėjo jis — Žinai ką? Mano 
arklys brangesnis už tavo karvę, bet man naudingiau yra kar- 
vėl Gal nori, mainykime! 

— Gerai, — tas atsakė, ir jie sumainė. 

Reikalas buvo atliktas, ir seniui, tiesą sakant, reikėjo grįžti 
namo; bet jis buvo išsirengęs į turgų, todėl*norėjo bent pa- 
matyti jį. Ir jis nusivarė su karve tolyn. 

Žingsniavo jis greitai, karvė nesiliko, ir netrukus jis 
prisivijo žmogų su avim. Avis buvo didelė, riebi, su tankia 
gražia vilna. | | 

„Kad taip mums tokia avelė! — pagalvojo senis.— Jai iš- 
tektų žolės, augančios prie griovio krašto, o žiemą galėtume 
trioboje laikyti. Tikrai sakant, mums patogiau būtų avis negu 
karvė... Ar mainyti, ar ką?“ 

Avies savininkas nekalbėdamas sutiko, ir jie susimMainė. 

Senis dabar keliauja jau su avim. 

Staiga jis pamatė Žmogų einant per lauką į vieškelį ir ne- 
šantis pažasty didelę žąsį. 

„Žiūrėk, kokia sunki jo žąsis! — tarė sau senis.— Iš jos ir 
taukelių, ir plunksnelių būtų! Kaip jai būtų gera pas mus 
gyventi: besimaudytų sau po klaną! Ir mano senelė turėtų 
darbo: būtų kam rankioti trupinius ir daržovių liekanas. Ji 


39 


dažnai sakydavo: „Kad taip įsigijus žąselę!“ Šit dabar gera 
proga įsigyti ją... Kad tik tas sutiktų... 

— Tinki mainyti? Aš tau už žąsį uosių avį ir priedo „dė- 
kui“ pasakysiu! V 

Šis nesikratė, ir jie išmainė. Dabar senis turėjo žąsį. 

Jau jis buvo nebetoli nuo miesto; kely pasidarė dar dides- 
nis kimšinys: grūdosi gyvuliai ir žmonės; ėjo keliu ir patvo- 
riais, O prie buomo tiek prisirinko žmonių, jog jie nustojo 
kelio pinigų pos bulbių lauką, kur vaikštinėjo jo vienin- 
telė vištelė, prie virvelės pririšta, kad nenusigąstų bildesio ir 
kur toli nenuklystų. Ji turėjo trumpą uodegą, mirkčiojo vieną 
akį ir apskritai atrodė labai išmintinga. ,„Kar, kar!" — karksėjo 
ji. Ką norėjo ji tuo pasakyti, aš nežinau, bet senis, jos pasi- 
klausęs, tuojau nusprendė: „Tai bent vištelė! Kaip gyvas to- 
kios nesu matęs. Ji vertesnė už klebono perekšlę. Kad taip 
man pavyktų ją gauti! Višta visur ras sau maisto, ji pati save 
prasimitins. Man rodos, tikrai naudingas daiktas būtų ją iš- 
mainius su žąsim." 

— Nori mainytis? — paklausė jis rinkiko. 

— Mainytis? ..— atsakė tas.— Kodėl nel 

Ir jie susimainė: rinkikas paėmė žąsį, o laukininkas, gavęs 
vištą, linksmas nudrožė toliau. 

Nemaža jis atliko visokių reikalų, bekeliaudamas į miestą, 
o kaitra tebebuvo didžiausia, ir jis baisiai prisivarė. Ne pro 
šalį dabar buvo išgerti ir užkąsti! Čia pat pasitaikė ir smuklė. 
Jis jau buvo beeinantis į ją, tik štai duryse susitiko darbinin- 
ką, tas nešė kažko prisidėjęs maišą. 

— Ką tu čia maiše neši? — paklausė laukininkas. 

— Supuvusius obuolius! — atsakė darbininkas.— Nešu visą 
maišą kiaulėms. 

— Tokią daugybę?! Kaip apsidžiaugtų mano seneiė, gavusi 
tiek obuolių! Mums pernai metais senojoje obelėje tiktai vie- 
nas obuolys teužaugo; nuraškę mes jį padėjome į indaują dėl 
gražumo; ten jis gulėjo, kol visai supuvo. „Vis tai rodo, kad 
mes plačiai gyvename“,— sakė senelė. Dabar tai ji tikrai žino- 
tų, kas tai yra plačiai gyventi. Visas maišas! Norėčiau jai 
džiaugsmo padaryti! 


40) 


— O kiek tu duotum už maišą? — paklausė berniokas. 

— Ką duččiau? Šit imk vištą! 

Ir jis atidavė vištą, gavo maišą: gbuolių ir įėjo į smuklę. 
Maišą atsargiai pastatė prie krosnies, o pats priėjo prie stalo. 
Krosnis buvo gerai iškūrinta, bet jis to nepastebėjo. 

Smuklėje buvo daug svečių: mainininkai, raguočių pirkliai 
ir du anglai. Šie buvo labai turtingi, jų kišenės beveik plyšo 
nuo aukso, ir baisūs buvo lažybų „mėgėjai. 

— Ssss! Ssss! — sušnypštė kas pas krosnį. 

— O kas ten toks? — klausė visi. 

Tai obuoliai buvo pradėję kepti. 

— O, tai mano obuoliai! — tarė senis ir papasakojo iš ei- 
lės visą istoriją: kaip jis už arklį gavęs karvę, už karvę avį, 
ir taip toliau, lig priėjo prie obuolių. 

— Na, gausi tu sugrįžęs nuo savo pačios! — sakė anglai — 
Nepaglostys ji tavęs! | 

— Ką? Nepaglostys? — tarė senis — Ji manė už tai išbu- 
čiuos ir dar pasakys: ,„Ką seniukas padarys — vis bus gerai.“ 

— Pažiūrėsime! — atsakė anglai.— Eime lažybų, mes stato- 
me statinę aukso. 

— O aš maišą obuolių ir dar priedo save su pačia! 

— Gerai, gerai! — tarė anglai. 

Privažiavo savininko vežimas, susėdo anglai su tuo seniu, 
paskui įkėlė obuolius ir nudardėjo pas senelę. 

— Sveika gyva, senele! p 

— Sveikas, seniukai! 

— Aš išmainiau... ž 

— Aš žinau, kad tu moki savo darbą! — tarė senelė ir ap- 
kabino jį, nepastebėjusi nei maišo, nei svetimų žmonių. 

— Aš išmainiau arklį ir gavau karvę! 

— Dievui dėkui! "Dabar turėsime ir pieno, ir sčiesto, ir 
sūrio! Koks puikus mainas! 

-— Taip, bet aš karvę išmainiau į avį... 

— Tai dar geriau! — atsakė pati — Tu visados ir viską ge- 
rai apsvarstai! Juk žolės mes tik aviai teturime! Dabar turė- 
sime avies pieno ir sūrio ir dar vilnonių kojinių su marški- 

niais. O karvė to juk nebūtų davusi. Ji — šeriasi! O koks tu 
man išmintingas! į 

— Bet aš ir avį išmainiau — gavau žąsį! 

— Kaip, argi mes šiemet turėsim šv. Martynui keptos žą- 
sienos, vyreli?! Tu visados rūpiniesi kuo nors mane palinks- 
minti! Kaip tu gerai sugalvojai! Žąsį galima pririšus palaikyti, 
kad ji dar labiau nusipenėtų šv. Martyno dienai! 

— Aš ir žąsį išmainiau: už vištą atidaviau! — tarė vyras. 

— Už vištą! Toks tai bent mainas! Višta padės kiaušinių, 
išperės viščiukų, vištų visą pulką turėsime! Štai daiktas, apie 
kurį aš taip seniai svajojau! 

— Ir vištą aš išmainiau: gavau maišą supuvusių obuo- 
lių... 

— Tai duok, už tai išbučiuosiu aš tave! — tarė pati. — Dėkui: 
tau, seniukai! Dabar paklausyk, ką aš tau papasakosiu. Tu iš- 
važiavai, 0 aš ėmiau galvoti: „Kokiais gardžiais daiktais galė- 
čiau aš tave pamylėti? Ką tau vakarienei pataisyti?“ Nuspren- 
džiau iškepti kiaušinienės su cibuliais. Kiaušinių aš turėjau, 
tik cibulių nebuvo. Ir nuėjau pas mokytojo pačią. Aš žinojau, 
kad ji turi cibulių, bet ji baisiai šykšti, nors šiaip neprasta 
moteriškė. Aš paprašiau jos cibulių paskolinti, o ji: ,,Paskolin- 
ti? Nieko mūsų neužaugo, nei supuvusio obuolio nerastum!" O 
dabar aš galėčiau jai paskolinti tokių nors dešimtį, nors ir vi- 
są maišą! Tai tiesiog juokas! —Ir ji vėl pabučiavo senį 
į lūpas. 

— Niekur neregėtas daiktas! — tarė anglai.— Reikalai vis 
prastyn ir prastyn, o senelei vis gerai! Už tokį dalyką ir pinigų 
negaila mokėti! 

Ir jie pripylė visą statinę aukso už tai, kad pati ne tik savo 
senio nebarė, 17 jį išbučiavo. 

Tikrai, jei pati laiko savo vyrą visų protingiausiu pasauly 
ir viskas, ką jis padaro, visuomet jai tinka — tas be atlyginimo 
nepaliks! 

Štai ir visa istorija. Aš ją girdėjau mažas, o dabar papasa- 
kojau ją tau, ir tu jau žinai, kad „ką seniukas padarys — vis 
bus gerai“. 

„»  KARALAITĖ ANT ŽIRNIO 


Buvo kartą karalaitis, jis ieškojo sau pačios; bet norėjo gau- 
ti būtinai tikros karalaitės. Beieškodamas išvažinėjo visą pasau- 
lį, 0 visiškai tinkamos niekur negalėjo rasti. Karalaičių buvo 
daug, tik kiekvienai vis šio ar to trūko. Pagaliau, nieko ne- 
pešęs, sugrįžo jis namo nuliūdęs ir susisielojęs, nes jis labai 
troško turėti tikrą karalaitę. 

Vieną vakarą buvo baisiai bjaurus oras: žaibavo, griaudė, 
lijo — net nosį baisu buvo iškišti! Tuo tarpu pabeldė kas į mies- 
to vartus; atidaryti nuėjo pats karalius. 

Prie vartų stovėjo karalaitė. Viešpatie! Į ką ji buvo nuo 
šlapio oro panaši? Nuo galvos ir drabužių varvėjo vanduo tie- 
siai į kurpių užkulnius, o iš užkulnių vėl sunkėsi laukan. Ta- 
čiau ji sakėsi esanti tikra karalaitė. 

„Tai mes tuojau pamatysim,',— tarė sau karalienė, bet sa- 
kyti nieko nesakė, nuėjo į miegamąjį kambarį, nutraukė nuo 
lovos visus čiužinius ir pagalvius ir padėjo ant lentų žirnį; ant 
žirnio užklojo dvidešimt čiužinių, o ant jų dar dvidešimt 
patalų. 

Į tą lovą naktį paguldė karalaitę. 

Rytą jos paklausė, kaip miegojusi. 

— O, labai prastai! — atsakė karalaitė.— Beveik visą nak- 
tį nebuvau akių sudėjusi! Šunys žino, kas ten lovoj buvo! Kaž- 
koks daiktas toks kietas gulėjo man pašonėj, dabar visas mano 
kūnas mėlynas! Tiesiog bjauru! 

Iš to ir suprato, kad ji tikra karalaitė. Ji pajuto žirnį per 
dvidešimt čiužinių ir dvidešimt patalų, ant vienas kito sukrau- 
tų. Tokio jautrumo tegalėjo“ būti viena karalaitė! 

Ir karalaitis ją vedė. Dabar jis gerai žinojo, kad ima tik- 
riausią karalaitę. O tą žirnį nusiuntė į muziejų, ten jis ir šian- 
dien tebeguli, jei kartais kas nepavogė. 

Tik prašom nepamiršti, kad čia visai tikra istorija! 

RAMUNĖ 


Tai paklausykite! 


Už miesto, prie pat kelio, stovėjo vasarnamis. Greičiausiai 
ir sveikas būsi matęs tuos namus. Prie namų buvo mažas dar- 
želis, aptvertas gražia tvorele, 0 už tvoros, netoli griovelio, 
tankioj žalioj žolėj išdygo maža ramunė. Saulė šildė ją savo 
karštais spinduliais lygiai kaip ir kitas puikias darželio gėles; 
todėl ji augo labai gražiai ir taip greitai, jog matyti galėjai 
jos dienos ūgį. Vieną rytą ji pražydo: balti žiedo lapeliai kaip 
kokie spinduliai mirgėjo aplink geltoną mažą saulutę vidury. 
Ramunei visai nerūpėjo, kad jos čia žolėj niekas nepastebės, 
kad ji — menkas, visų niekinamas žolynas; ne, ji buvo smagi 
ir linksma! Pakėlusi galvą aukštyn, tiesiai ji žiūrėjo į saulę ir 
klausėsi, kaip čiulba vieversėlis padangėje. 

Ramunė jautėsi laiminga, ir;jai buvo smagu tartum kokioj 
didelėj šventėj, nors tai buvo paprastas pirmadienis. Vaikai 
buvo išėję į mokyklą, ir, kol jie ten mokėsi, sėdėdami suo- 
luose, ramunė, supdamasi žalio stiebelio viršūnėje, taip pat mo- 
kėsi: ją mokė šviesioji saulė ir visa prigimtis, kaip yra geras 
ir maloningas viešpats dievas; jai labai tiko, kad vieversėlio 
giesmelėj ji girdėjo tą, ką jautė jos pačios širdis. Su tam tikra 
pagarba ji žiūrėjo į laimingą paukštelį, mokantį giedoti ir skrai- 
dyti, nei kiek nesigailėdama, kad pati neturi tos dovanos. ,„Aš 
matau ir girdžiu, — galvojo ji.— Saulė man šviečia, vėjas mane 
bučiuoja. O, kaip gausiai mane dievas apdovanojo!" 

Daržely augo daug gražių ir puikių žolynų, kuo mažiau jie 
kvepėjo, tuo labiau puūtėsi. Bijūnai iš kailio nėrėsi, kad tik di- 
desni atrodytų už rožes, lyg didumas būtų svarbiausias daiktas. 
"Tulpės turėjo gražiausias spalvas; jos tai gerai žinojo ir kėlė 
aukštai galvas, kad visi jas matytų. Nei vienas žolynas nematė 
ramunės, augančios prie griovio. Bet ramunė dažnai, žiūrėdama 
į juos, galvojo: ,,„Kokie jie išsipuošę, kokie gražūs! Dažnai tur- 
būt atskrenda pas juos paviešėti gražūs paukšteliai! Gerai, kad 
man dievas davė arti augti: viską matysiu ir galėsiu gėrėtis!" 
Lig tik taip ji pamanė, čivir čivir sučiviravo vieversėlis ir nu- 

sileido žemyn, bet ne prie bijūnų ir tulpių, — ne, jis nusileido 
tiesiai į žolę, kur augo ramunė. Kaip ji nustebo! Iš to džiaugsmo 
nebežinojo, ką daryti. 

Paukštelis, streksėdamas aplink ją, čiauškėjo: „Kokia čia 
minkšta žolelė! Kokia daili gėlelė: aukso širdelė, sidabro dra- 
bužėlis!“ Tikrai, geltonas ramunės žiedo vidurys buvo panašus 
į auksą, o balti lapeliai aplinkui tviskėjo kaip sidabras. 

Kokia laiminga buvo ramunė! Kaip ji džiaugėsi, to niekas 
negalėjo pasakyti. Vieversėlis pabučiavo ją savo snapeliu, pa- 
giedojo jai giesmelę ir paskui vėl iškilo į mėlynąsias dangaus 
aukštybės. Turėjo koks ketvirtis valandos išeiti, kol gėlelė vi- 
sai iš džiaugsmo atsipeikėjo. Nudžiugusi ir nušvitusi, ji pažvel- 
gė į darželio gėles, tos, žinoma, turėjo regėti, kokia laimė ją 
ištiko; jos vienos tegalėjo suprasti jos džiaugsmą! .. Bet tulpės 
"buvo dar labiau pasipūtusios kaip pirma ir iš piktumo susi- 
raukusios žiūrėjo. Bijūnai atrodė taip pat baisiai pikti; laimė, 
kad jie nemokėjo kalbėti, kijaip būtų ramunei nuo jų te- 
kę. Ramunė matė, kad jie kažko nesmagūs, ir jai labai jų gaila 
buvo. 

Tuo. laiku atėjo į darželį mergaitė su dideliu aštriu peiliu; 
ji priėjo tiesiai prie tulpių ir nupjaustė jas po viena kitos. 
„„Oi,— atsiduso ramunė,— kaip baisu! Dabar galas joms!“ Pasi- 
pjovusi gėlių, mergaitė vėl išėjo iš darželio. O ramunė džiau- 
gėsi, kad ji — menka gėlelė ir auga ne daržely, o žolėje už 
tvoros. Saulei nusileidus, ji suglaudė savo lapelius ir užmigo. 
Miegodama visą naktį sapnavo gražų paukštelį ir skaisčiąją 
saulutę. 

Kitą rytą, kai ramunė vėl linksmai ištiesė savo baltuosius 
lapelius lyg rankeles į saulę, ji vėl išgirdo vieversėlį giedant, 
bet šį kartą jis giedojo nesmagus. Ir koks jam vargšui galėjo 
bebūti smagumas? Jis buvo sugautas ir, įleistas į narvelį, ka- 
bėjo prie atviro lango. Jis giedojo apie laisvę, apie tai, kaip 
gera. laisvam skraidyti, kur tik nori; jis giedojo apie jaunus, 
žalius lauko rugius ir apie dideles keliones, kurias jis daryda- 
Vo per OIrO platybes savo greitaisiais sparneliais. Nelaimingas 
paukštelis buvo labai nuliūdęs: jis tupėjo mažam narvely, tu- 
pėjo sugautas. 

Ramunė labai norėjo jam padėti. Bet kaip padėsi? To nie- 
kaip ji negalėjo išgalvoti. Dabar ji pamiršo visas savo gražy- 
bes, nebesigėrėjo karštaisiais saulės spinduliais, nebesidžiaugė 
mirgančiais savo žiedo baltaisiais lapeliais. Viską pamiršusi, 
ji tegalvojo apie sugautą palEste:i, 5 nors jam niekuo negalėjo 
padėti. 

Tuo metu iš darželio išėjo du vaikai; vienas turėjo rankoje 
peilį, tokį pat didelį ir aštrų kaip tas, kur mergaitė tulpes 
pjaustė. Jie stačiai priėjo prie ramunės, bet jai nei į galvą 
negalėjo ateiti, ko jiems iš jos reikėjo. 

— Čia būtų gera velėna vieversėliui, pjaukime,— tarė vie- 
nas vaikas ir aprėžė su peiliu aplink ramunėlę langelį; ramunė 
liko pačiam vidury. 

— Nuraškyk ramunę! — tarė antras vaikas. 

Ramunė sudrebėjo iš baimės; ji žinojo, kad nuraškytos gė- 
lės turi mirti, o ji labai norėjo dar gyventi ir kartu su velėna 
patekti į vieversėlio narvelį. 

— Kam raškyti? Geriau palikime,— atsakė pirmasis vai- 
kas,—su žolynu velėna bus gražesnė. 

Ramunė išliko gyva ir pateko į vieversėlio narvelį. 

Vargšas paukštelis balsu skundėsi netekęs laisvės, puldinė- 
jo ir daužėsi į geležinius narvelio virbalus. Gailiaširdė ramu- 
nėlė nemokėjo kalbėti ir nei žodeliu negalėjo jo paguosti, nors 
ir labai norėjo. Taip praėjo visas rytas, ligi pietų. 

— Čia nėra vandens, — skundėsi vieversėlis-— Visi kažkur 
išvaikščiojo ir pamiršo man paduoti gerti. Mano gerklė visai 
išdžiūvo! Aš visas degu ir alpstu! Oi, koks čia troškus oras! 
Aš turėsiu mirti ir atsisveikinti su šiltąja saule, su žaliaisiais 
laukais, su visomis pasaulio gražybėmis! . m: 

Norėdamas nors kiek atsigauti, vieversėlis įsmeigė giliai sa- 
vo snapelį į drėgną velėną; tuo tarpu pastebėjo ramune, link- 
telėjo jai galvą ir tarė: 

— Ir tu čia, vargše, nuvysi! Viso pasaulio vietoj jie man 
davė tave ir tą velėnos kąsnelį! Jie mano, kad kiekviena žo- 
lelė gali čia man atstoti didelį medį, kiekvienas tavo žiedo 
lapelis — visą kvepiantį žolyną! O, tu man tik primeni, ko 
aš esu nustojęs! 

„Kad galėčiau jį suraminti!"— galvojo ramunė. Bet ji ne- 
galėjo pajudinti nei vieno lapelio; tik jos žiedas vis didesnį 
ir didesnį leido kvapą. Vieversėlis tai pastebėjo ir nelietė ra- 
munėlės, nors trokšdamas visą žolę išpešiojo aplinkui. 

Atėjo ir vakaras, bet ištroškusiam paukšteliui niekas nene- 
šė gerti. Tada jis iškėtė savo sparnelius, virpėdamas supleveno 
jais ir dar kelis kartus gailiai pyptelėjo „čir čir čir!" 

Paskui jo galvelė nusviro į šoną, ir iš skausmo plyšo jam 
širdis. .. 

Ramunė taip pat nebegalėjo suglausti savo žiedelio ir už- 
migti kaip pirma: nuliūdusi ir nusiminusi, ji palenkė savo gal- 
vą į žemę. 

Tik. kitą rytą atėjo. vaikai ir, radę nebegyvą paukštelį, grau- 
džiai apsiverkė. Paskui jie iškasė dailią duobelę, išbarstė ją 
žiedų lapeliais, o vieversėlio kūną įdėjo į gražią raudoną skry- 
nutę. Nelaimingajam vieversėliui padarė karališkas laidotu- 
ves... Kai jis buvo gyvas ir giedojo, jie buvo jį pamiršę, lai- 
kė ankštam narvely ir troškino; o dabar jį puošė gėlėmis ir 
prie jo kapo liejo gailias ašaras. 

O velėną su ramune išbloškė ant dulkino kelio. Niekam 
nerūpėjo menka gėlelė, kuri labiausiai gailėjo vieversėlio ir iš 
visos širdies troško jį paguosti. 


GRAMBUOLYS 


Mylimąjį karaliaus žirgą apdovanojo aukso pasagais. Po 
aukso pasagą gavo jis kiekvienai kojai. 

O už kokius nuopelnus? 

Žirgas buvo labai gražus: laibos kojos, išmintingos links- 
mos akys ir tokie puikūs karčiai, jog jie kaip apdangalas go- 
bė jo visą kaklą. Žirgas buvo ne tik gražus, bet ir drąsus; ko- 
voj jis nešiojo savo poną po parako dūmus, išnešė sveiką iš 
kulipkų lietaus, nebijojo švilpiančių ir šnypščiančių bombų, 
kramtė, spardė ir mindžiojo puolančius priešininkus, vienu šū- 

kiu peršoko kritusį priešininko arklį ir tuo išgelbėjo aukso ka- 
rūną, išgelbėjo savo raitelio gyvybę, 0 jo gyvybė buvo dar 
brangesnė ir už karūną — štai už ką jį apdovanojo aukso pa- 
sagais. 

Bet štai iš arklidės išlindo grambuolys, mėšlų vabalas. 

— Pirmiausia žemės galingieji, o paskui ir menkieji,— tarė 
jis.— Bet, antra vertus, galingumas čia nesvarbus dalykas! 

Ir jis atkišo savo laibutes kojas. 

— Tau ko reikia? — paklausė kalvis. 

— Aukso pasagų! — atsakė grambuolys. 

— Žiūrėkit man! — sušuko kalvis.— Arklį kausto — tai ir 
varlė kiša koją! Taip ir bus, gausi aukso pasagus! 

— Žinoma, aukso pasagus! — atšovė grambuolys.— Ir kodėl 
ne? Kuo aš prastesnis už tą didelį gyvulį — už arklį, kurį ir še- 
ria, ir girdo, ir maudo, ir šukuoja kaip kokį poną? Juk aš taip 
pat karaliaus arklidėj stoviu! 

„ — Ar tu nežinai, už ką aukso pasagus davė arkliui? — pa- 
klausė kalvis.— Ar tu to nesupranti? 

— Ar suprantu? Aš viena suprantu: čia tyčia manęs niekas 
nemato. Tikrai! Čia tyčia visi mane žemina, visi skriaudžia! 
Gerai, mokėsiu gyventi ir be jūsų; imsiu 1: išlėksiu į kitus 
kraštus! 

— Laimingo kelio! — tarė kalvis. 

— Nepraustaburni tu, juodnugari! — atrėžė grambuolys ir 
ištrūko iš arklidės. 

Neilgai skridęs, atsidūrė puikiam daržely, kur gardžiai kve- 
pėjo radastai ir levendros. 

— Ar ne tiesa, kaip čia gražu? — tarė dievo karvutė rau- 
donais taškuotais sparneliais.— Kaip čia gražu, kaip malonu! 

— Aš prie geresnių daiktų pratęs! — tarė grambuolys.— 
Jums čia gražu! Tik juokai! Kame čia bent vienas daiktas gra- 
žus? Nėra nei vienos mėšlo krūvelės! 

Ir jis pasipūtęs nurėpliojo toliau — į didelės leukonijos pa- 
vėsį. Ten šliaužiojo kopūstų vikšras. 

— Koks gražus pasaulis! — sakė jis.— Kokia šilta ir maloni 
saulutė! Visur pilna gyvybės! O kai aš galop užmigsiu arba, 

kaip kitaip sakoma, numirsiu, tai pabusiu peteliške ir imsiu 
skraidyti. 

— Aure ką prasimanė: peteliške skraidyti! — tarė grambuo- 
lys.— Lauk, bus ne niekis! Štai aš esu dabar iš karaliaus ark- 
lidės,— ir ten niekas, net mylimasis karaliaus žirgas, nemano 
skraidyti, nors jis ir labai didelis pagyrų maišas. Dabar jis 
baigia nešioti mano seną aukso autuvą! Skraidyti! Mes — kitas 
dalykas! Mes tai skrisim. .. 

Ir nuskrido jis toliau. 

— Nenorėčiau pykti, bet kad patys pykdo! — pasakė jis 
nulėkdamas. 

Čia jis nusileido ant vejelės. Gulėjo jis ten kiek gulėjęs ir 
užmigo. 

Jam bemiegant, užėjo debesys, ir siūbtelėjo didelis lietus. 
Grambuolys pabudo nuo ūžesio ir norėjo įsirausti kur į žemę, 
bet negalėjo. Vanduo vartaliojo jį į visas puses, ir jis turėjo 
arba šonais, arba aukštyn kojomis plaukti. Kad jam reiktų 
pakelti sparnus ir pradėti skristi, nebuvo laiko ir galvoti. Jis 
net vilties nustojo išsikepurnėti kada nors gyvas iš tos vietos 
ir, viską metęs, laukė, kur vanduo nuneš. 

Lietui kiek apstojus, grambuolys apsidairė ir pamatė prie- 
šais kažkokį baltą daiktą: tat buvo audeklas, patiestas baltin- 
tis. Šiaip taip nurėpliojo jis ligi to audeklo. Vienas audeklo 
kraštas buvo užsivertęs, ir į tą suvertimą jis įlindo. Žinoma, 
čia buvo toli gražu ne taip patogu gulėti kaip šiltame arklidės 
mėšle, bet patogesnės vietos niekur aplinkui matyti nebuvo, 
ir vabalas apsiliko, kur buvo įlindęs; jis išgulėjo ten visą dieną 
ir naktį. O lietus vis lijo ir lijo. 

Ryto metą grambuolys išlindo iš audeklo. Jis buvo be ūpo 
ir keikė orą. 

Ant audeklo tupėjo dvi varlės; jų nušvitusios akys rodė, 
kad jos buvo labai smagios. 

— Koks puikus oras! — tarė viena varlė.— Koks šlapias au- 
deklas tebėra! Net kojas man niežti: baisiai ima noras pa- 
plaukyti! 

— Norėčiau žinoti — sakė kita varlė — ar teko kregždei, 
skraidančiai į tolimus kraštus, kame nors rasti tokį puikų orą 

kaip mūsų? Kaip čia drėgna! Sakytum šlapiame griovyje guli. 
Kas tuo nesidžiaugia, tas nemyli savo tėvynės! 

— Matyt, jūs niekados nesat buvę karaliaus arklidėje,— 
atsiliepė grambuolys— Ten drėgna, šilta ir kvepia. Toks tai 
bent oras. Gaila tik, kad jo negalima pasiimti į kelią! Sakykite, 
ar nėra čia kartais sode inspekto, kur dideli ponai kaip aš ga- 
lėtų rasti sau gerą būstą? 

Bet varlės ar nesuprato jo, ar nenorėjo suprasti. 

— Aš niekados dukart neklausiu,— tarė grambuolys, tris 
kartus jau paklausęs ir jokio atsakymo negavęs. 

Jis parėpliojo kiek toliau ir rado molinio puodo šukelę. Šu- 
kelei, žinoma, čia buvo ne vieta, bet ji gera buvo pasislėpti 
nuo vėjo ir lietaus. Po ja gyveno kelios žirkliukų šeimynos. 
Šita tautelė be galo draugiška, o jų moterys nepaprastai rū- 
pestingos motinos. Kiekviena gyrė savo vaikus, laikydama juos 
gražiausiais ir išmintingiausiais. 

— Mano sūnelis jau susižadėjęs! — sakėsi viena motina— 
Koks jis geras ir nekaltas vaikas tebėra! Kas jo dorumas, kas 
jo mMaldingumas! Vedimas dažnai jaunus apsaugo nuo išklydi- 
mų. Koks džiaugsmas motinai! 

— O mano sūnelis, — sakė kita motina, — lig tiktai išriedėjo 
iš kiaušelio, tuojau pradėjo nerimti namie ir prašytis, kad jį 
leistumėm pakeliauti po žmones. Toks jau jo karštas būdas! Bet 
tegu, kol jaunas, pasižmonėja. Yra kuo džiaugtis motinai, — 
tarė ji grambuoliui,— ar ne tiesa? 

— Tikra tiesa, — atsakė grambuolys. 

Po to jos pasikvietė grambuolį į vidų, ir jis palindo po 
puodo šuke. 

— O dabar prašom dirstelėti ir į mūsų mažiulius! — sušuko 
trečia ir ketvirta motina.— Tokie jie meilūs ir tokie gražūs, tie 
mūsų beldikai! Bet jie elgiasi visados gerai, jei nesopa jiems 
pilvelių, o jų metuose tas dažnai juk atsitinka. 

Taip gyrė kiekviena motina savo vaikus. Vaikai taip pat 
netylėjo ir savo mažytėmis uodegų žnyplelėmis tampė gram- 
buolį už barzdos. 

— Ai, kokie jie ištvirkėliai, kokie jie nenuoramos, tie ma- 
žiukai! — skundėsi mylinčios motinos. Bet grambuoliui tai įky- 
rėjo, ir jis paklausė: | 

— Ar toli dar tas inspektas? 

— O, toli, dar labai toli, kažkur ten už griovio,— atsakė 
jam viena motina.— Tikiuosi, kad nei vienas mano vaikas taip 
toli nekeliaus — numirčiau iš baimės! 

— Na, o aš pabandysiu ten nuvykti! — tarė grambuolys ir 
nurėpliojo tolyn, nieko neatsisveikinęs — taip elgiasi juk visi 
dideli ponai. 

Pas griovį rado jis daugybę saviškių — tokių pat gram- 
buolių. 

— Sveikas gyvas! — tarė jie.— Prašom arčiau! Čia pat mes 
ir gyvenam! Puikus čia mūsų buvimas. Ar nemalonėtum svei- 
kas nusileisti į apačią giliau, į patį dumblą? Turbūt pavargęs 
esi iš kelio? 

— O, be galo pavargau! — atsakė grambuolys.— Mane už- 
klupo lietus, ir aš turėjau gulėti ant gryno audeklo, kur ne- 
buvo mėšlo nei kruopelės, o toks švarumas mane baisiai al- 
sina. Be to, dar pradėjo -gelti vieną sparną, kurį užpūtė vėjas 
man besant po moline šukele. Kaip malonu galų gale vėl pa- 
tekti į savųjų tarpą — tikra laimė! 

— (Gal kartais sveikas iš inspekto atvykai? — paklausė vie- 
nas senas vabalas. 

— Rado man vietą — iš inspekto! Ne, toli gražu ne! — at- 
siliepė grambuolys.— Aš iš karaliaus arklidės, kur nuo pat gi- 
mimo auksu avėjau. Dabar aš keliauju, turėdamas vieną slap- 
tą paliepimą, ir todėl geriau manęs neklausinėkit — vis tiek 
daugiau nieko nebesakysiu. 

Paskui grambuolys nusileido žemyn į dumblą. Ten sėdėjo 
trys jaunos vabalaitės. Jos neturėjo ko sakyti svečiui ir tik 
juokdamosios prunkštė. 

— Visos mano dukterys tebėr nesusižadėjusios,— tarė mo- 
tina, ir vabalaitės vėl susijuokė, bet šį kartą jau iš gėdos. 

— Net karaliaus arklidėje nesu matęs tokių gražuolių! — 
stebėjosi ilsėdamas grambuolys. 

— Negėdink tik sveikas mano mergaičių, nekalbėk taip su 

jomis, — nebent sveikas turi tikrus norus! Bet žinau, kad turi, 
ir aš jus laiminu. 

— Ura! — suriko visi vabalai, ir mūsų grambuolys jau bu- 
vo sužadėtas. Ilgai netruko, ir vestuves padarė, nes atidėlioti 
nebuvo jokios priežasties. 

Antra diena praėjo labai linksmai, trečia — nei šio, nei to, 
o paskui reikėjo rūpintis jau maisto pačiai ir toliau net 
vaikams. 

— Dailiai jie man galvą apsuko, nėr ko sakyti! — tarė sau 
grambuolys.— Dabar man viena belieka: tuo pačiu ir jiems 
atsimokėti. 

Kaip manė, taip ir padarė. Vieną rytą jis išėjo iš namų, ir 
visą dieną negalėjo jo sulaukti; naktį jis taip pat nebegrįžo — 
jo pati liko našlė. 

— Ai, ai, ai! —stebėjosi visi grambuoliai.— Mes tą valkatą 
priglaudėm ir priėmėm į savo tarpą kaip kokį gerą naudą; da- 
bar jis pabėgo ir dar paliko mums penėti savo pačią. 

— Na, tebūna ji vėl laikoma mergaite ir gyvena pas ma- 
ne! — tarė motina.— Tfu! Verta čia mums krimstis dėl tokio 
niekšo! 

Grambuolys tuo tarpu savo kelionę varė toliau ir perplau- 
kė griovį ant kopūsto lapo. Rytą kažkokie du priėjo prie grio- 
vio. Pamatę grambuolį, pakėlė jį ir ėmė vartyti į visas puses 
ir kalbėti labai moksliškai, ypač vienas iš jų — jaunas berniu- 
kas. Jis kalbėjo, kaip ledą graužė: ,„Alachas mato juodą va- 
balą ant juodos uolos juodo akmens! Taip Korane parašyta, ar 
ne tiesa?" — paklausė berniukas. 

Paskui pavadino grambuolį lotynišku vardu ir ėmė pasakoti 
apie jo rūšį ir ypatybes. Kitas asmuo — senas mokslininkas — 
patarė grambuolį parnešti namo, kur turėjo visą panašių va- 
balų rinkinį, ir prie jų prijungti tą. Bet tokia kalba be galo 
nepatiko grambuoliui, netikėtai jis šmurkštelėjo iš mokslinin- 
ko rankų ir nuzvimbė sau. 

Sparnai jau buvo jam visai išdžiūvę, ir todėl galėjo toli 
lėkti. Jis nuskrido ligi inspekto, rado stiklus pradarus, nieko 
nelaukdamas smuko į vidų ir įlindęs įsirausė į šiltą mėšlą. 

— Štai kur gyvenimo laimė! — tarė jis sau. 

Paskui greit užmigo ir sapnavo, kad karaliaus žirgas kritęs 
ir jo. aukso pasagai atitekę jam — vabalui, ir dar pažadėję ki- 
tus tokius dovanoti. 

Sapnas labai buvo malonus. Pabudęs grambuolys išlindo į 
viršų ir ėmė dairytis į visas šalis. Koks gražumas aplinkui! 
Užpakaly augo milžiniškos palmės, didžiai iškėlusios į dangų 
šakas; pro jų lapus švietė saulė; po palmėmis žydėjo puikiausi 
žolynai: tai raudoni kaip Žarijos, tai geltoni kaip gintaras, tai 
balti kaip pirmutinis žiemos sniegas. 

— Tai bent augalai! — tarė grambuolys.— Kiek čia bus val- 
gymo, jiems supuvus! Didelis sandėlis, ką čia kalbėti! Tikrai 
čia gyvena kas nors iš mūsų. Eisiu, pažiūrėsiu, ar nerasiu čia 
kokio mūsiškio, su kuriuo verta būtų susipažinti. Prisipažįstu, 
esu didus ir tuo džiaugiuosi, kad esu didus! 

Staiga kažkieno ranka pagriebė jį, suspaudė ir ėmė vartyti 
į visas puses. 

Į inspektą buvo atėjęs daržininko sūnus su kitu berniuku. 
Pamatę grambuolį, jie sumanė su juo pažaisti. Pirmiausia įvy- 
niojo jį į vynmedžio lapą ir įsidėjo į tamsią kelnaičių kišenę. 
Grambuolys ėmė krutėti ir spardytis, bet vaikas prispaudė už 
tai jį su ranka, ir jis noroms nenoroms turėjo nurimti. Paskui 
vaikai nubėgo į didelį ežerą, buvusį gale daržo. Tenai jie įtup- 
dė grambuolį į seną klumpę, įsmeigė į ją pagalėlį vietoj stie- 
bo ir pririšo prie jo su vilnoniu siūlu grambuolį. Dabar va- 
balas tapo jūrininku ir turėjo plaukti vandeniu. 

Ežeras buvo labai didelis ir pasirodė grambuoliui kaip ko- 
kia jūra. Taip išgąsdino jį tas reginys, jog parvirto jis ant nu- 
garos ir ėmė kratyti baisiai kojas. 

Laivelis tuo tarpu plaukė; vandens srovė, pagriebusi jį, ne- 
šė tolyn. 

Bet kai tik jis kiek tolėliau paplaukdavo, berniukas, pa- 
siraitęs kelnaites, brisdavo į vandenį ir vėl jį atvarydavo 
į kraštą. 

Bet tuo pačiu laiku, kai laivelis buvo pradėjęs plaukti nuo 
kranto, vaikus pašaukė namo. Jie skubindamies nubėgo į na- 
mus, palikę jūrininką vieną. 

Dabar laivas galėjo be kliūčių tolintis nuo kranto. Jis plau- 
kė vis tolyn ir tolyn į ežero vidurį, o grambuolį kas kartą di- 
desnė ėmė baimė: juk jis buvo pririštas prie stiebo ir nega- 
lėjo nuskristi. 

Tuo tarpu atlėkė prie jo musė. 

— Koks puikus oras! — tarė ji.— Štai aš čia pastovėsiu, pa- 
sišildysiu prieš saulutę ir pasilsėsiu. Pasišildyti čia bus ma- 
lonu. 

— Rado man malonumą! Ar nematai, kad aš pririštas? — 
atsiliepė grambuolys. 

— Bet aš nepririšta! — pasakė musė ir nuzvimbė. 

— Aa, dabar jau aš pažinau pasaulį — sunkiai atsiduso 
grambuolys.— Pasaulis piktas ir bjaurus! Tik vienas doras daik- 
tas tėra jame — tat aš. Tikrai, tik pagalvokit, kiek čia netei- 
sybės! Pirmiausia aplenkė mane neduodami aukso pasagų, pas- 
kui aš gavau mirkti ant šlapio audeklo ir stovėti visą naktį 
vėjy, o galų gale dar pačią man užkorė! Toliau aš gaunu lais- 
vę, noriu pasižmonėti pasaulyje, laimės paieškoti; man jau pa- 
vyksta išeiti į tikrą kelią — ir kas? Sutinka mane vaikpalaikis, 
riša prie laivo stiebo ir meta į audringą jūrą. O tuo tarpu ka- 
raliaus žirgas džiaugiasi aukso pasagais ir raito nosį. Štai kas 
mane labiausiai pykina! Galop kam dar čia kalbėti! Pasauly 
iš nieko užjautos nelauk! Mano gyvenimo istorija labai įdo- 
mi, bet kas iš to, jei jos niekas nežino? Antra vertus, pasaulis 
ir nevertas, kad ją žinotų; kitaip jis man būtų davęs aukso 
pasagus dar man karaliaus arklidėje bebūnant, kada, segant 
karaliaus žirgą, ir aš buvau atkišęs savo kojas. Kad turėčiau 
aukso pasagus, aš būčiau arklidės papuošalas ir didybė! Dabar 
aš žuvęs arklidei, žuvęs pasauliui, — viskas pabaigta! 

Bet ne viskas dar buvo pabaigta. Ant ežero pasirodė laivė, 
joje sėdėjo kelios jaunos mergaitės. 

— Aure, žiūrėkit, plaukia klumpelė! — tarė viena mergaitė. 

— O joje kažkoks juodas daiktas! — sušuko antra. 

Laivė priplaukė klumpelę, ir mergaitė ištraukė ją iš van- 
dens. Viena iš jų išsiėmė iš kišenės mažas žirkleles, atsar- 
giai nukirpo grambuoliui siūlą ir, išlipus į krantą, paleido 
ant žolės. | 


53 


— Lipk, lipk! O jei gali, tai skrisk! — pasakė ji.— Laisvė — 
geriausias daiktas! 

Grambuolys pakilo ir įskrido pro langą į didelę triobą. Ten 
jis, nuilsęs ir nuvargęs, įstrigo į ilgus, minkštus karaliaus žirgo 
karčius. Grambuolio netikėtai buvo pakliūta į savo gimtinę, 
į tą pačią arklidę. Jis tvirtai įkibo į karčius, pagulėjo kiek 
laiko nejudėdamas ir atsipeikėjo. 

— Štai dabar aš sėdžiu ant mylimojo karaliaus žirgo tar- 
tum pats karalius!.. Taip, palauk, ką aš čia buvau norėjęs 
pasakyti? Aa, atsiminiau! Štai puiki mintis ir visiškai teisinga. 
„Už ką davė arkliui pasagus?“— klausė tada manęs kalvis. Tik 
dabar į tą klausimą aš galiu atsakyti. Juk pasagai jam buvo 
tik dėl manęs duoti — štai kas yra! Tik dabar man atėjo į gal- 
vą! Kad ne aš, jis aukso pasagų kaip savo ausų nebūtų matęs! 

Ir grambuoliui vėl grįžo ūpas. 

— Kelionė daug išmoko,— tarė jis sau. 

Saulės spinduliai, skverbdamiesi pro langą, šildė grambuolį, 
ir arklidėje buvo šviesu ir ramu. 

— Tiesą sakant, gerai pagalvojus, pasaulis nėra toks jau 
bjaurus, kaip atrodo, — tarė grambuolys.— Reikia tiktai mokėti 
gyventi. 

Taip, pasaulis liko gražus ir puikus, nes karaliaus žirgui 
buvo dovanoti pasagai tik tam, kad juo galėtų jodinėti 
grambuolys. 

— O dabar aš lipsiu žemėn pasižiūrėti kitų grambuolių ir 
papasakosiu jiems, kaip aukštai iškilau; apsakysiu jiems visus 
savo vargus, Mano patirtus, bekeliaujant po svetimus kraštus, 
ir paskelbsiu, kad aš dabar būsiu namie iki tol, kol karaliaus 
žirgas nuplėš savo aukso pasagus! 


DARŽININKAS IR PONAI 


Per mylią nuo sostinės stovėjo sena pilis su storomis dan-- 
tytomis sienomis ir aukštais bokštais. Toje pilyje gyveno tur- 
tingi ir garsūs bajorai, vyras su pačia. Jie ten gyveno, tiesą 

sakant, tik vasaros metu. Pilis buvo iš viršaus graži, o viduj 
patogi ir jauki. Iš akmens iškaltas giminės herbas puošė jos 
vartus, aplink herbą per sieną raitėsi žydinčios rožės, o prieš 
namus žaliavo pievelė, priaugusi raudonų ir baltų erškėčių ir 
kitų puikių gėlių. 

Tas bajoras turėjo išmaningą daržininką, todėl jo daržas, 
bebuvo išlikęs senas pilies sodas, apvestas žalitvore, kurios 
atskiri krūmai buvo išauginti piramidėmis ir rutuliais. Dar to- 
liau stirksojo du dideli medžiai be lapų; iš tolo rodėsi, lyg 
jų nuogos šakos būtų apkrėstos netikėtai ištikusios vėtros ko- 
kiais mėšlo gniužulais, bet iš tikrųjų ten tebuvo paukščių liz- 
dai. Nuo neatmenamų laikų ten buvo įsikūrę daugybės varnų 
ir kovų, čia buvo tikras paukščių gardas. Jie čia pirmi apsi- 
gyveno tuose kraštuose, buvo tikri tos sodybos šeimininkai. 
Jie nekreipdavo akių į apačioj kėblinėjančius žmones, jie su 
paniekinimu žiūrėjo į tuos dvikojus padarus, nors tie kartais 
iš šautuvų papyškindavo juos, ir tada pulkai išgąsdintų varnų 
ir kovų pakildavo aukštyn rėkdami „kar, kar!" 

Daržininkas ne kartą kalbino ponus iškirsti tuos senus me- 
džius, tada jie nebegadintų pilies reginio, o paukščiai turėtų 
kraustytis kur kitur, ir išnyktų tas amžinas jų karksėjimas. 
Bet ponai gailėjo netekti tų medžių su jų gyventojais, laikė 
juos brangiu senovės paminklu ir netiko naikinti. 

— Tuos medžius paliko paukščiams jų tėvai, tegu jie turisi 
savo brangų palikimą, mielas Larsenai! — sakė šeimininkai. 

Larsenas buvo daržininko vardas, bet mūsų istorijai tai nė- 
ra svarbus daiktas. 

— Ar dar neužtektinai turi darbo, brangusis Larsenai? Juk 
sveiko priežiūroj yra gėlės, šiltnamis, sodas ir daržai! 

Daržininkas tikrai nesigailėjo sveikatos ir sumaniai dirbo, 
kas buvo jam pavesta. Ponai džiaugėsi jo darbu, bet dažnai 
pasigirdavo, kad kituose namuose matę daug gražesnių gėlių 
ir ragavę daug skanesnių vaisių, nekaip gauna iš savo pačių 
daržo. Tie žodžiai nebuvo malonūs daržininkui, dirbusiam su 
didžiausiu atsidėjimu. Jis iš tikros širdies troško, kad jo ponų 
žolynai, sodai ir daržai būtų visų geriausi. 

Kartą ponai pasišaukė pas save daržininką ir jam pasakė, 
labai švelniai ir gražiai, kad vakar jie buvę kviesti pas savo 
gerus bičiulius ir ten valgę tokių skanių obuolių ir kriaušių, 
jog visi svečiai negalėję atsigėrėti jų sultingumu ir gardžiu 
kvapu. Tie vaisiai turėję būti atgabenti iš užsienio, bet ar ne- 
galima būtų pabandyti jų auginti savo sode, jei tik leistų 
klimatas. Vaisiai buvę pirkti mieste iš žinomo vaisių pirklio. 
Ponai liepė jam nueiti pas tą pirklį ir sužinoti, iš kokio krašto 
gauti vaisiai, ir parsisiųsdinti iš ten šakelių sau prisigydyti. 

Daržininkas gerai pažino tą pirklį, jam visados parduodavo 
atliekamus savo ponų sodo vaisius. 

Nuvažiavęs į miestą, jis paklausė pirklio, iš kur gavo tuos 
nepaprastus obuolius ir kriaušes. 

— Gi iš jūsų pačių sodo! — atsakė pirklys ir parodė Lar- 
senui jam gerai pažįstamus obuolius ir kriaušes. 

Baisiai apsidžiaugė daržininkas, tekinas parlėkė namo ir pa- 
sakė savo ponams, kad tie obuoliai ir tos kriaušės yra iš jų 
pačių sodo. 

Ponai nenorėjo tikėti. 

— Negali būti, Larsenai! — sakė jie.— Jei nori, kad mes 
patikėtumėm, tai atnešk raštelį iš paties pirklio. 

Daržininkas netrukus parnešė raštelį. 

— Nuostabus daiktas, tikrai nuostabus! — kalbėjo ponai. 


Dabar kasdien prie ponų stalo gausiai buvo duodama tų 
skanių obuolių ir kriaušių iš jų pačių sodo. Pilnos pintinės ir 
net statinės tų vaisių buvo siunčiamos jų bičiuliams, gyvenu- 
siems sostinėj ir net užsienyje. Savininkai turėjo iš to nema- 
ža malonumo. Bet jie niekados nepraleisdavo progos priminti 
daržininkui, kad per paskutines dvi vasaras gražiai paderėję 
vaisių ne tik jų vienų soduose. 

Praėjo kiek laiko. Kartą ponai buvo kviesti pietauti pas 
karalių. Kitą dieną pasišaukė jie daržininką ir pasakė, kad per 
pietus pas karalių valgę labai sultingų ir gardžių melionų, iš- 
augintų jo didybės šiltnamyje. 

— Eik pas karaliaus daržininką, mieias Larsenai, ir gauk 
sėklai keletą grūdelių tos puikios daržovės. 

— Bet jis yra gavęs jų iš mūsų! — atsakė didžiuodamasis 
daržininkas. 

— Vadinas, jis mokėjo geriau išauginti! — tarė ponai. 

— Čia galiu aš pasigirti! — atsiliepė daržininkas.— Turiu 
pasakyti maloningiems ponams, kad karaliaus daržininkas šie- 
met neturėjo laimės su melionais, o pamatęs, kad mūsų tokie 
gražūs, paragavo ir paėmė tris prie karaliaus stalo. 

— Prašom nekalbėti, kad tie melionai buvo iš mūsų daržo! 

— Kaip aš nekalbėsiu, kad taip yra! — pasakė Larsenas, nu- 
ėjo pas karaliaus daržininką ir parnešė iš jo raštą, kad me- 
lionai, valgyti prie karaliaus stalo, buvo gauti iš jų daržo. 

Tai buvo netikėtas dalykas, ir ponai netrukdami išgarsino 
tą istoriją. Visiems rodė karaliaus daržininko raštą ir siunti- 
nėjo melionų grūdus, kaip anksčiau šakeles nuo gardžiųjų obe- 
lių ir kriaušių. 

Tuo tarpu iš įvairių vietų plaukė žinios, kad kur buvo nu- 
siųstos obelių ir kriaušių šakelės prigijusios, kad tų medžių 
vaisiai pasirodę tikrai labai puikūs ir juos pavadinę tų ponų 
pilies vardu. Tokiu būdu pilies vardas pasidarė žinomas Ang- 
lijoj, Prancūzijoj ir Vokietijoj. 

Kas galėjo apie tai pagalvoti? 

— Kad tik mūsų daržininkas per daug nesikeltų į puiky- 
bę! — kalbėjosi ponai. 

Bet Larsenas galvojo visai kitaip. Jis norėjo išauginti kas- 
met naują kokių vaisių rūšį ir išgarsėti geriausiu daržininkų 
visame krašte. Bet ponai nenorėjo jam to pripažinti ir sakė, 
kad pirmieji jo išauginti obuoliai ir kriaušės tikrai buvę ge- 
riausi, o visi kiti daug menkesni. Melionai irgi buvę labai gar- 
dūs, bet vis dėlto ne tiek kiek obuoliai ir kriaušės. Braškės 
lygiai buvusios puikios, bet ne geresnės už kitų. O kai vienais 
metais nepavyko ridikėliai, tai ponai apie nieką daugiau ne- 
kalbėjo, tik apie tuos nepavykusius ridikėlius, pamiršę visus 
kitus gerus vaisius ir daržoves. 

Ponai, rodosi, turėjo tam tikrą malonumą sakydami: „Šiais 
metais viskas menkai jums paderėjo, mielas Larsenai!" Jie tie- 
siog buvo laimingi, jei galėjo prikišti: „Šiemet niekas gerai 
neužaugo!“ 

Daržininkas du tris kartus per savaitę atnešdavo į pilį pa- 
skynęs žolynų, parinktų su dideliu skoniu. Kiekvienas žiedas, 
suderintas su kitais, rodėsi dar gražesnis. 

— Turite nepeiktiną skonį, Larsenai, — sakė ponai.— Bet tai 
yra dangaus dovana, o ne jūsų paties nuopelnas. 

Kartą daržininkas atnešė krištolinę vaza, joje plaukė dide- 
lis lapas, o ant to lapo, nuleidęs giliai į vandenį stiebelį, gulėjo 
skaisčiai mėlynas žiedas didumo sulig saulėžole. 

— Indijos lotas! — sušuko. ponai. 

Kaip gyvi jie nebuvo mate panašaus žolyno. Dieną liepė 
jį laikyti saulėj, 0 vakare skaisčioj lempos šviesoj. Kas tik 
matė, kiekvienas negalėjo atsigėrėti jo gražumu. Labai jis pa- 
tiko ir karaliaus dukteriai, o ji buvo išmintinga ir geros širdies 
mergaitė. 

Ponai padovanojo tą žolyną karalaitei ir laikė sau didele 
garbe, kad jis pateko į tokius garbingus namus. 

Paskui ponai nuėjo į darželį, norėdami nusiskinti kitą tokį 
pat žolyną, bet išieškoję niekur nerado. Tada pasišaukė dar- 
žininką ir paklausė, iš kur jis paėmęs tą mėlyną lotą. 

— Veltui ieškojom, — sakė.— Buvome šiltnamyje, išvaikš- 
čiojome visus gėlynus. 

— Ne, ten jo nėra, — atsakė daržininkas.— Tai tik menkas 
žolynėlis iš daržovių lysės. O argi ne gražus? Jis panašus į 
žydrąjį kaktų, o iš tikrųjų tėra artišoko žiedas. 

— Tai kodėl jūs to nesakėt mums pirma? — paklausė po- 
nai.— Manėm, kad čia bus koks retas svetimų kraštų žolynas! 
Mums padarei gėdą prieš karalaitę! Pažvelgusi ji labai ste- 
bėjosi ir sakė, kad niekados nemačiusi tokio augalo, o. juk ji 
gerai nusimano apie botaniką. Dabar aišku, kodėl jo nepažino: 
mokslas su daržais jokio reikalo neturi. Ir kaip jums, mielas 
Larsenai, galėjo ateiti į galvą mums atnešti į kambarį panašų 
žolyną? Dabar mus juokte išjuoks! 

Ir gražus žydras žolynas, nuskintas nuo ežios, buvo išmestas 
iš ponų rūmų, kur jam nederėjo būti. O ponai, nuvykę pas 
karalaitę, atsiprašinėjo ir aiškino, kad tas žolynas esantis pa- 
prasta daržovė, atnešta daržininko su vaza, ir jis už tai gerai 
pabartas buvęs. 


60 


— Tai nuodėmė ir neteisybė! — atsiliepė pasipiktinusi ka- 
ralaitė.— Jis rado tą mūsų nežinotą žolyną ir parodė mums 
gražumą ten, kur mes nei sapnuoti nesapnavom rasti! Kol žy- 
dės artišokai, aš liepsiu rūmų daržininkui kasdien atnešti jų 
į mano kambarį. 

Taip ji ir darė. 

Tada ponai pasakė daržininkui, kad jis vėl gali atnešti jiems 
artišoko žiedą. 

— Reikia pripažinti tiesą, žolynas visai gražus, — sakė po- 
nai ir net pagyrė daržininką. 

— Larsenas mėgsta giriamas,— kalbėjo jie.— Mes jį labai 
lepinam! 

Vieną rudenį pakilo baisi vėtra ir išrovė su šaknimis ke- 
letą didžiausių medžių miško pakraštyje. Kartu išvertė abudu 
medžius su paukščių lizdais. Ponai labai jų gailėjo, laikė tai 
didžiausia nelaime, o daržininkas tik džiaugėsi. Kaukiant vėjui, 
buvo girdėti varnų ir kuosų rėksmas; išsigandę paukšteliai vi- 
sur puldinėjo, net sparnais daužėsi į langų stiklus. 

— Dabar gali džiaugtis, Larsenai, — sakė ponai,— vėtra iš- 
vertė medžius, 0 paukščiai išskrido į mišką. Jau nieko nebeliko 
iš senų laikų, viskas žuvo. Baisiai mums skauda širdį! 

Daržininkas nieko neatsakė, tik galvojo, ką jis augins toj 
gražioj saulėtoj vietoj. Lig šiol jis nieko ten negalėjo daryti, 
o dabar tikėjosi, kad tas kampelis netrukus bus visos sodybos 
papuošalas, džiugins ponų akis. 

Tie dideli medžiai, vėtros išrauti su šaknimis, griūdami už- 
gulė ir smarkiai apgadino visaip iškarpytą bukso žalitvorę. 
Larsenas tą daiktą tankiai apsodino lauko ir miško augalais, 
tinkančiais tam klimatui. Lig šiol dar nei vienam daržininkui 
nebuvo atėję į galvą pasodinti ponų darže augalų, randamų 
kur laukuose. Jis pasodino kiekvieną medelį labiausiai jam tin- 
kamoj žemėj, saulėje ar pavėsyje, atsižvelgdamas į jo prigimtį. 
Jis labai prižiūrėjo, ir jie gražiai augo. 

Atvežtas iš Danijos viržynų kadagys čia išaugo labai pui- 
kiai, savo spalva ir išvaizda buvo panašus į Italijos kiparisą. 
Šalimais gražiai vešėjo spygliuota, su blizgančiais lapais dy- 
gioji slyva, žalia vasarą ir žiemą. Arčiau augo keletas kelmų 

paparčių, labai panašių į jaunas palmes. Čia stovėjo išlapo- 
jusi visų niekinama varnalėša; kol ji jauna, jos žiedai gali 
gražiausią buketą puošti. Varnalėša augo sausesnėj žemėj, o 
drėgnesnėj žaliavo visa eilė irgi niekinamų šalpusnių, tačiau. 
kokie liekni buvo jų lapai! Čia dar žydėjo ir raktažolės, ir 
miško lelijos, ir pakalnutės, ir dobilai. Tiesiog akį vėrė visa 
ta gražybė! 

Priešais, pririštos eilėmis prie vielos, augo žemo ūgio kriau- 
šės, parsodintos iš Prancūzijos; saulės šildomos ir gerai pri- 
žiūrimos, netrukus jos pradėjo duoti vaisius, tokius pat dide- 
lius ir sultingus kaip ten, jų tėvynėj. | 

Ten, kur pirma stypsojo du pliki medžiai su paukščių liz- 
dais, dabar buvo ibesta didelė kartis su pleėvėsuojančia danų 
tautos vėliava, o netoli stovėjo kita kartis su apsivyniojusiais 
aplink ją apyniais; senu papratimu prie jos buvo pririšti keli 
pėdai nekultų avižų, kad lauko paukšteliai turėtų kuo pasi- 
vaišinti per kalėdų šventes. 

— Mūsų Larsenas sendamas darosi jausmingas,— sakė po- 
nai.— Bet jis teisingas ir ištikimas mums! 

Prieš Naujuosius metus viename sostinės laikrašty buvo 
įdėtas senos pilies paveikslėlis; čia buvo matyti kartis su vė- 
liava ir kita su maistu paukščiams. Prie to paveikslėlio buvo 
pridėti šie žodžiai: „Koks gražus sumanymas atgaivinti seną 
paprotį, taip derantį panašiai senovinei piliai!“ 

— Ką tik mūsų Larsenas sugalvoja, tuoj visur išbarškina! — 
sakė ponai.— Koks jis laimingas Žmogus! Beveik galime di- 
džiuotis jį turėdami. 

Bet jie nemokėjo juo didžiuotis. Jie galvojo, kad jie dideli 
ponai ir gali kiekvieną dieną išvaryti savo daržininką. Bet jo 
nevarė — juk jie buvo geri žmonės, o tokių gerų žmonių pa- 
sauly netrūksta. Tai didelė paguoda visiems Larsenams. 

Štai visa istorija apie daržininką ir jo ponus. 

Dabar gerai pagalvok apie ją! 

PAUKŠČIAI 


Atvežė antį iš Portugalijos, kiti sakė, kad iš Ispanijos, — 
bet tai visai nesvarbu. Todėl ją praminė portugale. Ji dėjo 
kiaušinius, paskui ją papjovė, iškepė, iščirškino ir suvalgė — 
štai ir visa jos istorija. Visos antys, išriedėjusios iš jos kiau- 
šinių, taip pat vadinosi portugalės, o tas juk šį tą reiškia. Da- 
bar iš visos pirmosios portugalės šeimos beliko viena antis. 
Paukštyne gyveno nemažas būrys vištų; jų tarpe buvo didelis 
gaidys, jis labai ir iš didžio ėjo. 

— Jis mane erzina savo riksmu,— sakė portugalė.— Bet jis 
gražus, reikia tiesą pasakyti, nors ir negali lygintis su antinu. 
Jis turėtų kiek susilaikyti, bet susilaikymas yra didelis, ne bet 
kam prieinamas mokslas. Tuo skiriasi paukšteliai, kurie aure 
gyvena kaimyno sode, liepose. Kaip gražiai jie gieda! Jų gies- 
melės net širdį man veria, jų balsai tikrai portugališki. Kad aš 
turėčiau tokį paukštelį, kur mokėtų gražiai giedoti, kaip aš 
jį mylėčiau, kaip aš jį saugočiau! Aš jam būčiau kaip motina 
gera! Ta ypatybė yra mūsų kraujuje, mūsų portugališkame 
kraujuje! | 

Lig tik pasakė tuos žodžius, nuo stogo į kiemą nukrito ma- 
žas paukštelis, iš tų giesmininkų tarpo. Paukštelį buvo paga- 
vus katė, bet jis ištrūko iš ios nagų, nors ir su perlaužtu spar- 
neliu, todėl į kiemą jis kriste nukrito. 

— Tai vis katės darbas! — tarė portugalė.— Aš ją gerai pa- 
žįstu nuo to laiko, kai mano pačios buvo ančiukų. Tiesiog 
nesuprantu, kaip tokioms kraujagerėms leidžia gyventi ir laks- 
tyti po stogus! Aš nemanau, kad Portugalijoj tas būtų! 

Ir ji išreiškė savo užjautą mažam paukšteliui, gražių gies- 
melių giedotojui; kitos antys, ne iš portugalių veislės, taip pat 
labai jo gailėjosi. 

— Vargšas mažulėlis! — sakė jos, eidamos viena po kitos 
prie pažeisto paukštelio.— Tiesa, mes pačios negiedam, bet tu- 
rim jautrų muzikos jausmą. Mes gerai jaučiam, nors apie tai 
nekalbam. 

— O aš kalbėsiu! — tarė portugalė.— Aš noriu ką nors ge- 
TO tam vargšui padaryti. Tai mano priedermė. 

Ji įlipo į lovį su vandeniu ir ėmė taškyti sparnais, paukšte- 
lis visas sušlapo ir ko neprigėrė. Bet tai buvo padaryta iš ge- 
ros širdies. 

— Tai geras darbas! — aiškino portugalė.— Tegu visi ima 
iš manęs pavyzdį! 

— Pip! — čirptelėjo paukščiukas, kuriam pažeistas sparne- 
lis neleido gerai nusikratyti vandenį. Bet vis dėlto jis suprato, 
kad buvo išmaudytas iš geros širdies. 

— Jūs labai gera, poniute! — tarė jis, bet daugiau nebe- 
norėjo, kad jį mMaudytų kitą kartą. 

— Niekados apie savo gerumą negalvojau! — atsakė por- 
tugalė.— Bet drąsiai galiu pasakyti, kad myliu visus savo ar- 
timus, išskyrus katę. Bet iš manęs to reikalauti juk negalima: 
ji suėdė mano du ančiukus!.. O dabar būk čia kaip namie — 
tas bus man labai malonu. Aš pati esu iš kito krašto, kaip 
gali matyti iš mano plunksnų ir būdo. Jei kas tave čia: iš 
visų paukščių gali suprasti ir nuskųsti, tai drįstu sakyti, aš 
viena. 

— Jos gurkly portulakija! — tarė vienas mažas ančiukas, 
laikomas labai sąmojingu. Tas juokingas žodis visoms antims 
baisiai patiko: juk „portulakija“ skamba beveik taip pat kaip 
Portugalija. Ir kumštuodamosi antys už viena kitos kvark- 
sėjo: 

— Kvar! A, kaip tai juokinga! 

Ir kiekviena antis stengėsi kuo nors nuteikti mažą paukš- 
telį. 

— Portugalė, žinoma, iškalbingesnė už mus,— sakė jos.— 
Nors mes nemokame taip gražiai kalbėti, bet užjaučiame ta- 
ve nei kiek ne mažiau. Jei mes nieko gero tau nedarome, 
tai ir nesigiriame tuo. Mūsų nuomone, tai daug padoriau. 

— Koks gražus tavo balselis! — tarė viena sena antis— 
Kaip malonu turi būti jausti, kad gali tiek džiaugsmo daryti 
kitiems. Tiesa, aš nedaug tenuvokiu apie tavo giedojimą, bet 
užtat ir laikau liežuvį prikandus. Tai daug geriau negu pliaukš- 
ti visokius niekus, kurių čia tu tiek girdi iš kitų. 

— Nevarginkit jo! — įsikišo portugalė— Jam reikalingas 

atilsis ir gera priežiūra. Ar nenori, mažasis giesmininke, kad 
aš dar kartą tave išmaudyčiau? 

— O ne, ne! Geriau aš sausas pabūsiu! — atsakė paukš- 
telis. 

— O man geriausiai padeda vanduo, kai apsergu, — toliau 
sakė portugalė.— Pramoga irgi naudingas daiktas. Netrukus 
ateis mūsų aplankyti vištos iš kito kiemo; jų tarpe yra dvi 
kinės. Jos labai mokytos ir vaikščioja kelnėtos. Jos taip pat 
ne iš čia, todėl jas gerbiu labiau negu kitas. 

Atėjo vištos, o su jomis ir gaidys. Šį kartą jis buvo toks 
mandagus, jog ir keiktis nesikeikė. 

— Jūs labai gražiai giedat! — tarė jis.— Iš savo mažo bal- 
selio jūs darote viską, ką tik galima iš jo padaryti. Bet rei- 
kėtų, kad jis būtų tvirtesnis: tada kiekvienas žinotų, kad esi 
vyras. 

Kinės paukšteliu negalėjo atsigražėti. Išmaudytas jis buvo 
visas pasišiaušęs ir labai panašus į kinišką viščiuką. 

— Koks jis gražus! — sakė jos ir pradėjo su juo kalbėtis. 
Kalbėjo pašnibždomis, pridėdamos prie kiekvieno žodžio dale- 
lę „pa“, kaip paprastai daro aukštos kilmės kinės. 

— Mes tos pačios veislės kaip jūs, — kalbėjo jos.— Antys, 
net pati portugalė,— vandeniai paukščiai, kaip jūs būsit jau 
pastebėję. Jūs dar nepažįstat mūsų, kaip nepažįsta daugumas ir 
nenori pažinti, net vištos, nors mes esame iš tokios giminės, 
jog turėtume daug „aukščiau būti už kitus. Bet mums tas ne- 
rūpi. Mes ramiai einame savo keliu kartu su kitais, nors jų 
pažiūros visai mums svetimos: mes žiūrime tik į gerąsias pu- 
ses, kalbame apie gerumą, nors sunku jį rasti ten, kur visai 
nieko nėra. Be mūsų dviejų ir gaidžio, iš vištų tarpo nerasi 
nei vieno, kad būtų kiek talentingesnis ir teisingesnis. O apie 
antis ir kalbėti nėra ko... Mes norėtumėm tave perspėti, mie- 
lasis paukšteli! Niekados negali pasitikėti ana trumpauodege 
antim — ji baisiai klastinga! O štai ta margoji, su kreivu dryžu 
per plunksnas, — baisus ginčas, niekuomet neužsileis, vis jos bus 
paskutinis žodis, nors labai dažnai esti neteisi. O štai ta rie- 
bioji antis kiekvieną mėgsta apkalbėti — baisi ji liežuvninkė; 
tas yra priešinga Mūsų prigimimui. Mūsų nuomone, jei ne- 

gali apie ką pasakyti kokį gerą daiktą, tai verčiau tylėk. Vie- 
na portugalė dar kiek mokytesnė, ir su ja gali draugauti, bet 
ji per karšta ir jau per daug kalba apie savo Portugaliją. 

— Ir ko jos taip daug šnibždasi! — stebėjosi pora prastų 
antelių. — Juk tai be galo nuobodu! Aš su jomis niekados ne- 
sišneku! 

Tuo tarpu atvyko antinas. Jis manė, kad tas paukštelis su 
pažeistu sparnu buvęs žvirblis. 

— Antra vertus, aš čia jokio skirtumo nematau! — tarė 
jis.— Visi paukščiai lygūs, kur gieda! “ 

— Neklausyk, ką jis tauškia,— tarė pašnibždomis portuga- 
lė.— Jis tik savo reikalus gerai išmano, o apie kitus dalykus 
jokio supratimo neturi!.. Gerai, bet dabar turiu pasilsėti. Mes 
pačios turime rūpintis, kad būtumėm riebios, jei norim, kad 
mus balzamuotų obuoliais ir slyvomis. 

Ji pritūpė prieš saulutė ir primerkė vieną akį. Vieta, kur 
ji tupėjo, buvo graži, ji pati irgi graži, todėl ir miegojo labai 
gražiai. 

Mažasis paukštelis pakuteno, pasikasė pažeistąjį sparnelį ir 
prisiglaudė iš vieno šono prie savo globėjos. Saulė švietė, ir 
toj vietoj jam labai gera buvo tupėti. 

Bet vištos, atėjusios iš kito kiemo, dar nemiegojo; jos vaikš- 
čiojo po visur ir kapstė žemes. Tiesą sakant, jos čia ateidavo 
tik dėl maisto. Kinės pirmos išėjo namo, paskui jas išsekė ir 
kitos vištos. 

Sąmojingasis ančiukas, pastebėjęs portugalę snaudžiant, pa- 
sakė: „„Portugalė netrukus suvaikės.“ Visos antys ėmė juoktis 
iš to sąmojingo jo pasakymo. „Portugalė netrukus suvai- 
kės!"— kvarksėjo jos. Kaip gražiai pasakyta! Koks jis juokda- 
rys! Tada jos atsiminė ir pirmąjį sąmojingą ančiuko pasakymą 
„portulakija“. Visos antys leipo juokais. Paskui nurimusios su- 
tūpė ir jos. | 

Bet neilgai teko joms ilsėtis. Mergaitė, išnešusi iš virtuvės 
pamazgas ir: visokias valgymų liekanas, pūkštelėjo į kiemą 
taip garsiai, jog visi paukščiai šoko iš miegų ir suplasnojo 
sparnais. Atbudo ir portugalė. Ji pasivertė į kitą šoną ir pri- 
spaudė nelaimingąjį paukštelį. 

— Čir! — čirptelėjo paukštelis— Skauda, poniute! 

— O ko lendi man po šonu? — atsakė portugalė.— Nebūk 
toks pėpė! Aš taip pat turiu nervus, bet niekados nepypsiu! 

— Tik nepyk, poniute! — tarė mažasis paukštelis.— Aš pats 
nepasimačiau, kaip man tas „čir“ ištrūko nuo liežuvio. 

Bet portugalė jo nebeklausė. Paknopstomis pribėgo prie 
išmesto ėdesio ir gerai prisikirto. Prisikimšus gurklį, puikioji 
antis vėl atsitūpė. Mažasis paukštelis prišoko prie jos ir, norė- 
damas ją palinksminti, sugiedojo: 


Mano širdele, 
Mano rūtele! 

Tau aš čiulbėsiu, 
Tau aš ulbėsiu! 
Kur tik skrajosiu, 
Tau vis giedosiu! 


— Po pietų aš mėgstu pasilsėti! — tarė portugalė.— Metas 
būtų priprasti prie mūsų tvarkos. Dabar aš noriu miegoti. 

Paukštelis labai susidrovėjo ir nebežinojo, ką atsakyti: juk 
jis buvo turėjęs geriausius norus! Kai portugalė atbudo, paukš- 
telis vėl stovėjo prieš ją su grūdeliu snapely, tą grūdelį jis 
buvo radęs ir dabar padėjo prie savo globėjos kojų. Bet por- 
tugalė neišsimiegojo, kiek reikėjo, todėl atsikėlė visa pikta. 

— Atiduok jį viščiukui! — tarė ji — Ko čia man vis lendi 
į akis? 

— Ko jūs pykstat ant manęs? — klausė paukštelis.— Ką gi 
aš padariau? 

— Ką padariau? — atkartojo portugalė.— Tai nelabai dailus 
reiškinys, drįstu tau pasakyti. 

— Vakar diena buvo tokia skaisti, saulėta, — tarė mažasis 
paukštelis.— O šiandien dangus apsiniaukęs, oras toks tvankus. 

— Daug tu nusimanai apie orą! — atsiliepė portugalė.— 
Diena dar nepasibaigė. Ir ko taip spoksai kaip apuokas, atsi- 
stojęs prieš mane? 

— Dabar jūsų tokios pat piktos akys kaip tos, nuo kurių 
gelbėdamasis aš čia atbėgau. 


67 


— Begėdi tu! — sušuko rūsčiai portugalė.— Tu drįsti mane 
lyginti su kate, su ta grobuoniu! Mano kraujuje nėra nei vie- 
no netikusio lašelio! Aš tave paėmiau į savo globą ir turiu iš- 
mokyti žmoniškai elgtis. 

Ir ji nužnybo paukšteliui galvą; paukštelis parvirto ne- 
gyvas. 

— O čia kas dar?! — tarė portugalė.— Nuo to menkniekio 
žuvo! Matyti, ne šio pasaulio gyventojas! O aš jį mylėjau kaip 
tikra motina, aš tai žinau! Juk aš turiu gerą širdį! 

Tuo tarpu kaimyno gaidys iškišo galvą pro tvorą ir garsiai 
sukudakojo. 

— Ko čia gargaliuoji, paleidęs gerklę kaip mintuvus? — 
sušuko antis.— Tai tu čia vis kaltas! Mane iš galvos išvarysi! 
Štai vienas nebeteko galvos, ir aš greit nebeteksiu! 

— Menkas nuostolis! — tarė gaidys. 

— Prašom: kalbėti apie jį su didesne pagarba! — atšovė 
portugalė.— Jis turėjo gerą balsą, mokėjo gražiai giedoti, buvo 
labai mokytas. Be to, jis buvo neapšakytai minkštos ir jaut- 
rios širdies, o tas labai dera paukščiams kaip ir vadinamiesiems 
žmonėms. | 

Aplink negyvą paukštelį susirinko visas būrys ančių. Antys 
apskritai jausmingi paukščiai ir moka rodyti savo jausmus: 
pavydą ir pasigailėjimą. Čia pavydėti nebuvo ko, todėl jos 
gailėjosi. 

Pagaliau atėjo ir vištos kinės. 

— Tokio paukštelio, tokio kito giesmininko mes daugiau 
nebeturėsim! Jis buvo gyvas kinas! — kalbėjo jos, griaudžiai 
karkdamos. Kitos vištos irgi labai gailėjosi, bet ančių akys bu- 
vo raudoniausios. 

— Širdį mes turime! — sakė jos.—- To niekas iš mūsų ne- 
atims. 

— Širdį! -— atkartojo portugalė.— Taip, to turto čia beveik 
tiek pat kiek ir Portugalijoj. 

— Geriau pagalvokime, kuo galėtumėm gurklius prikimš- 
ti! — tarė antinas.— Tai svarbiausias daiktas! Ar verta čia 
krimstis, kad sudužo vienas žaislas? Ar maža tokių mums 
dar liko? 

LAKŠTINGALA 


Kinų žemėje, kaip tau žinoma, pats imperatorius ir visi jo 
artimieji žmonės — kinai. Ta istorija atsitiko seniai, todėl ver- 
tėtų jos paklausyti, kol dar tebėra nepamiršta. 

Niekur visame pasaulyje nebuvo tokių gražių rūmų kaip 
kinų imperatoriaus: jie buvo statyti iš brangiausio porceliano, 
bet tokio trapaus, jog ir paliesti baisu būdavo. Sode augo 
puikiausios gėlės, ir prie gražesniųjų buvo priraišioti sidab- 
riniai varpeliai, kad jų skambėjimas geriau galėtų atkreipti 
praeivių akis į gėles. Štai kaip gudriai buvo sugalvota! 
Sodas traukėsi toli toli, taip toli, jog ir pats. sodininkas 
nežinojo, kur jo galas. Iš sodo galėjai pakliūti tiesiog į didelį 
tankų mišką; tame miške tvanksojo daugybė gilių ežerų, ir 
jis ėjo lig pat mėlynosios jūros. Aukšti medžiai, augusieji 
ant kranto, buvo palinkę į vandenį, ir po jais galėdavo pa- 
važiuoti didžiausi laivai. Vieno tokio stovinčio prie kranto me- 
džio šakose susinešė lizdą lakštingala. Ji giedojo labai gražiai, 
jos beklausydamas, net varguolis žvejys pamiršdavo ištraukti 
savo tinklą iš vandens. „Dieve, kaip gražiai gieda!“ — sakyda- 
vo žvejys, bet paskui atsiminęs vėl eidavo prie savo darbo 
ir palikdavo lakštingalą. Kitą naktį, išgirdęs lakštingalą gie- 
dant, žvejys vėl pamesdavo darbą, vėl sustojęs klausydavo 
ir kartodavo tuos pačius žodžius: „Dieve, kaip gražiai gieda!" 

Iš visų pasaulio kraštų plaukdavo žmonės į imperatoriaus 
sostinę. Visi gražėjosi miesto namais, karaliaus puikiausiais rū- 
mais ir dideliu sodu, bet, pasiklausę lakštingalos, sakydavo: 
„Lakštingala — gražiausias daiktas!" 

Sugrįžę namo, jie pasakodavo apie visus matytus daiktus; 
mokslo vyrai rašydavo knygas apie sostinę, karaliaus rūmus ir 
sodą, bet niekados nepamiršdavo paminėti ir lakštingalos; ją 
net aukščiau už viską statydavo, ir poetai dėdavo gražiausias 
eiles sparnuotam dainiui, gyvenančiam miške, prie pat gilios 
jūros kranto. 

Knygos pasklisdavo po visą pasaulį, ir kai kurios iš jų 
pakliūdavo pačiam imperatoriui. Jis, sėdėdamas savo aukso 

soste, skaitydavo tas knygas ir skaitydamas nuolat linksėda- 
vo galvą — labai malonu jam buvo skaityti pagyrimus savo 
sostinei, rūmams ir sodui. „Bet lakštingala — gražiausias daik- 
tas!" — buvo visose knygose parašyta. 

— Kas čia gali būti? — tarė imperatorius.— Juk aš nieko 
nežinau apie tą lakštingalą! Kaip? Mano viešpatystėj ir net 
mano paties sode gyvena toks nuostabus paukštis, ir aš nieko 
apie jį nesu girdėjęs! Ir tiktai iš knygų gaunu apie jį žinoti! 

Ir jis pasišaukė pas save artimiausią rūmų valdininką. Tas 
būdavo toks puikus, jei kas žemesnis už jį drįsdavo su juo 
kalbėti arba ko paklausti, jis atsakydavo tiktai: „pf“, o tas 
žodis juk nieko nereiškia. ' 

— Sako, čia pas mus esantis labai nuostabus paukštis, 
vadinamas lakštingala,— tarė imperatorius.— Ją laiko įdomiau- 
siu mano viešpatystės daiktu. Kodėl niekados nieko nesakėt 
man apie ją? 

— Ir aš nesu girdėjęs apie ją! — atsakė rūmų valdinin-- 
kas.— Apie ją čia niekas nekalba. | 

— Aš noriu, kad ji būtų čia ir kad šiandien vakare man 
giedotų! — pasakė imperatorius. — Visas pasaulis žino, ką aš 
turiu, tik aš vienas nežinau! 

— Aš ir girdėti negirdėjau apie tokį paukštį! — atkartojo 
artimiausias valdininkas.— Bet aš pasirūpinsiu jį surasti! 

Lengva pasakyti! O kur ieškosi? 

Artimiausias imperatoriaus valdininkas ėmė lakstyti laip- 
tais aukštyn ir žemyn, bėgioti po sales ir koridorius, bet nie- 
kas negalėjo jam nieko apie lakštingalą pasakyti. Valdininkas 
sugrįžo ir pranešė imperatoriui, kad lakštingalos nėra, kad tai 
esanti pasaka, pramanyta tų, kurie knygas rašo. 

— Jūsų didybe,— pridėjo jis — prašom netikėti, ką knygos 
Iašo: tai vis prasimanymai, taip sakant, juodoji magija!.. 

— Bet tą knygą man atsiuntė pats galingasis Japonų val- 
dovas, ir joje negali būti parašyta netiesa! Aš noriu išgirsti 
lakštingalos. Ji turi čia būti šiandien vakare! Aš ją apdova- 
nosiu savo aukščiausiomis malonėmis! Jeigu jos čia nebus 
paskirtu laikų, aš liepsiu po vakarienės visiems savo kiemo 
žmonėms duoti lazdų per pilvą! 

— Tzing pė! — tarė artimiausias valdininkas ir vėl ėmė bė- 
gioti laiptais aukštyn ir žemyn, lakstyti po sales ir koridorius. 
Su juo lakstė beveik visi kiemiškiai, nes niekas nenorėjo ra-. 
gauti lazdų. Kiekvienas klausinėjo tos lakštingalos, apie ku- 
rią buvo girdėjęs visas pasaulis, o imperatoriaus rūmuose 
niekas. 

Galų gale pavyko virtuvėje rasti vieną mažą mergaitę, ta 
atsakė: 

— Dieve! Kaip nežinosi lakštingalos! Taip gražiai ji gieda! 
Vakarais aš nešu pietų likučius savo neturtingai, sergančiai mo- 
tutei. Ji gyvena prie pat jūros, ir, kada aš grįždama atsisėdu 
miške pasilsėti, kiekvieną kartą girdžiu lakštingalos giedoji- 
mą! Jos beklausant, ima man ašaros iš akių byrėti, ir širdis 
taip nudžiunga, lyg pati motutė mane bučiuotų! 

— Mergyte! — tarė artimiausias imperatoriaus valdinin- 
kas.— Aš tau parūpinsiu nuolatine prie virtuvės vietą ir lei- 
dimą pažiūrėti, kaip valgo imperatorius, jeigu mus nuvesi pas 
lakštingalą. Ji šiandien pakviesta į rūmus. 

Ir jie visi kartu nuėjo į mišką, kur paprastai lakštingala 
giedodavo; ėjo ten beveik pusė imperatoriaus rūmų. Ėjo ėjo, 
ir staiga subaubė karvė. 

— Ol! — tarė jaunieji kiemiškiai.— Štai kur lakštingala! Toks 
mažas paukštelis, o koks didelis balsas! Bet, rodos, mes ir pir- 
ma buvom ne kartą girdėję ją giedant. 

— Tai karvė baubia! — tarė mergaitė.— Lig tos vietos dar 
toli eiti. 

Baloje sukurkė varlės. 

— Kaip gražu! — tarė imperatoriaus rūmų kunigas.— Dabar 
aš tikrai girdžiu. Skamba kaip mūsų maldos namų varpeliai. 

— Ne, tai varlės! — vėl tarė mergaitė— Bet, rodos, nebe- 
trukus ir ją pačią išgirsite. 

Ir tuo tarpu sugiedojo lakštingala. 

— Dabar tai lakštingala! —tarė mergaitė.— Klausykit, 
klausykit! Aure ir ji pati! 

Ir mergaitė pirštu parodė mažą pilką paukštelį, tupintį ant 
medžio šakelės. 

— Ar gali būti? — tarė artimiausias imperatoriaus valdinin- 
kas.— Niekados nemaniau, kad ji tokia būtų! Visai negraži 
atrodo! Gal ji visa atsimainė, kai pamatė tokią daugybę gar- 
bingų žmonių! 

— Lakštingalėle! — balsu sušuko mergaitė— Mūsų malo- 
ningiausias imperatorius nori tavęs paklausyti! 

— Su mielu noru! — tarė lakštingala ir ėmė giedoti taip 
gražiai, jog ir apsakyti sunku buvo. 

— Skamba kaip stikliniai varpeliai, — tarė artimiausias im- 
peratoriaus valdininkas.— Žiūrėkit, kaip dirba jos maža gerk- 
lytė! Nuostabu, kad mes jos anksčiau negirdėjome. Impera- 
toriaus rūmuose ji turės didelį pasisekimą. 

— Gal imperatorius norėtų, kad aš dar kartą pagiedo- 
čiau? — paklausė lakštingala: ji manė, kad ateivių tarpe esan- 
tis pats imperatorius. 

— Lakštingalėle! — tarė artimiausias imperatoriaus valdi- 
ninkas.— Man pavesta pakviesti tave šiandien vakarą į rūmų 
šventę! Neabejoju, kad savo giedojimu tu sužavėsi jo di- 
dybe! 

— Mane giedant geriausiai klausyti žaliajame miške! — ta- 
rė lakštingala.— Bet jei to nori imperatorius, mielai vyksiu su 
jumis. 

Imperatoriaus rūmai dėl tos iškilmės buvo be galo gražiai 
išpuošti. Visur degė šimtai tūkstančių auksinių lempų, jų švie- 
soje įvairiausiomis spalvomis mirgėjo porceliano sienos ir as- 
los. Koridoriuose eilėmis stovėjo pastatytos gražiausios gėlės 
su varpeliais, tie varpeliai nuo nuolatinio bėgiojimo, trenks- 
mo ir vėjo trauksmo skambėjo taip, jog negalėjai apsiklausyti. 

Vidury didelės salės, kur sėdėjo imperatorius, buvo pasta- 
tyta lakštingalai atsitūpti aukso kartelė. Klausyti susirinko vi- 
si kiemiškiai ligi vieno; prie durų stovėti leido ir tai mažajai 
mergaitei, dabar turėjusiai rūmų virėjos vardą. Visi buvo ap- 
sitaisę ko gražiausiai ir nenuleisdami akių žiūrėjo į mažą pil- 
ką. paukštelį, kuriam imperatorius maloningai linktelėjo 
galvą. 

Ir lakštingala sugiedojo. Ji giedojo taip gražiai, jog impe- 
ratoriui net ašaros ištryško iš akių ir nuriedėjo per skruostus. 

Tada lakštingala užtraukė dar balsiau, dar gražiau; jos giesmė 
tiesiog širdį vėrė. Imperatorius labai džicugėsi ir norėjo do- 
vanoti lakštingalai savo aukso šlepetėlę, kad ji nešiotų ją ant 
kaklo, bet ši gražiai padėkojo ir atsakė, kad ji ir be to jau 
gausiai atlyginta. 

— Imperatoriaus akyse aš Mačiau ašaras — kokio atlygini- 
mo man daugiau bereikia! Imperatoriaus ašaros turi didelę 
galybę! Tikrai, aš net per daug atlyginta! 

Ir vėl suskambėjo jos gražus malonus balsas. 

— Kaip ji dailiai moka koketuoti! — tarė rūmų ponios ir 
prisisėmė burnas vandens, kad, joms kalbant su kuo, jis gur- 
guliuotų gerklėje. Tuo jos norėjo būti panašios į lakštingalą. 
Net lekajai ir kambarinės labai džiaugėsi lakštingala, o tas 
juk daug reiškia, nes žinoma, kad tokiems ponams sunkiausia 
įtikti. Vienu žodžių, lakštingala turėjo didelį pasisekimą. 

Ją paliko rūmuose, davė skyrium kambarį, leido jai du 
kartus per dieną ir vieną kartą naktį laisvai pasiskraidyti. Bet 
prie jos pastatė dvylika tarnų, tie visur ją lydėjo ir laikė 
kiekvienas už šilkų kaspino, pririšto prie jos kojos. Nedidelis 
malonumas jai bebuvo taip skraidyti! 

Visas miestas vien apie tą nuostabųjį paukštelį tekalbėjo. 
Ir jei du pažįstami susitikdavo gatvėje, vienas tardavo: „lakš- 
tin“, 0 antras baigdavo: „gala!“ Supratę vienas antrą, abudu 
atsidusdavo. 

Vienuolika pirklių dukterų gavo lakštingalos vardus, nors 
nei viena iš jų neturėjo jokio balso. 

Vieną kartą imperatorius gavo didelį siuntinį su parašu: 
„Lakštingala.“ 

— Matyti, bus dar viena knyga apie mūsų garsųjį paukš- 
telį! — tarė imperatorius. 

Bet tai ne knygos būta, o tik daili dėžutė, joje gulėjo 
dirbtinė lakštingala, panaši į tikrąją, ir dar visa apsagstyta 
briliantais, rubinais ir safyru. Reikėjo tik užsukti paukštį — ir 
jis giedojo. vieną iš tų giesmelių, kurias čiulbėjo tikroji lakš- 
tingala. Negyvoji lakštingala giedodama taip pat kilojo aukš- 
tyn ir žemyn uodegą, tuomet. žibėjusią auksu ir sidabru. Ant 
kaklo jai buvo parišta juostelė su parašu: „Japonų imperato- 

riaus lakštingala menkas tėra daiktas prieš kinų imperatoriaus 
lakštingalą.“ 

— Koks gražumas! — sakė visi, o tas, kur atnešė nuo ja- 
ponų imperatoriaus dirbtinę lakštingalą, gavo „vyriausiojo im- 
peratoriaus lakštingalų statytojo“ vardą. 

— Dabar tegu jos sykiu pagieda,— tarė imperatorius, — 
bent bus duetas! iš 

Bet niekas iš to neišėjo: tikroji lakštingala giedojo savaip, 
o dirbtinė vėl savaip. 

— Tai ne jos kaltė! — tarė rūmų kapelmeisteris.— Ji tai- 
syklingai laikosi takto ir gieda visai mano metodu; nieko jai 
negalima prikišti! 

Dirbtinei lakštingalai davė giedoti vienai. Ji taip pat vi- 
siems patiko kaip ir tikroji, bet buvo kur kas gražesnė: visa 
žėrėte žėrėjo brangiaisiais akmenėliais! 

Tris dešimtis tris kartus atgiedojo ji tą pačią giesmelę ir 
nepailso. Kiti būtų mielai klausę dar sykį, tik imperatorius 
norėjo paklausyti giedant ir tikrosios lakštingalos. Bet kur ji 
dingo? | 

Niekas ir nepastebėjo, kaip ji išlėkė pro atvirą langą ir nu- 
skrido į savo žaliąjį mišką. 

— Kas gi čia būtų? — tarė imperatorius. Tr visas kiemas 
ėmė niekinti ir peikti lakštingalą, kad ji tokia nedėkinga bu- 
vusi. 

— Vis dėlto geresnis mums paukštis liko, — sakė jie, ir dirb- 
tinei lakštingalai teko giedoti tą pat trisdešimt ketvirtąjį 
sykį. 

Bet niekas negalėjo išmokti tos melodijos: tokia sunki ji 
buvo! Kapelmeisteris be galo gyrė dirbtinį paukštį, tvirtinda- 
mas, kad jis kur kas vertesnis — ne tik savo briliantais ir kitais 
viršutiniais papuošalais, bet ir vidaus ypatybėmis. 

— Niekados, jūsų didybė ir visi aukštieji ponai, — sakė ka- 
pelmeisteris, — negali iš anksto žinoti, ką giedos tikroji lakš- 
tingala, o čia viską pirma žinai! Galima net ją visą išardyti ir 
pamatyti, kaip ji sudėta, kiek ten račiukų, kaip jie sukasi — 
viską, viską! 

— Ir aš esu tos nuomonės! — tvirtino kiekvienas, kas ten 

buvo, ir kapelmeisteris gavo leidimą kitą sekmadienį parodyti 
paukštį žmonėms. 

— Tegu ir žmonės pasiklauso! — tarė imperatorius. 

Žmonės klausė ir labai džiaugėsi; nuo lakštingalos gie- 
dojimo jie pasidarė smagūs, tartum arbatos prisigėrę — tai 
visai kiniškai. Iš džiaugsmo visi vienu balsu šaukė: „Ol“, ki- 
lojo aukštyn smaližių pirštą ir kraipė galvas. Bet žvejai, anks- 
čiau girdėję giedant tikrąją lakštingalą, sakė: 

— Nei šio, nei to, panašu į lakštingalos giedojimą, bet vis 
dėlto ne tas! Kažko jos giesmei trūksta, bet ko trūksta — mes 
ir patys nežinome. 

O tikrąją lakštingalą nusprendė visai ištremti iš tos Žemės. 

Dirbtiniam paukščiui pataisė vietą ant šilkinio pagalvio, 
prie imperatoriaus lovos. Aplinkui išdėstė visas jam dovano- 
tas brangenybes. Dabar jį vadino „pirmuoju imperatoriaus iš 


kairės pusės giesmininku“,— imperatorius laikė svarbesnę tą 
pusę, kur yra širdis, Oo širdis net imperatoriaus kairėje 
pusėje. 


Kapelmeisteris parašė dvidešimt penkias apie dirbtinę lakš- 
tingalą knygas, pilnas mokslo ir visokių gudriausių kiniškų 
žodžių! 

Bet kiemiškiai sakėsi jas skaitę ir viską supratę, kitaip juos 
būtų kvailiais išvadinę ir dar lazdų per pilvą davę. 

Taip praslinko visi Metai; imperatorius, kiemiškiai ir net 
visi žmonės atmintinai mokėjo kiekvieną gražiosios lakštinga- 
los gaidelę. Dėl tos tai priežasties ir jos giedojimas jiems taip 
tiko: jie patys dabar galėjo jai padėti, pritarti. Gatvės vaikai 
rėkodavo: „Jurgiuk, Jurgiuk! Paplak, paplak!“ Pats imperato- 
rius tą pat dainuodavo. O, tai labai gražu būdavo! 

Bet kartą vakare, begiedant dirbtiniam paukščiui prie gu- 
linčio lovoje imperatoriaus, staiga kažin kas jo viduryje su- 
terškė, sušlamėjo, rateliai apsisuko, ir muzika nutilo. 

Imperatorius pašoko ir liepė pašaukti savo gydytoją. Bet 
ką čia jis galės padėti? Pašaukė laikrodininką; tas apvartė, 
apžiūrėjo, pataisė paukštį, bet pasakė, kad jį reikia labai sau- 
goti, kad dantukai išdilę, 0 naujų įstatyti, kad taip pat gerai 
kaip pirma giedotų, negalima. Ar bereikia didesnės nelaimės? 

Vos vieną kartą per metųs leido užsukti paukštį. Bet kapel- 
meisteris pasakė kalbą, kur trumpais ir gražiais žodžiais iš- 
rodė, kad paukštis visai neprastesnis likęs. Vadinas, taip ir 
turėjo būti. 

Praslinko dar penkeri metai, ir visą šalį tikrai didelė ne- 
laimė ištiko: kinai be galo mylėjo savo imperatorių, 0 jis sun- 
kiai susirgo, niekas nebetikėjo, kad išgytų. Išrinko jau naują im- 
peratorių, bet žmonės stovėjo gatvėse ir klausinėjo artimiau- 
sio rūmų valdininko apie savo senojo viešpaties sveikatą. 

— Pf! — atsakinėjo artimiausias valdininkas ir kraipė galvą. 

Išbalęs ir atšalęs gulėjo imperatorius savo puikioje lovoje; 
visi rūmų žmonės laikė jį mirusiu, ir kiekvienas skubino pa- 
sveikinti naująjį valdovą. Lekajai lakstė į visas puses, skelb- 
dami vieni kitiems naujienas, o kambarinės maloniai leido lai- 
ką, šnekučiuodamos prie kavos puodelio. Visose salėse ir ko- 
ridoriuose buvo patiesti divanai, kad nesigirdėtų vaikščiojant; 
rūmuose viešpatavo didžiausia tyla. | 

Bet imperatorius nebuvo dar miręs. Paslikas ir išblyškęs 
kaip drobė gulėjo jis savo puikioj lovoj po aksomo baldakimu 
su aukso spurgais. Pro atvirą langą žiūrėjo į imperatorių ir 
dirbtinę lakštingalą šviesusis Mėnuo. 

Nelaimingas imperatorius vos galėjo kvapą gaudyti; jam 
rodėsi, kad jo krūtinę kokia sunkenybė užgulusi. Jis pravėrė 
akis ir pamatė ant savo krūtinės giltinę gunksant. Ji buvo už- 
sidėjusi ant galvos imperatoriaus karūną, vienoje rankoje tu- 
Iėjo aukso kalaviją, o <ntroje — gražią vėliavą. Aplinkui iš 
baldakimo raukšlių žiūr jo kažin kokios keistos galvos: vie- 
nos — bjaurios ir piktos, kitos — geros ir malonios pažiūrėti. 
Tai buvo gerieji ir piktieji imperatoriaus darbai. 

— Atmeni tą? — šnibždėjo galvos paskui viena kitos.— At- 
meni šitą? — ir jos pasakojo jam tiek daug, jog šaltas prakai- 
tas apipylė valdovo kaktą. 

— Aš to ir žinoti nežinojau! — tarė imperatorius.— Muziką, 
duokit čia muziką! — ėmė šaukti imperatorius.— Muškit di- 
džiausius kinų būgnus, kad negirdėčiau, ką jos kalba. 

Bet galvos vis pasakojo, o giltinė, pritardama jų kalbai, 
kaip koks kinas lingavo galvą. | 

— Muziką čionai, muziką! — šaukė įmperatorius.— Giedok 
nors tu, Mielas mano aukso paukšteli! Aš tave apdovanosiu 
auksu ir visokiomis brangenybėmis, aš pakabinau tau ant kak- 
lo savo aukso šlepetėlę, giedok bent tu, giedok! 

Bet paukštis tylėjo — nebuvo kam jo užsukti, 0 neužsuktas 
jis nemoka giedoti. Giltinė vis žiūrėjo į imperatorių savo di- 
delėmis, tuščiomis akių duobėmis. Kambaryje buvo tylu tylu. 

Staiga už lango kažkas nuostabiai gražiai sugiedojo. Tai 
buvo gyvosios lakštingalos balsas. Sužinojusi apie imperato- 
riaus ligą, ji atskrido jo aplankyti ir paguosti. Ji giedojo, o 
šmėklos vis dilo, nyko, kraujas ėmė greičiau vaikščioti ir im- 
peratoriaus širdis smarkiau plakti; pati giltinė užsiklausė lakš- 
tingalos ir ėmė prašyti: 

— Giedok, giedok dar, lakštingalėle! 

— O tu atiduosi man už tai aukso kalaviją? Ar atiduosi 
gražiąją vėliavą? Ar atiduosi puikiąją karūną? — klausė lakš- 
tingala. 

Ir giltinė už giesmes po viena kitos atidavė visas bran- 
genybes. O lakštingala vis giedojo: ji giedojo apie kapų tylą, 
kur žydi baltosios rožės,. kvepia alyvos ir gyvieji, verkdami 
mirusiųjų, savo ašaromis laisto jauną žolelę... Tada giltinė taip 
ėmė ilgėtis savo daržo, jog, pavirtusi baltu šaltu rūku, išlėkė 
pro langą. 

— Dėkui, dėkui tau, mielasis paukšteli! — tarė imperato- 
rius.— Aš pažinau tave. Aš buvau tave išvaręs iš savo žemės, 
o tu nuvarei nuo Mano lovos baisiąsias šmėklas, nuvarei pa- 
čią mirtį! Kuo aš tau atsilyginsiu? 

— Tu jau atsilyginai man! — tarė lakštingala.— Aš mačiau 
tavo akyse ašaras, kai pirmutinį kartą tau giedojau,— to aš 
niekados nepamiršiu. Ašaros — štai brangiausia dainiaus šir- 
džiai dovana! Bet dabar mik ir pabusk sveikas ir linksmas! O 
aš tave liūliuosiu savo giesmėmis. 

Ir lakštingala vėl giedojo, o imperatorius užmigo sveiku, 
saldžiu miegu. 

Jam pabudus, pro langus švietė jau saulė. Nei vienas tar- 
nas jo daugiau nebežiūrėjo, visi buvo manę, kad imperatorius 
jau miręs, tiktai lakštingala tupėjo pas langą ir giedojo. 


77 


— Lik ir visados būk pas mane! — tarė imperatorius lakš- 
tingalai.— Tu giedosi, kada: pati panorėsi, o dirbtinį paukštį aš 
sudaužysiu į trupinius! 

— Nereikia! — atsakė lakštingala.— Ji tiek yra davusi tau 
naudos, kiek galėjo! Tegu ji sau pas tave pasilieka. O aš ne- 
galiu gyventi rūmuose. Leisk tiktai man skraidyti pas tave, 
kada norėsiu. Tada aš kas vakaras atskrisiu ir giedosiu atsi- 
tūpus prie tavo lango; mano giesmės ir palinksmins tave, ir 
duos priežasties tau pamąstyti. Aš tau giedosiu apie laimin- 
guosius ir nelaiminguosius, apie gerybę ir piktybę, kurių tu 
nematai aplink save. Mažas paukštelis lakioja visur: jis nu- 
skrenda ir pas varguolius žvejus, jam tenka būti ir sodžiaus 
žmonių pastogėje, jis mato tuos, kur arti, ir tuos, kur toli nuo 
tavo rūmų gyvena. Aš myliu tave labiau už tavo širdį negu už 
tavo karūną, aš skraidysiu pas tave ir giedosiu tau! Tiktai pri- 
žadėk man vieną daiktą!.. 

— Viską! — tarė imperatorius ir atsistojo visoje savo ka- 
rališkoje didybėje; jis jau buvo apsivilkęs imperatoriaus dra- 
bužiais ir spaudė prie širdies savo sunkųjį aukso kalaviją. 

— Vieno aš tavęs prašysiu, — tarė lakštingala, — nesakyk 
niekam, kad tu turi mažą paukštelį, kur tau viską pasako. 
Taip bus daug geriau! 

Ir lakštingala išskrido. 

Tarnai atėjo pažiūrėti mirusiojo imperatoriaus ir sustingo 
ant slenksčio. O imperatorius jiems tarė: 

— Labą dieną! 


PUIKIOJI ADATA 


Buvo kartą didelė, drūta adata, ją visi vadino adikliu. Bet 
ji manė, kad laibumo ji tokia pat kaip ir siuvama adata. 

— Laikykit mane tvirčiau! — tarė adata pirštams, imantiems 
ją iš siuvamosios dėžutės.— Žiūrėkit, kad neišmestumėt! Jei 
nukrisčiau žemėn, manęs daugiau neberastumėt. Ar nematot, 
kokia aš laibutė? 

— Nesirūpink, neišmesim! — atsakė pirštai ir suspaudė 
ją tvirtai. 

— Matote, aš čia ne viena, su palydovu! — sakė adata 
traukdama paskui save ilgą siūlą. 

Pirštai dūrė adikliu tiesiog į virėjos kurpelę, kurios prieša- 
kis buvo nuiręs ir reikėjo užadyti. 

— Koks bjaurus darbas! — tarė adata.— Aš čia niekaip gy- 
vai neišlįsiu: nulūšiu, tikrai nulūšiu! 

Ir ji tikrai nulūžo. 

— O ką, ar aš jums nesakiau? — tarė adata.— Aš tokia 
laiba buvau! 

— Dabar ji niekam nebetikus,— tarė pirštai, tebelaikyda- 
mi ją tvirtai. Virėja pritaisė jai lako galvutę ir prisegė su ja 
skarele iš priešakio. 

— Štai aš pavirtau segtuku! — tarė adiklis— Aš žinojau, 
kad iškilsiu aukštai! O, tokie kaip aš niekuomet nežūva! 

Pilnas didybės, šyptelėjo jis nudžiugęs ir apsižvalgė ap- 
linkui. 

— Galiu tavęs paklausti —tarė jam segtukas, jo kaimy- 
nas, — tu aukso? Tu taip puikiai atrodai ir turi tokią keistą 
galvą. Tik ji mažoka. Pasirūpink, kad ji kiek paugėtų — juk 
ne bet kam tenka lako galvelė. 

Tada mūsų adata skersomis pažvelgė į savo. kaimyną ir 
didžiai iškėlė galvą, net ištrūko iš skarelės ir įkrito į paplavų 
griovelį, kurį tuo laiku valė virėja. 

— Dabar, vadinas, važiuojam mes keliauti, — tarė adata.— 
Kad tik kur nepaklystum... 

Ir ji tikrai paklydo. 

— Aš per laiba, aš netinku šiam pasauliui! — tarė ji gulė- 
dama griovely.— Bet žinausi, ko verta, ir tas man neleidžia 
nusiminti. 

Todėl adata vis buvo pasipūtusi ir smagi. 

Pro šalį plaukė visoki daiktai: skiedrelės, šiaudeliai, senų 
laikraščių skiautelės. 

— Žiūrėkit, kaip jie plaukia! — tarė adata.— Jie nemato, 
kas po jais guli. Aš čia! Aš čia! Ar girdite? Štai plaukia skied- 
relė: menka skiedrelė, o žiūrėk — apie nieką daugiau negal- 

voja, tik apie save! O čia plaukia šiaudelis: aure kaip jis su- 
kinasi, kaip jis kraiposi! Būk atsargesnis, kitaip tuoj susiduo- 
si į akmenį!.. A, laikraščio skiautelė... Seniai jau pamiršta, 
kas ten buvo parašyta, o ji vis dar tebesipučia, tebesididžiuo- 
ja. Tik aš viena kantri ir ramiai laukiu tylėdama. Žinau, kas 
aš esu, ir nieko man daugiau nebereikia! 

Tuo tarpu šalia jos kas blikstelėjo. Adatai pasirodė, kad 
čia bus koks perlas. Bet čia buvo butelio šukelė. Ir kadangi 
šukelė labai blizgėjo, adata ją pakalbino ir pasisakė pati esan- 
ti segtukas nuo krūtinės. 

— Tu juk esi perlas? — klausė ji. 

— Taip, arti to,— atsakė šukelė. 

Abidvi laikė viena antrą kažkokia brangenybe ir ėmė skųs- 
tis, kaip dabar išdidėjęs pasaulis. 

— Aš gyvenau vienos panelės dėžutėj,— tarė adata.— Ta 
panelė buvo virėja. Jos kiekvienos rankos buvo penki pirštai. 
Tik kas tų pirštų puikunias! O tuo tarpu nieko daugiau nevei- 
kė, tik imstė mane iš dėžutės ir vėl atgal dėjo. 

— Ką, ar jie blizgėjo? — klausė butelio šukelė. 

— Iš ko jie tau blizgės! — tarė adata.— Tik jie labai di- 
dūs buvo. Jų buvo penki tikri broliai, nors ne vienodo didu- 
mo. Pats kraštutinis pirštas, nykštys, buvo drūtas ir trumpas; 
jis laikėsi visados nuošaliai ir vieną teturėjo per nugarą su- 
nėrimą, todėl per vieną daiktą tegalėjo sulinkti, bet jis gyrėsi, 
kad to, kas jo netenka, neima į kariuomenę. Antras pirštas, 
smaližius, ragaudavo saldžius ir karčius daiktus, rodė į saulę 
ir Mėnesį, spaudė plunksną, jei virėja kada rašydavo. Didžiu- 
lis ūgio buvo visų aukščiausias. Bevardis nešiojo aukso diržą 
per vidurį, o mažėlis nieko neveikė ir tuo labai didžiavosi. Bai- 
siai įgriso Man jų puikybė! Paėmiau kartą iš piktumo ir pa- 
bėgau į griovį. 

— Vadinas, mes čia gyvenam ir šviečiam,— tarė butelio 
šukelė. 

Tuo metu papylė vandens į griovelį. Vanduo ėmė bėgti per 
kraštus ir nunešė tolyn stiklo šukelę. | 

— Štai ir ji važiuoja tolyn! — tarė adata— O aš palikau 

vietoj, aš per daug laiba, bet tai yra mano garbė, turiu visą 
teise tuo didžiuotis. 

Ir adata glūdėjo, kaip EMesjBži griovely vis galvodama 
apie savo vertę. 

— Aš tokia laibutė, rašiai galiu manyti, kad esu gimus 
iš saulės spindulio! Beskuo man vis rodosi, kad saulės spin- 
duliai manęs ieško vandeny. A, tokia aš laiba, net pati motina 
manęs negalėtų rasti. Kad tebeturėčiau savo akį, kurios ne- 
tekau, aš, Manau, dabar pravirkčiau. Bet turbūt to nepadary- 
čiau: verksmas nėra gražus daiktas! 

Kartą atėjo prie griovelio keli vaikagaliai ir ėmė po jį 
raustis, ieškodami ten senų vinių, varinių pinigų ir kitų pana- 
šių daiktų. Darbas buvo purvinas, bet vaikams jis tiko, ir jie 
labai džiaugėsi, jei pavykdavo rasti kokį niekniekį. 

— Ai! — suriko vienas, įsidūręs pirštą į adatą.— Bjaurybė 
kokia! 

— Aš ne bjaurybė, aš — panelė! — atsiliepė adata. Bet nie- 
kas jos negirdėjo. Lako galvutė buvo atšokus, ir ji pati visa 
pajuodijus, bet juoda spalva mažina drūtumą, todėl ji galvojo, 
kad dabar palikusi dar laibesnė. 

— Aure kiaušinio kevalas plaukia! — sušuko vaikai ir įbe- 
dė į jį tą adatą. 

— Juodas ant balto dugno,— tarė adata, — tai labai tinka! 
Dabar mane visi matys! Kad tik neapsirgčiau jūros. liga, tad 
turėčiau susivemti ir iškristi iš kevalo. 

Bet ji nesirgo ta liga ir paliko kevale. 

— Prieš jūros ligą naudinga turėti plieninį pilvą ir ne- 
pamiršti, kad tu reiški truputį daugiau negu žmogus! Dabar 
pavojaus susirgti jau nebėr! Kuo tu laibesnis esi, tuo daugiau 
gali išlaikyti. 

— Trekšt! — tarė kiaušinio kevalas: jį pervažiavo sunkus 
vežimas. 

— Oi, kaip suspaudė! — sušuko adata.— Dabar tai jau tik- 
rai apsirgsiu jūros liga! Aš visai nulūšiu! 

Bet ji nelūžo, nors ir pervažiavo per ją vežimas. Ji tebegu- 
lėjo ten išsitiesus ir — tegu sau sveika guli! 

NELABAS BERNIUŪKŠTIS 


Gyveno kartą toks senas, geras poetas. Vieną vakarą sė- 
dėjo jis namie, oras buvo labai bjaurus. Lietus pylė kaip iš 
kibiro, bet senam poetui buvo šilta ir jauku prie krosnies, kur 
kūrinosi ugnis ir čirkšdami kepė obuoliai. 

— Nelaimingi žmonės, kur per tokį lietų turi keliauti, sau- 
so siūlo neliks! — tarė jis, nes buvo tikrai geras poetas. 

— Prašom leisti! Aš sušlapau ir sušalau! — staiga už durų 
pasigirdo vaiko balsas. | 

Vaikas verkė ir beldė į duris, o lietus lijo, vėjas dūzgino 
langus. 

— Vargšas! — tarė senas poetas ir nuėjo atidaryti durų. 

Už durų stovėjo mažas berniukas, visas nuogas, nuo jo il- 
gų geltonų plaukų varvėjo vanduo. Jis drebėjo nuo šalčio ir 
būtų tikrai sušalęs, jei niekas nebūtų įsileidęs. 

— Vargšelis! — tarė senas poetas ir paėmė jį už rankos.— 
Eikš pas mane, aš tave sušildysiu, duosiu vyno ir obuolį. Tu 
toks gražus berniūkštis! 

Jis tikrai buvo gražus. Akys jo žibėjo kaip dvi skaisčios 
žvaigždės, geltoni plaukai raitėsi garbanomis, nors nuo jų bė- 
go vanduo. Jis buvo -panašus į angeliuką, kad ir buvo pamė- 
lynijęs ir visas drebėjo. Rankose laikė nuostabų lanką, tik tas 
lankas nuo lietaus buvo apgedęs ir strėlių dažai nublukę. 

Senas poetas atsisėdo prie krosnies, užsikėlė vaiką ant ke- 
lių, išgręžė jo šlapias garbanas, sušildė jo. rankutes savo ran- 
kose ir pakaitino jam saldaus vyno. Berniukas atsigavo, jo 
skruosteliai paraudonijo, jis stryktelėjo žemėn ir ėmė šokti 
aplink seną poetą. 

— Tu linksmas berniukas! — tarė poetas.— Kuo tu vardu? 


— Amūras! — atsakė berniukas.— Ar tu manęs nepažįsti? 
Štai ir lankas mano. Aš moku šaudyti. Pažiūrėk, koks baisus 
oras, šviečia Mėnuo! 


— O lankas tavo pagedo! — tarė senas poetas. 
— Būtų labai gaila! — atsiliepė berniukas, paėmė lanką ir 

ėmė jį vartyti. — Jau jis visai sausas, jam nieko neatsitiko. 
Templė gerai įtempta. Tuojau išmėginsiu. 

Jis įsidėjo strėlę, prisitaikė ir šovė senam poetui tiesiog 
į širdį! 

— Matai, mano lankas nebuvo pagedęs! —- sušuko jis, bal- 
su nusijuokė ir išbėgo. | 

Nelabas berniūkštis! Šauti, ar girdėjai, į seną poetą, įsilei- 
dusį jį pas save, buvusį jam tokį gerą, davusį pakaitinto vyno 
ir gražų obuolį! 

Gerasis poetas gulėjo išvirtęs žemėj ir verkė: jis buvo su- 
žeistas į pačią širdį. Paskui jis tarė: 

— Oi koks nelabas berniūkštis tas Amūras! Aš apsakysiu 
apie jį visiems geriems vaikams, kad jo vengtų ir niekados su 
juo nežaistų: dar ir jiems gali ką pikto iškirsti! 

Ir visi geri vaikai, berniukai ir mergaitės, kuriems jis tai 
papasakojo, ėmė vengti to nelabo Amūro. Bet tas nenaudėlis 
vis dėlto moka juos privilioti! 

Sakysim, studentai grįžta iš paskaitų, ir jis žingsniuoja kar- 
tu su knyga pažastėje juodai apsivilkęs — kas jį gali pažinti! 
Jie galvoja, kad čia toks pat studentas, ima jį už rankos, o 
tas ir paleidžia jiems strėlę į krūtinę. 

Merginos eina į bažnyčią, ir jis seka iš paskos. Amžinai jis 
kankina žmones! Kartais jis įsikrausto į didelį sietyną teatre 
ir ten skaisčiai dega; žmonės iš pirmo galvoja, kad čia lem- 
pa, paskui pastebi ką kitą. Laksto jis po karaliaus sodą ir po 
miesto pylimą. Syki jis yra pataikęs į širdį tavo tėvui ir tavo 
motinai. Pasiklausk jų, jie tau papasakos, kaip ten buvo. 

Taip, tas Amūras — nelabas berniūkštis, niekados nesibičiu- 
liauk su juo! Jis persekioja visus žmones. Tik pagalvok, jis 
kartą yra paleidęs strėle tavo senelei. Tai buvo seniai, viskas 
praėjo seniai, bet niekados ji to nepamirš! Tikrai nelabas 
Amūras! Bet dabar tu žinai, koks jis nelabas berniūkštis. 

EGLUTĖ 


Augo girioje Maža graži eglutė. Augo ji labai dailioj vie- 
toj. Kiti medžiai nestojo jai saulės spindulių, oro ji turėjo už- 
tektinai. Aplinkui žaliavo daug vyresnių jos draugių — eglių 
ir pušų. 

Eglutė vis dėlto nesijautė laiminga — jai rūpėjo ko: grei- 
čiausiai didelei užaugti. Nedžiugino jos nei šviesi saulutė, nei 
giedras oras. Ji pagaliau nesidžiaugdavo nei kaimo vaikais, kai 
tie, atėję į mišką, rinkdami žemuoges ir avietes, linksmai šū- 
kaudavo. 

Prisiuogavę pilnus ąsočius, dažnai jie susėsdavo šąlia eglu-- 
tės ir sakydavo: ,„Kokia graži šita maža eglutė!“ Bet tokie pa- 
gyrimai eglutei netikdavo. 

Per metus ji paūgėjo vieną žiedą, per antrus — kitą. Taip 
auga visos eglės. Iš tų žiedų skaičiaus sprendžiama, kiek jos 
kuri turi metų. 

— O, kad aš būčiau tokia didelė kaip kitos! — sakydavo 
gailestaudama eglutė.— Kaip aš plačiai iškėsčiau savo šakas, 
kaip aš žvalgyčiaus viršūne į visas pasaulio šalįs! Paukščiai 
imtų Mano šakose lizdus krauti, ir mažiausio vėjelio pučiama 
siūbuočiau taip puikiai, kaip šit anie didieji medžiai. 

Taigi eglutės nelinksmino nei saulės šviesa, nei paukščiai, 
nei rausvi debesėliai, plaukdavę rytą vakarą ties ja padan- 
gėmis. 

Žiemą, baltučiui sniegui nuklojus žemę, girioje lakstydavo 
kiškių; jie įsibėgėję šokdavo dažnai per eglutę. O, kaip ją pyk- 
dydavo, kaip jai skaudu būdavo! 

Dar dvi žiemos praslinko, ir užaugo jau tokia aukšta, jog 
kiškiukai turėdavo aplinkui bėgti. „O, kad taip galėčiau augti 
augti ir didelė užaugti! Kas gali būti maloniau pasauly!“ — gal- 
vojo eglutė. 

Rudenį atvažiuodavo į girią vyrų ir nukirsdavo kelis pačius 
didžiausius medžius. Taip būdavo kiekvienais metais. Eglutė 
buvo jau nebemaža paaugus ir net drebėdavo, matydama ki- 
tus medžius virstant žemėn. Juos taip gražiai nugenėdavo ir 

nukapodavo, jog nebegalima buvo nei pažinti. Nugenėtus ris- 
davo į ratus ir veždavo iš girios. 

Kur juos veža? Ką jiems darys? 

Kartą eglutė ėmė klausinėti pavasarį parskridusių kregž- 
džių ir gužų. 

— Ar nežinot, kur tuos medžius išvežė? Ar nebuvot kame 
jų patikę? 

Kregždės nieko nežinojo, bet gužas pagalvojęs linktelėjo 
galvą ir tarė: 

— Žinau, kaip nežinojęs! Grįždamas iš Egipto žemės, su- 
tikau daug laivių gražių gražiausiais stiebais. Tat bus, manau 
dabar, tavo draugės, nes jos eglėmis kvepėjo. Taip, galiu tau 
ir labų dienų nuo jų duoti... Ir tu susilauk gi joms tokios 
sau garbės! 

— Ai, kada gi aš pati tokia užaugsiu ir galėsiu jūra plau- 
kyti! Bet kas ji, tikrai sakant, ta jūra? Kaip ji atrodo, ar graži 
pažiūrėti? 

— Na, apie tai reikia daug sakyti,-— tarė gužas ir nuskrido 
tolyn. 

— Džiaukis jauna būdama,— jai tarė saulės spinduliai, — 
džiaukis savo tarpumu, jaunomis savo dienomis, taip dabar į 
puikybę tave keliančiomis! 

Ir vėjas bučiavo eglutę, rasa ją ašarėlėmis vilgė. Bet girios 
medelis tuo visai nesidžiaugė. 

Artinosi kalėdos. Miške pradėjo kirsti jaunučiukus mede- 
lius; jų kai kurie buvo net jaunesni ir mažesni negu mūsų eg- 
lutė; ji vis negalėjo nurimti ir sprauste spraudėsi iš miško. 
Tuokart jau nebegenėjo gražių eglučių, bet tiesiai iškirstas 
dėjo į roges, ir arkliai vežė su šakomis iš miško. 

— Kam jų dabar prireikė? — klausinėjo eglutė.— Juk jos 
ne didesnės už mane, o viena net gerokai mažesnė! Ir kodėl 
negeni joms šakų? Kur jas veža? 

— Mes vieni težinom, mes težinom! — čirškėjo žvirbliai — 
Mes buvom žiemą mieste ir viską matėm pro langus. Mes ge- 
rai žinom, kur jas nuvežė! Joms teko dabar tokia garbė, tiek 
laimės, jog ir apsakyti sunku. Mes žiūrėjom pro langus ir ma- 
tėm jas stovint šiltuose kambariuose, pačiuose viduriuose, pa- 

puoštas gražių gražiausiais aukso obuoliais, saldainėliais, žais- 
lais ir šimtų šimtais žvakelyčių. 

— O paskui? — klausė eglutė drebėdama visomis savo ša- 
kelėmis, pavydu nebesitverdama.— O paskui? Ką joms paskui 
darė? 

— Daugiau mes nieko nebematėm... Bet ir tai buvo pui-. 
ku, gražu, ai, kaip puiku! 

— Argi ir Man tektų tokia laimė! — džiaugdamasi galvojo 
eglutė.— Šitaip man dar labiau patiktų nekaip jūros kelionė. 
Bet kaip ilgu laukti! Kad tik greičiau ateitų tos kalėdos! Juk 
aš dabar tokio pat didumo kaip tos pernai išvežtos eglutės! .. 
O, kada aš gulėsiu rogėse! Kada aš būsiu tokia laiminga: sto- 
vėsiu šiltame kambaryje, papuošta visokiais gražumynais! .. 
Bet kas bus toliau? .. O paskui bus dar geriau ir gražiau, šiaip 
kam gi mane puoštų? Taip, žinoma, toliau bus dar geriau... 
Bet kas gi tikrai bus? ...O, kaip mane vargina nekantrybė, kaip 
sunku laukti! Pati nežinau, kas man darosi!.. 

— Džiaukis mumis! — sakė oras ir saulės šviesa.— Džiau- 
kis jauna būdama, džiaukis laisvėj augdama! 

Bet eglutė. nemokėjo džiaugtis. Ji vis augo ir augo. Vasarą 
ir žiemą ji stovėjo pasipuošusi tamsiai žaliais drabužiais. Žmo- 
nės, kuriems teko ją matyti, sakė: „O koks gražus medelis!“ 
Tr, atėjus kalėdoms, nukirto ją. pirmą. Giliai, į pačią šerdį, 
įsmego kirvis, ir eglutė tik trekšt — sudejavo ir žemėn par- 
virto. Ji didelį jautė sopulį ir, būdama labai silpna, nebegalėjo 
galvoti apie kokią nors laime. Sunku jai buvo skirtis iš tė- 
viškės, iš tos vietos, kur ji augo: ji gerai žinojo, jog daugiau 
niekuomet nebematys savo mylimųjų — senų draugių, mažų 
krūmelių ir aplinkui augančių žolynėlių, o gal —ir paukšty- 
čių! Važiuoti labai buvo skurdu! 

Eglutė atsikvošėjo tik tuomet, kada ją atgabeno į kažin 
kokį kiemą drauge su daugybe kitų medelių. Vienas žmogus, 
pastebėjęs ją, tarė: 

— Štai puikus medelis! Imkime jį! 

Netrukus atėjo du išsipuošę tarnai ir nusinešė eglutę į di- 
delę gražią salę. Tos salės visos sienos buvo nukabintos pa- 
veikslais, prie didelės krosnies iš šonų stovėjo gražios kinų 

vazos su liūtais ant dangčių. Čia buvo supamų krėslų, rašytų 
šilkais sofų, didelių stalų, užverstų knygomis ir paveikslais, o 
žaislų — už visą tūkstantį dolerių, taip bent sakėsi vaikai, ku- 
rių buvo tie žaislai. Eglutę įstatė į didelį smėlio pripiltą kubi- 
lą. Bet niekam nei į galvą nebuvo atėję, kad čia būtų papras- 
tas kubilas: jis buvo aptrauktas žaliu audeklu ir pastatytas ant 
didelio margo divano. O, kaip dabar drebėjo, džiaugės eglu- 
tė! Kas bus toliau? .. Paskui tarnai ir mergaitės ėmė ją puošti, 
kaišyti. Šakeles apkabinėjo mažučiukais tinkleliais, iškarpy- 
tais iš visokios spalvos popierių, visokių saldumynų, gardu- 
mynų pridėtais. Auksuoti obuoliai ir riešutai kabėjo žemyn 
nusvirę, tartum būtų tame pat medyje užaugę. Tarpe tų gra- 
žiųjų daiktų visur ant šakelių prisagstė daugiau gal ne šimtą 
raudonų, mėlynų ir baltų žvakučių. Lėlės, visai kaip gyvos, — 
tokių gražių eglutė niekuomet nebuvo mačiusi, — pasipūtusios 
spoksojo tarp žalių šakelių. Pačioje jos viršūnėje pririšo auk- 
so žvaigždę. Buvo gražu ir puiku, be galo gražu! 

— Šį vakarą, — linksmai šnekėjosi ją kaišę žmonės, — šį va- 
karą eglutė bus neregėtai graži! 

„Oi,— galvojo eglutė, — kad tik greičiau ateitų tas vakaras! 
Kad tik greičiau imtų žibinti žvakutės! Kas paskui bus? Ar 
ateis Miško medžiai, ar atskris žvirbliai pažiūrėti manes pro 
langą? Gal aš taip pasipuošusi žiemą vasarą stovėsiu?“ 

Taip, daug, gal ir per daug geidė eglutė! Iš to nekantrumo 
jai ėmė žievę skaudėti, o tas sopulys medžiams taip pat ne- 
malonus kaip galvos skaudėjimas žmonėms. 

Pagaliau sužiebė žvakeles. Kas jų žibėjimas, kas puikumas! 
Eglutė taip visa sudrebėjo, net viena šakelė, prisiHetusi prie 
žvakutės, užsidegė. 

— Oi, oi! — suriko mergaitės ir šoko gesinti ugnies. 

Dabar eglutė nebedrįso nei krustelėti. Tai buvo baisi kan- 
čia!.. Ji taip bijojo, kad tik nenukristų koks jos papuoša- 
lėlis. .. Tas visas gražumas vargšei visai apsuko galvą. 

Tuo tarpu atsidarė durys, ir būrys vaikų subėgo į salę. 
Paskui juos iš lengvo suėjo ir vyresnieji. Vaikai sustojo prie 
eglutės ir — nustebę nutilo; tačiau ta tyla vieną minutę tesi- 
traukė. Paskui pakilo neapsakomas triukšmas: jie pradėjo šo- 

kinėti ir lakstyti aplink eglutę ir už kitas kito traukyti nuo 
šakų dovanėles. 

„Ką jie čia dirba? — galvojo eglutė— Kas bus toliau?“ 

Žvakutės tuo tarpu pačias šakeles pridegė. Tada jas ėmė 
po viena kitos gesinti, vaikams leido nusiskinti nuo eglutės 
visus gardumynus ir papuošalus. Vyresniųjų leisti, vaikai tuo- 
jau šoko į darbą. Eglutės šakelės visos sutreškėjo, ir, kad jos 
viršūnė nebūtų buvusi pririšta aukso žvaigžde prie lubų, tik- 
rai ją būtų parvertę ant grindų. 

Vaikai su savo gražumynais tik šoko, tik lakstė. Eglutę vi- 
sai pamiršo. Viena sena auklė priėjo dar kartą prie jos, bet 
tik pažiūrėti, ar nebeliko kur tarp šakų nenuskintos kriaušelės 
arba vynuogės. 

— Pasaką! Pasaką! — ėmė staiga šaukti vaikai ir nusitrau- 
kė, įkibę į skvernus, prie medžio vieną mažą, drūtą žmo- 
gelį. 

— Na, dabar čia kaip miške,— tarė šis, sėsdamas po eglu- 
te — ir tam medeliui ne iš kelio būtų paklausyti mūsų pasa- 
kos! Bet aš vieną pasaką tesakysiu. Katrą jūs norite: apie 
dvylika. brolių, juodvarniais laksčiusių, ar apie gulbę, karalie- 
ne tapusią? 

— Apie dvylika brolių! — šaukė vieni. 

— Apie gulbę! — rėkė kiti. Ų 

Baisus pakilo klegesys. Tiktai viena eglutė stovėjo tylėda- 
ma ir galvojo: ,„Kodėl jie manimi nesirūpina ir neklausia ma- 
no nuomonės?“ Jai, vargšei, nebuvo atėję nei į galvą, kad jau 
padariusi ji savo darbą, kad ji daugiau niekam nebereikalinga. 

Ir tas dručkis pasakė pasaką apie vieną gulbę, tapusią po 
ilgų vargų karaliaus pačia. Vaikai plojo delnais ir šaukė: 

— Dar! Sakyk dar! 

Jie labai troško išgirsti ir dvylikos brolių, juodvarniais laks- 
čiusių, pasakos, bet tas storapilvis nebenorėjo daugiau sakyti. 
Susimąsčiusi eglutė stovėjo ir tylėjo: miško paukšteliai nie- 
kuomet jai nesakydavo tokių gražių pasakų. „Kokių nuosta- 
bių daiktų esama tame pasaulyje! —— galvojo viena eglutė, ir 
girdėdama pasakojant tokį rimtą žmogų, tikėjo, kad tai tikra 
tiesa esanti. — O kas dabar gali žinoti! Gal ir aš kada karalie- 

ne tapsiu!“ Ir eglutė vėl džiaugėsi, tikėjosi, kad kitą dieną 
ją taip pat kaišys, puoš žvakelėmis ir žaislais, auksu ir 
vaisiais. 

„Rytoj jau nebedrebėsiu! — galvojo eglutė.— Rytoj tik sa- 
vo gražumu gražėsiuos, rytoj vėl išgirsiu pasaką apie tą gul- 
bę, o gal ir apie tuos brolius, juodvarniais laksčiusius.“ 

Ir visą naktį eglutė išstovėjo tylėdama ir svajodama. 

Ryto metą į kambarį atėjo tarnas ir tarnaitė. 

„Tuojau vėl ims mane kaišyti!“— tarė sau eglutė. 

Bet jie išvilko eglutę iš salės, užbruzdino laiptais į pastogę 
ir pabloškė tamsiame kampe, kur joks šviesos spindulėlis ne- 
galėjo įeiti. ,Kas dabar bus? — lyg ką klausė eglutė— Ką aš 
veiksiu? Ką aš išgirsiu?“ Ir, prisiglaudusi prie sienos, ėmė ji 
galvoti ir mąstyti... O laiko mąstyti ji turėjo gana, nes slinko 
diena po dienos, naktis po nakties, ir niekas jos nebelankė. 
Pagaliau kažin kas užlipo į pastogę, tačiau ne eglutės pažiū- 
rėti, bet padėti kampe kelių didelių dėžių. Ten parioglintos, 
tos dėžės visai užstojo eglutę; ją visi seniai jau buvo pamiršę. 

„Dabar žiema, — galvojo eglutė, — žemė sušalusi ir apsnigta, 
todėl Žmonės negali manęs pasodinti: čia mane, matyti, iki pa- 
vasario laikys. Kaip išmintingi ir geri tie žmonės! Nesunku 
čia būtų laukti ir pavasario, kad tik nebūtų taip baisiai tam- 
su ir nejauku!.. Net mažų kiškelių nematyti!.. Kaip gera 
buvo tuomet stovėti apsnigtai miške ir žiūrėti, kaip apie tave 
šokinėja pilki kiškeliai!.. Tiesa, tada aš jų nemėgau. Bet 
kaip čia baisiai nuobodu ir ilgu!“ 

— Ci ci ci!— sucypė maža pelelė ir išlindo iš urvo; paskui 
išlindo kita. Peliukės apuostė eglutę ir prisiglaudė tarp jos 
sakelių. 

— Koks baisus šaltis! — tarė pelytės.— Čia būtų visai ge- 
ra, kad nebūtų taip šalta! Ar ne tiesa, sene egle? 

— Aš visai nesena! — atkirto eglutė.— Yra daug senesnių 
už Mane. 

— Iš kur tu? Ir ką tu žinai? — ėmė klausinėti pelės, jos 
visuomet yra labai smalsios.— Ar tau teko būti puikiausioje 
pasaulio vietoje? .. Ar esi buvusi ten?. Ar esi buvusi toje vi- 
ralinėje, kur ant lentynų guli gardūs sūriai, kur palubėje ka- 

ba kumpiai, kur galima prilipus ant lašinių šokti, kur įeini 
liesa, o išeini soti, riebi? 

— Ne, tokios vietos aš nežinau! — atsakė eglutė— Bet aš 
žinau mišką, kur šviečia saulė ir gieda paukščiai... 

Ir ėmė joms pasakoti apie savo jaunas dienas. O pelytės 
to niekuomet nebuvo girdėjusios ir klausė išsižiojusios; pas- 
kui tarė: 

— Kaip tavo daug matyta! Kokia tu laiminga esi buvusi. 

— Ar aš? — vėl nustebo eglutė.— Juk tikrai yra buvę gerų 
mano amžiuje dienų. 

Ir paskui ėmė ji pasakoti apie tą kūčių vakarą, kada ją kai- 
šė žvakutėmis ir smaguriais. 

— O! — suriko pelytės.— Kokia tu buvusi laiminga, senoji 
egle! 

— Aš visai nesena! — vėl atsikirto eglutė.— Aš tik šią žie- 
mą išvežta iš girios. Aš pačioj gerumoj, nors tokia didelė 
atrodau. 

— Kaip gražiai tu moki pasakoti! — tarė pelės ir kitą nak- 
tį atsivedė su savimi dar keturias klausytojas. 

Eglutė pradėjo vėl pasakotis apie save ir apie savo gyve- 
nimą miške. Ir juo daugiau ji pasakojo, juo aiškesnė ir gra- 
žesnė jai rodėsi visa praeitis. Ji mąstė: „Taip, tai tikrai buvo 
laimingas tas laikas. Bet jis gal sugrįš. Gal paskui mane patiks 
dar didesnė laimė. Kas žino, gal ir aš ištekėsiu už karalaičio. 
Gal ir man taip bus kaip tai gulbei, karaliaus pačiai?“ Ir, sa- 
kydama tuos žodžius, ji atsiminė vieną gražų berželį, augusį 
girioje. Jai rodėsi, kad tas berželis esantis puikus kara- 
laitis. | 

— Kas yra ta gulbė, kur tokį vyrą gavo? — ėmė klausinėti 
pelės, ir eglutė pasakė joms visą pasaką. 

Ji gražiausiai atsiminė kiekvieną žodelį, ir pelytėms taip 
patiko, jog iš džiaugsmo net šokti jos ėmė aplink eglutę. Kitą 
naktį atėjo dar daugiau pelių, o sekmadienį atsekė net dvi 
žvynės; bet žvynės pasaką išpeikė. Išgirdusios žvynių nuomo- 
nę, pelės nuliūdo, ir joms pačioms ėmė rodytis, kad gulbės 
pasaka tikrai nesanti tokia įdomi. 

— Ar tu tą vieną temoki pasaką? — klausė žvynės. 

— Taip, tik tą vieną! — atsakė eglutė.— Aš ją girdėjau lai- 
mingiausiame mano gyvenimo vakare; bet tuomet ir pati ne- 
išmaniau, kokia didelė buvo mano laimė. 

— Bet ta pasaka visai negraži! Ar negalėtum pasakyti 
mums kokios istorijos apie kiaulės taukus, žvaktaukius, tau- 
kinę arba kitus gardžius daiktus? 

— Ne, — atsakė eglutė. 

— Tai lik sau sveika! — tarė žvynės ir nuėjo savais keliais. 

Netrukus ir peliukės nustojo ją lankyti. 

Eglutei vienai vėl buvo labai ilgu. 

— Kaip gera buvo, — dūsavo ji — kai mažos vikrios pe- 
liukės, sutūpusios aplink mane, klausė mano pasakų. Dabar ir 
to nebėr! Bet palauk, tegu tik mane išneša iš čia, aš ir vėl būsiu 
laiminga — ir vėl gėrėsiuosi peliukėmis ar bent gėrėdamasi jas 
minėsiu! 

Ar sulaukė, ko norėjo, eglutė? Taip! Vieną rytą atėjo ka- 
žin kokie žmonės daryti tvarkos ant aukšto. Atstūmė dėžes ir 
ištraukė eglutę iš kampo. Maža to: ištraukę labai nemanda- 
giai sviedė į žemę, paskui vilkte išvilko ant laiptų, kur buvo 
visai šviesu. 

„Dabar tai jau naują gyvenimą pradėsiu! — pagalvojo eg- 
lutė. Ji pajuto tyrą orą, saulės šviesą ir — bematant atsidūrė 
žemai, kieme. Viskas taip greit atsitiko, tiek daug visokių 
daiktų paregėjo aplink save eglutė, jog visai pamiršo į save 
pažvelgti. Prie pat kiemo žaliavo didelis sodas, jis buvo visas 
suųžydęs. Dideli radastų kerai augo prie tvoros ir žydėdami gar- 
džiai kvepėjo. Sodo pakraštyje žydėjo liepos, o kregždės, skra- 
jodamos ties jų viršūnėmis, čirškėjo: „Čia vyt, čia vyt!“ Bet 
tie žodžiai buvo sakomi ne eglutei. 

„Dabar tai bus man dienos!“ — džiaugėsi eglutė ir ėmė pla- 
čiai kėsti šakeles... Bet jos buvo sudžiūvusios, nugeltusios, ir 
ji pati gulėjo dilgynėse. Aukso žvaigždė tebekabėjo viršūnė- 
je ir žibėjo saulės šviesoje. | 

Kieme žaidė keli iš tų vaikų, kur kūčių vakarą šoko aplink 
eglutę ir gėrėjosi jos gražumu. Mažiausiasis pribėgo prie jos 
ir nutraukė jai aukso žvaigždę nuo viršūnės. 

— Žiūrėkit, kas beliko nuo eglutės, kokia ji dabar negraži, 
sena! — sušuko jis ir taip ją primynė, jog net šakelės sutreš- 
kėjo jam po kojų. 

Eglutė pažiūrėjo į puikiai pasipuošusį sodą, pažvelgė į save 
ir ėmė gailėtis, kad jos nepalikę aname tamsiame kampe ant 
aukšto. Ji atsiminė savo jaunas miško dienas, linksmą kūčių 
vakarą ir mažąsias peliukes, taip mėgusias klausyti jos pa- 
sakų. 

— Žuvo, viskas žuvo! — tarė nusiminusi eglutė— Kad bū- 
čiau mokėjusi bent savo laime naudotis, kol galėjau! O dabar 
viskas žuvo, žuvo amžinai! 

Netrukus atėjo darbininkas ir sukapojo eglutę į mažus 
šakalėlius, o paskui, suėmęs į glėbį, nunešė ir sukrovė po di- 
deliu katilu. Išdžiūvę šakaliai beregint ėmė liepsnoti. Eglutė 
sunkiai dūsavo ir vaitojo, šakelės puškėjo. Pametę žaidę, atbė- 
go vaikai, sustojo aplink ugnį ir pritardami šakelėms kartojo: 
„Pikšt pukšt! Pikšt pukšt!" Girdėdama spragant savo šakeles, 
eglutė jautė tokį sopulį, tartum būtų kas širdį jai raižęs. Tuo- 
met atsiminė gražius vasaros rytus girioje, šaltąsias žiemos 
naktis, skaisčiąsias dangaus žvaigždes, atsiminė laimingąjį kū- 
čių vakarą ir gulbės pasaką, vienintelę pasaką, kurią buvo 
išmokusi savo amžiuje ir mokėjo kitiems sakyti. Ir paskui eg- 
lutė sudegė. 

O vaikai tebežaidė sode. Visų mažasis lakstė pasikabinęs 
ant krūtinės aukso žvaigždę, puošusią eglutę laimingiausioje 
jos gyvenimo valandoje. Tas vakaras jau praėjęs, eglutės ne- 
bėr, todėl ir pasaką baigiame. 

Viskas praeina pasaulyje, viskas nyksta baigiasi, net pati 
gražioji, pati įdomioji pasaka! 


SKRAIDANTI SKRYNIA 


Gyveno kartą toks turtingas pirklys, kad galėjo sidabriniais 
pinigais išgrįsti visą gatvę ir dar kokį skersgatvį, bet jis to 
nedarė, savo pinigus kitaip vartojo: išdavęs šilingą, gaudavo 
dolerį. Štai koks buvo tas pirklys! Tačiau galop mirė. 

Visi pinigai atiteko jo sūnui, o tas ėmė linksmai gyventi: 
kasdien ėjo į maskaradą, laidė iš banknotų sulipdytus aitva- 
rus, kirto vandenyje gūžes ne akmenėliais, o auksiniais. Taip 
gyvendamas, greit prašvilpė pinigus, ir iš viso tėvo palikimo 
beturėjo keturis šilingus, seną rytšvarkį ir porą šlepečių. Visi 
bičiuliai nebenorėjo jo daugiau pažinti, vengė su juo eiti gat- 
ve. Tik vienas iš jų, kur turėjo gerą širdį, atsiuntė jam seną 
skrynią ir pasakė: „Galėsi į ją sudėti savo daiktus!“ Gražiai 
buvo pasakyta, bet jis nebeturėjo jokių daiktų, tai pats į ją 
įlindo. 

O skrynia buvo nepaprasta: reikėjo tik pamygti spyną, ir 
ji kilo į orą. Tas pirklio sūnus pamygo, ir skrynia ūžt tuoj 
išlėkė pro kaminą lig debesių. Skrynia taip smarkiai lėkė, net 
jos dugnas ėmė braškėti, ir jis labai bijojo, kad ji į kąsnelius 
nesubyrėtų, tada jam reiktų baisiai aukštai šokti. Dieve gel- 
bėk kiekvieną nuo tokio šokimo! | 

Taip jis atlėkė į turkų žemę. Skrynią paslėpė miške po 
sausais lapais, 0 pats nuvyko į miestą. Čia nebuvo ko gėdin- 
tis: visi turkai vaikščiojo su rytšvarkiais ir šlepetėmis. Netru- 
kus gatvėj sutiko auklę su vaiku ir paklausė jos: 

— Prašom pasakyti, mota2ržle, kas gyvena tuose dideliuose 
rūmuose miesto pakraštyje? Tuose, kur langai taip aukštai nuo 
žemės? 

— Ten gyvena karaliaus duktė, — atsakė auklė.— Jai išpra- 
našauta, kad ją padarys nelaimingą jos jaunikis, todėl niekas 
su ja negali dabar kitaip kalbėti, tik prie karaliaus ir kara- 
lienės akių. 

— Dėkui! — tarė pirklio sūnus. Paskui sugrįžo į mišką, pa- 
ėmė savo skrynią, atskrido ant rūmų stogo ir įlindo pro langą 
pas karalaitę. 

Karalaitė miegojo ant kanapos ir buvo tokia graži, jog 
pirklio sūnus neiškentęs pabučiavo ją. Ta atbudo ir, pamačiusi 
nepažįstamą, labai persigando. Jis pasisakė esantis turkų die- 
vas ir atkakė pas ją iš dangaus! Tai jai patiko. 

Jie susėdo šalimais, ir jis jai pradėjo sakyti pasakas: sakė, 
kad jos akys esančios du gražūs, tamsūs ežerai, o po juos 
plaukančios mintys lyg baltos nėrovės; kad jos kakta panaši 

į ledų kalną su gražiausiomis apylinkėmis. Dar pasakojo apie 
gužus, nešančius Žmonėms Mažus gražius vaikelius. 

Taip, tai gražios buvo pasakos! Paskui jis paprašė kara- 
laitės rankos, ir ta tuojau sutiko. 

— Tik prašom čia ateiti šeštadienį! -— pasakė ji. — Tuo laiku 
ateina pas mane arbatos gerti karalius su karaliene! Jie labai 
džiaugsis, kad teku už turkų dievo, tik prašom jiems pasakyti 
labai gražią pasaką. Mano tėvai labai mėgsta pasakas: moti- 
nai labiau tinka rimtos ir pamokomos, o tėvui — linksmos, kad 
galėtų pasijuokti. 

— Gerai! — atsakė.— Vietoj dovanų atnešiu pasaką! 

Ir jie atsisveikino. O karalaitė padovanojo jam kalaviją, 
nusagstytą auksiniais pinigais, tie jam labai pravertė. 

" Nulėkė į miestą, nusipirko naują rytšvarkį, paskui atsisėdo 
miške ir ėmė galvoti, kokią turėtų sudėti pasaką lig šeštadie- 
nio, Oo reikia žinoti, kad pasakų dėjimas nėra toks lengvas 
daiktas. 

Kol sudėjo, atėjo ir šeštadienis. Karalius su karaliene ir vi- 
sas kiemas laukė su arbata pas karalaitę. Jį priėmė labai 
gražiai. 

— Ar nepasakytum mums pasakos? — paklausė karalienė.— 
Tik kad būtų rimta ir pamokoma. 

— Ir kad galėtum pasijuokti! — pridėjo karalius. 

— Gerai, — atsakė pirklio sūnus.— Prašom klausyti! 

Ir pradėjo sakyti: 

— Buvo kartą dėžutė degtukų, tie degtukai labai didžiavo- 
si savo kilme. Jie buvo atsiradę iš senos pušies, didžiausio ir 
garbingiausio medžio visoje girioje. Dabar degtukai gulėjo ant 
lentynos tarp titnago ir puodo ir pasakojo jiems apie savo 
jaunystę. Jie sakė: 

— Puikiai mes gyvenom, kada tebebuvom žalios šakos. Ry- 
tą vakarą mes gėrėme perlų arbatą, vadinas, rasą; jei saulė 
švietė, mes kiaurą dieną Mmaudėmės jos spinduliuose ir klau- 
sėmės paukščių pasakų. Mes gerai žinome, kad esame iš tur- 
tingos giminės; lapuočiai medžiai esti apsivilkę tik vasarą, o 
mes turim iš ko nešioti žalius drabužius ne tik vasarą, bet ir 
žiemą. Viskas buvo gerai, tik štai atėjo kartą kirtėjai ir su- 

griovė tą gražų gyvenimą. Mūsų šeima iškriko po visus kraš- 
tus. Aukštoji pušis tapo svarbiausiu vieno gražaus laivo stie- 
bu ir galėjo apkeliauti visą pasaulį, jei būtų panorėjusi; jos 
šakos išsiskirstė kur kaip pakliuvo, o mums teko nešti švie- 
są tamsiai miniai. Matote: kaip mes, būdami tokios aukštos 
giminės, dabar atsidūrėme šioj virtuvėj. 

— Mano likimas visai kitoks! — tarė puodas, gulėjęs šalia 
degtukų.— Nuo tos dienos, kada gimiau, mane nuolat švei- 
čia ir kaičia ant ugnies. Aš nesu koks pliuškis ir turiu pasa- 
kyti, kad šiuose namuose pirma vieta priklauso man. Vienin- 
telė mano pramoga — po pietų išmMazgotam ir nušveistam sto- 
vėti savo vietoj ir rimtai šnekėtis su savo bičiuliais. Mes pa- 
prastai nekeliam kojos už durų, tik kibiras kartais nukeliauja 
į kiemą. Naujienas mes sužinome iš pintinės, ta dažnai eina į 
turgų. Bet ji per daug piktai kalba apie valdžią ir tautą. Andai 
vienas senas puodas, pasiklausęs jos kalbos, baisiai išsigando, 
iš baimės krito nuo lentynos ir subyrėjo į kąsnelius! Tikrai, ji 
visai nevaldo savo liežuvio! 

— (Gana plepėti! — sušuko skiltuvas, skėlė į titnagą, ir pasi- 
pylė šokusios kibirkštys.— Toj vietoj pažaiskime! 

— Ne, geriau būtų pašnekėti, kas iš mūsų kilmingesnis! — 
atsiliepė degtukai. 

— Aš nemėgstu kalbėti apie save! — prabilo lėkštė.— Imki- 
me sakyti kokias istorijas. Pradėsiu aš ir papasakosiu iš savo 
gyvenimo vieną atsitikimą, suprantamą kiekvienam, ir tai bus 
maloniausias daiktas. Vadinasi: ant Baltijos jūros kranto, Da- 
nijos skroblų pavėsyje... 

— Puiki pradžia! — atsiliepė molinis dubuo.— Ta istorija 
turi Mums visiems patikti! 

— Tikrai, vienoj jaukioj šeimoj praleidau savo jaunystę, — 
pasakojo toliau lėkštė.— Ten kasdien šluostė baldus, mazgojo 
grindis ir kas dvi savaitės kabino švarias langų uždangas. 

— Kaip įdomiai pasakoja! — pagyrė šluota.— Tuojau maty- 
ti, kad pasakoja moteriškas, toks nuo tų žodžių dvelkia šva- 
rumas! | 

— Tiesa, tiesa! — pritarė kibiras ir iš džiaugsmo aukštyn 
pašoko, net vanduo jam žemėn išsiliejo. 

O lėkštė toliau vis varė savo apsakymą, ir jo pabaiga buvo 
tokia pat graži kaip ir pradžia. 

Puodai barškėjo iš džiaugsmo, o šluota ištraukė iš smėlio 
dėžės žalių petražolių ir apvainikavo lėkštę. Ji žinojo, kad kiti 
dėl to pyks, bet pati galvojo: „Jei aš šiandien ją vainikuoju, 
tai rytoj ji mane apvainikuos!“ 

— O dabar pašokim! — tarė pagaikštis, ir jis ėmė šokti taip 
aukštai keldamas kojas, jog senas stovinčio kampe krėslo ap- 
valkalas iš juoko perplyšo! 

— O mane dabar ar apvainikuos? — paklausė pagaikštis. Ir 
jis buvo apvainikuotas. 

„Neregėtas tamsumas!"— galvojo degtukai. 

Atėjo eilė imbrikui, jis turėjo ką pagiedoti. Bet jis atsisa- 
kinėjo, teisindamasis tuo, kad ataušęs, o giedoti tegalintis tik 
tada, kada verda. Aišku, kad čia buvo tik didžiavimasis, jis 
nenorėjo kitaip giedoti, tik stovėdamas ant ponų stalo. 

Ant lango gulėjo sena žąsies plunksna, su ja rašė tarnaitė. 
Ji neturėjo nieko ypatingo, jei bent tą, kad ją per giliai dažė 
į rašalą, bet ji ir tuo didžiavosi. 

— Jei imbrikas nenori giedoti, tai ir nereikia! — pasakė 
plunksna.— Už lango kaba narvelis su lakštingala — tegu ji 
pagieda! Tiesa, ji nesimokė giedoti, bet šiam kartui pakaks! 

— Argi padoru būtų klausytis giedant kokį svetimą paukš- 
tį? — prabilo varinis katiliukas, virtuvės giesmininkas ir imbri- 
ko pusbrolis.— Ar čia būtų patriotiškas daiktas? Tegu tą klau- 
simą išsprendžia pintinė! 

— Mane tik pyktis ima! — atsakė pintinė.— Kaipgi nebus 
pikta, kad mes taip negudriai leidžiame vakarą? Ar ne geriau 
būtų padarius tvarką namuose? Tada kiekvienas žinotų savo 
vietą, 0 aš viską tvarkyčiau. Tai būtų visai kitas reikalas! 

— Gerai, sutinkame! — suūžė visi. 

Tuo metu atsidarė durys, įėjo tarnaitė, ir visi nurimo, bet 
kiekvienas galvojo, kad jis gudresnis už kitus ir viską geriau 
mokėtų padaryti. 

— Tegu tik man paveda, matysit, koks linksmas išeis va- 
karas! — sakė sau kiekvienas iš jų. 

Tarnaitė paėmė degtukus ir ėmė braukti. Viešpatie mano, 
kaip jie spragsėjo, šokant liepsnai! 

— Dabar visi mato, kad čia mes svarbiausi! — didžiavosi 
degtukai.— Kiek šviesos, kiek žibėjimo iš mūsų! 

Tik beregint jie užgeso. | 

— Puiki pasaka! — sušuko karalienė.— Rodosi, kartu esu 
buvusi virtuvėj su degtukais! Imk mūsų dukterį! 

— Tikrai! — patvirtino karalius.— Vestuves atšoksit pirma- 
dienį! 

Karalius ir karalienė jam sakė „tu“, kaip artimam savo 
Žmogui. 

Tą vakarą prieš vestuves miestas buvo gražiai apšviestas. 
Gatvėse žmonėms buvo mėtomi riestainiai ir meduoliai, vai- 
kai pasistiebdami gaudė tuos gardėsius, rėkė ir, susikišę pirš- 
tus į burną, švilpė. Neregėtai buvo gražu! 

„Ir aš turiu parodyti ką gražaus!" — pagalvojo pirklio sūnus. 

Ir jis prisipirko raketų, fejerverkų, dirbtinės ugnies, susi- 
dėjo viską į skrynią ir iškilo į orą. Kylant aukštyn, buvo gir- 
dėti baisus ūžesys ir šnypštimas. 

Turkai iš džiaugsmo šokinėjo, net šlepetės lėkė jiems per 
galvas. Nieko panašaus jie lig šiol nebuvo matę! Dabar visi 
suprato, kad karalaitę veda pats turkų dievaitis. 

Sugrįžęs į mišką, pirklio sūnus pagalvojo: „Reikia keliauti 
į miestą ir paklausyti, ką kalba apie mane." 

Ko ten žmonės nekalbėjo! Kiekvienas paklaustas pasakoio 
saviškai, bet visi vienu balsu tvirtino, kad buvę baisiai gražu. 

— Savo paties akimis mačiau turkų dievaitį! — sakė vie- 
nas.— Jo akys žibėjo kaip žvaigždės, o barzda — tartum jūros 
puta! 

— Jis lėkė su ugnies apsiaustu! — pasakojo kitas. — O iš 
to apsiausto raukšlių žiūrėjo gražūs maži angeliukai! 

Taip, gražių istorijų prisiklausė pirklio sūnus. O kitą dieną 
turėjo būti vestuvės. 

Sugrįžo jis vėl į mišką, norėdamas su savo skrynia tuoj 
atgal švilpti. Apsidairė, žiūri, kad skrynios nebėra! Kur ji 
dingo? Skrynia sudegė! Buvo užkritus fejerverko ugnies ki- 

birkštis, ir iš jos paliko vieni pelenai. Tokiu būdu pirklio sū- 
nus nebegalėjo nuskristi pas savo nuotaką. 

O nuotaka stovėjo visą dieną ant stogo ir laukė. Gal ji te- 
belaukia dar lig šios dienos, o pirklio sūnus keliauja po pa- 
saulį ir sako pasakas, tik jau ne tokias linksmas kaip ta apie 
degtukus. 


KLAUSAS IR KLAUSELIS 


Gyveno vienam sodžiuj du žmonės, jie buvo bendravar- 
džiai: vienas ir kitas vadinosi Klausas, bet vienas turėjo ke- 
turis arklius, o kitas tiktai vieną. Todėl, norėdami juos nuo 
kits kito atskirti, visi tą, kur turėjo keturis arklius, vadino 
Klausu, 0 tą, kur vieną teturėjo arklį, — Klauseliu. O dabar 
paklausykim, kas abiem Klausam atsitiko — juk. tokių istorijų 
nedaug tėra. 

Klauselis turėjo visą savaite arti Klausui ir dar skolinti jam 
savo vienintelį arklį, užtat Klausas jam padėdavo su visu sa- 
vo ketvertu, bet tik kartą savaitėj — sekmadieny. 

Oi kaip garsiai pliauškėjo tada Klauselis su savo rimbu — 
tą dieną visi arkliai buvo lyg tikrai jo nuosavi! 

Saulė gražiai švietė, bokšto varpai šaukė į bažnyčią, išsi- 
puošę žmonės ėjo su maldaknygėmis po pažastimi išklausyti ku- 
nigo pamokslo ir matė Klauselį ariant su penketu aiklių ir 
smagiai pliauškinant su rimbu. 

— Naa! — rėkė jis.— Visas penketas Mano! 

— Ką tu ten kalbi? — atsiliepė išgirdęs Klausas.— Juk tavo 
arklys tėra vienas! 

Bet kai ėjo vėl kas pro šalį, Klauselis pasimiršęs, kad jam 
buvo uždrausta, vėl šaukė: 

— Naa! Visas penketas mano! 

— Dar kartą sakau, tu nekalbėk niekų! — tarė griežtai Klau- 
sas.— Jei dar kartą išgirsiu tave kartojant tuos žodžius, duosiu 
tavo arkliui per galvą, ir tuojau nukratys jis kojas! 

— Ne, jau daugiau to nebekartosiu! — atsakė Klauselis, bet 
kai praeiviai sveikindami tarė jam „labą dieną“, jis iš džiaugs- 
mo, kad aria penketu, pliaukštelėjo su rimbu ir sušuko: 

— Naa! Visi arkliai mano! 

— Aš tau parodysiu tavo arklius! — pasakė įtūžęs Klausas, 
paėmė gerą vėzdą, trenkė vieninteliui Klauselio arkliui per 
galvą, ir tas krito žemėn negyvas. 

— Oi, dabar nebeturiu nei vieno arklio! — tarė Klauselis ir 
gailiai apsiverkė. 

Paskui nulupo arkliui odą, gerai išdžiovino ją vėjuje, įsi- 
dėjo į maišą, maišą užsimetė ant pečių ir iškeliavo į miestą 
parduoti tos odos. 

Miestas buvo toli, kelias ėjo per didelį tankų mišką, oras 
pasitaikė prastas, ir Klauselis paklydo. Kol jis vėl surado ke- 
lią, sutemo naktis, todėl jau nebegalėjo nei į miestą eiti, nei 
erįžti namo. 

Prie pat kelio buvo dideli laukininko namai, langinės buvo 
uždarytos, bet pro plyšį matėsi šviesa. 

„Gal leis man čia pergulėti“,— pagalvojo Klauselis ir pa- 
sibeldė. 

Šeimininkė atidarė duris, bet, išgirdusi, ko jis nori, liepė 
eiti savo keliu toliau sakydama, kad vyro nėra namie, o be 
j0- ji negalinti įsileisti nieko svetimo. 

— Matyti, gausiu nakvoti lauke,— tarė Klauselis, ir šeimi- 
ninkė užtrenkė duris. 

Čia prie namų stovėjo stirta šieno, 0 tarp tos stirtos ir namų 
buvo šiaudais dengta pastogė. 

„Galėsiu čia atsigulti, — pagalvojo Klauselis žiūrėdamas į 
stogą, — puiki bus nakvynė! Reikia tikėtis, gužas neapterš ma- 
nęs ir nenužnybs kojos." 

Mat aukštai ten ant stogo, susinėšęs lizdą, stovėjo 
gužas. 

Klauselis užlipo ant šieno stirtos, o nuo jos ant stogo ir ten 
pasitaisė sau patogų guolį. Langinės nesiekė lango viršaus, to- 
dėl pro tą tarpą jis galėjo gerai matyti, kas darėsi viduj. 

Kambary stovėjo didelis gražiai užtiestas stalas, o ant jo 
buteliai vyno, kepsnys ir puiki žuvis. Prie stalo sėdėjo šeimi- 

ninkė ir vargoninkas. Jie tebuvo dviese. Ji pilstė jam vy- 
ną, o tas šveitė žuvį, mėgstamą savo valgį. 

— O, kad taip man tenai patekus! — tarė sau seilę ryda- 
mas Klauselis ir, ištiesęs kaklą, ėmė žiūrėti pro langą. Viešpa- 
tie, koks puikus gulėjo ant stalo ragaišis! Kaip per didžiausią 
šventę! 

Staiga išgirdo nuo vieškelio kaukšint arklio kanopas — tai 
grįžo namo šeimininkės vyras. 

Jis buvo labai geras Žmogus, tik turėjo keistą būdą — bai- 
siausiai nekentė vargoninkų. Jei paregėdavo kokį vargo- 
ninką, jį paimdavo tiesiog pasiutimas. Todėl ir tas vargonin- 
kas atėjo pasisvečiuoti pas šeimininkę tuo laikų, kada jos 
vyro nebuvo namie, o ta gera moterėlė vaišino jį gardžiau- 
siais daiktais. Bet, išgirdę parvažiuojant šeimininką, abu labai 
persigando, ir šeimininkė liepė vargoninkui tuojau lįsti į tuš- 
čią skrynią, stovėjusią. kambario kampe. Tas, nieko nelaukda- 
mas, įlindo — juk jis gerai žinojo, kad šeimininkas vargonin- 
ko negalėjo akyse regėti. Paskui šeimininkė visus valgymus 
skubiai paslėpė į krosnį, o butelius į indaują, nes vyras pa- 
matęs tikrai paklaustų, kam čia tos vaišės. 

— Aure kas! — balsu atsiduso Klauselis aukštai nuo stogo 
žiūrėdamas, kaip nyksta tie gardėsiai. 

— Kas ten ant stogo? — paklausė laukininkas, pakėlęs akis 
į Klauselį. — Ko ten guli? Lipk žemėn ir eikim į pirkią! 

Klauselis apsakė, kad jis paklydo, ir paklausė, ar negęlėtų 
čia pernakvoti. 

— Žinoma, nakvok! — pasakė šeimininkas.— Tik pirma rei- 
kia kiek pasistiprinti. 

Šeimininkė pasitiko juos labai meiliai, užtiesė stalą ir pa- 
dėjo valgyti didelį puodą košės. Vyras buvo išalkęs ir gar- 
džiai kabino tą košę, o Klauselis vis galvojo apie krosnyje 
paslėptą kepsnį, žuvį ir baltą ragaišį. 

Po stalu prie Klauselio kojų gulėjo maišas su arklio oda, 
nešama į miestą parduoti. Košė jam. nelabai tiko, todėl jis pa- 
spyrė su koja maišą, ir išdžiūvusi oda garsiai subarškėjo. 

— Cit! — tarė pusbalsiu Klauselis maišui, 0 tuo tarpu vėl 
spyrė odą, ir ta subarškėjo dar garsiau kaip pirma. 

— Ką ten maiše turi? — paklausė šeimininkas. 

— Tai mano kerėtojas— atsakė Klauselis.— Liepia neval- 
gyti tos košės, jis prikerėjęs pilną krosnį visokių gardžių daik- 
tų: ten, girdi, esantis riebus kepsnys, didelė žuvis ir balčiausias 
Iagaišis. 

— Negali būti! — sušuko laukininkas, priėjęs atidengė kros- 
nį ir rado ten visus šeimininkės paslėptus gardžius daiktus, ku- 
riuos jis dabar laikė to kerėtojo padarymu. Šeimininkė nei žo- 
džio nepratarė, tik valgius sudėjo ant stalo, o tie ėmė drožti 
kepsnį, žuvį ir ragaišį. Paskui Klauselis vėl paspyrė maišą, ir 
oda barkštelėjo. 

— Ką gi dabar jis šneka? — paklausė žmogelis. 

— Šneka,— atsakė Klauselis,-- kad iškerėjęs mums tris bu- 
telius vyno. Jie stovi indaujoj. 

Moterėlė turėjo paduoti paslėptą vyną, jos vyras gėrė ir 
begerdamas taip įsilinksmino, jog panorėjo pats turėti tokį ke- 
Tėtoją, kokį turėjo Klauselis savo maiše. 

— Ar jis galėtų iškerėti ir velnią? — paklausė laukinin- 
kas.— Esu dabar linksmas, norėčiau pats kipšą pamatyti. 

— Be abejo,— atsakė Klauselis— mano kerėtojas gali pa- 
daryti viską, ką aš noriu. Ar ne tiesa? — paklausė ir paspyrė 
maišą. Oda vėl barkštelėjo. 

— Girdi? Jis sakosi galintis, bet kadangi velnias labai bjau- 
rus, tai nepataria į jį Žiūrėti. 

— O, aš nebijau! Kaipgi jis atrodo? 

— Ogi visai toks kaip vargoninkas! 

— Eu! — atsakė žmogelis.— Tai būtų bjauru! Nemenu, ar 
esu tau sakęs, kad negaliu pakęsti vargoninko. Bet vis tiek — 
žinodamas, kad velnias, lengviau pakęsiu! Tikrai nebijosiu! Tik 
tegu jis per daug prie manęs nesiartina! 

— Gerai, paklausiu savo kerėtojo,— tarė Klauselis, paspyrė 
odą ir atkišo ausį. 

— Ką jis sako? 

— Sako, kai atvošite aure aną skrynią kampe, tai galėsite 
matyti velnią ten įlindusį, tik reikia stipriai laikyti antvožą, 
kad neištrūktų. | 

— Ar padėsi man laikyti? — paklausė laukininkas ir priėjo 
prie skrynios, kur tupėjo didžiausioj baimėj šeimininkės pa- 
slėptas vargoninkas. 

Laukininkas kiek pakėlė antvožą ir žvilgtelėjo į vidų. 

— Ui,— sušuko jis,— tikrai mačiau aną! Atrodo visai kaip 
mūsų vargoninkas. Bjaurumėlis gi tu mano! 

Tokį bjaurumą reikėjo užgerti, ir abudu gėrė lig vėlyvos 
nakties. 

— Tu savo tą kerėtoją parduok man! — tarė laukininkas.— 
Kiek nori, prašyk, nors visą saiką pinigų! 

— Ne, negaliu! — atsakė Klauselis.— Tik epagalvok man, 
kiek iš to turiu naudos! 

— Oi kaip norėčiau jį turėti! — kalbėjo laukininkas ir mels- 
te meldė parduoti. 

— Na, gerai, — pagaliau nusileido Klauselis,— parduosiu tau 
kerėtoją, kad buvai man toks malonus ir davei nakvynę, tik 
pilk pinigų saiką pilną su kaupu! 

— Tinku! — tarė laukininkas.— Tik pasiimk kartu ir skry- 
nią, nei valandėlės nenoriu jos laikyti savo namuose! Juk kip- 
šas gal ten tebelindi! 
tai gavo pilną saiką pinigų. Laukininkas dar padovanojo jam 
vienratį, kad turėtų su kuo vežti pinigus ir skrynią. 

— Lik sveikas! — pasakė Klauselis ir nuvažiavo su pinigais 
ir didele skrynia, kur tupėjo vargoninkas. 

Kitoj miško pusėj buvo didelė gili upė ir tokia srauni, jog 
prieš vandenį visai negalėjai plaukti. Per upę buvo pastatytas 
naujas tiltas. Klauselis sustojo ties viduriu tilto ir tarė kaip 
galima garsiau, kad išgirstų vargoninkas: 

—- Kam aš čia vilksiu tą bjaurią skrynią? Ji tokia sunki, 
lyg būtų prikrauta akmenų! Veždamas toliau, dar galą gausiu, 
geriau versiu į upę — gal nuplauks man į namus, o jei nenu- 
plauks, tai menka bėda. 

Paėmė jis skrynią su viena ranka ir truputį pakėlė, lyg 
norėdamas mesti į vandenį. 

— Palauk! — atsiliepė iš skrynios vargoninkas.— Leisk 
man. išlipti! 

— Ail —riktelėjo dėdamasis labai nusigandęs Klauselis.— 
„Aure jis čia tebėr! Greičiau į vandenį, tegu bjaurybė prigeria! 

— Nemesk, nemesk! — prašėsi vargoninkas.— Duosiu tau 
pilną saiką pinigų, tik paleisk gyvą! 

— Čia jau kas kita! —tarė Klauselis ir atvožė skrynią. 

Vargoninkas beregint iššoko ir tuščią skrynią nustūmė 
į upę. Paskui parsivedė Klauselį į savo namus ir ten jam pri- 
pylė pilną saiką pinigų. Dabar tas jau turėjo kaupiną vienratį 
lobio. 

— Tikrai gerai pelniau už arklį! — tarė sau Klauselis, kai, 
parėjęs į savo pirkią, išvertė visus pinigus vidury aslos.— Su- 
žinojęs, kaip aš pralobau iš savo vieno arklio, Klausas gal 
pasius iš pavydo. Bet visko aš jam nesakysiu! 

Todėl pas Klausą nusiuntė berniuką pasiskolinti saiko. 

— Kam jam prireikė to saiko? — galvojo Klausas ir išdegu- 
tavo saiko dugną, kad priliptų tas, kas bus seikėjama. Ir tik- 
rai, kai saikas buvo grąžintas, rado prie dugno prilipusius tris 
sidabrinius pinigėlius. 

— Kas čia pali būti? — stebėjosi Klausas ir tuojau Kubėas 
pas Klauselį. 

— Iš kur turi tiek pinigų? 

— Gi gavau už savo arklio odą! Pardaviau ją vakar va- 
kare! 

— Tai gerai tau užmokėjo! — pasakė Klausas, parlėkė na- 
mo, čiupo kirvį, pokšt, pokšt visiems savo arkliams per gal- 
vas, numovė jiems odas ir išvežė į miestą. 

— Odos! Odos! Pirkite odas! — rėkė iš visos gerklės. 

Subėgo kurpiai ir kailiadirbiai ir klausia, kiek jis prašo 
už tas odas. 

— Saikas sidabrinių už kiekvieną! — atsakė Klausas. 

— Ar pakvaišai? — suriko visi kartu.— Manai, kad pinigus 
mes iš balos semiam! 

;/ | — Odos! Odos! Pirkite odas! — rėkė vis toliau, ir kiekvie- 
nam, kas klausė kainos, atsakinėjo: ,„Saikas sidabrinių!“ 

— Jis iš mūsų juokus daro! — sakė jie, ir kurpiai su savo 
diržais, 0 kailiadirbiai su šikšnos prijuostėmis ėmė pulti 
Klausą. 

— „Odos! Odos!" — mėgzdė jį — Palauk, mes tau raudonai 
išdirbsime odą! Kraustykis iš miesto! 

— Greičiau iš čia! — rėkė, ir Klausas galvotrūkčiais turėjo 
bėgti, nes kaip gyvas dar nebuvo gavęs tiek į kailį. 

— Gerai,— tarė jis sau, sugrįžęs namo, — už tai man atsily- 
gins Klauselis! Užplieksiu jį! 

Tuo tarpu Klauseliui mirė senelė. Tiesa, nebuvo ji jam labai 
gera, bet jis jos gailėjo ir paguldė į savo šiltą lovą manyda- 
mas, gal kartais atgis. Turėjo ji ten gulėti visą naktį, o jis 
nakvojo ant suolo. 

Naktį atsidarė durys, ir įgriuvo Klausas su kirviu rankoj. 
Jis žinojo, kur stovi Klauselio lova, priėjo tiesįai prie tos vie- 
tos ir skėlė per galvą mirusiai senelei, galvodamas, kad užmu- 
ša Klauselį. | 

— Še tau! — tarė jis— Daugiau manęs nebemulkinsi! — ir 
parėjo namo. | 

— Koks jis bjaurus žmogus! — pasakė Klauselis.— Norėjo 
mane užmušti! Kaip gerai, kad senelė prieš tai numirė, kitaip 
būtų ją negyvai užmušęs! 

Auštant aptaisė senelę išeiginėmis drapanomis, pasiskolino 
iš kaimyno arklį, pasikinkė į račiukus, numirėlę pasodino tvir- 
tai ant sėdynės, kad važiuojant neiškristų, ir nuvažiavo per 
mišką. Saulei patekėjus, sustojo prie didelės smuklės. Klause- 
lis išlipo iš ratų ir nuėjo į vidų ko atsigerti. 

Smuklininkas buvo labai turtingas, bet geras žmogus, tik 
toks ūmus kaip ugnis. 

— Labą dieną! — pasveikino Klauselį. — Anksti šiandien iš- 
siruošei! 

— Taip, — atsakė Klaušelis— važiuoju su savo senele į 
miestą. Sėdi vežime, negaliu jos čia atsivesti. Ar nenuneštum 
jai stiklą midaus? Tik ji kurčia, reikia jai labai rėkti. 

— Niekis! — atsakė smuklininkas, pripylė nemažą stiklą mi- 
daus ir išnešė negyvai senelei, sėdinčiai ratuose kaip baslys. 

— Še stiklą midaus, siunčia jūsų anūkas! — tarė smuklinin- 
kas, bet negyva moteriškė nepasakė nei žodžio, ji ramiausiai 
sėdėjo. 

— Ar girdi? — suriko smuklininkas kiek galėdamas «. Bar 
siau.— Še stiklą midaus nuo anūko! 2 

Suriko tą pat dar kartą ir vėl kartą, o ta vis sėdėjo“ Eerus 
dėdama. Baisiai įširdęs jis tėškė jai stiklą į veidą, midus net 
per nosį ėmė varvėti, o ji pati aukštielninka išvirto — nebuvo 
prie sėdynės pririšta, tik taip patupdyta. 

— Aure! — sušuko Klauselis, iššokęs iš smuklės durų, ir pa- 
griebė smuklininką už pečių. — Tu užmušei mano senelę! Žiū- 
rėk, kokią skylę padarei galvoj! 

— Oi kokia bėda! — ėmė dejuoti smuklininkas laužydamas 
rankas.— Tai vis dėl mano to karštumo. .. Mielas Klauseli, duo- 
siu tau saiką pinigų ir palaidosiu tavo senelę kaip savo paties, 
tik tu niekam to nesakyk, kitaip nukirs man galvą, o tai būtų 
labai nemalonus daiktas! 

Tokiu būdu Klauselis vėl laimėjo saiką pinigų, o smukli- 
ninkas gražiai palaidojo jam senelę. 

Sugrįžęs namo, Klauselis tuojau nusiuntė berniuką pas Klau- 
są paskolinti saiko. | 

— Kas čia gali būti? — labai stebėjosi Klausas.— Argi aš jo 
nebūčiau užmušęs? Turiu savo akimis pamatyti! — Ir pats su 
saiku nuėjo pas Klauselį. 

— Kur gavai tiek pinigų? — paklausė, išvydęs tokį turtą. 

— Vietoj manęs užmušei mano senelę, — atsakė Klauselis,— 
ir aš ją pardaviau už saiką sidabrinių. 

— Ta: gerai užmokėjo! — tarė Klausas, parėjo namo, užmu- 
šė savo senelę, pasodino į ratus ir nuvažiavo į miestą pas 
vaistininką, klausdamas, ar nepirktų negyvo Žmogaus. 

— Kas jis toks ir kur jį gavai? — klausė vaistininkas. 

— Tai mano senelė! — atsakė Klausas.— Užmušiau, kad 
gaučiau už ją saiką pinigų. 

— Viešpatie apsaugok! — sušuko vaistininkas.— Pagalvok, 
ką čia kalbi! Žiūrėk, kad kas neišgirstų, kitaip neteksi galvos! 

Paskui jam išaiškino, kokį baisų nusikaltimą jis padarė, 
koks jis piktas žmogus ir kaip sunkiai jis turi būti baudžia- 
mas. Suprato dabar Klausas savo kaltę ir taip išsigando, jog, 
nieko nelaukdamas, šoko į vežimą, suragino arklius ir pasilei- 

do tiesiai namo. O vaistininkas ir kiti žmonės jo nesivijo, ma- 
nydemi, kad jis bus koks pamišėlis. 

—- Dabar tai jau gausi! Dabar tai jau gausi! — važiuodamas 
keliu, niršo Klausas.— Palauk, aš tau parodysiu! 

Sugrįžęs namo, tuojau paėmė didelį maišą, nuėjo pas Klau- 
selį ir sako: 

— Tu vėl man padarei! Pirma per tave netekau savo ark- 
lių, o dabar ir senelės! Tai vis tavo kaltybė! Daugiau tu ma- 
nęs nebekvailinsi! 

Pagriebė Klauselį, įgrūdo į maišą, užsimetė ant pečių ir 
sako: 

— Eisiu ir prigirdysiu tave! 

Lig upės turėjo gerokai kelio, o Klauselis buvo sunkus. Ke- 
lias ejo pro bažnyčią, vargonai gaudė, žmonės gražiai giedo- 
jo. Klausas pastatė maišą prie šventoriaus vartų ir užsuko į 
bažnyčią, norėdamas kiek pasimelsti, paskui vėl keliauti to- 
liau — juk Klauselio niekas negali paleisti, visi dabar meldėsi 
bažnyčioj. 

— Oi oi! Oi oi! — aimanavo Klauselis maiše, visaip krai- 
pėsi ir vartėsi, bet niekaip negalėjo išlįsti. Tuo metu senas, 
baltas „kaip obelė kerdžius su didele lazda rankoj varėsi pro 
šalį galvijus, tie užkliudė ragais maišą su Klauseliu ir apver- 
tė jį. 

— Oi oi! — suvaitojo Klauselis.— Esu toks jaunas, o jau 
turiu keliauti į dangų! 

— O aš, nelaimingas, visai nusenau, bet negaliu ten patek- 
ti! — tarė kerdžius. 

— Atrišk maišą,— suriko Klauselis— lįsk čia vietoj ma- 
nęs ir bematant pateksi į dangų! 

— Gerai, su didžiausiu noru! — atsiliepė kerdžius ir atrišo 
maišą, iš kurio Klauselis tuojau iššoko. 

— Ar dabar ganysi mano bandą? — tarė lįsdamas į maišą 
kerdžius. 

Klauselis užrišo maišą ir bancCą nusivarė tolyn. 

Netrukus iš bažnyčios išėjo Klausas ir užsimetė maišą ant 
pečių, bet jam pasirodė, kad maišas tapo daug lengvesnis: juk 
kerdžius svėrė perpus mažiau nei Klauselis. 

— Kaip man dabar lengva nešti! Gal dėl to, kad pasi- 
meldžiau. 

Priėjo prie gilios upės ir įmetė maišą su kerdžium. Many- 
damas, kad girdo Klauselį, suriko jam: 

— Štai, daugiau tu manęs nebeapgaudinesi! 

Paskui apsigręžęs ėjo namo. Priėjęs kryžkelę, sutiko Klau- 
selį su visa jo banda. 

— Gi čia kas? — sušuko Klausas.— Argi aš tavęs nepri- 
girdžiau? 

— Taip.— atsiliepė Klauselis,— prieš pusę valandos buvai 
mane įmetęs į vandenį! 

— O kur gavai tiek gražių galvijų? — klausė Klausas. 

— Čia upės banda! — atsakė Klauselis.— Tuoj apsakysiu tau 
visą istoriją. Bet pirma turiu pasakyti tau dėkui, kad mane pri- 
girdei, — aš iš to vėl pralobau! Tiesa, baisu buvo, vėjas švilpė 
aplink ausis, kai tu mane su maišu sviedei į šaltą vandenį. 
Įmestas nuskendau tuojau į apačią, bet neužsigavau — upės 
dugnas apžėlęs tankia minkštute žole. Ten kas bematant man 
atrišo maišą, ir neregėto gražumo mergaitė su baltais drabu- 
žiais ir žaliu vainiku ant šlapių plaukų paėmė mane už rankos 
ir paklausė: „Tu esi Klauselis? Dabar imk šiuos galvijus, o 
už mylios nuo čia ganosi prie kelio kita, dar didesnė, banda — 
aš ir aną tau dovancju!“ Tada pastebėjau, kad vandenų gyven- 
tojams upė yra lyg koks vieškelis. Jos dugnu jie vaikščioja 
ir važinėja net lig jūros. Kur baigiasi upė, buvo žalių žaliausia 
pieva, pilna gražiausių gėlių. Žuvys švikšėjo man pro ausis ne- 
lyginant paukščiai per orą. Kokie ten gražūs buvo žmonės ir 
kokia puiki banda ganėsi pievoj! 

— Tai ko taip greitai grįžai į žemę? — paklausė Klausas.— 
Tavo vietoj aš būčiau amžinai ten likęs! 

— Žinoma,— atsakė: Klauselis, — bet aš ne toks kvailas! Jau 
esu tau sakęs, kad vandenų gražuolė man liepė pasiimti didelę 
bandą už mylios nuo tos vietos prie kelio, o kelias jai yra upė. 
Tai upė labai vingiuojasi, būtų reikėję man eiti labai toli, todėl 
nusprendžiau išlipti į sausumą, drožti tiesiai ir tuo: būdu su- 
trumpinti sau kelią apie gerą pusę mylios. Taip aš greičiau 
pasieksiu savo bandą! 

— Koks tu laimingas! — tarė Klausas.— Kaip manai, ar ir aš 
gaučiau bandą, jei nusileisčiau į dugną? 

— Be jokio abejojimo! — atsakė Klauselis.— Tik aš negaliu 
tavęs vilkti maiše lig upės, esi per sunkus. Jei nori, eik pės- 
čias lig jos, įsilįsk į maišą, tada įversiu tave į vandenį su di- 
džiausiu malonumu! | 

— Dėkui tau! — pasakė Klausas.— Bet jei negausiu ten ban- 
dos, tai žinok, kas tau bus! 

— Nebijok! Taip prastai jau nebus! 

Ir jie pasuko į upę. Kai ištroškę galvijai pamatė vandenį, 
tuojau puolėsi gerti. 

— Žiūrėk, kaip jie skubina! — tarė Klauselis.— Jie nori 
greičiausiai patekti į savo dugną! 

— Negaišk ilgiau — ragino jį Klausas, — dar gausi į kailį! 

Sulig tais žodžiais pats įlindo į maišą, gulėjusį ant nugaros 
vienam jaučiui, ir pridūrė: 

— O dabar įdėk į maišą akmenį, be jo kartais galiu ne- 
grimzti į dugną! 

— Tuo nesirūpink! — drąsino Klauselis, bet dėl visko įrito 
į maišą sunkų akmenį, užrišo ir pastūmė. Pūkšt įkrito Klausas 
į vandenį ir nuskendo. 

— Abejoju, kad jis ten rastų galvijų! — pasakė Klauselis ir 
nusivarė savo bandą namo. 


NUO TVIRTOVĖS PYLIMO 


Ruduo. Mes stovime ant tvirtovės pylimo ir žiūrime tolyn, 
į mėlynąsias jūros platybes. Matome plaukant daugybę laivų 
baltomis burėmis ir anapus Zundo stūksant Švedų krantą, nu- 
šviestą išblyškusių vakarinės saulės spindulių. Užpakaly mūsų 
kaip kokia siena niūkso tamsus miškas; dideli šakoti medžiai 
artimais ošia aplink mus; jų pageltę lapai nuolat krinta že- 
mėn. Apačioj, prie tvirtovės pylimo pažemio, juoduoja pilki 
namai, aptverti aukšta tvora. Tamsu ir nejauku už tos tvoros, 


109 


bet dar tamsiau ir baisiau ten, už geležinių kalėjimo langų, kur 
sukaustyti grandinėmis sėdi sunkūs nusidėjėliai. 

Baigiančios leistis saulės spindulys krito į vieno kalinio ka- 
meros pliką sieną. Saulė juk šviečia geriems ir piktiems. Atšiau- 
rus kalinys rūsčiai pažvelgė į šaltąjį saulės spindulį. Staiga at- 
skrenda mažas paukštelis ir nutupia ant geležinio lango virba- 
lo. Paukštis taip pat gieda visiems: ir geriems, ir piktiems. Jo 
giesmelė labai trumpa: „kvivit“— ir viskas! Bet paukštelis ne- 
skrenda iš čia; jis vis čirpsi, plevena sparneliais, glosto plunks- 
neles, papučia gurklelį, visas pasišiaušia. .. 

Surakintas geležimis nusidėjėlis žiūri į jį, ir rūstus jo vei- 
das ima giedrėti, jo širdy gimsta kažkoks nesuprantamas jam 
jausmas. Tas naujas jausmas toks gaivinamas kaip saulės spin- 
dulys, toks malonus kaip kvepėjimas žibučių, taip puikiai Žy- 
dinčių pavasarį pagal tvirtovės pylimą. 

Staiga pasigirdo rago balsas; garsiai ir džiaugsmingai jis 
skambėjo vakaro ore. Pabūgęs paukštelis purpt ir nuskrido to- 
lyn; saulės spinduliai po truputį užgeso; vėl tamsu ir nejauku 
kalėjimo kameroj, vėl tamsu nusidėjėlio širdy. Bet vis dėlto 
saulės spindulys buvo išvaikęs tam tarpui tamsybę, 0 paukš- 
telio giesmelė paįvairinusi nelaimingojo kalinio atskirybę. 

Todėl skambėkite, skambėkite, stebuklingieji medžiotojų ra- 
go balsai! Skambėkite džiaugsmingai ir garsiai! Vakaras toks 
gražus, ir nurimusi jūra taip tyliai supa savo užmigusias 
bangas! 


ŠEIMEDŽIO MOČIUTĖ 


Kartą vienas mažas berniukas persišaldė. Kur jis sušlapo ko- 
jas, niekas negalėjo pasakyti: oras buvo visai sausas. Motina jį 
nutaisė, paguldė į lovą, liepė atnešti imbriką ir išvirti šeime- 
džio arbatos vaikui sušilti. Tuo laiku atėjo juokingas linksmas 
seniukas, gyvenęs tų pačių namų viršutiniame aukšte. Jis bu- 
vo visai vienas, neturėjo nei pačios, nei vaikų, o vaikus labai 
mylėjo, mokėjo jiems pasakoti gražiausias pasakas ir istorijas. 

— Dabar išgersi savo arbatą, paskui gal paklausysi pasa-- 
kos, — tarė motina. 

— Kad aš mokėčiau kokią naujesnę! — atsakė seniukas, ma-. 
Joniai linguodamas galvą.— Kurgi tas mūsų vaikas sušlapo ko-- 
jas? 

— Tikrai, kur? — stebėjosi motina.— Niekas negali žinoti. 

— O pasaka bus? — paklausė berniukas. 

— Pirma norėčiau žinoti, ar gilu vandens griovy toj gat- 
vėj, kur jūsų mokykla? Ar tu gali man tai pasakyti? 

— Man vos lig pusės blauzdų! — atsakė berniukas.— Ir tik 
giliausioj vietoj. 

— Mat kur mes sušlapom savo kojas! — tarė seniukas.— 
Dabar reikėtų tau pasakyti pasaką, tik nei vienos nemoku 
naujos. 

— Jūs tuojau galite sugalvoti ją,— atsiliepė berniukas.—- 
Mama sako, kad ką jūs pamatot, ką paliečiat, vis pasidaro pa- 
saka arba istorija. 

— Bet tokios pasakos ir istorijos niekam tikę. Tikros — 
tos ateina pačios! Ateina ir pasibeldžia į galvą: „Štai aš!" 

— Ar greitai kokia nors pasibels? -—- paklausė berniukas. 

Motina susijuokė, pridėjo į imbriką šeimedžio žiedų ir ėmė 
virti. 

— Bet sakykit gi! Sakykit kokią nors! 

— Gerai, jei ateitų pati! Tik jos didžiuojasi, ateina tada, ka- 
da paima noras. Palauk! — tarė jis staiga.— Štai ji! Žiūrėk 
į imbriką! 

Berniukas pažiūrėjo: imbriko dangtelis pradėjo kilotis, iš 
vidaus pasirodė gražūs baltučiai šeimedžio žiedeliai, paskui iš- 
augo ilgos žalios šakos. Jos augo net iš imbriko snapelio, ir 
netrukus pasidarė visas krūmas. Kaip gražiai žydėjo ir kvepėjo 
šeimedis! Iš žalių lapų žiūrėjo malonaus veido senutė, apsida- 
riusi nuostabiu drabužiu, žaliu kaip šeimedžio lapai ir išpuoštu 
baltais žiedeliais. Iškart sunku buvo suprasti — ar čia drabužis, 
ar tiesiog žalinys ir gyvi šeimedžio žiedeliai. 

— Kaip vadinasi ta senutė? — klausė berniukas. 

— Romėnai ir graikai ją vadino Driade,— tarė seniukas.—- 
Bet tas vardas mums per gudrus, ir Naujasodėj ją praminė „Šei-- 

medžio močiute“. Gerai į ją įsižiūrėk ir klausyk, ką aš papa- 
sakosiu. | 

Toks pat didelis sužydęs krūmas augo Naujasodėj vieno 
mažo kiemelio kampe. Po tuo krūmu popiečio metu sėdėjo ir 
šildėsi prieš saulę senutis su senute: senas, jau daug metų pa- 
leistas iš tarnybos matrosas ir jo lygiai sena pati. Jie jau tu- 
rėjo anūkų vaikų, netrukus manė atšvęsti savo auksines vestu- 
ves, tik negalėjo tiksliai prisiminti, kurią dieną. Iš žalių lapų 
žiūrėjo į juos ta maloni Šeimedžio močiutė ir sakė: „O aš tai 
žinau jūsų auksinių vestuvių dieną!“ Bet senučiai buvo įsileidę 
į kalbą — minėjo senus laikus ir jos negirdėjo. 

— Ar meni, — sakė senasis matrosas,— kaip mes bėginėjom 
ir žaidėm kartu, kada buvome vaikai? Štai čia, tam pačiam kie- 
me, mes sodinom savo sodą! Meni, .bedėm į žemę basliukus ir 
šakutes? 

— Taigi, taigi, — tvirtino senutė.— Menu, menu! Mes netin- 
gėdami laistėm tas šakutes. Viena šakutė buvo šeimedžio, ji 
išleido šakneles, išsprogo ir štai kaip išsikerojo. Mes, senučiai, 
dabar galime sėdėti jo pavėsy. 

— Tiesa! — kalbėjo vyras.— O štai anam kampe stovėjo ku- 
bilas su vandeniu. Tenai mes leidom laivelį, mano išdrožtą iš 
medžio. Kaip jis gražiai plaukė! O netrukus aš paragavau tik- 
rą plaukymą. 

— Taip, bet pirma dar mes ėjom į mokyklą ir ką pramo- 
kom! — atsiliepė senutė.— Galop buvo mūsų pirmoji komuni- 
ja; Mes abudu apsiverkėm tada!.. O paskui mes įlipom į aukš- 
tą bokštą ir iš ten žiūrėjom į miestą ir jūrą. Vėliau mes ma- 
tėm plaukant po kanalą puikioj laivėj karalių su karaliene. 

— Tiesa, ir netrukus aš gavau pažinti tikrą plaukymą. Daug, 
daug metų aš praleidau toli nuo tėvynės! | 

— Kiek aš ašarų praliejau! Jau maniau, kad tu miręs ir guli 
ant jūros dugno. Kiek kartų naktį kėliausi pažiūrėti, ar sukasi 
vėjarodis. Vėjarodis sukosi, bet tu vis negrįžai! Gerai menu, 
kaip sykį, per patį lietų, į kiemą įbildėjo šiukšlių vežėjas. Aš iš- 
ėjau su šiukšlių kibiru iš tų namų, kur tarnavau, ir sustojau 
duryse. Baisus buvo oras! Tuo pačiu metu atėjo laiškininkas ir 
padavė laišką nuo tavęs. Ilgai gi jis keliavo! Pagavau aš jį ir 

tuojau pradėjau skaityti. Kartu juokiausi ir verkiau... Kaip aš 
tada džiaugiausi! Tu rašei, kad esi šiltuose kraštuose, kur auga 
kava. Kokia laiminga turėjo būti ta šalis! Tu dar daug ką pa- 
sakojai savo laiške, ir viską, rodos, aš mačiau savo akimis. 
Lietus pylė, o aš vis stovėjau tarp durų su šiukšlių kibiru. Stai- 
ga kas apkabino mane per pusiau... 

— Ir tu atsivėdėjus drožei jam į ausį! 

— Ką aš galėjau žinoti, kad čia buvai tu! Tu pavijai savo 
laišką! Ir koks tu buvai gražus! Bet ir dabar tu gražus! Tau 
iš kišenės kyšėjo geltona šilkinė skarytė, buvai užsidėjęs cera- 
tinę kepurę. Tikras elegantas! Koks buvo oras ir į ką panaši 
buvo mūsų gatvė! 

— Paskui mes darėm vestuves, — toliau kalbėjo senasis mat- 
rosas.— Meni? Po kiek laiko susilaukėm vaikučių: pirmas buvo 
berniukas, paskui Marytė, Nilsas, Petriukas ir Jonas Kristi- 
jonas. 

— Ir jie visi užaugo ir buvo geri žmonės. Visi juos mylį. 

— Dabar jie patys turi vaikų, — džiaugėsi senutis.— Kokie 
sveiki mūsų anūkai!.. Man rodosi, kad mūsų vestuvės buvo 
lygiai šiuo metu. 

— Kaip tik šiandien! — atsiliepė Šeimedžio močiutė ir link- 
telėjo galvą į senučius, bet jie pagalvojo, kad juos sveikina 
kaimynė. Jie sėdėjo greta ir nudžiugę žiūrėjo į viens antrą. 
Po kiek laiko atėjo pas juos vaikai ir anūkai. Jie puikiai žinojo, 
kad šiandien senučių auksinių vestuvių diena, jie jau sveikino 
juos rytą, bet senučiai buvo jau pamiršę, nors gerai minė, kas 
atsitiko prieš daug daug metų. Šeimedis gardžiai kvepėjo, saulė 
leidos ir švietė senučiams tiesiai į jų „paraudusius skruostus. 
Jauniausias anūkas šoko aplink senelį ir senelę dainuodamas 
iš džiaugsmo, kad vakare bus pokylis: vakarienei išvirs karštų 
bulbių! Šeimedžio močiutė linkčiojo galvą, kartu su kitais ji 
džiaugėsi. 

— Juk čia visai ne pasaka! — tarė berniukas, kai sakytojas 
sustojo. 

— Tu taip kalbi, — atsakė seniukas,— bet paklausim Šeime- 
džio močiutės. 

— Čia ne pasaka,— atsiliepė Šeimedžio močiutė, — bet ne- 
trukus prasidės ir pasaka! Iš tikrovės išauga nuostabiausios pa- 
sakos. Kitaip mano kvepiantis krūmas nebūtų išaugęs iš imb- 
riko. 

Sulig tais žodžiais ji paėmė berniuką iš lovos ant rankų; Žie- 
dais aplipusios šeimedžio šakos staiga susiglaudė, ir berniu- 
kas su senele atsirado tartum kokioj palapinėj, kuri ėmė su 
jais švilpti oru. Kaip buvo malonu! Šeimedžio močiutė pavirto 
į mažą gražią mergytę, bet jos drabužėlis buvo žalias, išmar- 
gintas baltais žiedeliais. Mergytės krūtinę .puošė šeimedžio žie- 
das, o galvos garbanas tokių žiedų vainikas. Jos akys buvo di- 
delės, mėlynos. Oi, kaip ji buvo graži! Berniukas pasibučiavo 
su mergyte, ir abudu pasidarė vienų metų ir vienodai laimingi. 

Paskui jie išėjo iš palapinės ir atsirado sode prieš namus. 
Prie vieno medžio buvo pastatyta tėvo lazda. Vaikams ir lazda 
buvo gyva; jie apsižergė ją — žibantis bumbulas pavirto į pui- 
kią arklio galvą su ilgais karčiais; paskui išaugo keturios lai- 
bos stiprios kojos, ir žirgelis ėmė vaikus nešti aplink pievelę. 

— Dabar mes josim toli toli! — tarė berniukas.— Į bajorų 
sodybą, kur mes esame kartą buvę. 

Ir vaikai jojo aplink pievelę, o mergytė — mes juk žinom, 
kad čia buvo Šeimedžio močiutė, — sakė: 

— Štai mes jau už miesto! Matai laukininkų namelius? Ant 
jų gula šeimedžių šakos. Aure vaikščioja po kiemą gaidys, 
kapsto šiukšles ir ieško vištoms kirmėlių. O štai mes ant kal- 
nelio pas bažnyčią! Kokie dideli ąžuolai auga aplink ją! Vie- 
no ąžuolo šaknys išlindę į viršų!.. Dabar mes prie kalvės! 
Matai, kaip liepsnoja ugnis, kaip daužo su kūjais pusnuogiai 
žmonės. Žiežirbos šoka į visas puses!.. Bet tolyn, tolyn, į.ba- 
jorų sodybą! 

Ir viskas, ką vardijo mergytė, sėdėjusi raita ant lazdos 
užpakaly berniuko, bėgo jiems pro akis. Berniukas viską tą 
matė, nors jie jojo tik apie pievelę. Paskui jie nuėjo į šoninę 
alėją žaisti ir atsitvėrė mažą sodelį. Mergytė ištraukė iš savo 
vainiko vieną šeimedžio žiedeli ir pasodino jį, ir jis išaugo 
lygiai toks kaip Naujasodėj senučių, kada jie buvo dar vai- 
kai. Mergytė tvirtai apkabino berniuką, iškilo su juo į orą ir 

aplėkė visą Daniją. Po pavasario ėjo vasara, po Vasaros — 
ruduo, po: rudens — žiema; tūkstančiai vaizdų smigo berniukui 
į širdį, o mergytė vis kartojo: 

— To nepamirši tu niekados! 

Visos tos kelionės metu šeimedis kvepėjo nepaprastai gar- 
džiai. Berniukas jautė kvapą ir rožių, ir bukų, bet šeimedis 
kvepėjo labiausiai — juk jo žiedas spinduliavo nuo mergytės 
krūtinės. 

— Kaip čia gražu pavasarį! — sakė mergytė, ir jie atsidūrė 
tik išlapojusiam bukų miške, kur žydėjo visokie žolynai.— O, 
kad amžinai būtų pavasaris kvepiančiuose danų miškuose! 

— Kaip čia gražu vasarą! — vėl ji sakė, ir jie lėkė pro 
seną bajorų sodybą su riterių pilim; raudonos sienos ir fron- 
tonas buvo atsimušę kanale, po kurį plaukė gulbės ir žvalgė- 
si į sodo tamsias vėsias alėjas. Javai bangavo nuo vėjo kaip 
jūra, grioviuose mirguliavo raudonos ir geltonos gėlytės, tvo- 
romis raitėsi apyniai. Vakare patekėjo šviesus apskritas mė- 
nuo, 0 nuo pievų dvelkė tik nupjauto šieno kvapas.— To ne- 
užmirši niekados! 

— Kaip čia gražu rudenį! — vėl sakė mergytė, ir dangaus 
skliautas pasidarė dukart aukštesnįs ir mėlynesnis. Miškai su- 
mirgėjo įvairaus skaistumo raudonomis, žaliomis ir geltonomis 
spalvomis. Medžiokliniai šunys varinėjo kiškius! Pulkai paukš- 
čių čirkšdami skraidė pulkais po kalnelius, kur guli seni ak- 
menys, apsiraizgę gervuogėmis. Tamsiai mėlynoj jūroj subal- 
tavo burės, o kloniuose senos moterys, mergaitės ir vaikai 
Iaškė apynius. Jaunimas dainavo senovės dainas, o senos bo- 
bos sakė pasakas apie kaukus ir aitvarus.— Kas gali būti gra- 
žesnio! 

— O kaip čia gražu žiemą! — vėl ji sakė.— Visi medžiai 
apšerkšniję, jų šakos atrodo kokie balti koralai. Sniegas girgž- 
da. po kojomis, lyg visi būtų užsimovę naujus batus, o nuo 
dangaus pabiro po viena kitos žvaigždelės. Namuose uždegė 
eglutes, davė vieni kitiems dovanas; visi žmonės džiaugėsi ir 
linksminosi. Kaime laukininkų pirkiose be perstojo girdėti bu- 
vo griežtuvų balsai. Net vargšų vaikai sakė: „Kaip gražu pas 
mus žiemą!" 

Taip, gražu! Mergytė parodė visa tai berniukui, visur kve- 
pėjo šeimedžiai, visur plevėsavo danų raudona su baltu kry- 
žium: vėliava, su kuria plaukė senasis mMatrosas iš Naujasodės. 
Tas berniukas užaugo, ir jis gavo toli plaukti į šiltuosius kraš- 
tus, kur auga kava. Atsisveikinant mergytė davė jam gėlę nuo 
savo krūtinės, ir jis paslėpė ją savo knygoj. Būdamas svetimo- 
se šalyse, jis dažnai minė savo tėvynę ir vožė knygą — ir vis 
toj pačioj vietoj, kur buvo gėlelė, jam duota atminimui. Kuo 
daugiau jaunikaitis žiūrėjo į gėlę, tuo skaistesnė ji jam rodėsi 
ir labiau kvepėjo, ir jam matėsi, kad jis jaučia danų miško 
kvapą. Iš kiekvieno gėlės lapelio jam regėjosi mėlynakės 
mergytės veidelis; jis tartum girdėjo ją kuždant: „Kaip čia 
gražu pavasarį, vasarą, rudenį ir žiemą!“ Ir šimtai vaizdų jam. 
plaukė pro akis. 

Taip praėjo daug metų; jis paseno ir sėdėjo su savo sena 
pačia prie žydinčio šeimedžio krūmo, jie sėdėjo šalimais, kaip 
senelis ir senelė iš Naujasodės, ir kalbėjo apie praeitas dienas 
ir apie savo auksines vestuves, visai taip kaip anie. Mėlynakė 
mergytė su šeimedžio vainiku ir gėlele ant krūtinės iš krūmo 
šakų linkčiojo galvą ir sakė: „Šiandien jūsų auksinės vestu- 
vės!" Paskui ji paėmė iš savo vainiko dvi gėleles, pabučiavo 
jas, ir jos ėmė žibėti pirma kaip sidabras, paskui kaip auksas. 
O kai mergytė jas uždėjo ant senučių galvų, gėlės pavirto į ka- 
rūnas, ir Vyras su pačia sėdėjo prie žydinčio šeimedžio krūmo 
tarytum karalius su karaliene. 

Tada: senutis apsakė pačiai istoriją apie Šeimedžio močiu- 
tę, kaip pats ją girdėjo vaikystėj, ir jiems rodėsi, kad toj is- 
torijoj buvo daug panašaus iš jų pačių gyvenimo istorijos. 
Ir kas buvo panašaus, labiausiai jiems tiko. 

— Taigi, taigi! — atsiliepė mergytė tarp žalių lapų.— Kas 
mane vadino Šeimedžio močiute, kas Driade, o tikras mano 
vardas Atsiminimas. Aš esu medy, kur vis auga ir auga; aš 
viską menu ir moku apie viską pasakoti! Parodyk gi, ar svei- 
ką išlaikei mano gėlytę! 

Ir senutis atvožė knygą: šeimedžio gėlytė gulėjo tokia pat 
skaisti, lyg būtų tik dabar ten įdėta! Atsiminimas meiliai link- 


117 


čiojo senučiams, o jie sėdėjo su auksinėmis karūnomis nu- 
šviesti raudonos vakaro saulės. Jų akys užsimerkė ir... čia ir 
pasakos galas! 

Berniukas gulėjo lovoj ir pats nežinojo, ar čia jis sapna- 
vo, ar iš pasakos girdėjo. Imbrikas stovėjo ant stalo, bet iš 
jo niekas neaugo, o seniukas jau ruošėsi išeiti ir netrukus 
išėjo. 

— Kaip gražu! — tarė berniukas.— Mama, aš buvau šiltuo- 
se kraštuose! 

— Tikiu, tikiu! — atsakė motina.— Išgėrei du puodelius 
stiprios šeimedžio arbatos, todėl nenuostabu, kad buvai šiltuo- 
se kraštuose! — Ir ji gerai -apklostė vaiką, kad jis nenušal- 
tų.— Tu gerai pamiegojai, kol mes su seniuku ginčijomės, ar 
čia pasaką ar tiesa, | 

— O kurgi Šeimedžio močiutė? — klausė berniukas. 

— Imbrike! — atsakė motina.— Ir tegu ji ten palieka! 


LINAI 


Linai buvo jau visai sužydę. Gražiai mirgėjo jų mėlyni 
žiedų lapeliai, gležni ir ploni, tartum musių sparneliai, 0 gal 
dar plonesni... Saulė kaitino linus, debesėliai juos laistė, ir 
jiems buvo lygiai taip sveika ir gera, kaip esti sveika ir gera 
vaikui, kada jį maudo ir bučiuoja motina. Po to vaikas auga 
dar gražesnis; taip pat ir linai. 

— Žmonės kalba,— tarė linai — kad mes gerai paderėjom, 
išaugom tokie dideli ir puikūs, kad iš mūsų bus gražios dro- 
bės. Kokie mes laimingi! Mums ir dabar gerai, paskui vėl 
išeis iš mūsų koks geras daiktas! Kaip linksma šildytis prieš 
saulę, kaip malonu, nulijus lieteliui! Mes laimingi, mes lai- 
mingiausi. pasauly! 

— Taip, taip, o kaipgi! — tarė tvoros baslys.— Jūs dar ne- 
pažįstate pasaulio, bet mes jau žinom jį labai gerai,— žiūrė- 
kit; kokie mes šakoti... 

Paskui jis liūdnai sugirgždėjo: 

Saulės šviesą vos išvysi, 
Ir tuojau tau galas! 


— Ne, dar ne galas! — tarė linai.— Rytoj vėl saulė kaitins, 
vėl lietus lis. Mes jaučiam, kad augam; mes jaučiam, kad žy- 
dim! Mes laimingiausi pasauly! 

Bet štai vieną kartą atėjo Žmonės, paėmė linus už viršūnių 
ir išrovė su šaknimis. Skaudu buvo! Paskui sumerkė juos į 
vandenį, lyg norėdami prigirdyti, 0 po to laikė juos dūmuose, 
lyg norėdami iškepti. Net baisu buvo! 

— Ką darysi, ir laimė ne nuolat esti! — sakė linai.— Rei- 
kia truputį pakentėti, paskui išmintingesnis būsi! 

Bet linams vyko vis prasčiau ir prasčiau. Juos mirkė ir 
džiovino, mynė ir šukavo — ir dar visaip juos vargino. Jie ir 
suprasti nebegalėjo, ką jiems darė. Galų gale jie pateko į ra- 
telį. Ratelis pradėjo suktis, ūžti... Čia jau nieko nebegalima 
buvo suvokti. 

— Mes buvom labai laimingi! — galvojo jie, kentėdami 
tas kančias.— Reikia džiaugtis buvusia laime!.. Reikia visa- 
dos smagiems būti. Oil.. 

Jie kartojo tai ir patekę į stakles — kartojo tol, kol išau- 
dė iš jų drobę. Visi linai, ligi vieno, pakliuvo į tą dro- 
bės kąsnelį. 

— Tiesiog nematytas daiktas! Niekuomet nebūtumėm ti- 
kėję! Kaip dėlto mums vyksta! Daug išmanė tas baslys, saky- 
damas, kad jau galas! Ne, ne galas, tik pradžia! Tikrai nuo- 
stabu! Jei mums ir teko kiek pavargti — tai tas niekis, užtat 
iš mūsų išėjo geras daiktas. Laimingesnių už mus visam pa- 
sauly nėra! Kokie mes dabar pasidarėm stiprūs ir ploni, kokie 
balti ir ilgi! Juk tai kur kas geriau negu būti paprastiems 
augalams, nors ir su žiedais. Augalų niekas nežiūri, niekas 
jais nesirūpina, vandens jie tegauna tik lietui palijus. Dabar 
kas kita! Apie mus nuolat vaikščioja, stengiasi vis įtikti: kiek- 
vieną rytą mergaitė mus apverčia, kiekvieną kartą mus pa- 
laisto. Pati klebono sesuo mus išgyrė ir pasakė, kad visoje 
parapijoje geresnės drobės nėra. Kas laimingesnis gali būti 
už mus! | 

Bet štai drobę parnešė namo ir ėmė ją karpyti. O, kaip 
tuomet ją karpė ir draskė, kaip ją baisiai badė adatomis! Ką 
besakysi, malonumo buvo ten nedaug!.. Užtat iš tos drobės 
išėjo dvylika porų skalbinių, tų skalbinių, apie kuriuos pa- 
prastai draugijoje nekalba, bet kurie reikalingi kiekvienam 
žmogui. Taip, dvylika porų išėjo iš tos drobės. 

— Štai kada išėjo iš mūsų naudingas daiktas! Tai štai kam 
mes buvom skirti! Kada gali būti didesnė laimė! Tik dabar 
mes esam naudingi, juk taip ir turi būti, tas ir yra tikra laimė! 
Dabar mūsų dvylika, bet vis dėlto yra vienas visas daiktas: 
tuzinas. Kokia laimė! 

Praėjo kiek metų — skalbiniai suplyšo. 

— Viskas turi galą! — tarė skalbiniai.— Žinia, mes galė- 
tumėm dar šiek tiek laikytis, bet juk negalima reikalauti ne- 
būto daikto! .. | 

Mairškinius sudraskė į mažus kąsnelius, į skudurus. Dabar 
jie manė, kad jau tikrai bus galas; juos kapojo, mirkė, virė, 
spaudė — net jie patys negalėjo suprasti, ką jiems darė. Tik 
štai — iš jų pasidarė gražus baltas popierius. 

— Kad nutiko, tai nutiko! — apsidžiaugė popierius.— Da- 
bar aš dar plonesnis negu pirma, ir dar ant manęs rašys! Ar 
tai ne didžiausia laimė? 

Ir ant to popieriaus tikrai ėmė rašyti. Ir parašė ant jo 
gražiausias istorijas ir eiles ir tik vieną kartą berašant pa- 
tupdė „vištą“ — tas jau, Žinoma, taip pat buvo nemaža laimė! 
Ir žmonės klausė to, kas buvo parašyta ant popieriaus, O pa- 
rašyta buvo labai gražiai ir išmintingai ir tie, kurie klausė, 
darėsi geresni ir išmintingesni. Daug malonės buvo žodžiuose, 
parašytuose ant to popieriaus! 

— O,— galvojo popierius,— apie tai aš ir svajoti nesvajo- 
jau, žydėdamas mėlynais žiedeliais lauke. Ar galėjau aš kada 
galvoti, kad man tektų nešti Žmonėms džiaugsmą ir šviesą! 
Aš dabar nelabai ir tikėti noriu, nors taip tikrai yra! Vieš- 
pats dievas žino, kad aš dariau viską, ką galėjau, ir atlikau, 
kas man silpnam buvo skirta, ir už tai jis man teikia nuolat 
džiaugsmus ir garbę vieną po kitos. Kiekvieną kartą, kai pra- 
dedu manyti: „Štai jau man galas“, staiga pajuntu pradėjęs 

naują, geresnį ir gražesnį gyvenimą. Dabar turbūt leis mane 
į platųjį pasaulį, kad galėtų visi žmonės skaityti. Taip tik- 
riausiai bus! Kitaip ir negali būti! Dabar aš turiu tiek brangių 
minčių, kiek pirma turėjau mėlynų žiedelių. Sakykite, kas 
laimingesnis pasauly už mane! 

Bet popieriui nelemta buvo keliauti po pasaulį: jį atidavė 
į spaustuvę, ir ten iš to, kas buvo ant jo parašyta, atmušė 
knygą, ne vieną knygą, bet tūkstančius. Tos knygos pasklido 
po visus kraštus, ir galėjo traukti iš jų naudos daug daugiau 
žmonių negu iš vieno popieriaus, jei jis būtų buvęs paleistas 
į žmones. Be to dar, popierius, eidamas per rankų rankas, 
būtų tuojau suplyšęs. 

— Žinoma, kad taip išmintingiausia! — nusprendė išrašy- 
tasis popierius. — Man ir į galvą nebuvo atėję! Vadinasi, aš 
pasiliksiu namie, ir visi mane, kaip senelį, gerbs. Juk ir tik- 
rai dabar esu visų tų knygų senelis! Daug dabar bus iš manęs 
naudos! Būdamas popierium, aš nebūčiau galėjęs taip ilgai 
gyventi... Kiek garbės, atsiminus, kad į mane žiūrėjo tas, kas 
visa tai parašė... kad kiekvienas mano žodis yra jo plunks- 
nos vaisius. .. O, aš laimingiausias pasauly! 

Paskiau popierių surišo į vieną vietą ir įmetė.į statinę, kuri 
buvo skalbykloje pastatyta. 

— Dirbus gera pasilsėti! — tarė popierius.— Labai naudin- 
ga apsistoti ir pagalvoti apie save. Dabar tik aš gerai supra- 
tau, kas ant Manęs parašyta, o pažinti save — didelis žingsnis 
tolyn. Kas dabar bus iš manęs? Be abejojimo, turės išeiti koks 
geresnis daiktas — tai aš iš patyrimo žinau. 

Vieną gražų rytą popierių išėmė iš statinės ir, nenorėdami 
atiduoti į krautuvę, kad paskui juo vyniotų cukrų arba sil- 
kes, įmetė į ugnį sudėginti. 

Ir visi vaikai susirinko aplink ugnį: jie norėjo pažiūrėti, 
kaip degs popierius. Degdamas jis labai gražiai pliūpčioja ir 
kilojasi aukštyn, o paskui pelenuose lieka daug kibirkščių, ir 
jos sklaidosi į visas puses: jos po vieną gęsta, ir vaikai sako, 
kad „tai mokiniai grįžta iš mokyklos namo“, o paskutinę ki- 
birkštį vadina „pačiu mokytoju“. Kartais rodosi, kad kibirkš- 

čių daugiau nebebus, bet netikėtai šoksta dar viena. „(Galų 
gale mokytojas išėjo!" — šaukia tuomet vaikai. 

Popierius užsidegė, ir visas tas rankraštis pradėjo lieps- 
noti. 

— U! — sušuko degdamas popierius ir viską aplinkui nu- 
švietė. Degti, žinoma, per daug malonu nebuvo. Apėmus ug- 
niai visą popierių, liepsna iškilo aukštai aukštai — kur kas 
aukščiau, negu linai galėdavo iškelti savo žydinčias mėlynas 
galvelės, ir turėjo tokį skaistumą, kokio niekuomet neturėjo 
pati drobė. Visos parašytosios raidės pasidarė raudonos, ir visi 
žodžiai ir mintys pavirto į liepsną. 

— Dabar tiesiai į saulę lėksiu! — tarė liepsna, ir tuos pat 
žodžius atkartojo tūkstančiai balsų. Liepsna šoko pro kaminą 
ir iškilo aukštyn. Po orą ėmė skraidyti mažutyčiai krisleliai, 
nematomi ir lengvesni už pačią liepsną, iš kurios jie gimė. 
Jų buvo tiek pat daug kiek linų žiedelių. Užgesus liepsnai, 
jie dar pašoko ant juodų pelenų, ir, kur prisilietė, ten bliks- 
telėjo aukso kibirkštis. ,„Vaikai pagrįžo iš mokyklos, ir mo- 
kytojas išėjo paskutinis!“ Tai buvo džiaugsmo! Ir vaikai, ap- 
stoję užgesusius pelenus, sudainavo: 


Saulės šviesą vos išvysi, 
Ir tuojau tau galas! 


Bet nematomieji krisleliai atsiliepė: 

— Ne, galo niekuomet nebus, ir tai yra nuostabiausias pa- 
saulio daiktas! Mes tai žinom, ir todėl mes laimingi! 

Bet vaikai negirdėjo nei vieno žodžio, o kad ir būtų iš- 
girdę — vis tiek nebūtų supratę. Antra vertus, ir nereikėjo! 
Ne viskas vaikams naudinga žinoti! 


VAIKŲ PLEŠKESYS 


Vienas turtingas pirklys sukvietė pas save daug vaikų, jų 
tėvai buvo vis turtingi ir žinomi žmonės. Tas pirklys gy- 
veno gerai, buvo žmogus prasišvietęs, kadaise net gimnaziją 

baigęs — o tą mokslą jam davė tėvas, pradžioje vertęsis gy- 
vulių supirkinėjimu, bet savo dorumu ir darbštumu mo- 
kėjęs prasimušti į turtą. Paskui sūnus tą turtą dar padidino. 
Pirklys turėjo galvą ir gerą širdį, bet žmonės apie tai mažiau 
kalbėjo negu apie jo pinigus. 

Jis pasižino, kaip yra sakoma, ir su „kraujo aristokratais“, 
ir su „proto aristokratais“, taip pat su žmonėmis, buvusiais 
kartu ir „kraujo“, ir „proto aristokratais“, ir pagaliau su to- 
kiais, kurie nepritiko nei prie tų, nei prie kitų. 

Šį kartą jo namuose buvo susirinkę vieni vaikai, ir jie 
čiauškėjo pleškėjo be pertraukos apie viską, kas tik jiems 
galėjo ateiti tada į galvą. Ten buvo viena maža mergaitė, la- 
bai graži, tik baisiai pasipūtusi. Pūstis ją buvo išmokę ne tė- 
vai, 0 tarnai su savo pataikavimais. Mažiukės tėvas buvo 
šambelionas, ir ji žinojo, kad tai be galo daug reiškia. 

— Aš — šambeliono duktė! — sakė. Visai taip pat ji galė- 
jo būti ir kokio kampininko duktė —- juk ne mes pasirenkam, 
kur gimti. Ir dabar ji pasakojosi kitiems vaikams esanti „„aukš- 
tos kilmės“ ir „gero kraujo“. Nebūdamas „aukštos kilmės“ ir 
„gero kraujo“, skaityk, mokykis, stenkis kiek nori, vis tiek 
nieko nelaimėsi. 

— O jau iš tų, kurių pavardė baigiasi „senas“, — pridėjo, — 
niekuomet niekas doras neišeis! Nuo tokių mums toliau- 
sia reikia būti. 

Ir ji įsirėmė dailias rankutes į šonus ir atkišo smailias al- 
kūnes, rodydama, kaip reikia toliausia būti. Jos rankutės bu- 
vo dailios, ir ji visa — graži! 

Pirklio duktė užsigavo, nes jos tėvo pavardė buvo Mad- 
senas. Ji išdidžiai užrietė nosį ir pasakė: 

— Bet mano tėtis gali nupirkti saldainių už visą šimtinę ir 
paskui išmesti lauk. O tavo ar gali? | 

— O mano tėtis, — tarė vieno rašytojo duktė, — gali ir tavo 
tėtį, ir tavo tėtį, ir visus tėčius įdėti į laikraštį. Mama sako, 
kad visi jo prisibijo, nes jo rankose yra laikraštis. 

Ir mergytė išdidžiai iškėlė galvą — atrodė kaip tikra ka- 
ralaitė. | 

Už pravirų durų stovėjo vargšas berniukas ir žiūrėjo į 
tuos vaikus. Jis nedrįso eiti į vidų — kur čia jis toks suvar- 
gęs lįs prie turtingų ir garsių vaikų! Šiandien jį virėja buvo 
pristačiusi vartyti kepsnį ir už tai dabar jam leido žiūrėti pro 
praviras duris į klegančius, linksmus vaikus. Jau vien tas jam 
buvo didelė laimė. 

„Kad taip aš būčiau toks kaip jie!'— pavydėdamas galvojo 
vaikas ir labai nusiminė, išgirdęs mergaičių kalbą. Jo tėvai ne- 
turėjo pasidėję nei vieno skatiko, jiems nebuvo iš kur net 
laikraštį užsisakyti, o rašyti į jį nei galvoti negalėjo. Bet per 
vis prasčiau, kad jo tėvo ir, vadinasi, jo paties pavardė bai- 
gėsi „senas“! „Iš manęs niekuomet niekas doras neišeis! — sa- 
kė berniukas.— Bet dėlto mano kraujas — tikrai geras! Čia 
niekas negali abejoti!" 

Taip tatai dėjosi vieną vakarą. 

Praėjo daug metų, vaikai suaugo į žmones. 

Dabar tame mieste buvo išstatyti puikiausi namai, pilni 
nuostabių daiktų. Visi norėjo tų namų pažiūrėti, dėl jų va- 
Žžiavo žmonės ir iš kitų miestų. Kas iš tų vaikų, apie kuriuos 
pasakojome, juos galėjo pavadinti savo namais? Rodos, lengva 
įspėti? Ne taip jau lengva! Namai buvo vargšo berniuko! Iš 
jo vis dėlto šis tas išėjo, nors jo pavardė ir turėjo galą ,,se- 
nas'— Torvaldsenas. 

O kiti vaikai? Tie vaikai, kur gyrėsi — kas krauju, kas pi- 
nigais, kas tėvo protu,— kas iš jų išaugo? Iš jų išaugo irgi 
geri žmonės. O tas, ką jie galvojo ir kalbėjo aną vakarą, buvo 
tik vaikų pleškesys. 


„COLIUKĖ 


Gyveno kartą viena moteriškė, ji labai norėjo turėti 
mažą vaiką, bet nežinojo, kur gauti. Nuėjo ji pas seną 
žynę ir sako: 

— Labai norėčiau turėti mažą vaiką, ar nepasakytum, kur 
galėčiau gauti? 

— Menka čia bėda,— atsakė žynė.— Še tau miežio grūdą: 
čia ne paprastas grūdas, ne toks, kur auga lauke ar lesa viš- 
tos. Pasodink tą grūdą į gėlių puodą, o paskui pamatysi, 
kas bus. 

— Dėkui tau! — pasakė moteriškė, davė žynei dvylika ska- 
tikų ir sugrįžo namo. 

Namie pasodino į puodą tą grūdą, iš jo tuojau išaugo di- 
delis gražus žiedas, panašus į tulpę, tik jo lapeliai buvo už- 
sidarę kaip pumpuras. 

— Koks gražus žiedas! — tarė moteriškė ir pabučiavo jo 
raudonai geltonus lapelius. Pabučiavus žiedas visas tuojau iš- 
siskleidė, ir tada paaiškėjo, kad čia yra tikra tulpė. Žiedo 
vidury ant žalio krėsliuko sėdėjo mažučiukė graži mergy- 
tė. Ji tebuvo colio didumo; todėl jai buvo duotas vardas 
Coliukė. 

Jos lopšys buvo valakiško riešuto kevalas, čiužinys — mė- 
lynos žibutės žiedelis, apklotas — rožės lapelis Tam lopšy 
miegojo naktį, o dieną Žaidė ant stalo. Moteriškė pastatė ant 
stalo lėkštę su vandeniu ir sudėjo į ją gėles taip, kad jų 
kotai buvo pasinėrę vandeny, o žiedai pagal kraštus aplink 
ėjo vainiku. Lėkštės vidury plūduriavo didelis tulpės lapelis, 
Coliukė galėjo ' ant jo sėdėti ir plaukyti nuo vieno krašto iki 
kito, irklai buvo du balto arklio plaukai. Tai buvo labai gražu. 
Coliukė mokėjo. dar dainuoti ir tokiu gražiu ir maloniu balsu, 
kokio niekas pasauly negirdėjo. 

Vieną naktį, jai begulint savo gražiam lopšely, pro išmuš- 
tą langą įšoko bjauri rupūžė, tokia. didelė ir šlapia. Ji užsirito 
ant stalo, kur po rožės lapeliu miegojo Coliukė. 

— Tai bus graži pati mano sūnui! — tarė rupūžė, čiupo rie- 
šuto kevalą, kur gulėjo mergaitė, ir iššoko nuo lango į daržą. 

Per daržą bėgo platus upelis, jo krantas buvo šlapias, tik- 
ras liūnas, ir ten gyveno rupūžė su savo sūnum. Ui, koks jis 
buvo bjaurus — visai kaip motina! „Kva, kva, kva“ — buvo 
viskas, ką jis galėjo pasakyti, pamatęs gražią Coliukę rie- 
šuto kevale. 

— Ššš! Nerėk taip garsiai — sudraudė senė rupūžė,— dar 
gali atbusti ir pabėgti, ji lengvesnė už gulbės pūkus! Vidury 

upės užkelsim ją ant vandenės lelijos lapo, tas lapas jai pasi- 
rodys kaip sala. Nuo jo ji nepabėgs, o tuo tarpu mes liūne 
įtaisysim patogius namus jums gyventi. 

Upėj augo daug vandenių lelijų, jų platūs žali lapai plau- 
kė po vandenį. Vienas didelis lapas buvo toliausia nuo kran- 
to. Senė rupūžė priplaukė prie to lapo ir užkėlė ant jo riešuto 
kevalą su Coliuke. Atbudo vargšė mergaitė anksti rytą, ma- 
to — iš visų pusių aplink vanduo, kranto negali pasiekti, ir 
ėmė gailiai verkti. 

Senė rupūžė, nulindusi į liūno apačią, šveitė su asiūkliais 
pirkios vidų, kad jaunai marčiai būtų gražu gyventi. Paskui 
priplaukė kartu su savo bjauriu sūnum prie lapo, kur buvo 
Coliukė. Norėjo paimti jos lovelę ir pastatyti jaunavedžių 
kambaryje. Senė rupūžė žemai nusilenkė prieš Coliukę ir 
tarė: 

— Štai čia matai mano sūnų, jis bus tavo vyras, ir jūs 
dailiai gyvensite liūne. 

— Kva, kva, kva! — vėl tas sukvaksėjo. 

Paskui paėmė mažą gražią lovelę ir nuplaukė su ja, o Co- 
liukė pati sėdėjo ant žalio lapo ir verkė. Ji nenorėjo nei 
gyventi pas rupūžę, nei tekėti už jos bjauraus sūnaus. Mažos 
žuvytės, plaukančios netoliese, matė rupūžę, girdėjo jos kalbą 
ir iškišo galvas iš vandens, norėdamos pamatyti mažąją mer- 
gytę. Žuvytėms labai pagailo gražios mergaitės, kad jai reiks 
gyventi pas bjaurią rupūžę. „Ne, to nebus!" — nutarė jos, su- 
sibūrė vandenyje aplink žalią stiebą, ant kurio laikėsi žiedas, 
ir nugraužė su dantimis kotą. Tada lapas atsiskyrė ir ėmė eiti 
pavandeniui, o Coliukė, būdama ant jo, nuplaukė kartu su juo, 
ir rupūžė nebegalėjo jos pavyti. 

Coliukė plaukė vis tolyn ir tolyn. Paukšteliai, tupėdami 
krūmuose, žiūrėjo į ją ir giedojo: ,,„Kokia graži maža mergy- 
tė!“ O lapą vanduo vis nešė ir galop nunešė į svetimą kraštą. 
Gražus mažas drugelis seniai skraidė aplink ją ir galop nusi- 
leido ant lapo — baisiai jam patiko Coliukė. Ji labai džiaugė- 
si, kad rupūžė nebegalėjo jos pavyti, kad tos vietos, pro ku- 
rias plaukė, buvo neapsakytai gražios. Saulė švietė į vandenį, 
ir jis atrodė kaip žibantis auksas. Coliukė paėmė savo dirželį 

ir vieną galą pririšo drugeliui už kojos, o kitą — prie lapo, 
ir lapas pradėjo greičiau plaukti, o kartu ir ji, nes stovėjo 
ant to lapo. 

Pro šalį skrido karkvabalis. Pastebėjęs mergaitę, jis apka- 
bino jos liekną liemenėlį ir užskrido ant medžio, o žalias lapas 
nuplaukė tolyn upe, kartu su juo ir drugelis; jis buvo pririštas 
prie lapo ir negalėjo atsipalaiduoti. 

Kas gali apsakyti, kaip išsigando vargšė Coliukė, užnešta 
į medį! Bet ji daugiau krimtosi dėl gražaus balto drugelio, pri- 
rišto prie lapo; ji žinojo, kad jeigu jis neatsipalaiduos, tai mirs 
badu. O karkvabaliui tas visai nerūpėjo. Jis įsitaisė su ja ant 
didžiausio lapo, davė jai valgyti saldžių žiedo sulčių ir pasakė, 
kad ji labai graži, nors visai nepanaši į karkvabalį. Paskui 
svečiuodamiesi susirinko visi karkvabaliai, kur gyveno tame 
medyje, ir ėmė žiūrinėti Coliukę iš visų pusių. Karkvabalaitės 
judino čiuptuvėlius ir sakė: „Jos tėra dvi kojos, kokia varg- 
šė! Ji neturi čiuptuvėlių! Koks laibas jos liemuo! Visai pana- 
ši į žmogų, kokia ji bjauri!" Bet Coliukė buvo tokia graži! 
Taip galvojo pradžioj pagavęs ją karkvabalis, bet, girdėda- 
mas visų kitų nuomonę, kad ji bjauri, pats pradėjo taip ma- 
nyti ir nebenorėjo jos daugiau turėti. Tegu ji einanti, kur 
norinti. Jis nuskrido su ja: nuo medžio žemėn ir pasodino ant 
ramunės. Coliukė labai verkė, kad jos nenorintys dėl negra- 
žumo nei karkvabaliai. O iš tikrųjų ji buvo maloniausia mer- 
gytė, kokia tik gali būti: gležna ir skaisti kaip gražiausias ro- 
žės lapelis. | 

Visą vasarą gyveno Coliukė viena dideliame miške. Ji nu- 
sipynė lovytę iš žolelių ir pakabino po varnalėšos lapu, kad 
lietus jos neužlytų; valgė saldžias žiedų dulkeles ir gėrė ry- 
tais ant lapų žibančią rasą. Taip gyvenant, praėjo vasara ir 
ruduo, artinosi šalta ir ilga žiema. Visi paukšteliai, kur jai 
taip gražiai giedojo, jau išskrido į šiltus kraštus. Medžių la- 
pai nukrito, žolynai nuvyto, ir tas didelis varnalėšos lapas, po 
kuriuo gyveno, pagelto, išdžiūvo ir susisuko. Nuplyšo jos dra- 
bužėlis, ir ji baisiai šalo — juk buvo tokia maža ir gležna. 
Pradėjo snigti, ir jai kiekviena snaigė reiškė tiek kiek mums 
visa ližė sniego: mes esame dideli, o ji tebuvo vieno colio. 

Apsisuko sausą lapelį, bet tas visai nešildė, ir ji drebėjo nuo 
šalčio. Reikėjo kraustytis iš čia. 

Prie pat miško, kur gyveno, buvo didelis laukas rugių, bet 
jie seniai buvo nupjauti, tik plika sausa rugiena barkšojo iš 
sušalusios žemės. Coliukė ėjo per rugieną kaip per tankų miš- 
ką, ir jai baisiai buvo šalta. Beeidama priėjo pelės urvą. Šil- 
tai ir sočiai čia gyveno pelė, jos aruodai buvo pilni javų, vir- 
tuvėj ir kamaroj prikrauta visokio maisto. Coliukė sustojo prie 
durų kaip elgeta ir paprašė mažo miežio grūdelio; jau dvi 
dienos ji nieko nebuvo nurijusi. 

— Vargšelė tu mano! — tarė lauko pelė, ji buvo gera sena 
pelė.-- Eik greičiau į vidų, sušilk ir pavalgyk su manim! 

Coliukė jai labai patiko, ir ji tarė: 

— Gali pas mane gyventi žiemą, tik švariai ir gražiai lai- 
kyk mano namus ir sakyk pasakas, aš jas be galo mėgstu. 

Coliukė su viskuo sutiko, ir nuo to laiko ji gerai 
gyveno. 

— Netrukus turėsime svečią, — pasakė vieną dieną pelė — 
kartą savaitėj mane aplanko mano kaimynas. Jis gyvena ge- 
riau už mane, turi didelius puikius namus ir vilki gražiais 
juodo aksomo kailiniais. Jei jis panorėtų tave vesti, būtum 
viskuo aprūpinta. Bet jis yra aklas. Turėsi jam sakyti gra- 
žiausias pasakas, kur tu moki. 

Bet netraukė jos tekėti už to pelės kaimyno, jis buvo kur- 
mis. Netrukus atėjusį svečią su juodais aksomo kailiniais pelė 
ėmė jai girti, kad jis esantis labai turtingas ir mokytas, kad 
jo namai dvidešimt kartų didesni už jos pačios namus, tik jis 
nekenčiantis saulės ir gėlių, nes jų niekados nematęs. Tada 
Coliukė padainavo porą dainelių, ir kurmis už jos gražų bal- 
są iš karto ją pamilo, bet, būdamas labai rimtas, jai to ne- 
sakė. Buvo neseniai jis išsikasęs ilgą koridorių, einantį nuo 
jo namų lig pelės urvo. Pelė ir Coliukė gavo jo leidimą vaikš- 
čioti tuo koridorium, kada tik panorės. Liepė joms nebijoti 
negyvo paukštelio, gulinčio tam koridoriuj. Tai buvo tikras 
paukštelis su sparnais ir snapu, Matyti, neseniai miręs ir pa- 
laidotas kaip tik ten, kur savo koridorių kurmis kasė. 

Kurmis įsikando mažutį puvėkli — jis, kaip žinoma, naktį 

žiba — ir, eidamas priešakyje, švietė kaip su žiburiu ilgą ir 
tamsų koridorių. Kai priėjo prie tos vietos, kur gulėjo ne- 
gyvas paukštelis, kurmis įrėmė savo platų snukį į lubas ir 
ėmė rausti žemę. Bematant pasidarė angą, ir pro ją krito 
šviesa. Vidury aslos gulėjo negyva kregždė, jos gražūs spar- 
neliai buvo suglausti, galvutė ir kojytės įtrauktos į plunks- 
neles — ji turėjo žūti nuo šalčio. Coliukė labai gailėjo kregž- 
delės, ji taip mėgo paukštelius, linksminusius ją savo giesme- 
lėmis visą vasarą. Bet kurmis paspyrė su savo trumpa koja ir 
pasakė: 

— Daugiau jau tu nebėpypsėsi! Nėra nelaimingesnio daik- 
to už paukštį! Garbė dievui, nei vienas mano vaikas nėra 
paukštis. Juk paukščiai nieko daugiau nemoka, tik pypsėti, 
o žiemą turi dvėsti badą. 

— Štai kur man išmintinga kalba! — atsiliepė lauko pelė — 
Ką padės paukščiui pypsėjimas atėjus žiemai? Turi badą dvėsti 
ir šalti! 

Coliukė nepratarė nei žodžio. Bet kai kurmis su pele nu- 
sigręžė, ji pasilenkė, praskyrė kregždės plunksneles ties galva 
ir pabučiavo jos užmerktas akis. 

— Gal čia bus ta pati kregždė, kur man vasarą taip gra- 
žiai giedojo, — kalbėjo ji sau.— Kiek mane džiugino tas mie- 
las paukštelis! 

Paskui kurmis užtaisė skylę, pro kurią skverbėsi šviesa, ir 
parlydėjo pelę su jos gyventoja namo. Bet naktį Coliukė ne- 
galėjo užmigti. Ji atsikėlė iš lovos, nupynė iš šiaudelių didelį 
gražų apklotą, nusinešus į koridorių juo užklojo negyvą paukš- 
telį, o iš abiejų šonų apkamšė rasta pelės kambaryje vata, 
kad šilčiau būtų gulėti drėgnoj žemėj. 

— Sudieu, mielas paukšteli! — pasakė ji— Sudieu ir dėkui 
tau už tavo gražų giedojimą vasarą, kada visi medžiai žaliavo 
ir saulė skaisčiai švietė. 

Paskui ji pridėjo savo galvą prie paukštelio krūtinės ir bai- 
siai nustebo, pajutusi ten ką tuksint. Tai buvo paukštelio šir- 
dis. Jis nebuvo BS tik nuo šalčio sustingęs, o dabar sušildy- 
tas atgijo. 

Rudenį visos kregždės skrenda į šiltus kraštus, o jei kuri 

pasivėlina, tai ji sušąla, krinta žemėn, ir šaltas sniegas ją 
užkloja. 

Coliukė drebėjo iš baimės; paukštis buvo didelis, labai di- 
delis palyginti su ja, turėjusia ūgio tik vieną colį. Bet atsi- 
drąsinusi dar šilčiau apklojo kregždelę, jai ant galvos atnešė 
mėtos lapelį, kuriuo gulėdama pati klojėjo. 

Kitą naktį ji vėl nuėjo pas kregždę. Ji buvo gyva, bet 
dar labai' silpna, tik truputį atmerkė akis ir pažiūrėjo į Co- 
liukę, stovėjusią su gabaliuku puvėklio vietoj žibinto. 

— Dėkui tau, miela mažyte! — tarė kregždė.— Gerai suši- 
lau. Greitai sustiprėsiu ir vėl skraidysiu po saulę 

— Oi,— atsakė Coliukė,— dabar prastas oras, šąla ir snin- 
ga. Gulėk savo šiltam patalė, aš tave prižiūrėsiu. 

Atnešė mergytė vandens su žiedo taurele, kregždė išgėrė 
17 apsakė, kaip ji susižeidusi sparnelį į erškėčių krūmą ir ne- 
galėjusi išlėkti į šiltus kraštus su kitomis kregždėmis; atėjus 
šalčiams, ji sustingusi ir nukritusi žemėn; daugiau ji nieko ne- 
menanti ir nežinanti, kaip čia patekusi. 

Visą žiemą išbuvo kregždė po žemių, meiliai apie ją vaikš- 
čiojo Coliukė. Nei kurmis, nei lauko pelė neužjautė jos nelai- 
mingos ir nei kartą nebuvo ten, kur ji gulėjo. 

Vos atėjus pavasariui ir saulei sušildžius žemę, kregždė 
atsisveikino su Coliuke. Coliukė atkišo kurmio- padarytą sky- 
lę. Saulė nušvietė tamsų koridorių, ir kregždė paklausė mer- 
gytės, ar nenorėtų kartu su ja išlėkti, galėtų sėdėti jai ant 
nugaros, nuskristų abidvi toli, į žalią girią. Bet Coliukė žinojo, 
kad lauko pelei sopėtų širdį, jei ją pamestų. 

— Ne, negaliu su tavim lėkti — tarė Coliukė. 

— Lik sveika, mano geroji mergyte! — pasakė kregždė ir 
pakilo į orą. 

Coliukė ilgai žiūrėjo, kur ji skrido, labai ją mylėjo, ir jos 
akys pilnos pritvino ašarų. 

— Vyt vyt! Vyt vyt! — sučirpsėjo kregždė ir nuskrido į 
girią. 

Coliukė buvo labai nuliūdusi. Ji negalėjo išeiti į saulę, 
Oo pasėti aplink pelės namus javai išaugo tokie aukšti, jog jai 
rodėsi didelis, tankus miškas, nes ji tebuvo vieno colio. 

— Tau pasipiršo mūsų kaimynas kurmis, — tarė vieną dieną 
lauko pelė.— Kokia tu laiminga! Dabar turi pasisiūti kraitį — 
ir vilnonių drapanų, ir skalbinių. Pasirūpink, kad turėtum vis- 
ko, kai tapsi kurmio pačia. 

Ir Coliukė turėjo kiauras dienas verpti, o pelės pasamdyti 
Keturi vorai be paliovos audė. Kurmis ateidavo kas vakaras 
ir vis kartojo, kad kai pasibaigsianti vasara ir saulė nustosian- 
ti taip deginti — dabar esanti žemė kieta kaip akmuo, — tada 
jis atšoksiantis vestuves su Coliuke. Bet mergytė tuo visai 
nesidžiaugė, ji negalėjo pakęsti nuobodaus kurmio. Kiekvieną 
rytą, saulei tekant, ir kiekvieną vakarą, jai leidžiantis, ji iš- 
sprukdavo pro duris ir, vėjui supant javų varpas, matė mėlyną 
dangų. Tada ji galvojo, koks gražus ir šviesus yra pasaulis, 
labai norėjo pamatyti savo kregždelę, tik ta negrįžo: dabar 
ji buvo nuskridusi toli toli, į žalią girią. 

Kai atėjo ruduo, Coliukės kraitis buvo visas sutaisytas. 

— Už mėnesio tavo bus vestuvės, — tarė lauko pelė. 

Bet Coliukė ėmė verkti, sakydamasi visai nenorinti tekėti 
už to nuobodaus kurmio. 

— Niekų kalba! — tarė lauko pelė.— Nesiožiuok, tuoj tau 
suleisiu savo baltus dančius! Gauni tokį puikų vyrą! Net ka- 
ralienė neturi tokių gražių juodų kailinių! Jo virtuvė ir padė- 
jimai lūžte lūžta visokių gėrybių! Dievui tik sakyk dėkui už 
tokį vyrą! 

Ir štai atėjo vestuvių diena. Kurmis atkeliavo nusivesti 
nuotakos giliai po žemių, kur nesiekė saulės šviesa, nes jis 
jos nekentė. Sunku buvo mergytei amžinai atsisveikinti su 
skaisčia saulute, ir ji, pelės leista, išėjo paskutinį kartą pasi- 
gėrėti jos šiltais spinduliais. 

— Sudieu, karštoji saulute! — sušuko Coliukė, stovėdama 
prie urvo slenksčio, ir iškėlė rankas aukštyn. Paskui paėjo 
toliau į lauką; javai buvo nupjauti, iš žemės stirksojo tik sau- 
sa ražiena.— Sudieu ir tau,— tarė ji ir apkabino ten augusį 
raudoną žolynėlį. — Pasveikink nuo manęs mielą kregždelę, jei 
kada ją paregėsi! 

— Vyt vyt, vyt vyt! — pasigirdo staiga jos balsas kur 
aukštai. 

Pakėlė Coliukė galvą ir pamatė pro šalį skrendančią kregž- 
dę. Pažinusi savo gerąją mergytę, ji labai apsidžiaugė, o ta 
raudodama jai papasakojo, kaip ji nenori tekėti už to bjau- 
raus kurmio ir gyventi po žemių, kur niekados nešviečia 
saulė. 2 

— Šit ateina šalta žiema, — tarė kregždė.— Aš išlėksiu toli 
toli, į šiltus kraštus. Nori lėkti kartu su manim? Sėsk man 
ant nugaros, tik tvirtai prisirišk su diržu, ir mes nulėksime 
toliausia nuo to bjauraus kurmio ir jo tamsaus urvo. Mes 
skrisime per aukštus kalnus į šiltus kraštus, kur saulė skais- 
čiau šviečia kaip čia, kur esti vasara kiaurus metus ir žydi 
gražiausios gėlės. Lekiam, lekiam, miela Coliuke! Tu išgel- 
bėjai mane nuo mirties, kai aš gulėjau sustingusi šaltame po- 
žemyje. 

— Gerai, lėksiu su tavim! — pasakė Coliukė. 

Ji atsisėdo ant kregždės nugaros, kojomis įsispyrė į iškės- 
tus jos sparnus ir prisirišo su dirželiu prie didžiausios plunks- 
nos. Iškilusi į orą, kregždė skrido per girias ir jūres, per 
aukštus kalnus, kur niekados nenutirpsta sniegas. Coliukei 
pasidarė šalta iškilus į padebesius, bet ji įsikasė giliai į kregž- 
dės plunksneles, paliko iškišus tik galvele, kad galėtų matyti 
visas gražybes. 

Atskrido į šiltą kraštą. Saulė ten švietė daug skaisčiau ir 
dangus buvo du kartus aukštesnis, :o ant kalnelių ir patvoriais 
augo puikiausios žalios ir raudonos vynuogės, medžiuose noko 
apelsinų ir citrinų vaisiai. Kvepėjo mirtomis ir mėtomis, O 
takais lakstė gražūs vaikai, gaudydami dideles margas pete- 
liškes. Bet kregždė skrido vis toliau, ir tos vietos buvo vis 
gražesnės ir gražesnės. Ant mėlyno ežero kranto tarp didelių 
medžių stovėjo balto marmuro senovinė pilis. Aukšti pilies 
stulpai buvo apsivynioję vynuogių lazdomis, viršum pastogėj 
buvo daug kregždžių lizdų. Viename lizde gyveno ta atskri- 
dusi su Coliuke kregždė. 

— Čia mano namai! — tarė ji. — O tu išsirink sau apačioj 
gražų žolynėlį, aš tave pas jį nunešiu, tu ten įsikursi ir gy- 
vensi jaukiausiai. 

— Oi kaip gražu! — sušuko Coliukė ir suplojo savo mažo- 
mis rankutėmis. 

Gulėjo ten žemėj sudužęs aukštas balto marmuro stulpas, 
jis virsdamas buvo sutrupėjęs į tris gabalus, dabar tarp tų 
atlaužų augo gražios baltos gėlės. Kregždė nunešė Coliukę ant 
vienos gėlės plataus žiedo. Koks netikėtas daiktas! Vidury žie- 
do buvo mažutis žmogeliukas, ne didesnis už Coliukę, ir toks 
skaidrus kaip iš krištolo! Ant galvos jis turėjo gražią aukso 
karūną, o už pečių žibančius sparnus. Tai buvo gėlių dvasia 
elfas. Tokios dvasios — berniukas arba mergytė — gyveno 
kiekvienoj gėlėj, o tas buvo jų visų karalius. 

— Dieve, koks jis gražus! — pakuždėjo Coliukė kregždei. 

Kregždės mažasis karalaitis labai išsigando: palyginti su 
ja, jis tebuvo mažas ir silpnas padarėlis. Bet išvydęs Coliukę, 
nežinojo, ką iš džiaugsmo besakyti — tokios gražios Mergaitės 
niekados dar nebuvo regėjęs! Nusiėmė jis aukso karūną, už- 
dėjo ją Coliukei ir paklausė, kuo ji vardu ir ar nesutiktų už 
jo tekėti ir tapti visų gėlių karaliene. Čia buvo kitoks jau- 
nikis, tai ne rupūžės vaikas ar kurmis su juodais aksomo 
kailiniais, todėl, ilgai negalvodama, davė sutikimą už jo eiti. 
Iš visų gėlių ėmė skristi maži berniukai ir mergytės, o tokie 
gražūs, jais Coliukė negalėjo atsigėrėti. Visi atnešė nuotakai 
po dovaną, bet labiausiai jai patiko skaidrūs žiogo sparneliai. 
Juos uždėjo jai ant pečių, ir ji dabar galėjo skraidyti nuo 
vienos gėlės ant kitos. Koks buvo malonumas! Kregždė tupėjo 
aukštai savo lizde ir giedojo gražiausias vestuvių giesmeles, 
bet širdies gilumoje liūdėjo, kad reikia skirtis su mylimąja 
Coliuke. 

— Tu daugiau nebūsi vadinama Coliukė,— tarė gėlių ka- 
ralaitis— tai negražus vardas, 0 tu tokia graži! Mes dabar ta- 
ve vadinsime Maja. 

— Sudieu, sudieu! — tarė kregždė susigraudinusi ir išskri- 
do iš šiltų kraštų į tėvynę, į tolimą Daniją. Ten ji susilipdė 
lizdelį ties langu, kur gyvena žmogus, mokantis sakyti pasa- 
kas. Jis girdėjo jos „vyt vyt, vyt vyt“, ir iš jo mes sužino- 
jome visą tą istoriją. 

ROŽĖ NUO HOMERO KAPO 


Visos Rytų dainos dainuoja apie lakštingalos ir rožės mei- 
lę. Tyliomis žvaigždėtomis naktimis sparnuotas giesmininkas 
čiulba savo giesmeles kvepiančiai gėlelei, pavergusiai jo širdį. 

Netoli Smirnos, aukštųjų platanų pavėsyje, ten, kur pirk- 
liai, apkrovę prekėmis, varo savo kuprius, ištiesusius ilgus 
kaklus ir sunkiai žengiančius šventąja žeme, mačiau kartą Žy- 
dintį rožių kerą. Tarp aukštų medžių skraidė laukiniai balan- 
džiai; jų sparnai saulės spinduliuose blizgėjo ir kaip perlai 
mainėsi. 

To kero pražydo viena rožė, gražesnė ir skaistesnė už visas 
kitas, ir jai lakštingala čiulbėjo savo meilės ilgesį. Bet rožė 
tylėjo; rasos lašas, tarsi pasigailėjimo ašara, pakibo ant jos 
žiedo, ir rožės šakelė nusviro ant kažkakių didelių akmenų. 

— Čia ilsisi didžiausias pasaulio dainius! — prabilo rožė.— 
Šitam kapui aš noriu kvepėti. Ant jo aš bersiu savo vėjo 
nupūstus lapelius. Iliono ! dainius pavirto į žemę, ir iš tos že- 
mės aš pati išaugau. Rožė nuo Homero kapo per daug šventa, 
kad galėtų žydėti paprastam paukšteliui. 

Nelaimingas paukštelis čiulbėjo čiulbėjo ir pagaliau varg- 
šas visiškai nusičiulbėjo. 

Su savo kupriais, apkrautais prekėmis, ir su juodaisiais 
vergais atvyko pirklys. Mažas pirklio sūnus rado nebegyvą 
paukštelį ir įkasė mažą dainių į didžiojo Homero kapą. Vėjas 
pūtė, ir rožė siūbavo. 

Atėjo vakaras, rožė suglaudė savo lapelius ir užmigo. Ir 
štai kokį sapną ji sapnavo: 

Buvo graži saulėta diena; atkeliavo būrys žmonių, norėju- 
sių pagerbti Homero kapą. 

Tarp jų buvo dainius iš šiaurės, iš rūkų ir šalčių šalies; 
nuskynė jis rožę, gražiai įdėjo į knygą ir išsivežė į kitą pa- 
saulio pusę, į savo tolimą tėvynę. Rožė begulėdama knygoje 
suvyto, 0 dainius, pagrižęs į tėvynę, atskleidė knygą ir tarė: 
„Štai rožė nuo Homero kapo!“ 


' Ilionas — kitas Trojos vardas, labiau vartojamas poetų: (Vert. past.) 

Štai kokį sapną rožė užmigusi sapnavo. 

Pabudo ji ir susiūbavo nuo vėjo. Rašos lašas nuriedėjo 
nuo jos lapų ant dainiaus kapo. 

Patekėjo saulė, ir rožė sužydo dar puikiau. 

Diena buvo kaitri, tvanki, ir rožė vis dar tebeaugo savo 
karštojoj Azijoj. 

Staiga ji išgirdo artinantis žmonių žingsnius. Atvyko iš 
svečios šalies keleiviai, kur buvo prisisapnavę rožei; tarp jų 
buvo ir dainius iš šiaurės. Nuskynė jis rožę, pabučiavo ir iš- 
sivežė į savo tėvynę, į rūko ir šalčio kraštą. 

Tarsi mumija, guli rožė jo Iliadoje ir girdi, tartum per 
sapną, dainių atskleidžiant knygą ir sakant: „Štai rožė nuo 
Homero kapo!" 


BĖGIKAI 


Buvo paskirta dovana, ir dar ne viena, 0 dvi, už greitą 
bėgimą: viena didžioji, kita mažoji, — ir ne už lenktynių lai- 
mėjimą vieną kartą, 0 už greitumą per visus metus. 

— Aš gavau didžiąją dovaną! — apsidžiaugė kiškis.— Juk 
visada galima tikėtis, kad reikalas bus teisingai išspręstas, jei- 
gu teisėjai yra artimi tavo draugai ir giminės. Bet antrąją do- 
vaną paskirti sraigei — tiesiog nesusipratimas! Tai įžeidžia 
mane! 

— Ne,— atsiliepė tvoros stulpas, buvęs prie dovanų pa- 
skirstymo, — reikia juk dar atsižvelgti į rūpestingumą ir gerą 
valią, kaip yra nutarę didžiai gerbiami teisėjai, ir aš visiškai 
sutinku su jų nuomone. Teisybė, sraigė net per slenkstį kol 
peršliaužtų, praeitų pusė metų, bet nei kiek ne mažiau už 
kitus ji kiek galėdama skuba. Iš to didelio skubėjimo net 
šlaunikaulį nusilaužė. Ji visą laiką tegalvojo apie bėgimą ir 
dar ant nugaros nešiojo savo namus. Už tokį rūpestingumą 
ji verta didžiausio paskatinimo. Taigi ji ir gavo antrąją 
dovaną. 

— Ir mane, rodosi, galėjo apdovanoti,-- sukrykštė kregž- 
dė.— Nebus per daug, jeigu pasakysiu, kad už mane niekas 
greičiau nelakioja. Ir kur aš nesu buvusi? Visur, kur tik 
nori! 

— O tas jums ir išeina ne į gerą! —atrėžė stulpas.— Per 
daug jau siuvate po pasaulį. Vos tik čia vėsiau pasidaro, tuoj 
ir dumiate į svetimus kraštus. Kokia gi iš jūsų patriotė? Nėra 
už ką ir dovaną duoti! 

— O jeigu aš per žiemą pelkėje permiegočiau, ar už tai 
mane kas pagirtų? — paklausė kregždė. 

— Atneškite pelkių raganos raštą, kad tėvynėje nors pusę 
metų esate pramiegojusi, tada bus kita byla dėl apdovano- 
jimo. 

— Iš teisybės man reikėjo paskirti didžiąją, o ne mažąją 
dovaną! — atsiliepė sraigė— Aš žinau, kiškis bėga tiktai iš 
bailumo, manydamas, kad jį kas veja. O aš visą laiką plušu, 
toks jau yra mano prigimimas! Beplušėdama net luoša pali- 
kau. Kas buvo vertas didžiosios dovanos, kas ne, o aš tikrai 
turėjau ją gauti. Tiktai nemėgstu girtis ir su panieka žiūriu 
į visus pagyrūnus.— Ir čia ji nusispjovė. 

— Galiu patvirtinti, kad abi dovanos buvo paskirtos tei- 
singai,— iškilmingai tarė girios gairė, buvusi teisėja.— Aš vi- 
sada ir visur stengiuosi palaikyti tvarką ir gerai jaučiu, kas ko 
yra vertas. Jau aštuntą kartą turiu garbę kartu su kitais tei- 
sėjais skirstyti dovanas. Tačiau tik šiandien padariau, kaip 
norėjau. Reikalas toks: aš visada dovanas skirstau pagal pir- 
mąją dovanos gavėjo raidę. Pirmąją dovaną duodu tam, kur 
vardas prasideda raide, esančią abėcėlės pradžioje, antrąją — 
tam, kur vardas prasideda kuria nors paskutine raide. Dabar 
atsidėję pasiklausykite, kaip aš čia padariau: vienuoliktoji 
abėcėlės raidė yra „k"— taigi aš ir balsavau už kiškį; Oo sep- 
tintoji raidė iš galo yra „s“— antrąją dovaną aš ir paskyTiau 
sraigei. Kitą kartą pirmąją dovaną paskirsiu tam, kur vardas 
prasideda raide „j“, o antrąją gaus tas kandidatas, kur var- 
das prasideda raide „r“. Svarbiausia visur ir visada tvarka! 
Kitaip kuo gi pasiremsi? 

— Jeigu aš būčiau teisėjas, tai balsuočiau už save patį! — 
prabilo asilas.— Reikia atsižvelgti ne tik į greitumą, bet ir į 
kitas dorybes, sakysim, į stiprumą. Tai pasakiau tik taip sau; 
šiuo kartu nenorėjau priminti nei stiprumo, nei kiškio suge- 
bėjimo pabėgti, nei jo vikrumo sumėtyti pėdas gelbėjant kailį 
nuo medžiotojų. Tačiau yra vienas dalykas, kurio niekada ne- 
reikia išleisti iš akių — tai grožis! Aš tuojau atkreipiau savo 
akis į kiškio ausų ilgumą, į jų nepaprastą gražumą! Ir man 
rodėsi, kad matau patį save, kada buvau jaunas, todėl ir bal- 
savau už kiškį. 

— Zzzi! — suzirzė musė.— Aš nenoriu čia kištis, tarsiu tik- 
tai keletą žodžių: aš už visus kiškius greitesnė, tai gerai Ži- 
nau. Vienam kiškeliui neseniai net užpakalines kojas sutru- 
pinau! Aš dažnai nutupiu ant garvežio, ant jo būdama, visų 
geriausiai matau savo greitumą. Kartą aš taip buvau ant gar- 
vežio, o kažkoks kiškiūkštis, visai nenujausdamas, kad aš ten 
esu, ilgai bėgo pirma traukinio. Galiausiai jis turėjo sprukti 
į šalį, tada garvežys ir nupjovė jam užpakalines kojas, nes 
aš ant jo važiavau. Kiškis ir liko toje vietoje, 0 aš nušvilpiau 
toliau. Vadinas, aš jį pralenkiau! Bet dovanos reikalauti aš 
visai nelinkusi. 

„O Mano nuomone,— svarstė laukinė rožė (balsu to ji ne- 
pasakė — toks jau buvo jos būdas, nors, tai pasakydama, ji 
būtų visai gerai padariusi) — o mano nuomone, pirmoji, taip 
pat ir antroji dovana turėjo kliūti saulės spinduliui. Jis vienu 
akies mirktelėjimu nulekia visą be galo ilgą kelią nuo saulės 
iki žemės ir yra toks galingas, kad prikelia iš miego visa, kas 
gyva. Jis toks gražus, kad mes, rožės, nuo jo vieno pamatymo 
raustame ir kvepiame. O garbingieji teisėjai jo, rodos, net ne- 
pastebėjo. Jeigu aš būčiau spindulys, tai kiekvienas teisėjas 
gautų Man saulės smūgį... o gal geriau ne — jie tada visai 
pakvaištų, juk ir taip nekoks jų protas! Geriau patylėsiu! 
Miške ramybė ir tyla. Kaip gera žydėti, kvepėti, svaigti nuo 
žiedų ir rasų, gyventi pasakomis ir dainomis! Saulės spindulys 
vis dėlto pergyvens mus visus!“ | 

— O kokia pirmoji dovana? — paklausė sliekas: jis pra- 
miegojo dovanų skirstymą ir tik dabar čia atsirado. 


139 


— Atviras kelias į kopūstų daržą, — atsakė asilas.— Aš pats 
numačiau dovanas! Pirmąją dovaną turėjo gauti kiškis. Aš, 
būdamas rūpestingas dovanų skirstymo komisijos narys, iš vi- 
sų pusių apgalvojau kiškio reikalus. Dabar jis aprūpintas. O 
sraigei mes davėme teisę kiūtoti ant akmenų tvoros, šildytis 
saulėkaityje ir būti vyriausiu bėgimo lenktynių teisėju — juk 
labai svarbu, kad teisėjų komisijoj būtų toks didelis specia- 
listas! Ir nesuklysiu pasakęs, kad galima daug tikėtis gero, tu- 
rint tokią puikią pradžią. 


GUŽAI 


Vienam. sodžiuje ant galinės triobos stogo buvo gužų liz- 
das. Gužienė tupėjo lizde su savo keturiais vaikais, tie kaišio- 
jo iš lizdo savo galvas su smailiais juodais snapais — snapai 
dar nebuvo paraudoniję. Netoli nuo jų ant paties stogo gūbrio 
stypsojo pasipūtęs senis gužas; vieną koją jis turėjo parietęs, 
kad ne taip būtų nuobodu stovėti sargyboj. Stovėjo lyg su- 
stingęs, galėjai manyti, kad jis iš medžio išdrožtas. 

— Tikrai nemaža garbės, kad prie mano pačios stovi sar- 
gybinis! — sakė jis sau.— Juk niekas nežino, kad aš jos vy- 
ras! Visi galvos, kad aš čia tik paskirtas eiti sargybą. O, tai 
labai svarbu! — Ir jis vis stovėjo ant vienos kojos. 

Žemai prie kelio lakstė būrys vaikų. Pastebėję gužus, pirma 
vienas drąsesnis berniukas, o paskui ir visi kiti ėmė dainuoti 
senų gužų dainelę, bet jie dainavo tik tiek, kiek anas drą- 
suolis galėjo atsiminti: 


Gužai, gužai, ilgakoji, 

Ko tu pabaliais lakioji! 
Skrisk namo vaikų žiūrėti, 
Keturi jie išperėti! 


Vieną vaiką mes nušausim, 
Kitą akmeniu nukausim, 

Trečią šakėms užbadysim, 
O ketvirtą sudraskysim! 


— Aure ką tie vaikai gieda! — tarė gužiukai— Jie nori 
mus nušauti ir sudraskyti! 

— Neklausykit, ką tie ištvirkėliai pliauškia! — atsakė gu- 
žienė.— Nieko pikto jums nebus! 

Bet vaikai vis dainavo, rodydami pirštais į gužus. Tiktai 
vienas, vardu Jonelis, nenorėjo su jais dainuoti, sakydamas, 
kad negražu erzinti paukščius. 

— Nežiūrėkit, ką jie ten vebla,— guodė gužienė.— Argi 
nematot, kaip ramiai stovi jūsų tėvas, ir dar ant vienos kojos! 

— Vis dėlto baisu! — sakė gužiukai ir įtraukė galvas į 
lizdą. 

Kitą dieną susirinkę, erzindami gužus, vaikai vėl dai- 
navo: 


Vieną vaiką mes nušausim, 
Kitą akmeniu nukausim... 


— Ar tikrai jie mus nušaus ir nukaus? — klausinėjo gu- 
žiukai motinos. 

— Niekų kalba! — atsakė gužienė.— Jūs greitai pradėsite 
skraidyti, aš pati pamokysiu, ir tada mes nulėksime į pievas 
pas varles. Jos iš vandens mus sveikins „kva, kva“, o miles 
jas gaudysim ir rysim. Bus labai gardu! 

— O paskui kas bus? — klausė gužiukai. 

— Paskui susirinks gužai iš viso krašto, ir prasidės rudens 
manevrai, tada reikės gerai skraidyti, tai labai svarbu: kas 
nemokės gerai skraidyti, tą generolas užkapos su savo ilgu 
snapu, todėl netingėkit ir pratinkitės prie skraidymo. 

— O paskui mus nušaus, kaip jie gieda? Paklausyk, jie 
vėl pradeda tą giesmę! 

— Nėr ko jų klausyti! — tarė gužienė.— Po didžiųjų ma- 
nevrų mes išlėksim į šiltus kraštus, labai toli iš čia, skrisim 
per kalnus ir miškus. Nulėksime į Egiptą, ten stovi trikam- 
piai akmeniniai namai, jų viršūnės siekia debesius; tie namai 
vadinasi piramidės, o jos labai senos, nei vienas gužas neme- 


141 


na, kada jas statė. Dar ten teka didelė upė, ji plačiai išeina 
iš savo vagos, tada visas kraštas apsikloja dumblu. Braidai sau 
po tą dumblą ir ragauji varles! 

— Oil — sušuko visi gužiukai. 

— Puikus ten gyvenimas! Nieko ten daugiau neveiksi, tik 
rysi visą dieną varles. Tuo laiku, kada mums ten bus taip 
gerai, čia, šiame krašte, nebeliks nei vieno žalio lapelio ant 
medžių, bus baisiai šalta, debesiai pavirs į mažus ledo gaba- 
lėlius ir ims kristi žemėn smulkiomis kruopelėmis. 

Čia gužienė, žinoma, turėjo galvoj sniegą, bet nemokėjo 
aiškiau nusakyti. 

— O tie vaikagaliai irgi pavirs į ledą? — paklausė gu- 
Žžiukai. 

— Ne, jie nevirs į ledą, bet jie turės lindėti tamsiose pir- 
kiose, negalės nei nosies iškišti į orą, o jūs skraidysit visur 
šiltame krašte, ten švies skaisti saulė ir žydės visokie Žo- 
lynai. 

"Praėjo nedaug laiko, gužiukai jau gerai paaugo, dabar jie 
galėjo gražiai stovėti lizde ir dairytis į visas puses. Tėvas kas- 
dien jiems parnešdavo minkštų varlių, nedidelių žalčių ir kitų 
gardėsių. Labai būdavo smagu, kai jis jiems imdavo rodyti 
visokias savo gudrybes: užverčia galvą į užpakalį ir ima ka- 
lenti, paskui pasakoja visokias istorijas iš balos gyvenimo. 

— Dabar skraidyti reikia mokytis! — pasakė kartą gu- 
žienė. 

Ir visi keturi gužiukai turėjo lipti ant stogo gūbrio. Jie 
svyravo, sparnais mosavo ir vos vos nevirto žemėn. 

— Žiūrėkite į mane! — liepė motina.— Taip turite laikyti 
galvą, taip turite statyti kojas! Viens, du! Viens, du! Turite 
išmokti skraidyti, be skraidymo negalėsite gyventi — Ji paki- 
lusi davė ratą aplink. stogą, 0 gužiukai pasišokėję plumpt 
plumpt visi nukrito žemėn — jie buvo per sunkūs. 

— Nenoriu skraidyti! —tarė vienas gužiukas ir sugrįžo į 
lizdą.— Visai neturiu noro skristi į šiltus kraštus! 

— Vadinas, nori sušalti, atėjus žiemai? Nori, kad atlėktų 
vaikai, tave nušautų arba užmuštų? Gerai, tuoj pašauksiu 
juos! 

— Nereikia! — atsiliepė gužiukas ir vėl užsikraustė ant 
gūbrio. | 

Trečią dieną gužiukai jau mokėjo kiek paskraidyti, ir jiems 
rodėsi, kad jie galėtų aukštai ore laikytis ištiesę sparnus be 
mosavimo, kaip daro seniai gužai, bet vos tik pamėgino, tuoj 
visi stačia galva ėmė virsti žemyn ir vėl turėjo suplasnoti 
sparnais, kad puldami neužsimuštų. Tuo metu vėl iš kažkur 
išlindo tie padaužos vaikai ir užtraukė savo dainelę: 


Gužai, gužai, ilgakoji, 
Ko tu pabaliais lakioji! 


— Ar nereikėtų mums nusileisti ir iškapoti tiems vaikpa- 
laikiams akis? — paklausė gužiukai. 

— Neprasidėkite su jais! — atsakė motina.— Geriau klau- 
sykite manęs, bus svarbesnis daiktas. Viens, du, trys — skris- 
kim į dešinę! Viens, du, trys —į kairę, aplink Kaminą! Taip, 
puikiai pavyko! Paskutinis sparnų šuplasnojimas buvo labai 
gražus ir taisyklingas, už tai rytoj jus veduosi kartu į balą. 
Suskrenda ten daug gužų šeimynų su vaikais, žiūrėkite, kad 
jūs pasirodytumėt geriausi. Laikykitės tiesiai, elkitės gražiai, 
kad visi jus girtų ir gerbtų. 

— Argi negalėtumėm atsikeršyti tiems varvanosiams už er- 
zinimus? — klausė vis gužiukai. 

— Tegu erzinasi, kaip nori. Užtat jūs iškilsite lig debesių, 
nuskrisite į piramidžių šalį, o jie tuo tarpu stipte stips, ne- 
regės nei vieno žalio lapelio, nei vieno saldaus obuo- 
liuko! 

— Vis tiek mes jiems nedovanosim! — kuždėjosi tarp sa- 
vęs gužiukai, o paskui vėl. pratinosi skraidyti. 

Iš visų vaikų pasirodė pikčiausias tas berniukas, kur pir- 
mas pradėjo dainuoti. Jis buvo dar mažas, turėjo ne daugiau 
kaip šešerius metus, nors jauni gužiukai galvojo, kad jam gali 
būti per šimtą metų, nes buvo didesnis už jų tėvą ir moti- 
ną — o iš kur jie galėjo žinoti apie žmonių vaikų ir užaugusių 
amžių? Vadinas, norėjo atsikeršyti tam berniukui, kad pirmas 
pradėjo dainuoti ir nesiliovė dainavęs. Gužiukai labai „niršo 

ant jo ir, kuo didesni augo, tuo nekantresni darėsi. Galop 
motina prižadėjo leisti jiems atsikeršyti, bet tik paskutinę 
dieną, prieš išskrendant iš savo krašto. 

— Noriu pirma matyti, kaip jūs elgsitės per didžiuosius 
manevrus. Jei generolas pervers jus su savo snapu, tai bus 
aišku, kad vaikai teisingi, bent iš dalies. Reikia palaukti! 

— Gerai! — sutiko gužiukai ir dar karščiau šoko mokytis. 
Jie mokėsi kasdien ir į galą taip gražiai ir lengvai ėmė skrai- 
dyti, net malonu buvo žiūrėti. 

Atėjo ruduo, ir gužai ėmė rinktis pulkais skristi į šiltus 
kraštus žiemoti. Prasidėjo didžiuliai manevrai! Gužai turėjo 
skraidyti per miškus ir miestus, Kad pasirodytų savo mokė- 
jimą prieš tokią ilgą kelionę. Tie gužiukai kvotimus išlaikė 
puikiai, gavo „penkis su pliusu, -varlę ir gyvatę“. Varlę ir 
gyvatę jie, nieko nelaukdami, prarijo. 

— Dabar atkeršysim! — jie sakė. 

— Galite keršyti! — atsakė motina.— Sugalvojau, kaip tą 
kerštą atkeršyti. Žinau nedidelį tvenkinį, kur guli visi negimę 
vaikai tol, kol atskrenda gužas ir nuneša juos tėvams. Gražūs 
maži vaikeliai saldžiai miega tame tvenkiny ir sapnuoja to- 
kius nuostabius sapnus, kokių daugiau jie niekados nebesap- 
nuos. Visi tėvai trokšta turėti tokį mažą vaiką, 0 visi vai- 
kai — broliuką ar sesutę. Dabar skrisim į tą tvenkinį ir sugau- 
sim. po vieną mažiulį tiems vaikams, kurie nedainavo tos bjau- 
rios dainelės ir nesijuokė iš mūsų, o tiems, kur dainavo, nieko 
neatnešim! " 

— O ką darysim tam piktam berniukui, kur pirmas pradė- 
jo dainuoti? — klausė gužiukai. 

— Ten tvenkiny guli negyvas vaikelis. Jis užmigo kietai 
ir niekados nebeatbus. Tą mes nunešim piktajam berniukui. Pri- 
raudos jis, gavęs negyvą broliuką! Jūs gal užmiršote gerą 
berniuką, draudusį erzinti paukščius? Mes jam nunešim iš 
karto broliuką ir sesutę. Tas vaikas vadinasi Jonas, todėl ir 
jūs visi turėsite vadintis Jonais. 

Kaip ji pasakė, taip ir buvo — visus gužus dabar vadina 
Jonais. 

NAUJI KARALIAUS DRABUŽIAI 


Seniai, labai seniai gyveno karalius, jis labai mėgo taisytis, 
drabužiams visus savo pinigus išleisdavo. Jis nesirūpino ka- 
reiviais, retai tevaikščiojo į teatrą, nuolat tik važinėjosi po 
miestą, kad visi matytų, kaip jis gražiai apsitaisęs. Kiekvie- 
nai valandai jis turėjo tam tikrus drabužius, ir, kaip apie 
kitus karalius kalbėdavo, kad jie taryboje, taip apie tą saky- 
davo: „Karalius velkasi naujus drabužius.“ 

To karaliaus sostinėje virė triukšmingas, linksmas gyveni- 
mas; kasdien privažiuodavo ten daugybė žmonių iš svetimų 
žemių. Kartą atvažiavusiųjų tarpe buvo du apgavikai: jie 
dėjosi audėjais ir sakėsi mokantys austi tokį audeklą, kurio 
niekur kitur nepamatysi, ir kad pasiūti iš to audeklo drabužiai 
esantys ne tik nepaprastai gražios spalvos ir raštų, bet dar 
turintys vieną nepaprastą ypatybę: jie nematomi tiems Žžmo- 
nėms, kurie neverti jų turimos vietos arba per daug kvaili. 

— Kad taip man įsitaisius tokius drabužius! — galvojo ka- 
ralius.— Jais apsivilkęs, aš tuojau pažinčiau, kas mano kara- 
lystėje vertas tą arba kitą vietą turėti, kas nevertas; galėčiau 
taip pat atskirti protingus nuo mulkių. Taip, būtinai aš turiu 
tokius drabužius pasisiūdinti! 

Ir tiems apgavikams tuojau jis davė nemaža pinigų, kad 
netrukdami pradėtų darbą. 

Tariami audėjai pastatė dvejas stakles ir ėmė riesti, skie- 
tus dėti, pakojas mindyti, muštuvais pyškinti, bet iš tikrųjų 
jų staklės buvo tuščios. Jie tuojau pareikalavo geriausių šilkų 
ir auksinių siūlų, bet tuos šilkus ir siūlus susikimšo į kišenes, 
O patys iki vidurnakčio tuščiose staklėse bildėjo. 

— Norėčiau pažiūrėti, ar daug jie išaudė,— tarė sau ka- 
ralius, bet jį baidė mintis, kad mulkis arba nevertas savo vie- 
tos Žmogus nemMatysiantis to stebuklingojo audeklo. Dėl sa- 
vęs, žinoma, jis nieko nebijojo, bet vis dėlto geriau, — svarstė 
jis — pirma nusiųsti ką kitą. Visas miestas jau buvo girdėjęs, 
kokią nuostabią ypatybę turi naujas audeklas, ir kiekvienas 
troško žinoti, ar labai didelis mulkis jo kaimynas. 

— Siųsiu savo senąjį teisingąjį mMinistrą,— galvojo kara- 
lius.— Jis geriausiai matys, koks tas audeklas: jis tikrai iš- 
mintingas ir puikiausiai atlieka savo priedermes. 

Ir teisingasis ministras nuėjo į tą kambarį, kur sėdėjo aku- 
du apgavikai ir audė tuščiose staklėse. 

„Viešpatie mano,— tarė jis išsigandęs, plačiai kėsdamas 
akis, — juk aš nieko nematau!" 

Bet jis to balsu nepasakė. 

Abudu apgavikai gražiai paprašė ministro prieiti arčiau ir 
paklausė, ar tinka jam spalva ir raštai. Klausdami jie rodė 
į tuščias stakles, 0 vargšas senelis žiūrėjo išpūtęs akis, bet 
nieko nematė, nes nieko ir negalėjo matyti. 

„Viešpatie dieve,— galvojo jis,— argi aš būčiau kvailas? 
Niekuomet aš to nesitikėjau, ir niekas neturi to žinoti. O gal 
aš esu prastas ministras? Ne, niekam nereikia pasakoti, kad 
aš nieko nemačiau!“ 

— O ką jūs pasakytumėt apie mūsų audeklą? — paklausė 
vienas audėjas. 

— O, gražus, neapsakytai gražus! — tarė ministras, žiūrė- 
damas pro akinius.— Kokie raštai, kokios spalvos! Aš pasaky- 
siu karaliui, kad jūsų audeklas man be galo tinka. 

— Malonu mums girdėti — atsakė audėjai ir pradėjo aiš- 
kinti, kaip vadinasi spalvos, kaip išausti raštai, 0 ministras 
vis klausė ir sugrįžęs viską plačiausiai nusakė karaliui. 

Tuomet apgavikai pareikalavo dar daugiau pinigų, šilkų 
ir auksinių siūlų, kad galėtų toliau varyti savo darbą. Visus 
tuos daiktus jie vėl susikrovė į kišenes ir susėdę vėl dirbo, 
pyškėdami tuščiose staklėse. 

Netrukus karalius vėl nusiuntė vieną valdininką, taip pat 
labai teisingą Žmogų, pasiteirauti, ar greitai bus baigtas dair- 
bas. Jam atsitiko tas pats, kas ir anam: jis žiūrėjo žiūrėjo į 
stakles, bet kaip ten nieko nebuvo, tai nieko ir nematė. 

— Ar ne tiesa, kad audeklas puikus? — klausė apgavikai, 
rodydami ir aiškindami gražumą raštų, kurių visai nebuvo. 

„Ar aš kartais ne kvailas! — krūptelėjo valdininkas.— Va- 
dinas, netikčiau savo vietai? Vieni juokai! Bet rodytis tai ki- 
tiems nėra tiesiog reikalo.“ 

Tr jis ėmė girti audeklą, kurio visai nematė, stebėtis ir 
gražėtis spalvų įvairumu ir raštų dailumu. 

— Nerėgėtai puikus daiktas! — pranešė jis karaliui. 

Visame mieste apie nieką daugiau negirdėti buvo kalbant, 
tik apie tą nuostabųjį audeklą. 

Galop ir pats karalius įsigeidė pamatyti audeklą, ligi dar 
nebuvo išimtas iš staklių. Lydimas daugybės aukštų valdinin- 
kų, kurių tarpe buvo ir abudu pirma siųsti ministrai, jis nu- 
ėjo pas tuos gudragalvius, o tie tada dar smarkiau šoko austi, 
nors neturėjo nei apmatų, nei ataudų. 

— Ar negražus gi audeklas? — klausia ministrai. — Prašom 
tik. pažvelgti, šviesiausias karaliau, kokie čia raštai! — Ir jie 
rodė į tuščias stakles, manydami, kad kiti tai jau tikrai ma- 
tantys, kas ten yra. | 

„Kas čia gali būti? — išsigando karalius— Juk aš nieko 
nematau! Baisus daiktas! Ar aš mulkis būčiau? -Gal aš prastas 
karalius? Tai būtų dar baisiau!“ 

— Tikrai gražus! — pratarė paskui balsu karalius.— Jūsų 
darbas labai. labai man tinka. 

Dėdamasis patenkintas, karalius linktelėjo galvą nenusto- 
damas žiūrėti į tuščias stakles, kad kiti nepastebėtų jį nieko 
nematant. Visi kiemiškiai žiūrėjo įspyrę akis ir matė ne dau- 
giau, kaip pats karalius, bet už viens kito sakė: „„Koks gra- 
žus, koks gražus!“ Ir jie sakė, kad karaliui labai tiktų pasi- 
siūdinti iš to audeklo drabužius didelei iškilmei, turėjusiai ne- 
trukus būti. 

— Puiku, gražu, nuostabu! — kartojo nuolat palydovai, gė- 
rėdamiesi audeklu. 

Karalius dovanojo apgavikams po kryžių ir davė jiems rū- 
mų audėjų vardą. 

Prieš pačią iškilmę apgavikai nėjo gulti visą naktį. Jie 
užsidegė per tuziną Žvakių, ir visi miesto gyventojai galėjo 
įsitikinti, kaip jie skubino haigti karaliaus drabužius paskirtam 
laikui. Išaudę jie vyniojo audeklą iš staklių, paskiau karpė 
orą su didelėmis žirklėmis, siuvo be siūlų su adatomis ir galų 
gale tarė: 

— Štai jau drabužiai pabaigti! 

Atsiimti drabužių nuvyko pats karalius su žymiausiais kie- 
miškiais. Apgavikai pakėlė vieną ranką aukštyn, lyg laikytų 
ką, sakydami: 

— Štai kelnės, štai švarkas, štai apsiaustas ir t. t. Šie dra- 
bužiai lengvi kaip voratinklis; jais apsivilkus, rodos, kad kū- 
nas nieku nepridengtas; bet čia ir yra visa gudrybė! 

— Taip, taip! — sakė visi kiemiškiai, patys nieko nema- 
tydami. 

— Prašytumėm, kad šviesiausias karalius dabar nusivilk- 
tum,— tarė apgavikai.— Norėtumėm pažiūrėti prieš šitą dide- 
lį veidrodį, kaip tinka jums drabužiai. 

Karalius nusivilko visiškai, o apgavikai ėmė jį vilkti savais 
drabužiais. Tuo laiku karalius tai į vieną, tai į kitą pusę su- 
kinosi prieš veidrodį. | 

— Kaip jie tinka jūsų didybei! Kaip puikiai guli! — gra- 
žėjosi visi. — Kokie raštai, kokios spalvos! Stebuklingai gražūs 
drabužiai! 

— Baldakimas, po kuriuo jo didybė teiksis eiti, jau prie 
durų! -— pranešė vyriausias iškilmių tvarkytojas. 

— Aš apsirengęs! — atsakė karalius.— Juk tiesa, kad pui- 
kiai guli? 

Ir dar kartą jis apsisuko prieš veidrodį, norėdamas pasi- 
rodyti visiems, kaip jam rūpi gerai apžiūrėti savo dra- 
bužius. 

Rūmų valdininkai, kurie turėjo nešti šleifą, pasilenkė, lyg 
ką keldami nuo žemės, ir nuėjo paskui karalių pasipūtę, tar- 
tum laikydami ką rankose; jie nedrįso pasirodyti nieko ne- 
matantys. 

Taip ėjo karalius po puikiu baldakimu, ir visi žmonės gat- 
vėse ir iš namų langų stebėjosi: 

— Dieve, kokie gražūs karaliaus drabužiai! Kaip jie jam 
tinka, ir koks puikus šleifas! 

Niekas nenorėjo sakyti, kad nieko nemato: tai būtų reiš- 
kę prisipažinti, kad esi kvailas ir nesąžiningai savo darbą dir- 
bi. Jokie karaliaus drabužiai lig šiol nebuvo taip patikę vi- 
siems, jokiais jo drabužiais niekados taip visi nesigražėjo. 

— Žiūrėkite, karalius visai nuogas! — staiga sušuko vienas 
mažas vaikas. 

— Viešpatie dieve, klausykite, ką sako nekaltas kūdikis — 
tarė tėvas, ir visi pašnibždom kits kitam kartojo vaiko 
žodžius. 

— Tikrai jis nuogas! — galop sušuko visi žmonės. 

Karalius baisiai nustebo, ir jam pačiam buvo matyti, kad 
čia tikra tiesa yra. Bet vienas sau galvojo: „Vis tiek reikia 
procesiją baigti.“ 

Ir rūmų valdininkai, taip pat pasipūtę, ėjo iškilmingai neš- 
dami šleifą, kurio visai nebuvo. 


DRUGYS 


Sugalvojo drugys vesti, jis norėjo paimti gražią gėlę kokią. 

Apsidairė aplink — gėlės grakščiai lingavo ant savo aukštų 
stiebelių, kaip pridera netekėjusioms mergaitėms, o išsirinkti 
nuotaką iš tokios daugybės gėlių — daiktas labai sunkus 
buvo. 

Drugys pirmiausia nuskrido pas saulutę. Kiti Žmonės tiki, 
kad ji moka pranašauti. Bent įsimylėję skina ją, trauko po 
vieną jos žiedo lapelį ir klausia: ,Myli? Nemyli? Labai? Ma- 
žai?" ar kaip kitaip panašiai. Kiekvienas klausia saviškai. Bet 
drugys neplėšė lapelių, tik bučiavo juos, manydamas, kad 
gražiuoju galima veikiau gėlės malonę laimėti! 

— Miela saulute! — prabilo jis.— Esi išmintingiausia mote- 
ris tarp gėlių, moki burti, tai prašom pasakyti, kuri bus mano 
nuotaka? Sužinojęs tuoj nuskrisiu ir pasipiršiu! 

Saulutė nieko neatsakė, ji papyko už pavadinimą moterim, 
mat tebebuvo netekėjusi. 

Klausė antrą ir trečią kartą, bet neišgavo nei vieno žodžio, 
ir jis nuskrido toliau ieškoti sau nuotakos. 

Buvo ankstyvas pavasaris, visur žydėjo palazdžiai ir krokai. 

— Visai nebjaurios gėlės! — tarė drugys.— Tik jos dar jau- 
nokos! 

Drugys, kaip ir visi jauni, ieškojo merginų vyresnių. Pas- 
kui jis aplakstė visas kitas gėles ir rado, kad plukės pikto- 
kos, žibutės svajingos, tulpės išdidžios, narcizai pokvaišiai, 
liepų žiedai per smulkūs, ir jų giminės devynios galybės; 
obelės kiek panašios į rožes, tik — šiandien jos Žydi, o ryt 
papūtė vėjas, ir jų nebėra, per trumpa būtų moterystė. Žir- 
nikas jam patiko daugiau už kitas: baltai rausvas, švelnus, 
gražus ir ne tik gražus, bet ir darbštus — mėgsta virtuvę. Žo- 
džiu, nuotaka tikrai puiki! Drugys jau norėjo pasipiršti, tik 
čia pastebėjo ankštį su nuvytusiu žiedu. 

— O čia kas? — paklausė jis. 

— Tai mano sesutė! — atsakė žirnikas. 

— Vadinas, ir tu būsi tokia? 

Drugys išsigando ir nuskrido tolyn. 

Pėr tvorą kabėjo kaprifolijos su pailgais ir pageltusiais vei- 
dais. Bet jam ir tos netiko. Tai kas jam tiko? Kas čia dabar 
gali suvaikyti! 

Praėjo pavasaris, praėjo vasara, atėjo ruduo, o drugys vis 
negalėjo išsirinkti nuotakos. Pražydo kitos gėlės su gražiais ap- 
darais, bet kokia nauda? Senstanti širdis pradeda ilgėtis pava- 
sario kvapiųjų žolynų, o jurginai ir dedešvos juk visai be kva- 
po! Ir drugys nulėkė prie garbanotosios mėtos. 

— Tiesa, jos žiedai nelabai gražūs, bet užtat kaip kvepia! 
Vesiu aš ją! 

Ir jis pasipiršo mėtai. 

O mėta nepajudino nei lapelio, tik pasakė: 

— Draugystė, tinku, bet daugiau nieko! Aš esu sena, ir tu 
senas. Galime draugauti, bet apie vestuves svajoti mums ne- 
tinka. Nejuokinkim be reikalo Žmonių! 

Ir pasibaigė taip, kad drugys liko nevedęs. Ilgai rinkosi, il- 
gai traukė ir pasidarė senberniu. 

Buvo vėlyvas ruduo, lijo lietus, slankiojo paslėniais mig- 
los. Vėjas pūtė senus gluosnius, braškėjo jų liemenys. Toks 
oras nebetiko skraidyti vasariškai apsidariusiam drugiui, ir jis 
nebeskraidė. Jis kažkaip įsiterpė į pirkią, kur kūrinosi kros- 
nis ir buvo šilta kaip vasarą. 

— Bet man to neužtenka, — sakė drugys,— man reikalinga 
dar saulė, laisvė ir nors maža gėlytė! 

Ir jis puolė į šviesą ir susidavė į langą. Čia pastebėjo, kad 
jis gražus, užmovė ant smeigtuko ir pastatė dėžutėj po stiklu 
su kitais retais egzemplioriais. Daugiau jam negalėjo pada- 
ryti. 

— Dabar stoviu kaip gėlė ant stiebelio — tarė drugys, 
guosdamas save.— Tai nėra: labai malonus daiktas, bet jaučiuo- 
si, tartum būčiau vedęs, esu prikaltas prie vieno daikto! 

— Menka paguoda! — sakė kambarinės gėlės. 

— Kambarinių gėlių nesupaisysi! — galvojo drugys.— Jos 
labai arti su žmonėmis. 


LAUKINĖS GULBĖS 


Toli toli iš čia, ten, kur žiemą išskrenda kregždės, gyveno 
karalius. Jis turėjo vienuolika sūnų ir vieną dukterį, vardu 
Elzytę. Visi broliai buvo karalaičiai ir vaikščiojo į mokyklą 
su žvaigždėmis ant krūtinės ir kalavijais prie šono. Jie rašy- 
davo deimanto gripeliais aukso lentutėse ir išmokdavo viską 
atmintinai taip gerai, jog pasakydavo kaip iš rašto. Iš viskio 
matyti buvo, kad jie karalaičiai. Sesutė Elzytė sėdėdavo stiklo 
suolely ir skaitydavo su paveikslėliais knygą, pirktą už pusę 
karalystės. 

Tikrai gera buvo vaikams gyventi; bet toks gyvenimas ne- 
ilgai truko. 

Jų tėvas, tos šalies karalius, vedė piktą karalienę, ta bai- 
siai nepamėgo nelaimingų našlaičių. Jie tai patyrė jau nuo 
pirmos dienos: rūmuose buvo didelis pokylis, ir vaikai pradėjo 
„svečius“ žaisti. Paprastai tam žaidimui vaikams duodavo sal- 
džių tešlainių, keptų obuolių ir daug dar kitokių gardžių daik- 
tų. Bet šį kartą karalienė jiems smėlio puodelį tedavė ir pasa- 
kė, kad iš jo galėsiantys jie taisytis visokius valgius. 

Po savaitės ji atidavė mažąją Elzytę į sodžių auginti kažko- 
kiems laukininkams, o paskui jos brolius labai priskundė kara- 
liui, ir tas visai nustojo jais rūpintis. 

— Lėkite, kur akys mato, ir ieškokit sau duonos patys! — 
tarė nedoroji karalienė.— Kad jūs pavirstiumėt dideliais paukš- 
čiais ir neturėtumėt balso! 

Bet vis dėlto jai nepavyko tiek pakenkti, kiek buvo norė- 
jusi. Karalaičiai pavirto puikiausiomis laukinėmis gulbėmis. 
Kažkaip keistai surikę, išlėkė jie pro rūmų langus ir nuskrido 
tolyn per miškus ir girias. 

Dar buvo labai anksti, ir Elzytė tebemiegojo, kai jie skrido 
pro tą vietą, kur laukininkų triobelėje ji gyveno. Ištiesę savo 
ilguosius kaklus, ilgai jie plasnodami sparnais suko aplink 
stogą. Bet niekas jų nematė ir negirdėjo. Nieko negavę, iškilo 
jie lig pat debesių ir nuskrido tolyn. Skrido skrido ir galop 
atskrido į didelį, tamsų mišką, ėjusį lig pat jūros. 

Nelaimingoji Elzytė, būdama laukininko triobelėje, žaisda- 
vo pasiėmus žalią lapelį. Kitokių žaislų ji neturėjo. Ji prasidur- 
davo lape skylutę, žiūrėdavo pro ją į saulę, ir jai tuomet ro- 
dydavosi, kad matanti skaisčiąsias savo brolių akis. Ir kiek- 
vienas šiltas saulės spindulys, pasiekęs jos skruostelius, jai 
primindavo meilius brolių pabučiavimus. 

Slinko diena po dienos. Vėjas, lėkdamas rožių Krūmais, au- 
gančiais prieš laukininko triobelę, šnabždėdavo rožėms: „Ar 
yra kas už jus gražesnis?“ Rožės, linguodamos galvas, atsi- 
liepdavo: „Elzytė gražesnė už mus!“ Ir kai sena laukininkė 
šventadieniais, atsisėdus ant triobelės slenksčio, skaitydavo sa- 
vo Maldaknygę, vėjas versdavo lapus ir sakydavo knygai: „Ar 
yra kas šventesnis už tave?" — ,„Elzytė!"— atsakydavo maldų 
knyga. Ir rožės, ir maldaknygė sakė tikrą tiesą. 

Elzytei sukako jau penkiolika metų, ir tėvas ją atsiėmė į 
namus. Bet karalienė, pamačiusi, kokia ji graži, papyko ir dar 
labiau ėmė jos nekęsti. Mielai ji būtų mergaitę pavertusi lau- 
kine gulbe, kaip jos brolius, tik tuo tarpu nedrįso to daryti: 
bijojo karaliaus, labai pasiilgusio savo dukters. 

Anksti rytą karalienė nuėjo į marmuro pirtį, išdėtą minkš- 

tais pagalviais ir išklotą divanais. Ji paėmė tris rupūžes, pa- 
bučiavo jas ir tarė vienai: 

— Kai ateis Elzytė į pirtį, šok jai ant galvos, kad ji liktų 
tokia pat kvaila kaip ir tu! Šok jai ant kaktos, — tarė ji ant- 
rai, — kad ji taptų tokia bjauri kaip tu ir kad tėvas negalėtų 
jos pažinti! Šok jai ant krūtinės — pašnypštė ji paskutinei — 
kad ji būtų pikta ir niekur nerastų ramybės! 

Paskui ji suleido rupūžes į tyrą vandenį, tas tuojau pasidarė 
žalias, pasišaukė Elzytę, nutaisė ją ir liepė lipti į vandenį. Tik 
Elzytė pasinėrė, viena rupūžė įkibo jai į plaukus, kita šoko ant 
kaktos, o trečia ant krūtinės. Bet Elzytė to ir stebėti nepa- 
stebėjo. Jai išlipus, ant vandens paviršiaus plaukė trys raudo- 
nos aguonos. Kad ne tie nuodai ir kad jų nebūtų pabučiavusi 
ragana, tos rupūžės būtų pavirtę raudonomis rožėmis. Bet gė- 
lėmis vis dėlto jos pavirto, nes buvo prie Elzytės širdies ir gal- 
vos. Mergaitė buvo tokia šventa ir nekalta, ir kerai nieko 
negalėjo padaryti. 

Pamačiusi tai, piktoji karalienė ištrynė Elzytę graikinio rie- 
šuto sultimis, ir jos oda: pasidarė tamsiai rausva. Paskui jos 
gražų veidą ji ištepė dvokiančiu tepalu ir suvėlė jos puikiuo- 
sius plaukus. Nebegalėjai ir pažinti anos gražiosios Elzytės. 

Tėvas, pamatęs ją, išsigando ir sakė, kad tai ne jo duktė 
esanti. Niekas kitas karalaitės daugiau nepažino, tik šuo sar- 
gas ir kregždės. Bet kam galvoj buvo, kad tie gyvulėliai žinojo 
tiesą! 

Apsiverkė Elzytė ir atsiminė savo visus kažkur dingusius 
brolius. Paskui nuliūdusi išėjo iš rūmų ir kiaurą dieną klai- 
džiojo po laukus ir balas, kol priėjo didelį mišką. Ji pati neži- 
nojo, kur eiti; bet jai buvo labai graudu, ir norėjo pamatyti 
savo brolių, kurie gal kaip ji vargo be pastogės. Ir Elzytė 
nusprendė jų ieškoti ir rasti, kad ir kažkaip sunku būtų. 

Bebūnant Elzytei miške, užėjo naktis. Sutemus ji iškrypo iš 
kelio ir paklydo. Nebegalėdama pareiti namo, gavo nakvoti 
miške; sukalbėjo poterius ir atsigulė po kelmu ant minkštų 
samanų. Miške buvo didžiausia tyla. Oras buvo minkštas, o 
aplinkui žolėje ir samanose žybčiojo lyg žalios ugnelės šimtai 
žibančių kirmėlėlių. Elzytė su viena ranka truputį pajudino ša- 

kelę, ir šviesiosios kirmėlėlės tartum krintančios Žvaigždelės 
nubiro žemėn. 

Visą naktį ji sapnavo brolius: jie vėl su ja žaidę kaip se- 
niau, kai vaikais tebebuvo, rašę aukso lentelėse deimanto gri- 
peliukais ir vartę gražią su paveikslėliais knygą, atsiėjusią pu- 
sę karalystės. Bet lentelėse rašę nebe ratelius ir lazdeles kaip 
seniau, bet garsius jų padarytus darbus ir visus nutikimus, ku- 
riuos jie buvo matę ir girdėję. O tos knygos paveikslai buvę 
gyvi: paukščiai giedoję, žmonės ėję iš knygos ir kalbėję su 
Elzyte ir jos broliais. Jai verčiant kitą lapą, jie vėl sa at- 
gal į savo vietas, kad nesuardytų tvarkos. 

Kai Elzytė pabudo, saulė jau buvo aukštai. Ji, tiesa, jos 
negalėjo matyti: dideli medžiai savo sužėlusiomis šakomis bu- 
vo ją visai užstoję. Medžių lapai nuo saulės spindulių mirgė- 
jo kaip koks aukso tinklas. Nuo žalios žolės žiedų sklido gar- 
dus kvapas, 0 paukščiai suko aplinkui ties Elzyte ir beveik 
tupėsi jai ant pečių. Kiek tolėliau ūžė vanduo: tai buvo dau- 
gybė upelių, tekančių į vieną ežerą labai gražiu smėlio dug- 
nu. Aplink tą ežerą augo tankūs krūmai. Bet vienoj vietoj 
elniai pramynė taką, ir juo Elzytė priėjo prie ežero. Jo van- 
duo buvo neapsakytai giedras; jei vėjas nebūtų judinęs krū- 
mų šakelių, tai būtum galėjęs pasakyti, kad jie dugne nupieš- 
ti: taip aiškiai buvo atsimušęs vandeny kiekvienas lapelis — 
ir saulės nušviestas, ir tas, kur paunksny buvo. 

Elzytė pamatė atsimušusį vandeny savo veidą ir baisiai iš- 
sigando: jis buvo toks juodas ir bjaurus. Bet vos, pasisėmus 
rieškutėmis vandens, pašlapino sau kaktą ir akis, ji vėl pali- 
ko balta ir skaisti. Tada visai nusivilko ir įėjo į vandenį. Visa- 
me pasaulyje nebūtum radęs gražesnės karalėitės! 

Apsivilkusi ir susipynusi savo ilguosius plaukus, ji priėjo 
prie verdančio šaltinio, rieškutėmis pasisėmė vandens, atsigė- 
rė ir nuėjo toliau per mišką, pati nežinodama kur: Ji galvojo 
apie savo brolius ir tikėjo, kad dievas jos neapleis. Dievas 
prisodino laukinių obelių alkstantiems pasotinti. Jis ir jai pa- 
rodė vieną tokį medį, jo šakos lūžo vaisiais. Elzytė jų paval- 
gė, šakas paramstė pėdelėmis ir nulindo gilyn į miško tanky- 
nę. Čia buvo taip tylu, jog ji girdėjo savo žingsnius ir kiekvie- 

no po kojų paminto lapelio čiužėjimą. Jokio paukščio nema- 
tyti čia buvo, joks saulės spindulys negalėjo prasimušti pro 
tankias, sužėlusias medžių šakas. Elzytė pirmą kartą buvo to- 
kioj didelėj girioj: medžiai augo aukšti, drūti ir tokie tankūs, 
jog liemuo liemenį plakė. 

Sutemo tamsi naktis. Jokia kirmėlėlė nežibėjo samianose. El- 
zytė nuliūdusi atsigulė ant žolės. Čia jai pasirodė, kad medžių 
šakos ties ja. prasiskyrusios ir atsivėręs dangus, ir į ją pažvel- 
gęs savo geromis akimis pats viešpats dievas, 0 pro jo galvą 
ir rankas žiūrėję maži angelėliai. 

Pakilusi ryto metą, ji pati nežinojo, ar čia sapnas buvęs, 
ar ne. 

Ji nuėjo tolyn ir netrukus susitiko uogaujančią senutę. Ši 
davė jai saujelę uogų. Tada Elzytė paklausė, ar nemačiusi kar- 
tais ji miške vienuolikos raitų karalaičių. 

— Ne,— atsakė senutė — bet aš vakar čia mačiau upėje 
vienuolika gulbių su aukso karūnomis ant galvos. 

Ir ji nuvedė Elzytę prie tos upės. Abu krantai buvo aukšti 
ir apžėlę medžiais, jie savo ilgomis šakomis siekė kito kranto 
medžių šakas. Kur medžiai negalėjo susisiekti per upę, augo 
nusvirę į vandenį, ir jų didelės išsikerojusios šaknys kabė- 
jo ore. 

Elzytė atsisveikino su senute ir nuėjo pakrante į tą daiktą, 
kur upė plaukė į plačią jūrą. 

Prieš karalaitės akis tvanksojo visoje savo gražybėje pla- 
čiausia jūra. Bet joje nematyti buvo jokios burės, jokio lai- 
velio. Toliau keliauti Elzytė nebegalėjo. Ant kranto gulėjo ne- 
suskaitomos daugybės mažų akmenėlių, juos visus vanduo pa- 
darė apskritus. Stiklai, geležgaliai, akmenys ir kiti daiktai, jū- 
ros bangų išmesti ant kranto, buvo lygūs ir švelnūs, kaip nu- 
tekinti. Vis tai buvo padaryta vandens, nors vanduo yra minkš- 
tesnis už Elzytės rankas. Ir, žiūrėdama į jūrą, mergaitė galvojo: 
„Bangos nuolat paskui viena kitą ritasi ir lygina pačius kietuo- 
sius daiktus. Ir aš, kaip tos bangos, turiu nesiliaudama ieškoti. 
Dėkui jums už mokslą, greitosios vilnys! Kada nors — jaučia 
mano širdis — jūs nunešite mane pas mano mylimuosius bro- 
lius." 

Ant kranto žolėje Elzytė pamatė vienuolika baltų gulbės 
plunksnų. Ji surinko jas visas į krūvą ir surišo. Plunksnos bu- 
vo rasotos: gal ten buvo rasos lašeliai, o gal ir kieno ašaros — 
kas dabar žino! Jūros krantas buvo dykas ir klaikus, bet El- 
zytė to klaikumo visai nejautė: jūros paveikslas nuolat mainė- 
si, ir kiekviena atmaina buvo vis gražesnė. Per kelias valan- 
das ji mainėsi daugiau kartų negu ežerai per visus metus. Jei 
užeidavo juodi debesiai ir sutemdavo dangus — tada jūra taip 
atrodydavo, lyg norėtų pasakyti: „Ir aš galiu būti baisi.“ Tuo- 
met imdavo pūsti vėjas, pakildavo didelės vilnys ir rūsčiai blaš- 
kydavo į viršų baltą putą. Kada atplaukdavo rausvi debesėliai 
ir vėjas nutildavo, jūra būdavo panaši į rožės lapelį: tai ji 
rodėsi žalia, tai balta. Bet kad ir labiausiai ji būdavo nurimus, 
vis dėlto pakrantėj nesiliaudavo judėjus, ir vanduo iš lengvo 
kilojosi kaip miegančio kūdikio krūtinė. 

Prieš pačią saulės laidą Elzytė pamatė skrendant vienuoli- 
ka laukinių gulbių su aukso karūnomis ant galvų; jos buvo 
išsitiesusios paskui viena kitą ir skrido tiesiog į krantą. Elzytė 
tuojau pasislėpė už krūmelio. Gulbės nutūpė netoli jos žemėn 
ir suplasnojo savo dideliais baltais sparnais. 

Vos saulė nusileido, gulbių plunksnos staiga nukrito, ir 
vienuolika gražių karalaičių, Elzytės broliai, stovėjo ant jūros 
kranto. Ji balsu sušuko. Nors jie labai buvo atsimainę, bet ji 
tuojau juos pažino. Širdis jai pasakė, kad čia jos broliai. Ir 
ji puolė jiems ant kaklo ir ėmė juos visus vardais vadinti. Ka- 
ralaičiai, pamatę savo seserį, taip pat nežinojo, ką iš džiaugs- 
mo bedaryti. Jie ją taip pat tuojau pažino, nors buvo labai 
išaugus ir išgražėjus. Jie ir juokėsi, ir verkė, ir greitai iš vie- 
nas kito sužinojo, kaip piktai pasielgė su jais jų pa- 
motė. 

— Mes, —tarė vyresnysis brolis— skraidome laukinėmis 
gulbėmis visą dieną, nuo saulės tekėjimo ligi nusileidžiant. Bet 
kaip tik ji nusileidžia, vėl žmonėmis virstame. Todėl visados 
iš anksto turime pasirūpinti, kad, saulei leidžiantis, turėtumėm 
po kojų kietą žemę; jei mes tuo metu lakiotumėm padebesiais, 
tai, palikę žmonėmis, gautumėm kristi žemyn. Čia negyvena- 
me; už jūros yra tokia pat graži kaip ir ši šalis. Bet į ten tolas 

kelias: mes turime skristi per didžiausią jūrą, o joje nėra jo- 
kios salelės, kur galėtumėm pernakvoti. Tiktai puskelyje ky- 
šo iš vandens vienui viena ir tokia maža uola, jog tik kietai 
susispaudę galime ant jos sutilpti. Jūrai labai siūbuojant, vil- 
nys šoka per mūsų galvas, bet ir už tokią prieglaudą dievui 
esam dėkingi. Ten nakvojame žmonėmis; kad ne ta uola, mes 
niekuomet negalėtumėm aplankyti mūsų brangiosios tėvynės, 
nes skristi į ten turime dvi ilgiausias metų dienas. Tiktai kar- 
ta metuose mums leista aplankyti tėvynę ir išbūti joje vie- 
nuolika dienų. Tada skrendame per didelį mišką, už jo matome 
pilį, kur gimėm ir kur gyvena mūsų tėvas, Matome ir aukštą 
bažnyčią, kur guli palaidota mūsų motina. Čia. kiekvienas me- 
delis, kiekvienas krūmelis artimas ir brangus mūsų širdžiai; 
čia taip pat tebelaksto po lygumas laukiniai arkliai, kaip lakstė 
mūsų mažose dienose; čia girdime tas pačias dainas, kur patys 
seniau mėgdavom dainuoti. Čia mūsų tėvynė, čia mus visados 
širdis traukia, ir galop čia radome tave, mieloji, brangioji 
sesute! Tik dvi dienas dar galime čia būti. Paskui vėl turėsime 
lėkti už jūros, į neapsakytai gražų kraštą, bet ten mums labai 
ilgu. Kad taip mes galėtumėm tave kartu nusinešti? Bet netu- 
rime jokio laivo! 

— Kaip aš galėčiau jus iš tų kerų išvaduoti? — klausė 
sesuo. 

Taip jie praleido besišnekėdami kone visą naktį. Miegoti 
teko tik kelias valandas. 

Elzytė atbudo nuo gulbių sparnų ūžesio: broliai vėl buvo 
pavirtę gulbėmis. Jie suko suko ore didelius ratus ir paskui vi- 
sai išnyko iš akių. Tiktai vienas iš jų, jaunesnysis, pasiliko 
prie sesers. Jis dėjo galvą jai prie krūtinės, o ji glostė jo spar- 
nus; taip jiems praėjo visa diena. Vakare sugrįžo kiti, ir, saulei 
nusileidus, jie vėl atvirto žmonėmis. 

— Rytoj, — tarė vyresnysis — mes lėksime iš čia ir grįšime 
tik už metų. Bet mes negalime tavęs vienos čia palikti. Ar tu- 
rėsi tiek drąsos keliauti su mumis? Mano rankos stiprios ir ga- 
lės. pernešti tave per mišką; argi neištektų mūsų sparnams 
jėgų perkelti tave ir per jūrą? 

— Tai imkite mane drauge! — tarė Elzytė. 


157 


Visą naktį broliai pynė ir nupynė iš plonučių karklo kar- 
nelių ir nendrių didelį, tvirtą tinklą. Elzytė atsigulė į jį, ir, kai 
saulė užtekėjo, broliai pavirto laukinėmis gulbėmis, sužnybo 
tinklą snapais ir iškilo aukštai aukštai, iki debesių, su savo 
mylimąja sesute, o ji dar tebemiegojo. Saulės spinduliai plies- 
kė jai tiesiog į veidą, todėl viena gulbė lėkė visados viršum 
jos galvos ir dengė ją savo plačiais sparnais nuo saulės. 

Jau jie buvo toli nuo kranto, kai Elzytė atbudo. Skristi pa- 
dangėmis per plačiausią jūrą, neturinčią nei galo, nei krašto, 
jai rodėsi tikras sapnas. Šaly jos gulėjo padėta šakelė gražių iš- 
sirpusių uogų, nuskintų jai jauniausiojo brolio. Dabar jis skrido 
viršum jos galvos ir gynė ją nuo saulės spindulių. Elzytė pa- 
žvelgė į jį savo meiliomis akimis ir dėkingai jam šyptė- 
lėjo. 

Jie skrido taip aukštai, jog didžiausias laivas, kur jiems 
apačioj buvo matyti, rodėsi didumo kaip kokia supantisi vil- 
nyse balta žuvėdra. Paskui juos plaukė didelis, kaip koks kal- 
nas, debesys, ir jame Elzytė pamatė savo ir vienuolikos gul- 
bių šešėlius; tie šešėliai buvo milžiniško didumo. Tokio ste- 
buklingo vaizdo Elzytė niekados nebuvo mačiusi. Bet vos tik 
saulė pakilo aukščiau ir debesiai atsiliko toli užpakaly, oro 
vaizdas išnyko. 

"Visą dieną skrido jie be poilsio, bet, nešdami seserį, ne- 
galėjo taip greitai kaip pirma lėkti. Oras mainėsi, artinosi 
vakaras. Elzytė baimingai žiūrėjo į saulę, nuolat svyrančią že- 
myn ir žemyn, o tos uolos jūroje vis dar nebuvo regėti. Jai 
pasimatė, kad gulbės labiau pradėjo plasnoti sparnais. O, tai 
ji -buvusi kalta, kad gulbės negalėjusios greičiau paskristi! Ji 
žinojo, kad, saulei nusileidus, jie virs žmonėmis, nukris į jūrą 
ir prigers. Ir Elzytė iš visos širdies pradėjo melstis. Bet uolos 
vis dar nebuvo regėti. Juodi debesiai slinko vis artyn, ir vė- 
jas pūtė vis smarkiau: matyti, artinosi audra. Galop baisus 
debesys aptraukė beveik visą dangų, ėmė nuolat žaibuoti ir 
griausti. 

Štai saulė vienu kraštu beveik siekia jūros vandenį. Elzy- 
tei širdis ėmė drebėti... Tuo tarpu gulbės pradėjo smarkiai 
leistis žemyn, ir jai pasirodė, kad ji krintanti į vandenį.' Bet 

jos vėl ėmė tiesiai skristi. O saulė jau pusiau įsmego į van- 
denį... Tada tik apačioje pamatė ji mažą uolikę, ne didesnę 
už jūros šuns galvą, išsikišusią iš vandens. Saulė baigė leistis; 
štai jos tematyti siaurutis kraštelis... Bet tuo tarpu Elzytės 
koja palietė kietą žemę, ir paskutinis saulės spindulys užgeso. 
Elzytė pamatė stovinčius aplink save brolius, susikabinusius 
rankamis; jie vos vos tilpo ant uolos. Jūros vilnys šokinėjo 
aplinkui ir taškė juos, dangus nuolat žaibavo, griausmas ne- 
siliaudamas griaudė, o sesuo ir broliai, susispaudę į krūvą, gie- 
dojo šventąsias giesmes, tos juos ramino ir drąsino. 

Auštant audra nutilo, ir dangus išsigiedrėjo. Vos tik saulė 
užtekėjo, gulbės su seserimi nuskrido toliau. Jūra dar tebeban- 
gavo. Elzytė žiūrėjo į ją iš viršaus, ir baltos putos ant tamsiai 
žalių bangų jai rodėsi pulkais plaukiojančių gulbių. 

Pakilus saulei kiek aukščiau, Elzytė priešais išvydo tarsi 
plaukiančią ore kalnuotą šalį su blizgančiais ledų kalnais ant 
uolų viršūnių; tarp kalnų margavo puiki pilis, ilgumo per ke- 
lias mylias; apačioj žaliavo palmių miškai ir gražios, didumo 
kaip malūno ratai, gėlės. Elzytė paklausė, ar čia nebūsianti tik 
ta šalis, į kurią jie skrenda. Gulbės atsakė, kad dar ne: ji ma- 
tanti prieš save Fatos Morganos oro pilį, kuri nuolat mainantis; 
į tą pilį joks gyvas Žmogus negalintis patekti. Elzytė, nenu- 
traukdama akių, žiūrėjo į ją; bet staiga kalnai, miškai ir pi- 
lis išnyko, 0 jų vietoje atsirado dvidešimt gražių, panašių į 
viena kitą bažnyčių su aukštais bokštais ir su smailiais langais. 
Ji girdėjo net vargonų balsą, bet tai buvo tik tolimas jūros 
ūžimas. Paskui tos bažnyčios pasidarė visiškai arti, bet vienu 
metu jos pavirto didžiausiu laivynu, plaukiančiu visu .greitu- 
mu; ji pažvelgė žemyn — tai buvo tik rūkas, balavęs ant van- 
dens. Taip mainėsi nuolat prieš ją vaizdai, kol galop iš tikrųjų 
pasirodė tas kraštas, į kurį jie skrido. Ten matyti buvo gra- 
Žūs, mėlyni, apaugę medžiais kalnai, dideli miestai ir pilys. Dar 
prieš saulės laidą ji atsidūrė ant uolos, prie didelio urvo, kurio 
sienos iš vidaus buvo apžėlusios visokiais vijokliais; rodėsi, 
kad visas urvas buvęs išklotas žaliais divanais. 

— Pažiūrėsim gi, kas tau šią naktį prisisapnuos! — tarė jau- 
nesnysis brolis, rodydamas Elzytei jos patalą. 

— O, kad man dievas pasakytų nors per sapną, kaip išgel- 
bėti jus! — tarė ji — Apie tai aš kiauras dienas galvoju. 

Prieš guldama Elzytė prašė dievo padėti ir taip karštai mel- 
dėsi, jog ir užmigusi kartojo maldos žodžius. Ir ji sapnavo, kad 
skrendanti aukštai oru į Fatos Morganos pilį; 0 priešais jos 
patikti išeinanti pati fėja, tokia graži ir skaisti, bet kaip du 
vandens lašai panaši į tą senutę, kuri davė miške uogų ir pa- 
pasakojo apie gulbes su aukso karūnomis ant galvų. 

— Tavo brolius galima išgelbėti, — tarė ji — tik ar turėsi 
tiek drąsos ir kantrybės? Tiesa, vanduo minkštesnis už tavo 
gražias rankas, tačiau dilina akmenis; bet vanduo nejaučia 
skausmo, kurį pajus tavo pirštai; jis neturi širdies, todėl ne- 
gali turėti jokios baimės ir kančių, kurias tu gausi patirti. Ar 
tu matai mano rankose dilgynę? Tokios pat dilgynės auga ir 
aplink tą urvą, kur tu miegi. Tiktai šios dilgynės ir dar tos, 
kur auga kapuose, tinka tavo reikalui — gerai įsidėmėk tai. Jų 
tu turėsi pati prisirauti, nors tau ant visų rankų didžiausios 
pūslės šoktų. Paskui išmink dilgynes kojomis, tuos pluoštus su- 
suk. ir iš jų numegzk vienuolika marškinių su ilgomis ranko- 
vėmis; tais marškiniais apvilk gulbes, ir tavo broliai bus iš- 
gelbėti. Bet atmink, kad nuo tos valandos, kada tu pradėsi 
savo darbą, iki tos, kada. pabaigsi, neturi nei žodžio pasakyti, 
kad tas darbas ir daug metų truktų. Pirmas tavo ištartas Žo- 
dis kaip kalavijas pervers tavo brolių širdis. Jų gyvybė kaba 
ant tavo. liežuvio galo. To nepamiršk! 

Tada fėja Elzytės ranką palietė su dilgyne; kaip ugnis nu- 
degino ją ir ji atbudo. Jau buvo visai išaušę, ir šaly jos Že- 
mėje gulėjo pamesta lygiai tokia pat dilgynė, kokią ji matė 
sapne. Tada Elzytė atsiklaupusi pasimeldė ir išėjo iš urvo prie 
darbo. 

Ji ėmė rauti savo dailiomis rankomis dilgynes, tos ją de- 
gino kaip ugnis; didelės pūslės šoko. jai ant rankų ir kojų; bet 
ji džiaugdamasi kentė skaudulius, kad tik išvaduotų savo bran- 
giuosius brolius. Ji mynė dilgynes basomis kojomis ir verpė 
iš jų žalius siūlus. 

"Saulei nusileidus, parskrido broliai ir baisiai išsigando, pa- 
matę, kad sesuo nebekalba. Iš pradžios jie manė, kad tai bū- 

siantis naujas piktosios pamotės padarymas, bet, dirstelėję į jos 
rankas, jie suprato, kad ji nustojusi kalbėti dėl jų išgelbėjimo, 
ir jaunesnysis brolis ėmė verkti. Ir ten, kur krito jo ašaros, 
pūslės dilo, ir tų vietų nebesopėjo. 

Elzytė dirbo visą naktį; miegas jai nelindo — jai terūpėjo 
broliai. Visą kitą dieną, kol gulbės lakiojo, ji buvo viena, 
bet niekados dar taip greitai jai nebėgo laikas. Vieni marški- 
niai jau buvo pabaigti, ir ji pradėjo kitus. 

Staiga. Elzytė išgirdo kalnuose rago balsą ir kažko nusigan- 
do. Balsas vis artinosi. Paskui ir šunys girdėti buvo lojant. El- 
Zzytė įbėgo į urvą, surišo surinktąsias dilgynes į kūlelį ir pati 
ant jo atsisėdo. 

Tuo tarpu iš krūmų išlindo didelis šuva, paskui jį — antras 
ir trečias. Jie baisiai lojo, lakstydami aplinkui. Po kiek laiko 
prie urvo susirinko visi medžiotojai. Gražiausias ir dailiausias 
iš jų buvo tos šalies karalius. Jis priėjo prie Elzytės — niekuo- 
met dar nebuvo matęs tokios gražios mergaitės! 

— Kaip tu čia atsiradai, tokia gražuolė? — paklausė jis jos. 
Bet Elzytė pakraipė tik galvą — kalbėti negalėjo; vienas jos 
pasakytas žodis galėjo pražudyti brolius. Kad karalius nepa- 
stebėtų jos nudilgintų rankų, ji pridengė jas prikyšte. 

— Eikim drauge! — tarė karalius — Čia tau ne vieta. Jei 
tavo širdis tokia pat graži kaip veidas, aš aptaisysiu tave šil- 
kais, uždėsiu ant galvos aukso karūną, ir tu viešpatausi mano 
gražiausiuose rūmuose. 

Ir jis pasisodino ją priešais ant arklio. Elzytė verkė ir lau- 
žė rankas, bet karalius neklausė. Jis ją ramino ir meiliai 
kalbino: 

— Neverk, aš noriu tik tavo laimės. Ateis laikas, ir tu 
už tai man dėkosi! 

Ir jis nujojo su ja per kalnus, o medžiotojai nusekė 
paskui. 

Saulei leidžiantis, ji išvydo priešais didelį karaliaus miestą, 
daugybę bokštų ir bažnyčių. Karalius įvedė Elzyte į savo rū- 
mus, kur aukštose marmuro salėse mušė fontanai, o sienos ir 
lubos buvo išpuoštos paveikslais. Bet ji į nieką nežiūrėjo, bu- 
vo nuliūdus ir verkė. Nesipriešindama ir nesidžiaugdama da- 


162 


vėsi ji aptaisyti karališkais drabužiais, įpinti į kasas perlus ir 
užmMauti ant sužeistų rankų plonas pirštinėles. 

Aptaisyta tais drabužiais, Elzytė buvo neregėtai graži, prieš 
ją visi nulenkė savo galvas. Karalius apskelbė, kad ji būsian- 
ti dabar jo pati, nors vyskupas kraipė galvą ir sakė, kad ta 
girios gražuolė — bene tik esanti ragana, pagadinusi karaliaus 
akis ir apkerėjusi jo širdį. 

Bet karalius jo neklausė. Jis liepė muzikantams griežti, neš- 
ti pačius brangiuosius valgius, 0 gražios mergaitės turėjo šokti 
prieš Elzytę. Paskui pats karalius ėmė ją vedžioti po kvepian- 
čius daržus ir puikiausias sales, bet ji buvo vis nuliūdus. Galų 
gale karalius atidarė mažą kambarėlį šaly jos miegamojo. Kam- 
barėlis buvo nukabintas brangiais žaliais divanais ir panašus 
į tą urvą, kur ji pirma gyveno. Ant grindų gulėjo sruoga dil- 
gynių, o palubėje kabėjo jau pabaigti marškiniai. Visus tuos 
daiktus, kaip kokią retenybe, buvo pasiėmęs ir parnešęs į Iū- 
mus vienas medžiotojas. 

— Čia tų gali mąstyti apie savo buvusius namus! — tarė 
karalius.— Štai tavo pradėtas darbas; tarp tokių gražybių da- 
bar tau kartais malonu gal bus atsiminti anuos laikus. 

Pamatė Elzytė taip brangų širdžiai darbą, pirmą kartą jos 
lūpos nusišypsojo, ir išblyškę skruostai vėl paraudo. Vėl žyb- 
telėjo jai viltis, kad galėsianti išvaduoti brolius, ir ji pabučia- 
vo karaliui ranką, o karalius prispaudė ją prie savo krūtinės 
ir liepė viso miesto varpais paskelbti savo vestuves. Ir girios 
gražuolė nebylė liko karalienė. 

Vyskupas vis dar mėgino atkalbėti, bet jo žodžiai negalėjo 
atitraukti karaliaus širdies nuo Elzytės. Karalius vestuves iš- 
kėlė, ir karūną ant Elzytės galvos turėjo uždėti pats vyskupas; 
iš piktumo jis taip tvirtai užtraukė jai ant kaktos karūnos lan- 
kelį, jog kiekvienam kitam būtų skaudu buvę, bet ji visai to 
nepaisė: kas jai buvo tas kūno skausmas, jei jos širdį draskė 
neapsakomas brolių gailesys! Jos lūpos tebebuvo surakintos — 
juk vienas jos žodis galėjo pražudyti brolius, bet jos akys 
rodė, kad ji pradeda mylėti gerą ir gražų karalių, kuris kaip 
įmanydamas rūpinos ją pralinksminti. Kiekvieną dieną jis da- 
rėsi jai brangesnis. O, kad ji būtų galėjusi pasisakyti jam savo 

sielvartą! Bet ji negalėjo atverti burnos, turėjo būti nebylė, 
ligi pabaigs savo darbą. Ir ji slapčia eidavo naktį į mažą 
kambarėlį, panašų į urvą, ir ten mezgė marškinius vienus po 
kitų. Bet, pradėjus septintus, ji pritrūko verpalo. 

Ji žinojo, kad reikalingos jai dilgynės auga kapuose, bet 
ji pati turėjo jų prisirauti. Kaip išeiti naktį iš rūmų ir nueiti 
į kapus? 

„O, ką reiškia pirštų skaudėjimas palyginti su kančia, dras- 
kančia mano širdį! — galvojo ji sau.— Bet, šiaip ar taip, turiu 
eiti. Visagalis Manęs neapleis!“ 

Drebėjo jai širdis, tartum pradedant piktą kokį darbą, kai 
ji mėnesienoje ėjo į daržą, o iš ten — ilgomis alėjomis ir tuš- 
čiomis gatvėmis į kapus. Kapuose ant akmenų sėdėjo bjaurios 
raganos. Jos vilkosi savo skarmalus, lyg rengdamosi maudy- 
tis, savo ilgais išdžiūvusiais pirštais kasė neseniai supiltus ka- 
pus, traukė iš jų numirėlius ir griaužė jų kūnus. Elzytei rei- 
kėjo eiti pro tas raganas, 0 jos, įspyrusios savo baisias akis, 
žiūrėjo į ją; bet ji vis meldėsi ir rovė dilgynes. Prisirovus 
parsinešė jas į rūmus. 

Tiktai vienas žmogus viską matė: tai buvo vyskupas. Tik 
jis vienas nemiegojo. Dabar jis visai įsitikino, kad tai tikra 
tiesa, ką jis buvo spėjęs apie karalaitę. 

„Dabar visai aišku, — galvojo jis,— ji ragana ir todėl apke- 
rėjo karalių ir visus Žmones." 

Per išpažintį papasakojo jis karaliui, ką matęs ir ko bijo- 
jęs. Ir kada rūstūs apkaltinimo žodžiai ėjo iš jo lūpų, medžio 
drožti šventųjų paveikslai lingavo galvas, lyg norėdami sa- 
kyti: „Netiesa, Elzytė nekalta!“ Bet vyskupas tai išaiškino sa- 
vaip: jis tvirtino, kad šventieji ėmę piktintis dėl karalienės 
nuodėmių. Dvi didelės ašaros nuriedėjo karaliui per skruos- 
tus, ir jis parėjo namo nuliūdęs ir susigriaužęs. Nuo to laiko 
miegas jam nebelindo, bei jis apsimesdavo miegantis ir mMaty- 
davo, kaip Elzytė keldavosi iš lovos. Taip būdavo kiekvieną 
naktį. Visados palydėdavo jis ją pasekomis ir matydavo, kaip 
ji prasidarydavo mažojo kambarėlio duris ir pranykdavo. 

Karaliaus veidas kiekvieną dieną rodėsi vis labiau apsiniau- 
kes. Tą atmainą Flzytė pastebėjo, bet nežinojo jos priežasties 

ir kentė kaip dėl jo, taip ir dėl savo brolių. Gailios ašaros rie- 
dėjo ant karalienės aksomo ir purpuro ir ten kaip briliantai 
mirgėjo. Visi, kurie matė jos brangius drabužius, pavydėjo jai 
ir norėjo jos vietoje būti. 

Tuo tarpu jos darbas buvo beveik pabaigtas, beliko nu- 
megzti vieni marškiniai, bet ji vėl pritrūko verpalo. Dar vieną 
kartą, paskutinį kartą, ji turėjo nueiti į kapus ir surauti dar 
kelias saujas dilgynių. Jai baisu buvo ir atsiminti apie tą sun- 
kią nakties kelionę ir bjauriąsias raganas, bet jos pasiryžimas 
gelbėti brolius buvo dar didesnis ir toks pat tvirtas kaip tikė- 
jimas į visagalį. | 

Elzytė išėjo. Karalius ir vyskupas nusekė paskui. Jie matė, 
kaip pro geležinius vartus ji įčiaužė į kapus. Prisiartinę jie 
pastebėjo sėdint ant akmenų bjauriąsias raganas. Tada išsi- 
gandęs karalius apsigręžė ir parėjo; jis manė, kad jų tarpe 
esanti ir ta, kurią jis taip mylėjo ir taip aukštai iškėlė. 

— Tegu ją teisia žmonės! — tarė karalius. 

Ir žmonės nuteisė ją sudeginti ant laužo. 

Iš puikiųjų karaliaus rūmų išgabeno ją į tamsų drėgną po- 
žemį, kur pro langelio geležis, baisiai kaukdamas, pūtė vėjas. 
Vietoj minkštų pagalvių davė jai tas pačias dilgynes, kur ji 
buvo susirovus paskutinį kartą; atsigulus padėjo ji ant jų savo 
galvą, o užsiklojo šiurkščiais ir dygiais marškiniais, jos pa- 
čios nudirbtais. Laukti, kad būtų geriau, ji negalėjo. Melsda- 
masi ji vėl ėmėsi darbo. Gatvėse vaikai dainavo tam tyčia su- 
dėtas apie ją pajuokiamas dainas, ir niekas nepaguodė jos 
žodžiu. 

Staiga vakare prie paties langelio ji išgirdo plasnojant gul- 
bę. Tai buvo jaunesnysis Elzytės brolis. Jam pasisekė surasti 
seserį, 0 ši iš džiaugsmo ėmė net verkti, nors žinojo, kad ši 
naktis bene tik bus jai paskutinė. Bet darbas jau beveik buvo 
pabaigtas, ir broliai buvo arti. 

Netrukus atėjo vyskupas praleisti su ja paskutines valandas: 
jis taip buvo prižadėjęs karaliui. Bet Elzytė pakratė galvą ir 
paprašė akimis ir ženklais jo išeiti; ji turėjo šią naktį baigti sa- 
vo darbą, kad nebūtų viskas veltui: ir jos kančios, ir ašaros, 

ir nemiegotos naktys. Vyskupas išėjo užsirūstinęs, bet vargšė 
Elzytė žinojo, kad ji nekalta, ir varė savo darbą toliau. 

Norėdamos kuo nors padėti, mažos pelytės bėgiojo po grin- 
dis ir nešiojo dilgynes prie Elzytės kojų; o strazdas, atsitūpęs 
ant langelio geležies, visą naktį guodė ją linksmiausiomis savo 
giesmelėmis. 

Auštant, dar gerokai prieš saulės tekėjimą, Elzytės broliai 
pasibeldė į rūmų vartus ir pareikalavo, kad juos nuvestų pas 
karalių. Jiems atsakė, kad tai negalimas daiktas, kad karalius 
dar tebemiegantis ir nįekas nedrįstantis jo kelti. Jie prašyte 
prašė ir grasyte grasė. Galop atėjo sargyba, paskui ir pats 
karalius pažiūrėti, kas čia atsitikę. Tuo tarpu užtekėjo saulė, 
ir broliai išnyko. 

Tiktai vienuolika laukinių gulbių pakilo nuo rūmų ir aukš- 
tai nuskrido tolyn. 

Iš miesto pro vartus ėmė virste virsti būriai žmonių: visi 
norėjo pamatyti, kaip degins raganą. Sena kumelė traukė ra- 
tus, kur sėdėjo Elzytė; užsivilkti jai buvo duoti stori pakuli- 
niai marškiniai; gražieji jos plaukai buvo išsidraikę ant pečių, 
o skruostai kaip drobė išblyškę. Ji vis meldėsi, jos lūpos nuo- 
lat krutėjo, o pirštai mezgė žalią verpalą. Net vežama žudyti ji 
nemetė darbo iš rankų: dešimt marškinių gulėjo padėti prie 
jos kojų, vienuoliktus tebemezgė. Minia tyčiojos ir visokius 
juokus iš jos darė. 

— Aure ragana, aure ragana! Žiūrėk, kažką murma! Ji turi 
ne maldaknygę, tik tą prakeiktą mezginį. Ištraukim jį iš jos ir 
sudraskykim į skudurus! 

"Minia žmonių apstojo ją iš visų pusių ir norėjo sudraskyti 
jai marškinius; bet tuo metu atskrido vienuolika laukinių gul- 
bių, sutūpė aplink ją ant ratų kraštų ir suplasnojo savo galin- 
gais sparnais. Išsigandusi minia atsitraukė. 

— Tai — dangaus ženklas! Tikrai ji nekalta! — kuždėjo dau- 
gumas, bet balsu nedrįso to pasakyti. 

Budelis jau buvo begriebiantis ją už rankos, bet ji atstūmė 
budelį ir skubindama užmetė ant gulbių vienuolika marškinių. 
Tą pačią valandą iš gulbių pavirto vienuolika gražių karalai- 
čių. Tik jaunesniajam stigo vienos rankos; vietoj tos rankos 

jis turėjo gulbės sparną, nes jo marškiniams buvo trūkę vie- 
nos rankovės: Elzytė nesuspėjo jos primegzti. 

— Dabar aš galiu kalbėti! — tarė Elzytė.— Aš nekalta! 

Ir žmonės, Matydami tą stebuklą, priklaupė prieš ją kaip 
prieš šventąją; o ji puolė broliams ant kaklo ir apalpo — jos 
jėgas pakirto nežmoniškos kančios, mirties baimė ir tas neti- 
kėtas džiaugsmas. 

— Taip, ji nekalta! — tarė vyresnysis brolis ir papasakojo 
visą tą istoriją. Ir jam bekalbant, ore pasklido toks gardus kva- 
pas, lyg būtų kilęs nuo milijonų rožių. Kiekvienai laužo mal- 
kai išdygo šaknys ir išaugo šakos. Prieš visų akis stovėjo di- 
džiausias krūmas, visas aplipęs raudonomis kvepiančiomis ro- 
žėmis; 0 to krūmo viršūnėje kaip kokia žvaigždė žibėjo baltas 
puikus žiedas. Karalius nuskynė jį ir prisegė Elzytei prie krū- 
tinės. Tada ji atsigavo nurimus, pilna džiaugsmo ir laimės. 

Ir visi varpai patys ėmė gausti, paukščių suskrido didžiausi 
pulkai, ir į rūmus nutraukė tokia vestuvių procesija, kokios 
nebuvo matęs joks kitas karalius. 


SKILTUVAS 


Žingsniuoja vieškeliu kareivis: viens du! viens du! Ant pe- 
čių jam veršenikė, prie šono — kalavijas. Jis grįžta iš karo na- 
mo. Štai sutinka jis keliu seną raganą. Tokia bjauri, tokia sena 
Tagana! Jos apatinė lūpa kabėjo lig pat krūtinės. 

— Labą vakarą, kareivi! — tarė ji. — Koks gražus tavo ka- 
lavijas ir kokia didelė veršenikė! Puikus tu esi kareivis! Už tai 
galėtum gauti pinigų, kiek tik norėtum. 

— Dėkui tau, raganėle! — atsakė kareivis. 

— Aure didelis medis! — tarė ragana rodydama į netoli sto- 
vintį medį.— Jis visas drevėtas. Lipk į medžio viršūnę, ten 
rasi skylę, per tą skylę galėsi nusileisti iki pat medžio šaknų. 
Aš aprišiu tave su virve, kad galėčiau ištraukti, kai tu man 
Iiktelėsi. 

— Ką aš turiu daryti drevėje? — paklausė kareivis. 

— Pasisemti pinigų! — atsakė ragana— Atmink, kad, nu- 
sileidęs dreve žemyn iki pat medžio šaknų, tu pateksi į didelę 
salę. Ten bus neapsakytai šviesu: salėje dega daugiau kaip trys 
šimtai lempų. Ten pamatysi trejas duris ir galėsi jas atsidaryti: 
raktai bus įkišti duryse. Įėjęs į pirmutinį kambarį, pamatysi 
vidury, ant grindų, didelę dėžę, 0 ant jos šunį, jo akys bus 
didumo kaip puodelio dugnas. Bet tu jo nebijok! Aš tau duosiu 
savo mėlyną languotą prikyštę; tu ją patiesk ant grindų, pas- 
kui pribėk prie šunies, paguldyk jį ant prikyštės, atvožk dėžę 
ir pasiimk, kiek nori, pinigų. Čia tebus vienas varis. Jei no- 
rėsi sidabro, eik į antrą kambarį. Ten gulės šuva, jo akys bus 
didumo kaip malūno girnos. Jo taip pat nebijok, paguldyk 
ant mano prikyštės ir semk sidabrą. Bet jei tau tinka labiau 
auksas, tai ir jo galėsi gauti, ir dar tiek, kiek tik galėsi panešti; 
aukso reikės eiti į trečią kambarį. Tiesa, tam šuniui, kur gulės 
ant aukso dėžės, akys bus kaip bokštai. Tai labai piktas bus 
šuva. Bet ir jo nėr ko tau bijoti. Pastatyk jį ant mano pri- 
kyštės, tada jis nieko tau nedarys, ir imk sau aukso, kiek tik 
norėsi. 

— Tikrai nepaprastas daiktas! — tarė kareivis.— Bet ką aš 
turėsiu tau už tai duoti, ragana? Juk dykai tu nieko ne- 
darysi! 

— Kodėl ne? — atsakė ragana.— Aš nei skatiko iš tavęs ne- 
imsiu. Tu tik turėsi iš ten man išnešti seną skiltuvą, užmirštą 
po medžiu mano senutės, kai ji ten buvo paskutinį kartą. 

— Gerai, tai rišk man virvę! — tarė kareivis. 

— Štai ji, — atsakė ragana, — štai ir mano languota pri- 
kyštė. 

Kareivis įlipo į medį, nusileido dreve žemyn ir atsi- 
dūrė, kaip buvo ragana sakiusi, didelėj salėj, kur degė 
šimtai lempų. 

Jis atsidarė pirmutines duris. U! ten gulėjo šuva, jo akys 
buvo didumo kaip puodeliai; jis piktai pažiūrėjo į kareivį. 

— Koks bjaurybė! — šis tarė, pastatė jį ant raganos pri- 
kyštės ir prisipylė kišenes varinių pinigų; paskui dėžę užvo- 
žė ir, paguldęs vėl ant jos šunį, įėjo į antrą kambarį. Ten gu- 
lėjo šuva, ir jo akys buvo kaip malūno girnos. 

— Ko čia žiūri taip išvertęs akis! — tarė kareivis.— Žiūrėk, 
kad jos tau visai neiššoktų! — Ir paguldė šunį ant raganos pri- 
kyštės. Pamatęs dėžėje sidabrą, iškratė visą varį ir prisipylė 
kišenes ir veršenikę sidabrinių pinigų. Paskui jis įėjo į trečią 
kambarį. Čia jau tikrai baisu buvo! Gulinčio ten šunies akys 
buvo didumo kaip bokštai ir sukosi kaktoje kaip ratai. 

— Labą vakarą, — tarė kareivis ir pakėlė kepurę: tokio šu- 
nies jis dar niekados nebuvo matęs! Bet paskui, gerai jį ap- 
žiūrėjęs, tarė sau: „„Gana!“, nukėlė jį nuo dėžės ir atvožė ją. 
Viešpatie! Kiek ten buvo aukso! Tokiais pinigais galėtum nu- 
pirkti visą miestą, visas cukrines lėles iš kepyklų, visus cino 
kareivėlius, visus įnagius ir žaislų arkliukus viso pasaulio. 
Bent lobis buvo! Beregint kareivis išvertė iš kišenių ir verše- 
nikės visus sidabrinius pinigus ir vietoj jų prisisėmė gryno auk- 
so. Jis taip prigrūdo visas kišenes, veršenikę, kepurę ir pušnis, 
jog vos begalėjo paeiti. Vienu metu jis liko baisiai turtingas! 
Šunį jis vėl paguldė ant dėžės, duris užtrenkė ir suriko iš 
drevės: 

— Trauk į viršų, raganėle! 

— O skiltuvą ar paėmei? — paklausė ragana. 

— Kad jį perkūnas kur! — atsiliepė kareivis.— Visai pa- 
miršau.— Ir jis sugrįžo ir paėmė skiliuvą. Tada ragana ištraukė 
jį laukan, ir jis vėl atsidūrė ant to paties kelio. Jo kišenės, 
veršenikė, kepurė ir- pušnys grūste buvo aukso prigrūstos. 

— Kam tas skiltuvas tau reikalingas? — paklausė jos ka- 
reivis. 

— Tai ne tavo darbas! — atsakė ragana.-- Tau pinigai, man 
skiltuvas. Atiduok greičiau! 

— Aure kaip! —tarė kareivis.— Tuojau sakyk, kam tas 
skiltuvas tau reikalingas, kitaip bematant nukirsiu galvą! 

— Nesakysiu! — spyrėsi ragana. 

Tada kareivis pagriebė kalaviją ir nukirto raganai galvą — 
galva kaip kopūstas nušoko žemėn. Paskui visą auksą susirišo 
į raganos prikyštę, susirišęs užsimetė jį ant pečių, skiltuvą įsi- 
dėjo į kišenę ir nudrožė tiesiai į miestą. 

Miestas buvo puikus. Kareivis nuėjo į geriausią viešbutį, 
pasiėmė gražiausią kambarį ir pareikalavo gardžiausių valgių: 

juk dabar jis buvo turtingas, ir kišenė viską leido jam daryti. 
Tarnui, šveitusiam jo pušnis, pasirodė, tiesa, labai keista, kad 
tokio turtingo pono tokios nuplyšusios pušnys: kareivis dar ne- 
buvo spėjęs naujų nusipirkti. Bet antrą dieną jis jau turėjo ir 
naujas pušnis, ir gražias drapanas. Dabar kareivis buvo didelis 
ponas, ir visi pasakojo jam apie miesto įstabiausius daiktus, 
apie karalių ir apie jo gražiąją dukterį. 

— Kaip ją pamatyti? — klausė kareivis. 

— Jos niekur negalima matyti — sakė jam visi — Ji gyve- 
na didelėj vario pily, apstatytoj aukštais bokštais ir aptver- 
toj didelėmis sienomis. Ją telanko vienas karalius, nes jai 
pasakyta, kad ji ištekėsianti už prasto kareivio, o to karalius 
ir girdėti nenori. 

„Norėčiau ją pamatyti“, — galvojo kareivis, bet apie leidi- 
mo gavimą ir svajoti nebuvo ko. 

Tas kareivis ėmė linksmai gyventi: nuolat ėjo į teatrus, 
dažnai vaikščiojo po karaliaus sodą ir dalino pinigus neturtė- 
liams. Iš jo pusės tas buvo labai gerai — jis pats iš prityrimo 
žinojo, kaip sunku gyventi žmogui, neturinčiam kišenėj nei 
skatiko. Dabar jis buvo tikras didžturtis, dėvėjo gražiais dra- 
bužiais ir turėjo daugybę draugų, o tie jį visur ir nuolat gyrė, 
sakydami, kad jis esantis puikus vyras ir dailus .jaunikaitis. Tie 
pagyrimai kareiviui labai tiko. Bet kaip jis kas dieną leido 
nemaža pinigų, o daugiau niekur neuždirbo, tai galų gale jis 
paliko tik su dviem sidabro pinigėliais kišenėje. Jis turėjo iš- 
eiti iš puikaus viešbučio, kur iki šiol gyveno, ir persikraustyti 
į mažą kambarėlį palėpėje, turėjo pats valytis ir lopytis puš- 
nis. Visi jo draugai išlakstė, ir niekas daugiau nebelankė — 
kas galėjo taip aukštai pas jį laipioti? 

Buvo tamsus vakaras, o kareivis neturėjo kuo žvakės nu- 
sipirkti. Tada jis atsiminė, kad kartu su skiltuvu pasiėmęs iš 
drevės, kur jį buvo įleidusi ragana, ir gabalėlį kempinės. Jis 
susiieškojo skiltuvą, bet vos skėlė juo į titnagą, ir šoko ugnis, 
durys atsivėrė, ir įbėgo šuva su akimis didumo kaip puo- 
deliai. 

— Ką liepsi padaryti? — paklausė jis. 

— Ką aš matau? — sušuko kareivis.— Mano skiltuvas tikrus 
stebuklus daro! Dabar galiu turėti, ko tik noriu! Gauk man 
kiek pinigų! — tarė jis šuniui. 

Bematant šuva kažkur dingo ir netrukus vėl sugrįžo, neš- 
damas dantyse didelį kapšą pinigų. 

Dabar kareivis žinojo, kokį stebuklingą jis gavo skiltuvą. 
Skelsi kartą — atbėgs šuva, gulėjęs ant vario pinigų dėžės, 
skelsi du kartus — atbėgs šuva su sidabro pinigais, skelsi tris 
kartus — atbėgs auksą saugojęs šuva. Dabar jis vėl persikraus- 
tė į gražų butą, apsivilko naujus, puikius drabužius, draugai 
vėl ėmė jį pažinti ir visiems girti jo gerumus. 

Taip vieną sykį atėjo jam į galvą: 

— Tačiau keistoka, kad negalima pamatyti karalaitės. Visi 
sako, kad ji didžiai graži; bet kam jai gražumas, jei ji turi 
sėdėti didelėj vario pily su daugybe bokštų!.. Argi nepavyk- 
tų man jos pamatyti? .. Kame mano skiltuvas? .. 

Ir skėlė jis į titnagą. Tik šoko ugnis, ir stovi jam šuva su 
akimis kaip puodeliai. 

— Dabar, tiesa, pats vidurnaktis— tarė kareivis — bet aš 
norėčiau pamatyti karalaitę nors neilgai. 

Šuva tuojau švilpt pro duris ir beregint sugrįžo su karalai- 
te, ta gulėjo jam ant nugaros ir miegojo. Ji buvo tokia graži, 
jog kiekvienas galėjo pažinti, kad ji tikra karalaitė. Kareivis 
neiškentė ir pabučiavo ją — jis buvo tikras karys. | 

Paskui šuva parmnešė karalaitę vėl namo. Ryto metą, ka- 
raliui ir karalienei susėdus pusryčiauti, karalaitė papasakojo 
jiems, kad praėjusią naktį ji sapnavusi nuostabų sapną apie 
šunį ir kareivį: kad ji jojusi ant šunies ir kareivis ją pa- 
bučiavęs. 

— Tai bent istorija! — tarė karalienė. 

Kitą jau naktį vienai senai karaliaus rūmų damai buvo 
liepta karalaitę saugoti, kad galima būtų sužinoti, ar čia. tikrai 
buvęs sapnas arba kitas koks daiktas. 

Kareivis vėl įsigeidė pamatyti karalaitę, šuva vėl nubėgo 
pas ją nakčia ir paėmęs išdūmė su ja iš pilies. Bet ta rūmų 
dama taip pat ne žioplė buvo: ji šoko vytis ir nubėgo taip 
pat greitai paskui jį. Pamačiusi, kad šuva įlėkė į vienų didelių 

namų duris, ji tarė sau: „Dabar aš žinau vietą!“ ir užrašė 
ant durų su kreida didelį kryžių. Paskui ji sugrįžo namo ir 
atsigulė; šuva karalaitę vėl parnešė į pilį. Bet, pastebėjęs kry- 
žių ant durų, kur gyveno kareivis, jis paėmė kreidos kąs- 
nelį ir prirašė kryžių ant visų miesto durų. Tas buvo labai 
gudriai sugalvota, nes dabar karaliaus rūmų dama nebegalėjo 
rasti jos pažymėtų namų. 

Anksti rytą karalius, karalienė, ta dama ir visi karininkai 
išėjo žiūrėti, kur karalaitės naktį būta. 

— Čia! — tarė karalius, pamatęs pirmąsias kryžium paženk- 
lintas duris. 

— Ne, čia! — atsakė karalienė, pastebėjusi antrąsias duris 
su tokiu pat kryžium. 

— Šit dar vienas kryžius! Aure ten dar kitas! — šaukė 
visi. Kur tik pažvelgs, visur ant durų kryžiai. Tuomet jie pa- 
matė, kad iš jų ieškojimo nieko nebus. 

Bet karalienė buvo labai išmintinga moteriškė, išmanė tru- 
putį daugiau negu važinėtis su karieta. Ji pasiėmė savo dide- 
les aukso žirkles, atkirpo šilko skiautelę ir pasiuvo dailų mai- 
šiuką, tą pripylė smulkiausių grikių kruopų ir prisegė karalai- 
tei prie nugaros. Paskui pradūrė maišiukui skylelę, kad byrėtų 
kruopos visu keliu, kur karalaitę neš. 

Naktį šuva vėl atkako, užsidėjo karalaitę ant nugaros ir nų- 
lėkė pas kareivį, o tas be galo pamilo karalaitę ir labai norėjo 
ją vesti. 

Šuva ir nepastebėjo, kad visas kelias nuo pilies lig pat ka- 
reivio buto pribyrėjo kruopų. Tokiu būdu kitą dieną karalius 
ir karalienė galėjo sužinoti, kur jų dukters būta. Tada jie lie- 
pė kareivį suimti ir įmesti į kalėjimą. 

Ten jis ir sėdėjo. O, kaip ten buvo tamsu ir ilgu! Jam dar 
sakė: „Rytoj tave kars!“ Nelabai malonu buvo girdėti pana- 
šius dalykus! O skiltuvą jis buvo viešbuty pamiršęs. 

Kitą rytą jis išvydo pro savo geležimis apkaltą langelį žmo- 
nių minias traukiant iš miesto prie kartuvių. Jis girdėjo mušant 
būgną, matė susirinkusius kareivius. Visi gyventojai buvo iš- 
ėję iš savo namų; jų tarpe buvo ir vienas kurpiaus mokinys 
su prikyšte ir klumpėmis. Jis taip skubindamasis bėgo, jog 

viena klumpė jam nusmuko nuo kojos ir susidavė stačiai į tą 
sieną, už kurios sėdėjo kareivis ir žiūrėjo pro lango geležinius 
virbalus. 

—- Ei tu, klausyk! Kur taip galvą trūksti? — suriko jam ka- 
reivis.— Juk be manęs nieko nebus. Geriau nubėk į mano butą 
ir atnešk iš ten man skiltuvą, tai gausi keturis šilingus. Tik 
bėk, kiek gali! 

Berniokas, žinoma, labai norėjo gauti keturis šilingus, ne- 
laukdamas nubėgo, atnešė kareiviui skiltuvą ir... bet mes ne- 
trukus pamatysime, kas toliau buvo. 

Už miesto buvo pastatytos didelės kartuvės. Aplinkui sto- 
vėjo kareiviai ir šimtai tūkstančių žmonių. Karalius su karalie- 
ne sėdėjo puikiame soste, o priešais jų — teisėjai ir visa ka- 
raliaus taryba. 

Kareivis jau stovėjo ant viršutinės laiptų pakopos; bet ka- 
da jau norėjo jam nerti kilpą ant kaklo, jis tarė, kad paskuti- 
nis nekaltas nuteistojo noras visados esti išklausomas, ir prašė 
leidimo išrūkyti vieną pypkę — juk tai paskutinė pypkė, kurią 
jis savo gyvenime rūkys. 

Karalius, žinoma, jo prašymo neatmetė. Tada kareivis iš- 
siėmė skiltuvą ir pradėjo skelti: viens — du — trys. Beregint 
atbėgo visi trys šunys: vieno akys kaip puodeliai, antro — 
kaip girnos ir trečio — kaip bokštai. 

— Gelbėkite mane nuo kartuvių! — sušuko kareivis. 

Šunys šoko ant teisėjų ir patarėjų, griebė vienus už kojų, 
kitus už nosies ir bloškė taip aukštai į orą, jog tie, krisdami 
žemyn, visai susikūlė. 

— Nenoriu! — tarė karalius. Bet visų didžiausias šuva su- 
čiupo jį ir karalienę ir nutėškė nuo sosto. Išsigando kareiviai 
ir žmonių minios ir išsigandę ėmė šaukti: 

— Gerasis kareivi! Imk karalaitę ir būk mūsų karalium! 

Po to kareivį įsodino į karaliaus karietą. Šunys bėgo prie- 
šais ir šaukė „ura“, vaikai pirštais švilpė, o kariuomenė jam 
garbę davė. 

Karalaitė išėjo iš vario pilies ir liko karalienė. Tas, tiesą 
pasakius, jai labai malonu buvo. Vestuves kėlė visą savaitę. 
Šunys tupėjo už stalo ir vartė dideles akis. 

IDUTĖS GĖLĖS 


— Nuvyto vargšės mano gėlės! — pasakė Idutė.— Taip gra- 
žiai žydėjo vakar, o šiandien jau nuleido savo galveles! Dėl 
ko? — paklausė studento, sėdinčio kanapoj. Mėgo ji tą stu- 
dentą, jis jai sakė tokias gražias istorijas ir karpė tokius nuo- 
stabius paveikslėlius: širdeles su mažiukėmis šokėjomis vidu- 
ryje, žolynus ir dideles pilis su varstomomis durimis. Links- 
mas jis buvo studentas.— Kodėl gėlės atrodo taip negražios? — 
paklausė jo dar kartą ir parodė jam nuvytusią puokštę. 

— Žinai, kas joms atsitiko? — tarė studentas.— Šiąnakt tos 
gėlės buvo baliuje ir. iš nuvargimo nuleido galvas! 

— Juk gėlės nemoka šokti! — atsiliepė Idutė. 

— Kodėl nemokės! — pasakė studentas.— Kai sutemsta ir 
mes visi miegame, gėlės susirinkusios šoka ir beveik kas naktį 
daro balius. 

— Ar vaikai gali nueiti į jų balių? 

— Gali ten eiti mažučiai vaikai, našlaitės ir pakal- 
nutės! 

— Kur šoka gražiausios gėlės? — paklausė Idutė. 

— Ar esį kada buvusi prie didelės pilies, kur vasarą gy- 
vena karalius ir kur yra toks gražus daržas su tiek puikių 
gėlių? Ten pro plačius vartus būsi mačiusi baltas gulbes, jos 
atplaukdavo prie tavęs, kai joms mėtei trupinius duonos. Toje 
pilyje tikrai daromi gėlių baliai! 

— Buvau vakar su mama tam darže,— kalbėjo Idutė.— Bet 
visi lapai nukritę nuo medžių, ir gėlių niekur nebėra. Kur jos 
dingo? Vasarą mačiau jų tiek daug! 

— Jos vidury pilies, — atsakė studentas.— Reikia žinoti, kad, 
vos karaliui ir jo kiemui persikėlus į miestą, gėlės iš daržo 
subėga į pilį ir tenai žaidžia. Turi tai pamatyti. Dvi gražiau- 
sios gėlės sėda ant sosto — tai karalius ir karalienė, 0 raudo- 
nieji gvazdikai sustoja iš abiejų pusių ir sveikinasi — tai kie- 
miškiai. Paskui ateina visos gražiausios gėlės, ir prasideda ba- 
lius. Jacintai su krokais vaizduoja mažus jūros kadetus, jie 
šoka su dailiomis mėlynakėmis žibutėmis. Tulpės ir didelės gel- 

tonos lelijos yra vyresnės damos, jos žiūri, kad visi gražiai 
šoktų ir padoriai elgtųsi. 

— „Ar niekas nepyksta, kad gėlės šoka karaliaus pilyje? — 
vėl klausė Idutė. 

— Kas tau pyks, kad niekas nežino! — paaiškino studen- 
tas. — Tiesa, kartais ateina naktį pilies sargas su glėbiu raktų, 
bet kai tik gėlės išgirsta terškant raktus, tuojau nutilsta, susi- 
slepia už uždangų, iškiša tik galvutes. „Jaučiu, čia yra gė- 
lių!" — sako senas pilies sargas, bet negali jų matyti. 

— Labai gražu! — tarė Idutė ir suplojo rankutėmis.— Ar ne- 
galėčiau pamatyti tų gėlių? 

— Kodėl ne! — pasakė studentas.— Eidama ten pro šalį, ne- 
pamiršk žvilgtelėti pro langus, ir tikrai pamatysi! Aš šiandien 
žiūrėjau: kanapoj sėdėjo išsitiesus ilga geltona lelija, tai buvo 
Tūmų dama. 

— Ar gėlės iš botanikos daržo taip pat gali ten ateit? Ar 
gali taip toli keliauti? 

— Žinoma, — atsakė studentas, — jei panorėtų, tai galėtų. Ar 
matei kada gražių peteliškių, raudonų, geltonų ir baltų? Atro- 
do tartum: gėlės. Jos tikrai buvo kada gėlės, tik atsiskyrė nuo 
koto ir nuskrido oru mosuodamos lapeliais kaip sparneliais. Jos 
gražiai elgiasi, todėl joms leista skraidyti ir dieną. Jos nebė- 
turi grįžti namo į savo kotus. Galop jų lapeliai pavirto į tikrus 
sparnus. Pati juk matei. Galimas daiktas, kad botanikos daržo 
gėlės niekados nėra buvusios karaliaus pilyje, gal visai nežino, 
kad naktį ten yra taip linksma. Štai ką padaryk, tegu paskui 
stebisi botanikos profesoriūs, tas, kur čia greta gyvena, juk 
pažįsti jį? Kai nueisi pas jį į daržą, pasakyk vienai gėlei apie 
tuos pilies balius, tada ta gėlė praneš kitoms gėlėms, ir paskui 
jos visos išlėks. Ateis profesorius, darže neberas nei vienos gė- 
lės ir nemokės suprasti, kur jos dingo. 

— Bet kaip gėlės pasakys viena kitai, kad jos nemoka 
kalbėti? 

— Tiesa, jos nemoka kalbėti — atsakė studentas,— bet jos 
ženklais susikalba. Argi niekados nematei, kai, vėjui pučiant, 
gėlės linguoja galvas ir judina savo žalius lapelius? Taip aiš- 
kiai, lyg tarp savęs kalbėtųsi. 

— Ar profesorius supras tą ženklų kalbą? — paklausė 
Idutė. 

— Žinoma, supras! Vieną rytą, atėjęs į daržą, jis pastebėjo 
didelę dilgynę ženklais kalbinant raudoną gvazdiką. Dilgynė 
sakė jam: „Esi gražus, myliu tave labai.“ Profesoriui tai nepa- 
tiko, ir jis sušėrė dilgynei per lapus (tai jos pirštai yra), bet 
išsidilgino ir nuo to laiko nebedrįsta liesti dilgynės. 

— Tai labai gražu! — pasakė Idutė ir ėmė juoktis. 

— Kaip galima pasakoti vaikui tokius daiktus! — atsiliepė 
sėdėdamas kanapoj atėjęs į svečius nuobodus tarėjas. 

Jis nemėgo studento ir nuolat prikaišinėjo jam, ypač maty- 
damas jį karpant visokius keistus paveikslus, sakysim, pakartą 
žmogų su širdimi rankoje, kad jis buvo širdžių vogėjas, arba 
seną raganą jojant ant šluotos, su vyru ant nosies. Tas viskas 
labai erzino tarėją, ir jis nuolat kartojo: ,,„Kaip galima pasakoti 
vaikui tokius daiktus! Kam reikalingi tie prasimanymai!“ 

Bet Idutei labai patiko tas, ką studentas pasakojo apie gė- 
les, ir ilgai ji galvojo apie tai. Dabar ji žinojo, kad gėlės nu- 
leido galvas iš nuovargio — jos buvo baliuj ir šoko visą naktį. 
Ji paėmė tas gėles ir nunešė ant staliuko, kur buvo jos žais- 
lai, o stalinėse gulėjo jų drapanėlės. Mažutėj lovytėj gulėjo 
lėlė .Zapytė ir miegojo, bet Idutė tarė jai: „Kelkis, Zapyte, ir 
šiąnakt gulėk stalinėj, mano gėlės serga, todėl turi gulėti tavo 
lovoj, gal tada pasveiks.“ Išimta iš savo lovos lėlė buvo pikta 
ir nepratarė nei žodžio. Idutė paguldė gėles į lėlės lovytę, už- 
klojo mažu apklotėliu, liepė gražiai gulėti ir prižadėjo išvirti 
arbatos, kad greičiau pagytų. Paskui aplink lovytę užtraukė 
užtiesalus, kad saulė nepliekstų į akis. Visą vakarą galvojo, ką 
jai sakė studentas, o eidama gulti, žvilgtelėjo už lango uždan- 
gos, kur stovėjo. puikios motinos gėlės, jacintai ir tulpės. Ir ji 
patyliukais pasakė: „Gerai žinau, kad šiąnakt eisite į balių!“ 
Gėlės dėjosi nieko nesuprantančios, nei vienas lapelis nepa- 
judėjo, bet Idutė puikiai žinojo jų visus norus. 

Gulėdama lovoj, ilgai negalėjo užmigti, vis svajojo, kaip 
galėtų pamatyti šokančias gėles karaliaus pilyje. „Ar mano 
gėlės tikrai ten buvo?“ Bet paskui užmigo. Naktį vėl buvo 
atbudus, sapnavo savo gėles ir studentą, ant kurio taip pyko 

tarėjas, kad ją kvailinantis. Miegamajame kambaryje, kur gu- 
lėjo Idutė, buvo visai tylu, ant staliuko žibėjo naktinė lempu- 
tė. Tėvas ir motina miegojo. | 

— Ar mano gėlės tebeguli Zapytės lovelėj? — paklausė sa- 
vęs pačios.— Labai norėčiau pamatyti! 

Truputį pakilo ir pažvelgė į praviras duris, už kurių gulėjo 
jos gėlės ir visi žaisliukai, ėmė klausytis, ir iš gretimo kam- 
bario jai pasigirdo dusli ir nepaprastai švelni muzika. 

— Tikrai dabar gėlės šoka! — tarė sau Idutė.— Viešpatie, 
kaip aš norėčiau pamatyti! 

Bet ji nedrįso lipti iš lovos, kad neprikeltų tėvų. 

„Kad gėlės pačios čia ateitų!" — galvojo ji. 

"Bet gėlės nėjo, o muzika vis taip gražiai griežė. Buvo tikrai 
labai gražu, ir mergaitė ilgiau nebeiškentė. Ji išlipo iš lovelės, 
prislinko prie durų ir pažiūrėjo į kitą kambarį. Kokių įdomių 
daiktų ji ten pamatė! 

Tame kambaryje nedegė jokia lempelė, bet buvo šviesu kaip 
dieną nuo Mėnesio, žiūrinčio pro langą tiesiai į aslą. Jacintai 
ir tulpės sustojo į dvi eiles, ant langų neliko nei vienos gė- 
lės, ten bestovėjo tušti puodai su žeme. Gėlės šoko asloj 
poromis, paskui sukosi dideliu ratu, susikabinusios su viena 
kita savo žaliais lapeliais. Prie fortepijono sėdėjo geltona leli- 
ja, ją tikrai buvo mačiusi vasarą Idutė. Mergaitė gerai atsimi- 
nė studento žodžius: ,„(O, kaip ji panaši į paną Liną!“ Tada visi 
iš jo juokėsi, o dabar Idutei rodėsi, kad aukšta geltona lelija 
tikrai panaši į Liną. Ji žaidė visai taip kaip Lina — savo pail- 
gą geltoną veidą sukinėjo čia į vieną, čia į kitą pusę ir linga- 
vo į muzikos taktą. Idutės niekas nepastebėjo. Staiga ant sta- 
lo, kur buvo sudėti žaislai, užšoko didelis mėlynas krokas, pri- 
ėjo prie lėlės lovelės ir nutraukė uždangą. Lovelėj gulėjo ser- 
gančios gėlės, bet jos tuojau atsikėlė ir linktelėjo, duodamos 
ženklą, kad ir jos nori šokti. Senas kaminkrėtys su nudribusia 
lūpa atsistojo ir pasveikino gražias gėles. Jos visai nebuvo pa- 
našios į sergančias, nušoko ant aslos ir smagiai ėmė šokti su 
kitomis gėlėmis. " 

Tuo metu pasigirdo bildesys, lyg būtų kas nukritęs nuo sta- 
lo. Idutė pakėlė akis ir pakratė blindės šakelę, matyti, save lai- 

kančią irgi gėle. Bet ji buvo labai maloni, ant jos viršūnės 
buvo mažytė vaško lėlė su didele skrybėle, panaši į tarėjo 
skrybėlę. Blindės šakelė, šokdama mozūrą, labai trepsėjo, kitos 
gėlės to šokio negalėjo šokti, nes buvo lengvos ir nemokėjo 
trepsėti. 

Vaško lėlė staiga ištįso, pasidarė aukšta, ėmė suktis tarp 
popierinių gėlių ir balsu sušuko: 

— Kaip galima pasakoti vaikui tokius daiktus! Kam reika- 
lingi tie prasimanymai? 

Ir tuo metu vaško lėlė tapo visai panaši į tarėją su didele 
skrybėle, buvo taip pat geltona ir rūsti. Bet popierinės gėlės 
sušėrė jai per laibas kojas, tada ji labai susitraukė ir vėl pa- 
virto į Mažą vaško lėlę. Tas buvo labai juokinga, ir Idutė ne- 
galėjo susilaikyti nesijuokus. Blindės šakelė nesiliovė šokusi, 
ir tarėjas noroms nenoroms turėjo su ja šokti — vis tiek ar jis 
buvo aukštas ir drūtas, ar tapęs mažas kaip vaško lėlė su juo- 
da plačiais kraštais skrybėle. Tik prašoma kitų gėlių, ypač tų, 
kur gulėjo lėlės lovelėj, metė varginusi tarėją. Tą pačią va- 
landėlę garsiai kas subildėjo stalo dėžutėj, kur gulėjo kartu 
su kitais Žaislais lėlė Zapytė. Kaminkrėtys pribėgo prie stalo 
krašto, išsitiesė ant pilvo ir patraukė dėžutę. Zapytė iškėlė 
galvą ir ėmė dairytis nustebusi. 

— Čia, rodos, balius! — tarė ji — Kodėl niekas man to 
nepasakė? 

— Nori su manim šokti? — paklausė kaminkrėtys. 

— Gražus tu man šokėjas! — atsiliepė Zapytė ir nusigręžė 
nuo jo pečiais. Paskui atsisėdo dėžutėj ir laukė, ar jos neišves 
koks žolynas, bet niekas nesiartino prie jos, ir ji ėmė kosėti 
„ek, ek, ek“! Bet ir tada niekas prie jos nėjo. O kaminkrėtys 
šoko pats vienas ir ne taip jau prastai. 

Matydama, kad joks žolynas jos nepastebėjo, ji su dideliu 
triukšmu virto iš dėžytės žemėn. Subėgo tada visos gėlės, ap- 
stojo ją ir ėmė klausinėti, ar neužsigavo virsdama. Gėlės rodė 
jai daug meilės, ypač tos, kur gulėjo jos lovelėj. Zapytei nieko 
pikto nebuvo atsitikę, Idutės gėlės gražiai padėkojo jai už 
puikią lovelę, paskui nusivedė į kambario vidurį, kur krito 
mėnesio šviesa, ir šoko su ja, o visos kitos gėlės sukosi aplink 

ratu. Žapytė buvo labai smagi, pasakė gėlėms, kad ji mie- 
lai užleidžianti joms savo lovelę, o pati pagulėsianti ir dė- 
žutėj. 

— Labai tau dėkui — atsiliepė gėlės — bet mes nebeilgai 
gyvensim. Rytoj jau mirsim. Pasakyk Idutei, kad mus palaidotų 
darže, kur guli kanarėlė. Vasarą vėl ataugsime ir būsime dar 
gražesnės! 

— Ne, -jūs nemirsite! — sušuko Zapytė ir pabučiavo 
gėles. . 

Tuo laiku atsidarė durys, ir į kambarį įgriuvo visas būrys 
šokančių gėlių. Idutė negalėjo suprasti, iš kur jos atsirado — 
greičiausiai iš karaliaus daržo. Priešakyje ėjo dvi gražios ro- 
Žžės su mažomis aukso karūnomis ant galvų — tai buvo karalius 
su karaliene. Paskui sekė puikios leukonijos su gvazdikais ir 
sveikino visus aplink. Muziką darė didelės aguonos ir pivoni- 
jos, jos taip smarkiai pūtė į žirnių ankštis, jog skruostai joms 
paraudonavo. Mėlyni. katiliukai ir balti palazdžiai klegėjo kaip 
skambučiai. Kokia smagi buvo muzika! Paskui ėjo daugybė 
kitų gėlių, ir jos visos šoko — mėlynosios žibutės ir našlaitės, 
ramunės ir pakalnutės. Gėlės šoko ir bučiavosi, ir taip meiliai, 
jog negalėjai atsižiūrėti! 

Pagaliau gėlės pasakė vienos kitoms labanaktis, o Idutė su- 
grįžo į savo lovelę ir lig ryto sapnavo gėles ir viską, ką buvo 
naktį regėjusi. Rytą atsikėlusi tuojau nubėgo pas savo staliu- 
ką pažiūrėti, ar tebėra jos gėlės. Atitraukė uždangą — taip, 
gėlės tebegulėjo lovelėj, bet buvo labiau suvytusios kaip va- 
kar. Zapytė gulėjo dėžutėj, kur buvo paguldyta, tik jos akys 
buvo mieguistos. 

— Ar atsimeni, ką man turėjai pasakyti? — paklausė Idutė. 
Bet Zapytė rodė paiką miną ir nesakė nei žodžio. 

— Kokia tu netikus! — tarė Idutė— O jos visos su tavim 
šoko! 

Paskui ji paėmė popierinę dėžutę su išpieštais paukščiu- 
kais ant viršelio, atvožė ir sudėjo ten nuvytusias gėles. 

— Tai bus jūsų grabelis! — tarė Idutė.— Kai atvyks iš Nor- 
vegijos mano pusbroliai, mes jus palaidosim darže, kad kitą 
vasarą jūs vėl ataugtumėt ir būtumėt dar gražesnės. 

Norvegijos pusbroliai buvo smagūs berniukai, vienas vadi- 
nos Jonas, kitas Adolfas. Tėvas buvo jiems dovanojęs po nau- 
ją šaudomą lanką, ir jie atsivežė juos parodyti Idutei. Ta pa- 
pasakojo jiems apie Žuvusias gėles ir prašė padėti palaidoti. 
Priešakyje ėjo abu berniukai su lankais ant pečių, o paskui 
sekė Idutė su nuvytusiomis gėlėmis popierinėj dėžutėj. Duobe 
iškasė darže. Idutė pabučiavo gėles ir įleido į duobę. Prie kapo 
Jonas ir Adolfas iššovė iš lankų — jie neturėjo nei šautuvų, 
nei armotų. 


SENASIS GATVĖS ŽIBINTAS 


Ar Žinai pasaką apie seną gatvės žibintą? Ji nėra labai gra- 
Zi, bet kokį kartą paklausyti ne iš kelio. 

Buvo toks senas gatvės žibintas, jis daug metų teisingai 
tarnavo, pagaliau nusprendė jį atleisti. Jis žinojo, kad pasku- 
tinį vakarą kaba ant stulpo ir šviečia gatvę, ir jautėsi taip, 
kaip jaučiasi sena baleto šokėja, šokanti paskutinį kartą ir 
žinanti, kad kitą dieną reiks kraustytis į savo kambarėlį pa- 
stogėj. Su didele baime ir jis laukė kitos dienos: tą dieną jis 
turės pasirodyti rotušėj, ir trisdešimt šeši miesto tėvai turės 
nuspręsti, ar jis dar tinka darbui, ar jau nebetinka. Tada nu- 
spręs, ar pastatyti jį kur šviesti ant tilto, ar nusiųsti į kaimo 
fabriką arba į liejyklą, kad jį perlietų. Tenai viskas iš jo 
galėtų išeiti, tik jis kankinosi, nežinodamas, ar atmins, kad 
jis kadaise buvęs gatvės žibintas. Šiaip ar taip, jis žinojo, kad 
jam reiks skirtis su nakties sargu ir jo pačia, kurie buvo pa- 
sidarę jam labai artimi, lyg kokie giminės. Jie abu, žibintas ir 
sargas, buvo pradėję tarnauti tuo pačiu laiku. Tada jo pati la- 
bai didžiavosi, tik vakarais, eidama pro šalį, kartais pakeldavo 
akis į žibintą, o dieną niekados. Bet paskutiniais metais, kada 
visi trys — sargas, jo pati ir žibintas — paseno, pati irgi rūpi- 
nosi žibintų, jį šveitė ir pylė žibalą. Abudu sargai buvo 
teisingi Žmonės, nenuskriaudė žibinto nei vienu lašeliu! 

Vadinas, paskutinį vakarą švietė žibintas, rytojaus dieną 

turėjo keliauti į rotušę. Tos liūdnos mintys vis jam lindo į 
galvą, ir jis prastai degė. Kartais jam ateidavo kitos mintys: 
jis buvo daug matęs, daug žinojo, gal net daugiau už tuos tris- 
dešimt šešis miesto tėvus. Bet jis tylėjo ir nieko nesakė: toks 
padorus žibintas nieko nenorėjo įžeisti, tuo labiau savo vyres- 
nybės. Atsiminė daug dalykų, juos minint mirksėjo jo liepsna. 
Jis galvojo, kad ir jį turės kas atsiminti. „Sakysim, tas gra- 
žus jaunikaitis... Nuo to laiko jau praėjo daug metų. Jis pri- 
siartino prie manęs su laišku, popierius buvo rausvas, kraštai 
paauksuoti, raštas gražus, moteriškos rankos rašytas. Jis per- 
skaitė du kartus, pabučiavo ir pakėlė į mane žibančias akis, o 
jos sakė: „„Aš laimingiausias Žmogus pasaulyje!“ Taip, tik jis 
ir aš žinojom, kas buvo parašyta pirmame jo mylimosios laiš- 
ke. Atsimenu ir kitas akis... Nuostabu, kaip greitai šokinėja 
mintys! Mūsų gatve traukė iškilminga laidotuvių procesija. Ant 
išmušto aksomu katafalko grabe gulėjo jauna graži moteris, 
buvo tiek gėlių ir vainikų, taip šviesiai degė švyturiai, jog jie 
visai nustelbė mano šviesą, šaligatviai buvo pilni žmonių. Bet 
kai švyturiai nuėjo tolyn, pamačiau verkiant atsirėmusį į mane 
vyrą. Niekados nepamiršiu jo pilnų skausmo akių!“ 

Daug ką buvo atsiminęs senasis gatvės žibintas, degdamas 
tą dieną paskutinį kartą. Atleistas iš tarnybos sargybinis bent 
žino, kas bus jo įpėdiniu, ir gali jam pasakyti keletą žodžių, 
o žibintas nežinojo savo įpėdinio, negalėjo jam paaiškinti, kaip 
reikia šviesti lyjant ir sningant, kiek mėnesio šviesa siekia 
šaligatvį ir iš kurios pusės daugiausia pučia vėjas. 

Gatvės latake buvo trys kandidatai atsileidžiamai vietai, jie 
galvojo, kad įpėdinio paskyrimas priklauso nuo paties žibin- 
to. Vienas iš tų kandidatų buvo silkės galva, šviečianti naktį; 
ji manė, kad jos užkėlimas ant žibinto stulpo daug sumažintų 
išlaidas žibalui. Antras kandidatas buvo puvėsio gabalas, švie- 
čiantis, pasak jo, dar geriau už silkės galvą; be to, jis buvo 
paskutinė liekana medžio, puošusio kadaise visą mišką. Trečias 
kandidatas buvo jonvabalis. Iš kur jis buvo atsiradęs, to Ži- 
bintas negalėjo suprasti, bet vis dėlto švietė, o puvėsis ir sil- 
kės galva vienu balsu tvirtino, kad jis šviečiantis tik retkar- 
čiais, todėl negalintis tikti. + 

Senasis žibintas jiems pasakė, kad jie nei vienas nešviečia 
tiek, kad galėtų užimti jo vietą, bet, žinoma, tie netikėjo. O 
sužinoję, kad tarnybos skyrimas nepridera nuo žibinto, visi 
labai džiaugėsi, laikydami žibintą per daug nusenusiu, kad ga- 
lėtų rinkti. 

Tuo metu papūtė nuo gatvės kampo vėjas, sušvilpė pro 
žibinto dureles ir pasakė jam: 

— Ką aš girdžiu? Tu rytoj išeini? Argi šiandien paskutinį 
kartą mes matomės? Reikėtų tau duoti kokią dovaną! Aš tau 
pravėdinsiu smegenis, tada tu ne tik gerai atsiminsi viską, ką 
esi girdėjęs ar matęs, bet savo paties akimis paregėsi tai, ką 
pasakos ar skaitys tau kiti. | 

— Labai dėkui tau už dovaną! — tarė žibintas.— Tik kad 
manęs neperlietų! 

— To negali būti! — atsakė vėjas.— Tuojau aš padarysiu 
tavo atmintį geresnę. Jei tu gausi daugiau tokių dovanų, tai 
tikrai turėsi malonią senatvę! 

— Tik kad manęs neperlietų! — kartojo žibintas. — Gal ir 
tuo atsitikimu galėtum sutvirtinti mano atmintį? 

— Būk išmintingas, mano mielas žibintėli! — tarė vėjas 
ir paputė. 

Tuo pačiu metu pasirodė mėnuo. 

— Ką jūs duosite jam? — paklausė vėjas. 

— Nieko neduosiu, — atsakė mėnuo, — aš dabar dylu. Iš ki- 
tos pusės, žibintai man niekados nešvietė, o visados aš jiems.— 
Tr mėnuo vėl pasislėpė už debesių, nenorėjo, kad jį kas 
vargintų. 

Staiga buptelėjo ant žibinto stiklo vandens lašas, rodos, nuo 
stogo, bet jis tvirtino, kad iškritęs iš juodo debesio ir kad tai 
esanti geriausia dovana. | 

— Aš pragriaušiu tave, jei norėsi, surūdysi tu per vieną 
naktį ir pavirsi į dulkes! 

Ta dovana nepatiko žibintui, nepatiko ir vėjui. 

— Argi niekas neduotų ką geresnio? — suūžė jis, kiek 
tik gali. | 

Tuo pačiu metu nuo dangaus nukrito žvaigždelė, palikda- 
ma ilgą šviesų ruožą. 


183 


— O čia kas? — sušuko silkės galva.— Ar ne žvaigždė čia 
nukrito? Rodos, įkrito į žibintą. Jei jau tos vietos ieško, kas 
taip aukštai stovi, tai mums nieko kito nebelieka, tik ei- 
ti gulti! | 

Taip visi trys ir padarė. O senasis žibintas staiga skaisčiai 
nušvito. | 

— Tai nuostabi dovana! — tarė jis.— Dangaus žvaigždės vi- 
sados mane džiugino. Aš pats negalėjau taip šviesti kaip jos, 
nors to labai troškau visą laiką, ir štai šviesiosios Žvaigždelės 
pastebėjo mane, menką seną žibintą, ir atsiuntė man vieną savo 
sesutę. Ta dovana davė man galybę, kad visi tie, kur aš myliu, 
regėtų ir jaustų tą, ką aš pats regiu ir jaučiu. Juk tai yra di- 
delis malonumas, o jei nebūtų su kuo pasidalinti, tebūtų pusė 
malonumo! 

— Gražiai pasakyta! — atsiliepė vėjas.— Bet tu nežinai, kad 
tam reikalinga vaškinė žvakė. Jei tau nedegs vaškinė žvakė, 
niekas kitas nesupras, ką tu regi ir jauti. Apie tai Žvaigždės 
nepagalvojo, jos laiko tave ir viską, kas šviečia, vaško žva- 
kėmis. Bet aš jau pavargau, metas gulti! — pridėjo vėjas ir 
nutilo. | 

Kitą dieną — geriau kitą dieną peršoksim,— kitą vakarą ži- 
bintas gulėjo ant krėslo, tik kur? Seno nakties sargo kamba- 
ryje. Iš trisdešimt šešių miesto tėvų jis paprašė, kad už ilgą 
ir teisingą tarnavimą jam dovanotų tą seną žibintą. Tie pasi- 
juokė iš jo prašymo, bet žibintą dovanojo. Ir štai jis gulėjo 
dabar ant krėslo šalia šiltos krosnies ir, rodėsi, pasidarė di- 
desnis — buvo apkėtes beveik visą krėslą. Šeimininkai valgė 
vakarienę ir nuolat žiūrėjo. į senąjį žibintą, jie mielai būtų 
jį pasisodinę prie stalo. | 

Jie gyveno pogrindyje, o norint patekti į jų kambarėlį, rei- 
kėjo pereiti grįstą priemenę, bet kambarėlis buvo šiltas, durys 
iš kraštų apmuštos minkštu audimu. Vidus buvo švarus ir jau- 
kus; lova buvo paslėpta už uždangos, langai su užlaidomis, ant 
langų stovėjo nepaprasti vazonai. Juos atvežė jūreivis Kristi- 
jonas iš rytų ar vakarų Indijos. Vazonai buvo moliniai, dramb- 
lių pavidalo, tik be nugarų; vietoj nugarų buvo įdubimai su 
žemėmis; iš vieno dramblio augo gražūs porai —tai buvo jų 


184 


daržas, o iš kito žydėjo gėlė snaputis —tai buvo jų dar- 
želis. Ant sienos kabėjo didelis spalvotas paveikslas, vaizduo- 
jantis Vienos kongresą, kur jie galėjo iš karto matyti visus 
Europos viešpačius. Senovinis sienos laikrodis su sunkiomis 
švino atsvaromis be paliovos tiksėjo „tik, tak“ ir vis skubinosi, 
bet seniukai galvojo, kad tai geriau, negu jei jis vėlintųsi. 

Vadinasi, dabar jie vakarieniavo, o senas gatvės žibintas 
gulėjo, kaip buvo pasakyta, ant krėslo šalia šiltos krosnies, ir 
jam rodėsi, kad visas pasaulis apsivertęs aukštyn kojomis. Bet 
kai senasis sargas, pažvelgęs į žibintą, ėmė pasakoti viską, ką 
jie buvo matę, ilgai kartu gyvendami, per lietus ir per rūkus, 
trumpomis ir šviesiomis vasaros naktimis ar žiemą baisiausiai 
pustant, kada kiekvieną traukia greičiausiai lįsti į savo kam- 
pelį, tada žibintas ėmė tuos visus daiktus taip aiškiai regėti, 
lyg būtų tebekabėjęs ten ant savo stulpo. Tai vėjas buvo su- 
teikęs jam tą aiškumą! 

Seniukai buvo darbštūs ir rūpestingi žmonės, negaišo nei 
vienos valandėlės. Šventadieniais po pietų seniukas pasiimda- 
vo kokią knygą, dažniausiai kelionių aprašymus, balsu skaity- 
davo apie Afriką, apie dideles girias ir laukinius dramblius, 
o senutė atsidėjusi klausydavo, retkarčiais pažvelgdama į moli- 
nius dramblius, padėtus vietoj vazonų. 

— Rodosi, kaip gyva! — sakė ji. 

Žibintas baisiai norėjo, kad jam degtų vaškinė žvakė, tada 
senutė, kaip ir jis pats, savo akimis galėtų matyti viską: aukš- 
tus medžius su tankiai susipynusiomis šakomis, juodus nuogus 
žmones jojant raitus ant arklių ir ištisas kaimenės dramblių, 
trypiančių su savo plačiomis kojomis nendres ir krūmus. 

— Kokia nauda iš mano gabumų, kad neturiu vaškinės žva- 
kės! — atsiduso. žibintas.— Mano šeimininkai tevartoja žibalą 
ir taukines žvakes, o to man toli gražu negana! | 

Kartą jie kažkaip gavo daug įvairaus didumo vaškinių žva- 
kigalių. Ilgesnius galus degino, o su trumpesniais šeimininkė 
siūdama vaškavo siūlus. Dabar vaškinių žvakelių netrūko, tik 
niekam neatėjo į galvą nors mažą galiuką įstatyti į žibintą. 

— Čia guliu su savo nepaprastais gabumais, — pasakė Ži- 
bintas,— turiu visko, tik negaliu su jais pasidalinti. Jie ne- 

žino, kad jų baltas sienas galėčiau papuošti gražiausiais ap- 
mušalais, tankiais miškais, viskuo, kuo tik panorėtų! Tik to jie 
nežino! , 

Žibintas, gražiai nušveistas, gulėjo kampe visų akivaizdoj. 
Žmonės, tiesa, vadino jį senu laužu, bet šeimininkai buvo prie 
jo labai pripratę ir neklausė, ką kiti sakė. 

Kartą, sargo vardo dienoje, šeimininkė priėjo prie žibinto, 
šyptelėjo ir šyptelėjusi tarė: 

— Šiandien aš jam geriau apšviesiu kambarį! 

Žibintas bilstelėjo iš džiaugsmo ir pagalvojo: „Dabar už- 
degs man žvakę!“ Bet moteriškė įpylė į lempą žibalo, o apie 
vaškinę žvakę nei neprisiminė. Jis degė visą vakarą ir gerai 
žinojo, kad iš žvaigždžių gauta dovana yra didžiausias turtas, 
tik tas turtas šiame gyvenime liks nesuvartotas. Tada jis sap- 
navo — su tokiais gabumais galima ir sapnuoti — kad seniukai 
mirę, 0 jis patekęs į geležies liejyklą. Jis vėl jautęs tokį pat 
nerimastį kaip tuo metu, kada tarėsi jį gabenti į rotušę, kur 
turėję jį apžiūrėti burmistras ir trisdešimt šeši miesto valdybos 
nariai. Nors ir galėjęs savo noru surūdyti ir pavirsti į dulkes, 
bet jis to nepadaręs, jį įmetę į tirpdomą krosnį ir išlieję gra- 
žią angelo pavidalo geležinę Žžvakidę. Angelas laikęs rankoj 
gėlių puokštę, į ją buvusi įstatyta vaško žvakė ir padėta ant 
žalio rašomojo stalo. Kambarys buvęs labai jaukus, lentynos 
prikrautos knygų, o sienos nukabintos puikiais paveikslais. Čia 
gyvenęs poetas, ir viskas, ką jis galvojo ar rašė, rodėsi kaip 
gyvas paveikslas prieš akis. Kambarys keitęsis čia į didelę tam- 
sią girią, čia į saulės apšviestą pievą su braidančiais po žolę 
gužais, čia į plaukiantį per audrą laivą. 

— Kokių dėlto gabumų mano turima! — pasakė pabudęs se- 
nasis Žibintas.— Beveik norėčiau, kad mane perlietų, bet ne, 
geriau to nedarysiu, kol gyvena tie seniukai. Jie mane myli 
tokį, koks dabar esu, aš jiems atstoju vaiką. Nuolat mane švei- 
čia, šeria žibalu, ir aš jaučiuosi ne menkesnis už tuos, kur 
susirinkę į kongresą! 

Nuo to laiko jis turėjo dvasios ramybę, ją visai teisingai 
nusipelnė doras senasis gatvės žibintas. 

SRIUBA IŠ DEŠROS LAZDELĖS 


I 
Sriuba iš dešros lazdelės 


— Puikūs buvo vakar rūmuose pietūs! — sakė kartą senė 
pelė kitai jaunai, negalėjusiai drauge pietauti — Sėdėjau dvi- 
dešimt pirmoj vietoj nuo karaliaus, juk tai nemenka garbė! 
O kiek ten buvo visokių gardėsių! Supelėjusi duona, lašinių 
odelė, taukinė žvakė su dešra, 0 paskui vėl viskas nuo pra- 
džios. Buvo taip skanu, ir mes sušveitėm gal po dvejus pie- 
tus. Buvo visi linksmi, šnekėjomės, rėkojom kaip namie. Nieko 
neliko, tik viena lazdelė, ant kurios buvo užmauta dešra. Pra- 
dėjom kalbėti apie sriubą, kad ją galima išvirti iš tos lazdelės. 
Visi buvo girdėję, kad tokia sriuba verdama, tik niekas jos 
nebuvo valgęs, o tuo labiau nežinojo, kaip ją virti. Buvo pa- 
kelta. taurė už tos sriubos išradėją ir juokauta, kad jai už tai 
bus suteikta elgetų prieglaudos viršininkės vieta. Argi ne są- 
mojinga? Tada pakilo nuo sosto pelių karalius ir viešai pa- 
skelbė, kad ta pelė, kuri išvirs gardžiausią sriubą iš dešros 
lazdelės, bus karalienė. Apsigalvoti davė metus ir vieną dieną. 

— Būtų nei šio, nei to! — tarė kita pelė— Tik iš ko virti 
tokią sriubą? 

— Taip, iš ko ją virti? — klausė visos pelės, jaunos ir se- 
nos. Kiekviena geidė tapti karaliene, tik nei viena nenorėjo 
pakeliauti po pasaulį ir sužinoti, kaip virti tą sriubą, o be 
vargo juk niekas nesidaro. Kam gi bus malonu palikti šiltą 
gimtąjį kampelį, žinant, kad svetur ne kasdien pagriauši sūrio 
galiuką ir uostysi lašinius, o kartais gali badu padvėsti ir net 
pakliūti katei į nagus! 

Tokie vargai atbaidė daugumą pelių nuo kelionės! Išsirado 
tik keturios jaunos ir drąsios pelės, pasišovusios laimės ieš- 
koti. Kiekviena pasirinko kitą pasaulio šalį, pasiėmė dešros 
lazdelę, kad nepamirštų savo kelionės tikslo ir kartu turėtų 
kuo pasiremti. 

Iškeliavo gegužės pradžioj ir po metų, vėl gegužės mė- 
nesy, sugrįžo, bet ne visos, o tik trys; apie ketvirtą nebuvo 
jokios žinios, nors paskirtas laikas turėjo greitai baigtis. 

Atėjo sprendimo diena. 

— Taip jau esti, kad didžiausią malonumą turi kas nors 
pagadinti! — tarė pelių karalius ir liepė sušaukti visas peles 
iš plačios apygardos per daugelį mylių. Susirinkimas buvo 
paskirtas karaliaus virtuvėj. Pelės keliautojos sustojo skyrium 
į eilę, o ketvirtosios dingusios vietoj buvo padėta dešros laz- 
delė, aprišta juodu krepu. Visam susirinkimui buvo įsakyta ty- 
lėti, kol keliautojos pasakys savo žodį ir karalius paskelbs 
savo sprendimą. 

O dabar paklausykime. 


II 


Ką matė ir ką išmoko savo kelionėj pirmoji pelė 


— Kai aš išsirengiau į kelionę, — pradėjo pasakoti pelė, — 
galvojau, kaip ir daugelis mano amžiaus draugių, kad jau tu- 
Iiu suėmusi visą žemės išmintį. Pasirodo, kad labai klydau, ir 
turėjo praeiti visi metai ir viena diena, kol aš pasidariau iš- 
mintinga. Iškeliavusi iš namų, aš tuojau pasiekiau jūrą ir sė- 
dau į didelį laivą, plaukiantį į žiemius. Buvau girdėjusi, kad 
laivų virėjai labai gudrūs, bet mūsų virėjui, rodos, nereikėjo 
jokio gudrumo: laivo sandėliai buvo pilni visokios džiovintos 
mėsos, lašinių ir puikių paplėkusių miltų. Gyvenimas ten pui- 
kus, todėl nebuvo kur pasimokyti virti sriubos iš dešrų laz- 
delės. Daug dienų ir naktų mes vis plaukėm, mus supo ir liejo 
bangos, bet galop vis dėlto priplaukėm uostą, ir aš išlipau ant 
kranto. 

Koks keistas jausmas: palikti savo gimtąjį kampą, plaukti 
laivu ir staiga atsidurti daugiau kaip už šimto mylių nuo tė- 
vynės visai svetimam kraštę! 

Buvo didžiausi ten pušynai ir beržynai, o žolė taip kvepė- 
jo, jog aš ėmiau baisiai čiaudyti ir atsiminiau dešrą. O koks 

ten platus ežeras! Iš arti vanduo rodėsi giedras kaip krištolas, 
o pasitraukus tolyn, jis darėsi juodas kaip rašalas. Po ežerą 
plaukė baltos gulbės, iš pirmo aš jas palaikiau puta, bet kai 
išlipo ant kranto, iš jų eisenos tuoj supratau, kad jos žąsų 
giminės. Savo kilmės nepaslėpsi! Aš pati netrukus susiuosčiau 
su savo giminaitėmis, su lauko ir miško pelėmis, bet nedaug 
iš jų galėjau sužinoti apie valgių gaminimą, o juk dėl to bu- 
vau išvykus į užsienį. Sumanymas išvirti sriubą iš dešros laz- 
delės joms pasirodė labai keištas, ir jos bematant tą žinią 
išnešiojo po visą mišką, bet visos tai laikė niekų pasaka. To- 
dėl aš nei menkiausios vilties neturėjau, kad jau tą pačią naktį 
sužinosiu, kaip gaminamas tas valgis. Saulė leidosi, ir dėl to 
taip smarkiai kvepėjo žolės, toks buvo skaidrus ir tuo pačiu 
metu juodas ežero vanduo, o tam vandeny tokios gražios at- 
rodė gulbės. Miško pakrašty tarp trejų ar ketverių namų bu- 
vo iškeltas aukštas stiebas, papuoštas vainikais ir kaspinais. 
Griežė muzika, vaikinai ir merginos šoko ir dainavo. Saulei 
leidžiantis ir mėnesiui tekant buvo gražu ir linksma, bet aš 
prie tos linksmybės nenorėjau dėtis. Kam reikalingi mažai pe- 
žiukei šokiai miške? Aš glūdėjau minkštose samanose ir tvirtai 
laikiau naguose savo lazdelę. 

Vienoj miško aikštelėj skaisčiau švietė mėnuo, 0 samanos 
taip Žibėjo (drąsiai tai galiu pasakyti), kaip pelių karaliaus 
kailelis, tik jos buvo žalios ir malonios akiai. Staiga atsirado 
maži gražūs padarėliai didumo man sulig keliais. Atrodė kaip 
žmonės, buvo apsivilkę gražiais drabužėliais, apsiūtais musių 
ir uodų sparneliais. Tai buvo elfai. Jie, rodos, ieškojo ko, bet 
nežinojau ko, tik staiga vienas iš jų, garbingiausias, parodė į 
mano dešros lazdelę ir pasakė: 

— Štai tas mums reikalingas! Gražiai nusmailintas galas! 

Ir kuo ilgiau žiūrėjo į mano kelionės lazdelę, tuo labiau jis 
gėrėjosi ja. 

— Galėčiau ją paskolinti, tik ne visai atiduoti, — pa- 
sakiau. 

— Žinoma, tik paskolinti, tuoj grąžinsime,— atsiliepė visi, 
pagriebė lazdelę ir šokdami nukūrė lig tos aikštelės, kur taip 
puikiai žaliavo samanos. Lazdelę ten įbedė pačiame viduryje. 

Elfai norėjo turėti savo gegužės stiebą kaip žmonės, o mano 
lazdelė buvo lyg tyčia tam padaryta. Įbedę ėmė ją visaip puoš- 
ti. Gražu buvo žiūrėti! 

Maži voreliai apvyniojo stiebelį aukso siūlais, apkabinėjo 
vėliavėlėmis iš tokio plono ir balto audimėlio, jog mėnesio 
šviesoj man akis merkė. Paskui elfai pririnko nuo peteliškių 
sparnelių įvairios spalvos dulkelių ir jomis išbarstė vėliavė- 
les, tada vėliavėlės ėmė mirgėti tūkstančiais deimantų. Dabar 
mano dešros lazdelės sunku buvo bepažinti — tokio kito ge- 
gužės stiebo visame pasaulyje negalėjo būti! 

Paskui lyg iš po žemių prigarmėjo nesuskaitomos daugybės 
elfų. Jie neturėjo drabužių, bet buvo daug gražesni už pui- 
kiausiai apsidariusius. Mane kvietė irgi pasižiūrėti į tas gra- 
žybes, bet tik iš tolo, nes aš buvau labai didelė. 

Paskiau ėmė griežti muzika. Miškas aidėjo, lyg jį būtų skar- 
denę tūkstančiai stiklinių varpelių. Pradžioj ji buvo man pa- 
naši į gulbės giesmę, toliau į gegutės kukavimą ar strazdo čerk- 
sėjimą, o paskui man rodėsi, kad giedojęs visas miškas! Skam- 
bėjo vaikų balsai, gaudė varpai, giedojo paukščiai, ir visos 
tos nuostabiausios melodijos ėjo nuo elfų gegužės stiebo. O tas 
stebuklingas instrumentas buvo mano dešros lazdelė. Niekados 
nemaniau, kad tokius garsus gali išduoti mano ta lazdelė, bet 
pasirodo, kad viskas pridera nuo to, kieno rankose ji yra. Aš 
buvau labai susijaudinusi ir taip griaudžiai verkiau, kaip gali 
verkti maža pelytė. 

Naktis buvo trumpa, tuo laiku neesti žiemiuose jos ilges- 
nės. Auštant papūtė vėjelis, susiraukė šviesus ežero paviršius, 
skaidriosios vėliavėlės išsisklaidė į visas puses, o nutiestos nuo 
lapelio ant lapelio voratinklių girliandos, supantys tiltai ir ba- 
liustrados, arba dar kitaip kaip vadinsi,— staiga dingo, lyg jų 
niekados nebuvo. Šeši elfai atnešė man mano dešros lazdelę ir 
paklausė, ar aš nenorėčiau daugiau ką iš jų gauti. Aš papra- 
šiau pasakyti, kaip reikia virti sriubą iš dešros lazdelės. 

— Juk taip, kaip mes tik darėme,— atsakė šyptelėjęs vy- 
riausias elfas.— Tu pati viską matei, tik gal nepažinai savo 
lazdelės. 

— Štai ką jie kalba! — pagalvojau aš ir atvirai papasako- 

jau, koks mano kelionės tikslas ir ko laukia iš manęs tė- 
vynė. 

— Tik pasakykite, — baigdama tariau,— kokia nauda pelių 
karaliui ir visai didžiajai mūsų viešpatystei iš tų visų mano 
matytų stebuklų? Juk negaliu juos iškratyti iš dešros lazdelės 
ir pasakyti: „Štai lazdelė, o štai sriuba!“ Nuo to sotus nebūsi, 
jei bent po pietų! 

Tada elfas patraukė su savo mažučiu piršteliu per mėlyną 
žibutės žiedo lapelį, paskui palietė dešros lazdelę ir tarė: 

— Žiūrėk čia! Aš paliesiu ją, o sugrįžusi namo paliesk su 
ta savo lazdele šiltą karaliaus krūtinę, ir tada tuojau lazdelė 
apsitrauks gyvomis žydinčiomis žibutėmis, nors lauke didžiau- 
sias spigintų šaltis. Vadinas, tu grįžti namo ne tuščia! O štai 
dar šis tas priedo. 

Bet ligi pelytė parodė tą, kas yra „šis tas“, ji palietė šiltą 
pelių karaliaus krūtinę, ir tuojau ta pačia akimirka išaugo iš 
lazdelės gražių žibučių puokštė. Žibutės taip kvepėjo, jog pe- 
lių karalius liepė arčiau stovėjusioms prie židinio kelioms pe- 
tėms tuojau kišti savo uodegų galus į ugnį, kad parūkytų 
kambarį plaukų svilėsiais: pelės nemėgsta žibučių kvapo, jų 
labai jautri nosis to nepakenčia. 

— O daugiau ką tau davė elfai? — paklausė pelių karalius. 

— Tuojau pamatysite,— atsakė pelė.— Tai labai nepapras- 
tas daiktas. 

Sulig tais žodžiais ji pasuko dešros lazdelę, ir žibutės tuoj 
išnyko. Paskui pakėlė lazdelę aukštyn kaip dirigentas ir pa- 
sakė: 

— Žibutės džiugina mūsų akis, uoslę ir lytėjimą, bet liežu- 
vis ir ausys nieko negauna. 

Pelytė pradėjo mojuoti su lazdele, ir ta pačia akimirka pa- 
sigirdo muzika, tik visai nepanaši į tą, kur skambėjo miške 
per elfų šventę: šita muzika priminė barškėjimus, girdimus 
paprastai virtuvėj. Tai bent buvo koncertas! Jis prasidėjo stai- 
ga, lyg vėjas būtų sukaukęs kamine. Visuose katiluose ir puo- 
duose staiga užvirė vanduo ir ūždamas ėmė lietis per kraštus, 
o maišiklis subeldė i varinį katilą Paskui staiga vėl viskas 
nurimo: buvo girdėti tik imbriko klekėjimas, bet toks keistas, 

jog nežinojai, ar jis pradeda, ar baigia virti. Mažame puode 
kunkuliavo vanduo, dideliame puode irgi kunkuliavo, abudu 
puodai kunkuliavo, bet į kits kitą nei mažiausiai nekreipė akių, 
lyg jie visiškai būtų neturėję proto. Pelytė mojavo su savo 
lazdele vis greičiau ir greičiau. Vanduo katiluose kunkuliavo, 
šnypštė ir putojo, vėjas tartum pasiutęs švilpė ir kaukė ka- 
mine: ū-ū-ū! Pelytę paėmė tokia baimė, ir ji išmetė lazdelę. 

— Tai sunki buvo virti sriuba! — sušuko pelių karalius.— O 
koks valgis bus toliau? 

— Jau viskas, — atsakė pelė, linktelėjusi galvą. 

— Vadinas, viskas? — tarė karalius.— Gerai, dabar paklau- 
sysime, ką pasakys antroji pelė. 


III 


Ką pasakojo antroji pelė 


— Aš esu gimusi pilies bibliotekoj,— pradėjo antroji pelė. — 
Per visą savo gyvenimą nei aš, nei mano giminės niekados ne- 
same buvę valgomajame kambaryje, tuo labiau viralinėj. Vir- 
tuvę pamačiau pirmą kartą kelionėj ir dabar štai čia. Biblio- 
tekoj mes dažnai badavome, bet užtat daug mokslo. įgijome. 
Kai išgirdau, ką pažadėjo karalius už išvirimą sriubos iš deš- 
ros lazdelės, senelė atsiminusi suieškojo seną rankraštį. To rank- 
raščio skaityti ji pati nemokėjo, bet girdėjo kitus skaitant ir 
įsidėjo į galvą šiuos žodžius: „Jei esi poetas, tai mokėsi. išvirti 
sriubą ir iš dešros lazdelės." Senelė paklausė, ar aš turiu poeto 
dovaną. Aš atsakiau, kad apie tai neturiu supratimo, o senelė 
Jiepė man keliauti į pasaulį ir tapti poete. Tada paklausiau se- 
nelės, ko tam reikia, nes tapti poete man buvo ne lengviau 
kaip išvirti sriubą iš dešros lazdelės. Senelė buvo girdėjusi iš 
rankraščio, kad tam reikalingį trys dalykai: išmintis, svajonė 
ir jausmas. 

— Gauk tą viską ir tapsi poete,— baigdama pasakė sene- 
lė.— Tada galėsi išvirti sriubą net iš dešros lazdelės. 

Norėdama tapti poete, aš iškeliavau į vakarus. Aš žinojau, 

kad prie kiekvieno darbo svarbiausias daiktas yra išmintis, o 
svajonė ir jausmas tiek daug nereiškia, todėl nusprendžiau pir- 
miausia įsigyti išmintį. Bet kur jos ieškoti? „Eik pas skruzdėlę 
ir imkis iš jos išminties!“ — buvo sakęs senas didelis žydų ka- 
ralius, apie tai buvau girdėjusi bibliotekoj. Ir aš niekur negai- 
šau, kol radau didelį skruzdėlyną. Čia daug viešėjau, moky- 
damasi išminties. 

Skruzdėlės labai gudrus sutvėrimas, yra ko iš jų pasimokyti. 
Jų viskas yra apsvarstyta ir sutvarkyta. Dirbti ir kiaušinius dė- 
ti, anot jų, yra gyventi dabar ir žiūrėti, kas bus priešais. Visos 
skruzdėlės yra skirstomos į vyresniąsias ir darbininkes. Pagal 
visuomenės padėjimą kiekviena turi numerį. Skruzdėlių kara- 
lienė turi pirmąjį numerį, su jos nuomone sutinka visos skruz- 
dėlės, nes ji nuo senų senovės turi pasisavinusi visą žemės 
išmintį. Man buvo svarbu tai sužinoti. Ji kalbėjo tiek daug ir 
taip išmintingai, jog jos kalba man pasirodė net per daug iš- 
mintinga. Ji, sakysim, tvirtino, kad visame pasaulyje nėra aukš- 
tesnio daikto už jų skruzdėlyną, nors čia pat, visai šalimais, 
stovėjo daug aukštesnis medis; tam niekas negalėjo priešta- 
rauti, reikėjo tylėti. Kartą vakare viena skruzdėlė medžio lie- 
meniu užlipo labai aukštai ir ten paklydo; tiesa, ji nebuvo pa- 
siekusi viršūnės, bet užlipo daug aukščiau už visas lig šiol li- 
pusias skruzdėles. Kai ji sugrįžo namo ir ėmė pasakoti, kad 
pasaulyje esą ir aukštesnių už jų skruzdėlyną daiktų, tai kitos 
skruzdėlės palaikė tai visos skruzdėlių giminės įžeidimu ir nu- 
teisė įmesti ją į kalėjimą ir laikyti ten iki gyvos galvos. Ne- 
trukus paskiau buvo užlipusi į medį kita skruzdėlė, bet, sugrį- 
žusi namo, kalbėjo apie tai atsargiai ir neaiškiai, ir kaip ji 
buvo iš vyresniųjų, tai patikėjo kitos, o po jos mirties pastatė 
jai paminklą iš kiaušinio kevalo — tuo buvo parodyta didelė 
pagarba mokslui. 

— Dažnai matydavau,— toliau pasakojo pelė, — skruzdėles 
nešant kiaušinius ant pečių. Kartą vienai skruzdėlei benešant 
nudribo kiaušinis žemėn, ji norėjo vėl užsikelti ant pečių, bet 
niekaip negalėjo. Prišokusios kitos dvi skruzdėlės padėjo jai 
vėl užsikelti, nors besitampydamos vos nenumetė savo pačių 
naštų. O karalienė pagyrė jas už tai, kad jos parodžiusios šir- 

dį ir išmintį. „Tos dvi dorybės kelia mus, skruzdėles, aukščiau 
už visus kitus gyvus sutvėrimus,— sakė ji.— Išmintis yra svar- 
biausias daiktas, 0 mano yra didesnė už visų kitų.“ Tada ji 
atsistojo ant paskutinių kojyčių, o aš simakt ją prarijau, vadi- 
nasi, paėmiau kartu su ja visą didelę jos išmintį, kaip buvo. 
liepta to žydų karaliaus: „Eik pas skruzdėlę ir imkis iš jos 
išminties!“ 

Paskui aš priėjau prie didelio medžio, augusio šalia skruz- 
dėlyno. Tai buvo aukštas šakotas ąžuolas, matyti, labai senas. 
Žinojau, kad jame gyvena deivė, vadinama Driade. Ji gimsta 
ir miršta kartu su medžiu. Tai buvau girdėjusi bibliotekoj, o 
dabar savo akimis išvydau tą girios dievaitę. Pastebėjusi ma- 
ne, ji baisiai sukliko: kaip kiekviena moteris, ji labai bijojo 
mūsų, pelių. Bet ji turėjo didesnę priežastį bijoti kaip kitos: 
aš galėjau pagriaužti tą medį, nuo kurio priderėjo jos gyve- 
nimas. Aš prakalbinau ją gražiai ir nuraminau, o ji padėjo ma- 
ne ant savo švelnios rankutės. Išgirdusi, ko aš keliauju, ji pa- 
žadėjo, kad gal dar tą patį vakarą rasiu abudu tuos turtus, kur 
ieškojau. Driadė pasakė, kad jos artima bičiulė yra Svajonė, 
kad ilsinti ji dažnai po šlamančiais medžio lapais, kad ji mėgs- 
tanti tuos puikius namus, kurių šaknys giliai nueina į žemę, o 
šakotas liemuo aukštai iškilęs į dangų, ir pažįsta lygiai šaltą 
sniegą, smarkius vėjus ir karštus saulės spindulius. | 

— Taip,— kalbėjo Driadė,— ten aukštai gieda paukščiai ir 
pasakoja apie svetimus tolimus kraštus, o ant vienos sausos 
šakos susinešė lizdą gužas, iš jo gali daug išgirsti apie pirami- 
džių kraštą. Tas viskas labai patinka Svajonei, bet jai to ne- 
gana, aš turiu jai dar pasakoti apie miško gyvenimą, apie tai, 
kaip aš maža buvau ir mano medis mažas buvo, net mažesnis 
už dilgynę, ir apie tai, kaip gyvenau jau užaugusi. O dabar 
pasislėpk tarp čiobrelių ir Žiūrėk. Kai ateis Svajonė, ištrauk- 
siu jai plunksną iš sparno ir tau atiduosiu. Geresnės plunksnos 
joks poetas neturi! 

— „Atvyko Svajonė, — toliau pasakojo pelė — ir aš gavau 
jos plunksną. Išmirkiau aš ją vandenyje, sugriaužiau visą, nors 
ji nebuvo visai gera virškinti. Nelengva tapti poetu mūsų lai- 
kais, reikia daug visko suvirškinti. Dabar aš jau turėjau iš- 

mintį ir svajonę, 0 jausmą Maniau rasti savo pačios bibliote- 
koj. Ten aš girdėjau kalbant vieną didelį žmogų apie tokius 
romanus, kurių svarbiausias tikslas yra saugoti Žmones nuo 
nereikalingų ašarų. Tai lyg kokia kempinė, gerianti jausmus. 
Atsiminiau kelias panašias knygas. Jos buvo daug skaitytos ir 
taukuotos, todėl labai gardžios. 

Sugrįžusi namo, tuojau sugriaužiau visą romaną, tikriau sa- 
kant, jo minkštimą, o plutą, tai yra apdarą, palikau neliestą. 
Kai aš suvirškinau tą romaną, 0 paskiau ir kitą, pajutau man 
kylant kažkokį jausmą. Tada nugriaužiau kąsnelį trečio roma- 
no — ir tapau poete. Tai aš paskelbiau visiems. Man pradėjo 
sopėti galvą, raižyti vidurius, ir daug kitų skausmų atsirado! 
Tada pradėjau galvoti, ką galėčiau papasakoti apie dešros 
lazdelę. Tuojau man galvoj atsirado visokių istorijų su lazdele. 
Tikrai skruzdėlių karalienė turėjo didelę išmintį. Pirmiausia, 
atsiminiau žmogų, kuris, paėmęs į rankas kerų lazdelę, tapo 
nematomas, paskui atsiminiau visokių pasakymų: „lazda turi du 
galus“, „lazda varnos nenušausi“, „prie barzdos reik lazdos“, 
„kas nori šunį mušti, tas ir lazdą randa“, „dabar tėvo nenori 
klausyti, ryt lazdos paklausys“. Vadinas, visos mano mintys 
sukosi apie visokias lazdas. Poetas turi mokėti apdainuoti ir 
paprastą lazdą. O aš dabar poetė, ir ne prastesnė už kitas. 
Nuo šio laiko aš kasdien galėsiu jus vaišinti apsakymais apie 
kokią nors lazdelę — tai ir yra mano sriuba! 

— Dabar paklausykim, ką pasakys trečioji! — tarė pelių ka- 
ralius. 

— Ci ci ci! — pasigirdo už durų, ir į virtuvę įbėgo trūkčia- 
galviais maža pelytė, ketvirta iš eilės — ta pati, kuri buvo pa- 
laikyta kaip žuvusi. Besiskubindama apvertė dešros lazdelę, 
aprištą juodu krepu. Ji bėgo dieną naktį, važiavo geležinkeliu 
su prekiniu traukiniu, į kurį vos spėjo įšokti, ir vis dėlto tik 
tik nepavėlavo. 

Kelionėj ji pametė savo dešros lazdelę, bet nepametė kal- 
bos, ir dabar, visa pasišiaušusi, atlindo į priešakį ir tuojau ėmė 
pasakoti, lyg čia būtų jos vienos laukę, jos vienos norėję pa- 
klausyti, lyg niekam daugiau niekas nebūtų pasaulyje rū- 
peję. 

Ji atsirado taip netikėtai ir tarškėjo vis be paliovos, nie- 
kas negalėjo jos sustabdyti, ir ji viską išbeldė iki galo. 
Todėl paklausykime ir mes. 


IV 


Ką pasakojo ketvirtoji pelė, kalbėjusi prieš trečiąją 


— Aš tuojau nuvykau į didelį miestą, — pasakojo ta pelė — 
bet jo vardo neatmenu, turiu silpną atmintį vardams. Tiesiai 
iš geležinkelio stoties su konfiskuotomis prekėmis patekau į 
miesto valdybą, o iš ten, nieko nelaukdama, nubėgau pas ka- 
lėjimo sargą. Jis daug pasakojo apie kalinius, ypač apie vieną 
iš jų, pakliuvusį už neatsargiai prasitartą žodį. Buvo sudaryta 
garsi byla, bet ji, tiesą sakant, skatiko neverta. „Visa ta is- 
torija tėra sriuba iš dešros lazdelės,— sakė kalėjimo sargas — 
bet už tą sriubą vargšas gali prikaisti galvą.“ Suprantamas 
daiktas, aš susidomėjau kaliniu ir, ilgai negaišdama, nugurnė- 
jau į jo kamerą: juk nėra taip aklai uždarytų durų, kad nebū- 
tų plyšelio pelei įlįsti. Kalinio buvo žibančios akys, išblyškęs 
veidas ir ilga barzda. Lempa rūko, bet sienos buvo pripratu- 
sios prie dūmų ir juodesnės pasidaryti nebegalėjo. Kalinys brai- 
žė baltus paveikslus ir eilutes ant juodos sienos, bet aš jų 
nežiūrėjau. Matyti, jam ilgu buvo, ir labai džiaugėsi sulaukęs 
viešnios. Norėdamas mane prisivilioti, bėrė duonos trupinius, 
švilpė it šnekino gražiais žodžiais. Aš nustojau jo bijoti, ir 
mes greitai susidraugavom. Jis dalinosi su manim duoną ir 
vandenį, vaišino mane sūriu ir dešra, žodžiu, gyvenau ten pui- 
kiai, o svarbiausia buvo tai, kad jis mane pamilo. Jis leido 
man laipioti jo rankomis, net lįsti už rankovių ir raičiotis po 
barzdą; jis mane vadino savo drauge. Aš jį irgi pamilau. Dėl 
jo aš pamiršau, ko keliavau, pamiršau savo dešros lazdelę 
kažkur plyšyje, galimas daiktas, ji ten tebeguli lig šiolei. Aš 
nutariau niekados nebemesti savo naujo draugo: be manęs, 
vargšas nieko daugiau neturėjo pasaulyje, o vienam gyventi 
labai sunku. Vadinas, aš ten palikau, tik jis nepaliko. Kada 
mes matėmės paskutinį kartą, jis buvo nuliūdęs, davė man dvi- 

gubą porciją duonos ir sūrio, atsisveikindamas mostelėjo man 
pabučiavimą ranka. Išėjo ir visai nebegrįžo. Nieko apie jį 
daugiau nebegirdėjau. Atsiminiau kalėjimo sargo žodžius: 
„Sriuba iš dešros lazdelės“, ir nukeliavau pas jį. Jis buvo ne- 
geras žmogus. Prisiviliojęs jis mane pagavo ir įleido į sukan- 
tįsi narvelį. Bėgi bėgi, 0 vis toj pačioj vietoj esi, ir visi juo- 
kiasi iš tavęs. 

Sargas turėjo mažą geltonplaukę mergaitę linksmų akių ir 
amžinai šypsančiu veideliu. ,„Vargšė pelytė!" — tarė ji kartą, 
pažiūrėjusi į mano bjaurų narvelį, ir atkišo dureles. Aš tuojau 
šmukšt iššokau ant lango, paskui lataku tolyn. „Laisva, lais- 
va!" — tik apie tai begalvojau, o savo kelionės tikslą visai pa- 
miršau. 

Bet. pradėjo temti, ir atėjo naktis. Aš apsinakvojau senam 
bokšte, kur gyvena sargas ir pelėda. Pradžioj aš jų kiek bi- 
jojau, ypač pelėdos — juk ji labai panaši į katę ir kaip katė 
mėgsta peles. Bet kas iš mūsų neapsirinka! Šį kartą ir aš ap- 
sirikau. Pelėda buvo didelio mokslo, žinojo daugiau už sargą, 
tiek. pat kiek aš. Jauni pelėdžiukai kartais dėl gyvo nieko la- 
bai karščiavosi, ,,„Tik nevirkite sriubos iš dešros lazdelės!'— 
mokė senė pelėda savo vaikus, smarkiau bartis ji nemokėjo. 
Ji buvo labai gera motina. Tokį ji kėlė man pasitikėjimą, jog 
aš išdrįsau cyptelėti iš savo plyšelio. Tas mano pasitikėjimas 
jai patiko, ir ji ketino mane globoti. Ji žadėjo niekam neduoti 
mane suėsti, geriau tai padarysianti ji pati, ypač žiemą, kada 
stinga maisto. 

Pelėda gouvo labai išmintinga. Ji man išaiškino, kad sargas 
negalėtų trimituoti, jei neturėtų kabančio prie jo diržo rago. 
„Jis labai pučiasi, manosi esantis koks bokšto pelėda, bet iš 
tikrųjų daugiau nieko, tik sriuba iš dešros lazdelės!“ Tada aš 
jos prašiau pasakyti, kaip reikia virti tą sriubą. O ji man at- 
šovė: „Sriuba iš dešros lazdelės tėra toks priežodis. Kiekvienas 
supranta, kaip jis nori. Gerai apsvarsčius išeina, kad čia jokios 
sriubos nėra.“ — ,,Kaip nėra? — atsiliepiau aš.— Tai man naujie- 
na!“ Tiesa ne visados maloni, bet ji svarbiausia už viską. Tą 
pat buvo sakiusi ir senė pelėda. Pagalvojau aš, pagalvojau ir 
supratau, kad jei parnešių namo tai, kas yra svarbiausia, va- 

dinas, tiesą, tai bus daug naudingiau kaip kokia ten sriuba. 
Ir aš skubinau namo, kad laiku parneščiau tą svarbiausią daik- 
tą — tiesą. Pelės mokytas sutvėrimas, o pelių karalius moky- 
tesnis už visus savo valdinius. 

— Tavo tiesa — melas! — suriko dar nekalbėjusi pelė— Aš 
moku virti tą sriubą ir išvirsiu! 


V 


Kaip verdama sriuba 


— Aš niekur nekeliavau,— tarė trečioji pelė.— Aš palikau 
savo krašte — tai išmintingiausia. Nėra reikalo bastytis kažkur 
po pasaulį, jei viską gali gauti namie! Ir aš palikau. Aš ne- 
klausinėjau avasių, kaip virti sriubą, nerijau skruzdėlių, nesi- 
bičiuliavau su pelėdomis. Aš ilgai galvojau ir tą savo mokslą 
įgijau savo pačios protu. Prašom pripilti puodą sklidiną van- 
dens ir užkaisti ant ugnies. Gerai! Palaukim, tegu vanduo už- 
verda ir ima kunkuliuoti. Labai gerai! Dabar merkite į puodą 
dešros lazdelę! O dabar ar hesiteiktų jūsų didybė kišti savo ka- 
Iališką uodegą į verdantį vandenį ir palengva maišyti sriubą! 
Kuo ilgiau maišysite sriubą, tuo skanesnė ji bus! Čia nereikia 
jokių kitų prieskonių — tupėk tik gražiai ir mataruok uodegą 
po sriubą! | 

— Ar negalėtų tą maišymą atlikti kas kitas? — paklausė 
karalius. į 

— Ne,— atsakė pelė, — niekas kitas! Tą galybę turi tik ka- 
raliaus uodega! 

Prisiartino karalius prie puodo ir ištiesė uodegą — taip pe- 
lės graibo grietinę nuo pieno, o paskui laižo savo uodegas. Bet 
karštas garas kaip čiups karaliaus uodegą, tas stačia galva lyg 
sudegęs šoko žemėn. 

— Aišku, tu būsi karalienė! — paskelbė karalius.— Tą sriu- 
bą maišysim lig mūsų auksinių vestuvių, tada vargšai mano 
karalystėj lig soties prisivaišins! 

Paskui buvo iškeltos vestuvės, tik daugelis pelių, grįždamos 
namo, bambėjo: 

— Sriuba buvo visai ne iš dešros lazdelės, o greičiau iš 
karaliaus uodegos! 

Jos galvojo, kad trijų pelių apsakymas apskritai buvo ne- 
prastas, tik daug kas galėjo būti geriau nusakyta. 

Tiesą sakant, čia buvo kritika, o kritika po laikui esti vi- 
sados gudri. | 

Ta istorija aplėkė visą pasaulį, nuomonės dėl jos keitėsi, 
bet ji buvo visą laiką vienoda, ta pati. Ji teisinga lygiai dide- 
liems ir mažiems reikalams, net sriubai iš dešros lazdelės. Tik. 
padėkos už tą pasaką nelauk, vis tiek jos nesulauksi! 


MERGAITĖ SU DEGTUKAIS 


Ore smarkiai šalo; sniegas snigo ir temo. Buvo paskutinis 
metų vakaras. 

Tą vakarą ėjo gatve varginga mergaitė, maža, vienplaukė, 

Iš namų ji buvo išėjusi su klumpėmis, bet naudos iš jų ma- 
Ža teturėjo. Tos klumpės buvo motinos ir mergaitei smuko. 
Nukrito jai nuo kojų beskubant per gatvę: bijojo, kad nesu- 
važinėtų jos ratai. Vienos klumpės nebegalėjo rasti, antrąją 
pagriebęs nusinešė kažkoks vaikpalaikis. Toliau mergaitė gavo 
eiti basa. Jos kojos nuraudo, pamėlynijo nuo šalčio. Raudonoje 
prikyštėlėje ji nešėsi degtukų, vieną dėžutę turėjo rankoje. Per 
visą dieną nei už skatiką nebuvo pardavusi. 

Visa drebėdama šalčiu ir badu, slinko ji toliau. Gaila buvo 
žiūrėti į ją... 

Ant ilgų šviesių jos plaukų, gražiai nuleistų ant pečių, kri- 
to sniego kąsniai; bet ji ėjo sau, ir tiek. Pro langus visur maty- 
ti buvo žiburiai, iš visur kvepėjo kepta žąsiena, kiekvienas 
Naujųjų metų laukė. Tą visų laukiamąją šventę ir ji galvoje 
turėjo... 

Kertėje, tarp dviejų namų, katrų vieni labiau į gatvę buvo 
išsikišę, varguolė atsisėdo pasilsėti. Ji susitraukė. Savo nušalu- 
sias kojeles drabužėliu prisidengė. Atsisėdus rados dar šalčiau, 
bet namo grįžti nedrįso; ji nebuvo pardavusi nei vieno degtu- 
ko, nei vieno skatiko nebuvo tą dieną gavusi. Tėvas ją tikrai 
primuš, antra — ir namie buvo nešilta. Trioboje juos stogas te- 
dengė, bet ir tas buvo skylėtas: pro jį, — nors pačios didžio- 
sios skylės buvo šiaip taip užkainiotos šiaudais ir kitais ga- 
lais,— vėjai visur pūtė. 

Jos rankytės buvo beveik pastirusios nuo šalčio. Vienas 
degtukas tegalėjo jai padėti, kad būtų drįsusi išsiimti iš dėžu- 
tės, brykštelti į sieną ir pasišildyti pirštus. 

Pagaliau išdrįso. Išsitraukė degtuką. Pšš! žybtelėjo, įsidegė. 
Ranką mergaitė laikė ties pat degtuku, o jo liepsna buvo tokia 
skaisti ir didelė kaip žvakės! Ir tikrai gražus buvo tas žiburėlis. 
Mergaitei rodėsi, kad ji sėdinti prieš didelę geležinę krosnį 
žibančiomis vario kojomis ir vario gaubtuvu. Kaip smagiai 
liepsnojo ugnis, kaip maloniai ji šildė! Mergaitė jau buvo be- 
tiesianti ir kojeles prie krosnies pasišildyti, bet — ugnelė stai- 
ga užgeso, krosnis išnyko, ir jos rankose nudegusio degtuko 
galas beliko. 

Mergaitė kitą braukė. Degtukas žybtelėjo, ir toje vietoje, 
kur krito šviesa, siena rados giedra kaip dujų apdangalas, ir 
mergaitė galėjo matyti, kas yra kambaryje. Stalas balta stal- 
tiese buvo apdengtas, jo viduryje gražiausia porceliano lėkštė 
švytėjo, toje kepta žąsis, obuolių ir slyvų prikimšta, kėksojo 
ir gardžiai kvepėjo. Ir kas įstabiausia: ta žąsis paskui staiga 
nušoko nuo lėkštės ir, krapinėdama su peiliu ir šakutėmis krū- 
tinėje, ėmė tiesiai į Mergaitę eiti... 

Bet čia degtukas vėl užgeso, ir mažutėlė storą, drėgną, šal- 
tą sieną prieš save tematė. 

Ji įbraukė dar vieną degtuką ir šiuo kartu prie puikios eg- 
lutės atsidūrė. Eglutė buvo dar didesnė ir gražesnė negu ta, 
kur buvo mačiusi pro stiklo duris lobingojo pirklio trioboje. 
Tūkstančiai žvakių degė žaliose šakelėse, ir margi paveikslė- 
liai, kokių matydavo magazinų languose, iš aukšto į ją veizdė- 
jo. Jų pasiekti mergaitė ištiesė rankeles, bet tuo tarpu degtukas 

ir vėl užgeso. Eglutės žvakelės ėmė kilti vis aukštyn ir aukš- 
tyn ir pagaliau pavirto dangaus žvaigždėmis ir aukštybėse ži- 
bėjo. Viena žvaigždelė nukrito ir krisdama paliko paskui save 
ugnies ruožą. 

„Turbūt kas miršta!“ — pagalvojo mergaitė, nes močiutė, ku- 
Ti ją viena temylėjo ir kuri dabar jau mirus buvo, pasakojo jai, 
kad, einant kam nors iš šio pasaulio pas dievą, krintanti dan- 
gaus žvaigždė. 

Mergaitė dar kartą brykštelėjo degtuką. Vėl viskas nušvi- 
to, ir tuo nušvitimu stovėjo prieš ją senoji močiutė, tokia pat 
šviesi, spindinti, tokia pat romi ir mylinti kaip ir kitados. 

— Močiutė! — suriko mažytė.— Atsiimk mane pas save! Aš 
žinau, tu nueisi, kai užges degtukas; tu pranyksi kaip šiltoji 
krosnis, kaip gardžioji kepta žąsis, kaip gražioji, didžioji eg- 
lutė! 

Ir ji brykštelėjo visą dėžutę degtukų: norėjo, kad senelė 
ilgiau pabūtų su ja. 

Ir degtukai įsidegė taip skaisčiai, jog aplinkui pasidarė 
šviesiau negu vidurdieny. Niekados dar močiutė nebuvo tokia 
didelė ir graži; ji pasiėmė mergaitę ant rankų, ir abi, šviesios 
ir linksmos, pakilo aukštai, be galo aukštai nuo žemės; jos 
lėkė ir lėkė vis į aukštybės; ir ten, kur jos nulėkė, nebuvo 
nei šalčio, nei bado, nei vargo — jos buvo pas dievą. 

Išaušo šaltas rytas. Kertėje, prisiglaudusi prie sienos, sėdėjo 
vargšė mergaitė. Jos skruostai buvo raudoni, lūpos šypsojo — 
vargšė sušalo paskutinę senųjų metų naktį. 

Naujųjų metų saulė patekėjo ties mažu lavonėliu. Sustin- 
gusi sėdėjo mažytė su savo“ degtukais, jų viena dėžutė buvo 

— Jos norėta pasišildyti, — kalbėjosi žmonės. 

Bet niekam nei į galvą nebuvo atėję, kiek daug jos gra- 
žybių matyta, kokioje šviesybėje jos nulėkta su močiute į Nau- 
jųjų metų linksmybes. 

SNIEGO SENIS 


— Tai bent šaltelis! — džiaugėsi sniego senis.— Vienas ma- 
lonumas toks oras! Ir tas pasiutęs žiemys kaip mane meiliai 
glosto, kaukdamas pagal ausis! Tik man nepatinka aure anas 
raudonas ratas, spoksantis į mane! — Raudonu ratu sniego se- 
nis vadino saulę, buvusią tuo metu arti laidos — Bet aš jo ne- 
bijau, aš stiprus: tegu čia kažkas būtų, nei nemirktelėsiu! 

Bet mirktelėti jis nei negalėjo: vietoj akių įstatyti buvo 
du juodi angiiai, 0 į burną įspraustas senas grėblys, todėl jis 
visą laiką juokėsi atkišęs dantis. 

Sniego senis nebuvo didelio amžiaus — dar tos pačios die- 
nos rytą nulipdytas. Tik nulipdytą, sveikino jį džiaugsmingi 
vaikų balsai ir švilpiančių pro šalį rogių tarškūs Žvangučiai. 
Taip sveikinamas sniego senis galvojo, kad jis labai ne bet 
kas. Jis dar daugiau kėlėsi, pamatęs, kad vietoj nusileidusios 
saulės netrukus patekėjo mėnuo. 

— Aure tas ratas išlindo jau iš kitos pusės! — tarė sniego 
senis.— Aš jam įvariau gerokai baimės, net pablyško! Aš jį 
pamokiau, daugiau nebespoksos man į akis! Jo blanki šviesa 
dabar mane net gražina. Tik man pikta, kad tas kvailas ratas 
gali kilotis iš vienos vietos į kitą, o aš ne. Kaip aš norėčiau 
lakstyti ir čiaužyti po ledą! 

— Au, au! —sulojo senas šuva užkimusiu balsu.— Au, au! 
O kai saulė ims tave mokyti, tai nežinosi, kaip nuo jos bėgti! 
Per daugelį metų mačiau, kaip nuo jos trūkčiagalviais bėgo 
tavo broliai. Ji labai galinga! | 

— Kaip tas didelis ratas aukštai gali mane mokyti laksty- 
ti? — tarė sniego senis, turėdamas galvoj mėnesį. — Kai. aš, įspy- 
ręs akis, į jį pažiūrėjau, tai jis išsigandęs 2 o dabar 
slenka iš kitos pusės! 

— Tu nieko nesupranti, seni besmegeni! — ass šuva.— 
Tiesą sakant, tave tik nulipdė iš paskutinio sniego, todėl nieko 
nežinai. Ką tu dabar aukštai matai —tai mėnuo, o kur 
neseniai pasislėpė — tai saulė. Ji niekam nesileidžia žiūrėti tie- 
siai į veidą! Rytoj ji vėl pasirodys ir pamokys tave taip, kad 

tu stačia galva lėksi į griovį. Oras greit atsimainys, aš tai 
jaučiu iš savo paskutinės dešinės kojos. Prieš oro atmainą ją 
vis man gelia. 

„Man neaišku, ką jis kalba! — svarstė sau sniego senis.— 
Bet jaučiu, kad čia turi būti kas negeras. Taip pat jaučiu, kad 
tas Iatas, kur į mane spoksojo — saulė, kaip jis jį vadina, — 
irgi Man ne tėvas.“ 

— Au, au! —sulojo vėl šuva, apsisuko tris kartus aplink 
save patį, įlindo į savo gurbą ir atsigulė šiltai ant šiaudų. 

Oras tikrai atsimainė. Iš pradžių pakilo tirštas drėgnas rū- 
kas, paskui papūtė šaltas vėjas, ir šaltis dar pasmarkėjo. 

Saulei tekant buvo nuostabus reginys. Visi medžiai stovėjo 
apšerkšniję, mirgėdami kaip sidabras saulės spinduliuose. 

Sniegu apdribusios šakos pamaži lingavo, visa žemė, rodos, 
buvo nubarstyta deimantais. Iš visų pusių akinanti šviesybė 
darė labai gražų vaizdą. 

— Kaip gražu! — tarė jauna geltonplaukė mergaitė, atėjusi 
į daržą kartu su vienu jaunikaičiu— Žiemą šimtą kartų gražiau 
kaip vasarą! 

— Ir tokio puikaus vyro vasarą neregėsi! — pasakė jauni- 
kaitis, rodydamas į sniego senį. 

Mergaitė linksmai nusijuokė ir žemai linktelėjo, sveikin- 
dama sniego senį. Paskui jie abudu nukeliavo tolyn, mindami 
po savo kojų treškantį sniegą. : 

— Kas jie tokie? — paklausė šunies sniego senis.— Jie labai 
malonūs. Tu juos žinai? Ė 

— Gerai žinau, — atsakė šuva.— Ypač ją gerai žinau daug 
metų, ji mane visados glosto, eidama pro šalį, ir dažnai atneša 
riebų kaulą. Jie man labai patinka. Ji yra tų namų duktė. 
Daržas, kur mes dabar esam, yra jos tėvo. O tas jaunikaitis 
yra. jos sužadėtinis. Jie eina dabar pasižiūrėti ten toliau jiems 
statomų namų, paskui jie ten kartu gyvens. | 

— Ten toliau... aš nematau, — tarė sniego senis.— Jei jie 
užpakaly manęs, aš negaliu pasukti galvos. 

— Au, au! —atsiduso šuva.— Aš ją pažinau, kai ji buvo. 
dar maža mergaitė. Tada ir aš buvau visai mažas ir nevargau 
kaip dabar, pririštas ir to bjauraus šalčio kankinamas. 

— Neniekink šalčio! — pasakė sniego senis.— Kas gali būti 
malonesnis už šaltį? Bet geriau papasakok, kaip tu gyve- 
nai anksčiau. 

— Au, au! — vėl atsiduso šuva.— Aš gyvenau aure anuo- 
se dideliuose namuose. Tada aš buvau dar mažas, ir mane la- 
bai lepino. Laksčiau po visus gražius kambarius, vaikai mane 
ant rankų nešiojo. Mane maudė, šukavo, gardžiausiais daiktais 
penėjo. Bet vieną kartą šeimininkė pasakė, kad aš pasidaręs 
gyvenusiai apačioj. Ten aš buvau dar labai laimingas. Tiesa, 
butas buvo ne toks puikus, meilių žodžių labai negirdėjau, 
bet vaikai manęs nebetampė, norėdami pažaisti, ir aš galėjau 
Tamiai gulėti. Guolis buvo minkštas, ėsti gaudavau sočiau kaip 
viršuj pas ponus. Be to viso, aš turėjau krosnį. O, tu negali 
suprasti, kas tai yra! Tau ji gal ir mažiau patiktų. Bet aš nuo- 
lat galvoju ir sapnuoju krosnį. 

— Kas yra ta krosnis, kad ją taip giri? — paklausė sniego 
senis. — Ar ji graži? Ar ji panaši į mane? 

— Visai nepanaši! — atsakė šuva juokdamasis.— Tu baltas, 
o ji juoda, turi ilgą kaklą ir visados karšta. Ji ryja medį ir 
kartais iš burnos spjauna ugnį. Tu iš savo vietos gali ją ma- 
tyti, pažvelk į pogrindį. 

Sniego senis pažvelgė į tą vietą, kur jam nusakė šuva, ir 
tikrai pamatė tokį daiktą: visas juodas, žiba, gerklė pilna ug- 
nies. Tai regėdamas, jis norėjo, iš vienos pusės, prieiti prie 
krosnies arčiau, o iš kitos pusės, bėgti kaip galima toliau. 

— O kodėl tu nepasilikai ten? — paklausė jis šunies.— Kam 
tu pametei tokią gerą vietą? 

— Aš ją pamečiau ne savo noru! — atsakė šuva.— Kartą vie- 
nas šeimininkų vaikas, didžiausias padauža, atėjo į pogrindį man 
pusryčiaujant. Griaužiau labai riebų kaulą. Tas berniūkštis, ma- 
ne erzindamas, norėjo man jį atimti. Aš nesupratau juoko, ėmiau 
urgzti, norėdamas-priminti, kad kaulas yra mano, o ne jo. Bet 
jis nesiliovė erzinęs. Papykęs aš jam griebiau už rankos ir 
Subėgo žmonės ir gerai išdulkino man kailį. Paskui užnėrė man 
ant kaklo grandinę ir išvedę pririšo prie šio gurbo. Netrukus 

mirė namų prižiūrėtoja, prie kurios gyvenau, ir dabar šioj vie- 
toj visą laiką riogsau pririštas. Čia bebūdamas užkimau, mano 
balsas pasidarė nebeskardus. Gailą, kad manęs nepažinai tuo 
metu, kada aš turėjau gražų balsą. Bet vis dėlto man geriau 
kaip tau, nenorėčiau mainytis vietos su tavim. 

Sniego senis į galą buvo nustojęs klausytis šunies istorijos. 
Jis žiūrėjo į krosnį. Krosnis stovėjo ant keturių kojų, buvo 
didumo sulig juo. Jam atėjo keista mintis. 

— Norėčiau,— tarė jis — nueiti į pogrindį ir susipažinti su 
krosnim. Baisus ima mane noras prisiglausti prie jos. 

— Tu visai kvailas, — atsiliepė šuva.— Pirmiausia, tu negali 
pasijudinti iš tos vietos, kur stovi, tai tau tuo geriau. Bet jei 
tu. prisiartintum prie krosnies, tai tuojau tavęs nebebūtų. Grei- 
čiau žūtum kaip nuo saulės! 

Sniego senis nelabai tikėjo. Jam rodėsi, kad šuva taip kal-- 
ba iš pavydo. Jam turėjo būti gaila tos krosnies, ir bijojo, kad 
kas kitas prie jos neprisiartintų. 

Sniego senis tylėdamas žiūrėjo į krosnį, skleidžiančią ma- 
lonią šviesą. Jis gėrėjosi liepsna, šokančia iš vidaus, atidarius 
duris, ir galvojo, kokia jam būtų laimė, jei galėtų prisiglausti 
prie tos krosnies. 

"Taip praėjo naktis. 

Kitą dieną buvo dar šalčiau, šerkšnas aptraukė namų lan- 
gus, ir sniego senis negalėjo matyti, kas darėsi viduj. Jis sto- 
vėjo labai nesmagus. 

— Nesirūpink be reikalo,— mokė jį šuva,— ir džiaukis, tu- 
rėdamas tokį gerą orą. Galimas daiktas, kad rytoj jis tau tiks 
mažiau negu šiandien. Mano dešinė koja pranašauja, kad oras 
greit mainysis, bet neturėsi iš to naudos. 

Sniego senis manė, kad šuva juokauja, ir jo patarimų ne- 
norėjo nei girdėti. 

Kitą dieną buvo atadrėgis. Sniegas pasidarė drėgnas ir pra- 
dėjo po truputį nykti. 

Sniego seniui užėjo striukė. Per vieną dieną vargšas bai- 
siai sumenkėjo. Jis nedejavo, nieko daugiau nekalbėjo, styp- 
sojo nosį nuleidęs. Vieną rytą jis visai sugriuvo, toj vietoj 

bestovėjo juodas pagaikštis, vaikų atsineštas sniego seniui 
lipdyti. 

— Au, au! —lojo šuva,— štai dėl ko jį traukė krosnis! Čia 
kaltas buvo pagaikštis, troškęs grįžti į savo vietą prie ugnies! 
Dabar viskas jau baigta. 

Po šlapių dienų netrukus prasidėjo šviesus ir šiltas pava- 
saris. Vaikai, kur tiek džiaugėsi, lipdydami .sniego senį, dabar 
šūkavo ir dainavo: 


Šalta pasibaigė žiema, 
Diena išaušo vėl linksma. 


Ir niekas daugiau, net anas paišinas pagaikštis, nebegalvo- 
jo apie sniego senį. 


METŲ ISTORIJA 


Baigėsi gruodis. Lauke baisiai pustė. Sniegas didžiuliais 
verpetais sukosi gatvėse ir skersgatviuose, storai lipdė langus, 
tumulais- virto nuo stogų. Visi žmonės bėgo tekini, griuvo ir, 
susitikę viens kitą, vertė į pusnį. Vežimai ir arkliai atrodė 
kaip cukrum apibarstyti. Važiuojant prieš vėją, lekajai, stovė- 
dami užpakalyje, turėjo nugaras atsukę į karietą, pėstieji tai- 
kė bristi vėžėmis paskui vos slenkančius vežimus. 

Pagaliau pūga pasibaigė. Pagal namus prakasė siaurą taką, 
tokį siaurą, kad kai žmonės juo eidami susitikdavo, tai su- 
stodavo, nenorėdami viens kitam užleisti kelio. Nei vienas 
nenorėjo pirmas žengti į pusnį, kad kitas galėtų prasilenkti. 
Ir taip abu stovėdavo tylėdami ir nejudėdami, kol pagaliau, lyg 
susitarę, abudu vienu kartu ryždavosi patraukti iš tako į šalį 
po vieną koją, kuri tuoj giliai įklimpdavo į sniegą. 

Pavakary vėjas visai nutilo. Dangus pasidarė toks giedras, 
lyg jį kas būtų švariausiai nušlavęs, pakėlęs kiek aukščiau ir 
nuskaidrinęs: žvaigždės spindėjo tartum tik nušveistos, viena 
šviesiau už kitą. Šalo, net tvoros poškėjo, ir jau prieš rytą 

sniego paviršius pasidarė toks kietas, kad ant jo šokinėdami 
nebeklimpo žvirbliai. Jie skraidė nuo vienos pusnies ant ki- 
tos, striksėjo pramintais takeliais, bet lesti nieko nebuvo. O 
šaltis spiginte spigino. 

— Čir čirl — sakė vienas žvirblis kitam.— Tai tau ir nauji 
metai! Juk jie daug prastesni už senuosius. Vertėjo čia mai- 
nyti! Dėl daug ko jie man nepatinka! 

— O žmonės, žiūrėk, kaip lakstė visą naktį, sveikindami 
naujus metus — pasakė mažas, nuo šalčio pašiurpęs Žvirble- 
lis. — Jie ir puodus į duris daužė, ir šaudė, ir tiesiog iš galvos 
ėjo iš džiaugsmo, kad baigėsi senieji metai. Turiu prisipažinti, 
džiaugiausi ir aš pats: tikėjausi, kad tuoj pat prasidės šiltos 
dienos, bet apsigavau. Šalti ėmė dar smarkiau negu pirma. Ma- 
tyt, žmonės apsiriko su laiku. | 

— Žinoma, apsiriko,— tarė trečias žvirblis su žilu nuo se- 
natvės kuodu.— Jie turi vieną tokį daiktą, vadina kalendo- 
rium. Žmonės patys jį išgalvojo ir nori, ar girdi, kad viskas 
pasaulyje eitų, kaip ten parašyta. Bet labai apsirinka! Kai at- 
eis Pavasaris, tada prasidės ir nauji metai. Taip jau eina iš se- 
nų senovės, tos tvarkos laikausi ir aš pats. 

— O kada gi tas Pavasaris ateis? — klausė kiti žvirbliai. 

— Kai parlėks gužai,— atsakė senis žvirblis— Bet kada jie 
parlėks, tą sunku žinoti iš anksto. Čia mieste to niekas ne- 
žino, bet kaime apie tokius daiktus išmano daugiau. Kad taip 
mums dabar nulėkus į kaimą ir ten palaukus Pavasario! Šiaip 
aIr taip, ten mes būtume prie jo arčiau. 

— Gal tas būtų ir gerai — atsiliepė vienas žvirblis, ilgai 
šokinėjęs ir čirškėjęs nesakydamas nei žodžio.— Tiktai aš jau 
įsitaisiau mieste, pripratau prie šiokių tokių patogumų, kurių 
kaime neturėsiu. Netoli nuo čia gyvena vieni žmonės, jiems 
atėjo į galvą toks labai geras daiktas: jie pritaisė prie sienos 
gėlių puodą, taip, kad puodo viršus priglaustas prie sienos, 
o dugnas atsuktas į lauką, dugne pragręžta tokia skylė, kad 
aš lengvai galiu pro ją įlįsti ir išlįsti. Ten su pačia susinešėme 
lizdą ir išsiperėjome vaikus. Žinoma, žmonės tą padarė tik tam, 
kad galėtų pasidžiaugti į mus žiūrėdami, todėl jie mums barsto 
ir duonos trupinius. Taigi su lesalu mums taip pat bėdos nėra. 

Tai geriau mes pasiliksime mieste. Nors ir mums daug kas ne- 
patinka, bet senos vietos nemesime. 

— O mes lėksime į kaimą ir pažiūrėsime, ar neateina Pa- 
vasaris, — pasakė kiti žvirbliai ir išlėkė. 

Bet ir kaime buvo šalta, šalo ten smarkiau negu mieste. 
Aštrus, svilinantis vėjas lakstė užpustytais laukais. Apsimoves 
dideles pirštines, laukininkas sėdėjo rogėse, trindamas ir dau- 
žydamas viena į kitą rankas, kad jos taip nešaltų; rimbą buvo 
pasidėjęs sau prie kojų, bet liesi arkliukai ir be to bėgo taip 
greitai, kad nuo jų kamuoliais virto garas. Sniegas cypė po pa- 
važomis, žvirbliai šokinėjo rogių paliktose vėžėse ir stingo 
nuo šalčio. 

— Čir čir! — čirškėjo jie.— Kada gi ateis Pavasaris? Kaip 
ilgai reikia laukti! 

— Ilgai! — pasigirdo nuo gretimos apipustytos kalvelės. Gal 
čia buvo aidas, o gal čia pasakė tas keistas senis, sėdėjęs ant 
apipustyto kauburio. Senis buvo visas baltas kaip laukininkas 
su naujais baltais kailiniais. Jo veidas buvo išblyškęs, ilgi žili 
plaukai, didelės šviesos akys. 

— Kas tas senis? — klausė žvirbliai. 

— Aš jį pažįstu, — pasakė senas varnas, tupėjęs ant tvoros 
ir taikęsis šnektelėti net su žvirbliais.— Tai Žiema, pernykščių 
metų senis. Jis nemirė, kaip skelbia kalendorius, 0 paskirtas 
mažojo princo Pavasario globėju. Tas Pavasaris jau greitai at- 
eis. Taip, o kol k45 pas mus viską rikiuoja Žiema. Karr! Tai 
šaltelis! O ką, riečia jis į ožio ragą, Mažiukai? 

— Matot, ar aš jums nesakiau? — atsiliepė mažasis žvirb- 
lis. — Kalendorius yra tik žmonių išgalvotas daiktas, jis visai 
nesutinka su metų pasisukimais. Jau verčiau tegu mums pa- 
liktų skirstyti metų laikus, mes tą reikalą geriau išmanome 
negu Žmonės. 

Praėjo savaitė, kita. Miškas pajuodavo, užšalęs ežeras pa- 
sidarė panašus į ištirpusį šviną; žeme traukė drėgnas ir šaltas 
rūkas; būriais lakstė dideli juodi varnai, bet jie nekranksėjo; 
rodėsi, kad viskas miegojo. 

Bet štai tykštelėjo saulė, ir visas ežeras staiga sublizgėjo 
kaip išlydytas cinas. Sniegas ant laukų ir kalniukų lyg papil- 

kėjo, apsinešė, bet baltasis senis vis dar tebesėdėjo ten pat, 
tik nuolat Žvalgėsi į pietus. Jis matė, kad sniegas vis labiau 
nyksta, smunka, tartum kiaurai žemę prasmegdamas, kad tai 
šen, tai ten ima rodytis žalias žemės lopiniukas, kur kapstinė- 
jasi daugybė Žvirblių. 

— Čivir vivir pavasaris! 

— Pavasaris! — nuskambėjo per laukus ir pievas, per tam- 
sius miškus; kur ant medžių jau žibėjo jaunos žalios sa- 
manos. 

Štai parlėkė iš pietų pirmieji du gužai; kiekvienas iš jų 
ant nugaros turėjo po mažą gražų vaikutį — berniuką ir mer- 
gaitę. Vaikučiai sveikindami pabučiavo žemę, ir, kur tik jie 
žengė žingsnį, visur iš po sniego lindo baltos gėlytės. Susiėmę 
rankomis, jie priėjo prie žilo žiemos senio, priglaudė galvas 
prie jo krūtinės, ir tą pačią akimirką jis išnyko. Viską aptrau- 
kė tirštas ir drėgnas rūkas. 

Paskui pakilo vėjas. Švilpdamas lėkė jis per visą kraštą ir 
blaškė šaltą rūką. Skaisti saulutė ėmė gerai šildyti. Žiemos 
vietoj į sostą įžengė gražūs Pavasario vaikai. 

— Štai dabar tai nauji metai! — džiaugėsi žvirbliai. — Pri- 
kentėm žiemą, dabar bent atsigausime! 

Kur tik rodėsi Pavasario vaikai, visur ant medžių ir krūmų 
sprogo žali pumpurai, dygo žolė, vis labiau žaliavo laukai. Mer- 
gaitė visur barstė gėles. Gėlių jos prijuostėj buvo tiek daug, 
ji niekaip negalėjo jų visų išbarstyti, kad ir kaip dosniai jas 
švaistė. Ji tiesiog pilte apipylė tikru žiedų sniegu obelių ir per- 
sikų medžius; tie labai puikavosi savo baltu apdaru, nors la- 
pai dar nebuvo visai išsiskleidę. 

Mergaitė suplojo delnais, berniukas taip pat. Beregint neži- 
nia iš kur ėmė lėkti nesuskaitomi būriai paukščių, ir visi jie 
čiulbėjo: 

— Pavasaris atėjo! Pavasaris atėjo! | 

O, kaip gražu visur buvo! Net šimtametės senutės, ir tos 
ėjo pasėdėti lauke, pasišildyti prieš saulutę ir atsigaivinti. Jos 
žiūrėjo į gelsvas gėleles, nubarstytas po visą pievą — visai 
taip pat kaip ir tais seniai praėjusiais laikais, kada jos pačios 

buvo dar jaunos. Pasaulis rodėsi joms vėl jaunas, ir jos šyp- 
sodamos sakė: 

— Kokia puiki dienelė šiandien ištiko! 

Miškas vis dar tebebuvo pilkšvai rausvas nuo išbrinkusių 
pumpurų, bet jau žaliavo jaunos samanos, kvepėjo nesuskaito- 
ma daugybė žibučių, skleidė žiedus snieguolės ir raktąžolės. 
Kiekvienas stiebelis buvo pilnas gyvybės sulčių, kas valandėlę 
augo ir stiprėjo. Visa žemė atrodė kaip koks nuostabus 'patie- 
salas ir trauktė traukė ant jo pasėdėti. Ir tikrai ant jo sėdėjo 
susiglaudę jauni Pavasario vaikai. Jie dainavo linksmas dainas, 
juokėsi ir vis augo ir augo. 

Iš dangaus ant jų lynojo šiltas lietutis, o jie to nejautė. 
Lietaus lašai ir džiaugsmo ašaros liejosi drauge. Jaunikis ir 
nuotaka pasibučiavo, ir tuo pačiu akies mirksniu medžiai iš- 
skleidė lapus. Kai patekėjo saulė, visi miškai jau žaliavo. 

Susikibę rankomis, jaunieji vaikščiojo tik išsiskleidusių la- 
pų paūksmėje, lapų žalumą nuolat keitė mirguliuodami saulės 
spinduliai ir šešėliai. Kokia skaistybė, koks gaivinantis kvapas 
dvelkė nuo kiekvieno lapelio! Smagiai ir skardžiai tarp šla- 
mančių nendrių margais akmenėliais čiurleno sraunūs upeliai. 

— Per amžių amžius! Taip buvo, yra ir visados bus! — sakė 
visa gamta. 

Kukavo gegutė, skambiai čireno vieversėlis. Buvo nuostabus 
pavasaris. Tik vieni gluosniai vis dar tebelaikė savo žiedus 
vilnonėse pirštinėse: jie buvo labai atsargūs, o toks atsargu- 
mas, reikia pasakyti, juk nuobodus daiktas! 

Vėl slinko dienos ir savaitės. Ėjo vis šiltyn. Karšto oro vil- 
nys glostė rugius, ir tie vis balo ir balo. Ant spindinčio kaip 
veidrodis miško ežerų paviršiaus baltasis šiaurės lotas kėtė savo 
plačius žalius lapus, ir žuvys slapstėsi jų šešėlyje. Miško pa- 
kraštyje, ten, kur nuo laukininko triobelės sienos atsimušę 
saulės spinduliai šildė sužydusias rožes ir vyšnių šakas, apli- 
pusias juodomis, sultingomis uogomis, sėdėjo gražioji Vasara, 
ta pati, kurią matėme dar vaiką, paskui — nuotaką. Įsmeigusi 
akis, ji žiūrėjo į juodus debesius, tartum kalnai slenkančius 
vis artyn ir artyn. Jie siautė dangų iš trijų pusių, vis didėjo 
ir didėjo ir pagaliau, lyg apversta jūra, nusileido ant miško, 


212 


kur, lyg burtininko mostelėjimu, vienu akies mirksniu viskas 
nutilo. Nurimo vėjelis, paliovė giedoti paukščiai, visas prigi- 
mimas tartum išsigandęs ko laukė. Tiktai keliais ir takais pa- 
sidarė didesnis skubėjimas: ir pėsti, ir važiuoti — visi bėgo 
greičiausiai pasislėpti nuo užeinančios audros. 

Staiga Žybtelėjo, ir akinanti šviesa kaip ugnim viską api- 
pylė. Paskui sutemo, trenkė griaustinis, sudrebėjo visas oras. 
Lietus ėmė pilti čiurkšle. Tamsa ir šviesa, tyla ir griovimas 
keitėsi be paliovos. Žolę ir javus priplakė visai prie žemės, ir 
rodėsi, kad jie jau niekada nebeatsistos. 

Bet kaip pradėjo, taip pat staiga nustojo smarkiai lyti, ėmė 
kristi tik stambūs reti lašai. Vėl išlindo saulė, ir ant lapų pa- 
kibę lietaus lašai žėrėjo kaip brangiausi perlai. Skardžiai pra- 
gydo paukščiai, vandenyje vikriai nardė žuvys, ore sukosi spie- 
čiai uodų. O ant vis dar tebeputojančios, audros įsiūbuotos 
jūros kranto, ant akmens, sėdėjo Vasaros draugas — stambus 
ir tvirtas kaip ąžuolas vyras. Nuo jo garbanotų plaukų var- 
vėjo vanduo. Atsigavęs, tartum pajaunėjęs po šaltos maudy- 
nės, jis sėdėjo ir šildėsi prieš kaitrią saulę. Ir visa gamta ro- 
dėsi atjaunėjusi. Viskas augo, viskas tarpo. Buvo vasara — 
karšta, puiki vasara. 

Nuo vešlių dobilų dvelkė švelnus, saldus kvapas. Bitės dūz- 
gė, sukosi apie seną meldyklą. Gervuogės raitėsi apie sugriu- 
vusį jos aukurą. Prieš saulę blizgėjo dar šlapi nuo neseniai 
praėjusio lietaus aukuro akmenys. Čia su savo motina dar- 
bavosi spiečius bičių, rinko medų ir siuvo korius. Visa tai 
matė tik puikioji Vasara ir jos draugas. Jiems buvo skirtas 
tas aukuras su visomis gamtos dovanomis. 

Vakaro dangus žėrėjo kaip auksas. Jokių kitų, žmonių sta- 
tytų, gražiausių rūmų skliautai savo puošnumu nebūtų galėję 
su juo lygintis. Mėnuo švietė nuo saulės laidos iki užtekėjimo. 
Žemėje buvo vasara. 

Bėgo dienos, savaitės. Laukuose sužibėjo pjovėjų dalgiai 
ir pjautuvai. Obelių šakos lįnko nuo geltonų ir raudonų vaisių 
sunkumo. Skleisdami smarkų kvapą, didelėmis kasomis kabojo 
apynių spurgai, o po lazdyno krūmu, aplipusiu kekėmis prino- 
kusių geltonų riešutų, ilsėjosi rimtoji Vasara su savo draugu. 

— Kaip gražu! — tarė ji — Iš visur sklinda palaima, visur 
taip jauku, taip malonu, bet pati nežinau, kodėl aš trokštu 
kažkokios tylos, ramybės. Nemoku to pasakyti. Štai jau ir vėl 
aria laukus! Žmonėms vis maža, jie nori vis daugiau ir dau- 
giau. Ana, ir gužai renkasi į būrius ir iš tolo sekioja paskui 
arklą. Tai tie patys Egipto paukščiai, kur čia mus oru atnešė. 
Ar tu atsimeni, kaip mes, dar vaikai būdami, atkeliavome į 
šiauręė Tada mes su savim atnešėm gėles, skaisčią saulės švie- 
są ir žalią apdarą miškams. Nemeiliai elgėsi su jais tada vė- 
jas. Štai dabar jie gelsta ir tamsėja kaip pietų šalies medžiai, 
tiktai ant jų nėra tų aukso vaisių, kokie auga ten. 

— Tu nori matyti aukso vaisius? — paklausė Vasaros drau- 
gas.— Tai žiūrėk, pasidžiauk jais. 

Jis pakėlė rankas, ir medžių lapai pasidarė geltoni ir rau- 
doni. Visi miškai mirgėte mirgėjo įvairiausiomis spalvomis. 
Erškėtrožių gyvatvorė apsipylė skaisčiai raudonomis uogomis, 
ant šeivamedžio šakų kabėjo sunkios, juosvos uogų kekės; 
prinokę laukiniai kaštanai byrėjo žemėn iš savo sproginėjan- 
čių tamsiai žalių kevalų, o miško tankumyne antrą kartą pra- 
žydo žibutės. 

Tik metų karalienė kasdien vis labiau blyško ir darėsi vis 
tylesnė. 

— Šaltas vėjas dvelkia! — skundėsi ji. — Naktimis vis ky- 
la drėgnas rūkas. Mane traukia į tą šalį, kur praėjo mano 
mažos dienos. 

Ji sekė akimis į tolimus kraštus išlekiančius gužus ir tiesė 
paskui juos rankas. Ji pažvelgė į jų tuščius lizdus: viename 
lizde ant aukšto stiebelio pražydo rugiagėlė, kitame išaugo 
geltona svėrė, tartum lizdai būtų buvę tam tik sukrauti, kad 
jos čia ramiai galėtų augti! Atlėkė žvirbliai ir sulindo į gužų 
paliktus lizdus. 

— Čir čir! Kurgi pasidėjo šeimininkai? Jie tikriausiai ne- 
mėgsta vėjo ir todėl pametė mūsų krastą. Tiek to, laimingos 
kelionės! 

Miško lapai dar labiau pagelto ir pradėjo kristi. Papūtė šal- 
ti, žvarbūs vėjai, buvo jau vėlus ruduo. | 

Ant nukritusių geltonų lapų ilsėjosi metų karalienė ir kaž- 

ko ilgėdamasi žiūrėjo į ramiai mirgančias žvaigždes. Šalia sto- 
vėjo jos draugas karalius. Staiga pūstelėjo smarkus vėjas, pa- 
kėlė aukštyn debesį sausų lapų, ėmė sukti, ir tame debesyje 
išnyko karalienė. Tiktai drugelis — paskutinis tais metais — 
praskrido šaltu rudens oru. 

Kasnakt kilo drėgni rūkai, pūtė šaltas kaip ledas vėjas, pra- 
sidėjo ilgos tamsios naktys. 

Metų karalius jau turėjo širmą galvą, bet jis pats to. ne- 
žinojo: jis manė, kad jo plaukai apkritę baltomis snaigėmis. 
Plonutė balta skara užklojo žalius laukus. 

Bažnyčiose suskambėjo varpai. 

— Kalėdų varpai! — tarė metų karalius.— Greitai užgims 
nauji valdovai, ir aš vyksiu paskui karalienę, kartu su ja ra- 
siu atilsį žibančioj Žvaigždelėj. 

O į pripustytą eglyną atskrido kalėdų angelas ir palaimino 
tuos jaunus medelius, kurie buvo nuskirti šventei puošti. 

— Visur džiaugsmas ir linksmybė! — sakė senasis karalius. 
Per kelias paskutines savaites jis buvo pavirtęs į baltą kaip 
obelė senelį — Mano poilsio valanda jau arti. Veikiai jau- 
nieji perims iš manęs visą valdžią. 

— Bet tavo valdžia dar nepasibaigė, — tarė kalėdų ange- 
las.— Tavo poilsio valanda dar neatėjo. Liepk sniegui šiltai 
užkloti jaunus želmenis. Mokykis nusilenkti kitam viešpačiui, 
pats dar tebesėdėdamas soste, mokykis nepykti už tai, kad tave 
dar gyvą užmirš kaip mirusį. Tavo laisvės valanda išmuš tik. 
tada, kai ateis naujas Pavasaris. 

— O kada jis ateis? — paklausė Žiema. 

— Kai parlėks gužai! 

Ir Žiema su žila galva ir su žila barzda, šalta, pasenusi ir 
sulinkusi, bet vis dar galinga kaip audra ir kieta kaip ledas, 
sėdėjo viena ant aukšto užpustyto kauburio ir, kaip praeitą 
žiemą, vis žvalgėsi į pietus. Treškėjo ledas, girgždėjo sniegas, 
čiuožėjai kaip vėjas dūmė užšalusiais ežerais, o varnai ir var- 
nos gerai jautėsi sutūpusios ant balto sniego. Vėjo visai ne- 
buvo. Žiema kietai sugniaužė kumščius, ir storas ledas apklojo 
visus vandenis. 

Vėl atlėkė iš miesto žvirbliai ir pradėjo klausinėti: 

— Kas tas senis? 

Varnas, o gal jo sūnus — tai, tikrai sakant, juk vis tiek — 
vėl tupėjo ant šakos ir atsiliepė: 

— Tai Žiema! Tai pernykščių metų senis. Jis nemirė, kaip 
nori įtikinti kalendoriai, bet liko turinčio ateiti Pavasario 
globėju. 

— Kada gi ateis Pavasaris! — klausinėjo žvirbliai. — Gal ta- 
da prasidės geri laikai ir bus geresnė valdžia? Senoji niekam 
netikusi! 

O Žiema susimąsčiusi linktelėjo galvą plikam, juodam miš- 
kui, kur aiškiai matėsi kiekvieno medelio visas liemuo ir jo 
išsikerojusios šakos. Nuo žemės pakilo šaltas rūkas. Senis už- 
snūdo. Jis sapnavo savo jaunas ir stiprias suaugusio vyro die- 
nas. Prieš aušrą visą mišką aptraukė šerkšnas; nuo patekė- 
jusios saulės spindulių jis atrodė apsiklojęs vienais mirgančiais 
perlais. 

— Kada ateis Pavasaris? — klausinėjo žvirbliai. 

— Pavasaris! — nuaidėjo garsas sniego apipustytais kalnais. 

Kaitriau pašildė saulutė, sniegas pradėjo tirpti, ir paukšte- 
liai pragydo: 

— Pavasaris ateina! 

Ir štai aukštai aukštai padangėj prasklendė vienas gužas, 
paskui jį pralėkė kitas. Kiekvienam ant nugaros sėdėjo gra- 
Žus vaikutis. 

Vaikai nusileido ant lauko, pabučiavo žemę, pabučiavo žie- 
mos senelį, ir tas tą pačią akimirką, tartum Mozė nuo kalno, 
išnyko nuneštas rūko. 

Musų istorija baigėsi. 

— Visa tai labai gražu, — čirškėjo žvirbliai, — tik nesutinka 
su kalendorium! 

OLĖ LUKOJĖ 


Niekas daugiau nemoka tiek pasakų, kiek moka Olė Lu- 
kojė. Ir kaip jis gražiai sako tas pasakas! Vakare, kada vaikai 
ramiai sėdi prie stalo ar ant suolelių, ateina Olė Lukojė. Su 
vienomis kojinėmis jis patyliais užčiaužia laiptais, paskui at- 
sargiai atidaro duris ir leidžia iš savo tokio purkštuvėlio vai- 
kams į akis baltą kaip pienas miglą. Tada vaikų akys sulimpa, 
jie nebemato Olės, jų galvos linksta, ir juos guldo į lovą. Ir 
kaip tik jie visai nutyla, jis pradeda sakyti jiems pasakas. 

Štai vaikai jau užmigo, ir Olė Lukojė sėdasi ant lovelės 
krašto. Jis puikiai apsivilkęs — jo drabužis šilkinis, tik negali 
pasakyti, kokios tikrai spalvos: jis mainosi įvairiomis spalvo- 
mis — tai mėlyna, tai žalia, tai raudona, žiūrint kur pasisuka 
Olė. Pažasty jis turi du parasonus. Vienas parasonas su pa- 
veikslais, tą jis tiesia ant gerų vaikų, ir tada jie sapnuoja gra- 
žias pasakas. Kitas parasonas — visai paprastas, tą Olė tiesia 
ant negerų vaikų, ir jie miega visą naktį kaip užmušti be jokių 
sapnų. 

Dabar paklausysim, kaip Olė Lukojė visą savaitę lankė 
mažą berniuką Jalmarą ir kiekvieną vakarą jam sakė po pa- 
saką. Iš viso jam pasakė septynias pasakas — juk tiek dienų 
turi savaitė. 


Pirmadienis 


— Taip! — tarė Olė Lukojė, paguldęs Jalmarą į lovą.— Pir- 
miausia aš išpuošiu kambarį! 

Ir štai visos gėlės puoduose bemat išaugo, pasidarė iš jų 
dideli medžiai ir iškėlė savo ilgas šakas lig pat lubų. Kamba- 
rys pavirto į nuostabią palapinę. Medžių šakos pasipuošė žie- 
dais, ir kiekvienas žiedas kvepėjo ir buvo toks gražus kaip 
rožė, o skanumo (jei būtum norėjęs paragauti) saldesnis už 
uogas; vaisiai geltonavo kaip auksas. Ant medžių dar augo 
spurgos, jos buvo labai išsipūtusios nuo sočiai prikimštų razi- 

nų. Tikras stebuklas! Bet iš stalinės, kur gulėjo Jalmaro moks- 
lo vadovėliai, pasigirdo garsus vaitojimas. 

— Kas ten toks? — tarė Olė Lukojė ir, priėjęs prie stalo, 
ištraukė stalinę. | | 

Pasirodė, čia grikšėjo rašomoji lentelė:. joje padarytame 
uždavinio sprendime buvo įsibrovusi klaida, ir visi skaitme- 
nys veržėsi šalin į visas puses; gripelis kaip šuniukas šokinėjo 
pririštas prie virvelės, jis čia labai norėjo padėti, bet nega- 
lėjo. Iš Jalmaro sąsiuvinio taip pat ėjo griaudus vaitojimas, 
net baisu būvo klausyti. Jalmaro rašto eilutės nėjo lygiai pa- 
gal užbrėžtą pieštuku liniją, bet jos buvo vienos peršokusios 
tą liniją, kitos nepritrauktos iki nužymėtos vietos. Raidės buvo 
vienos didesnės, kitos mažesnės, dažnai išklypusios į katrą 
šoną. 

— Raidės turi būti visos lygios, truputį palinkusios į de- 
šinę pusę! 

— Mes norėtumėm būti tokios, — atsakė Jalmaro raidės, — 
bet nemokame! Mes tokios nelaimingos! 

— Jus reikia gerai pralamdyti! — pasakė Olė Lukojė. 

— Oi ne, nereikia! — suriko raidės ir tuo akimirksniu išsi- 
tiesė, net gražu buvo žiūrėti. 

— Meskim dabar pasakas! — tarė Olė Lukojė.— Geriau mo- 
kysimės rašyti! Viens du! Viens du! 

Ir jis greitai išmokė Jalmaro raides, jos dabar stovėjo tie- 
sios ir gražios, kaip to reikalauja dailyraštis. Bet kai Olė Lu- 
kojė išėjo ir Jalmaras rytą atbudo, raidės vėl pasidarė ne- 
gražios, kaip jos anksčiau buvo. 


Antradienis 


Tik. atsigulė J almaras, Olė Lukojė pabūrė su savo purkštu- 
vėliu kambario baldus, ir tuojau visi daiktai pradėjo tarp sa- 
vęs šnekėti — visi, išskyrus spjaudyklę. Ta tylėjo ir piktinosi 
kitų daiktų tuščiais pliauškalais: argi dera kalbėti ir galvoti 
tiktai apie save ir visai nepaminėti tos, kuri glūdi sau viena 
kampely ir leidžia save spjaudyti. | 

Ties komodu kabėjo didelis paveikslas paauksuotuose rė- 
muose. Jis vaizdavo gražią apylinkę: aukštus kalnus, pievas, 
gėles ir plačią upę, tekančią pro puikius palocius tolyn už mies- 
to į jures mares. 

Olė Lukojė palietė su savo buriamu purkštuvėliu paveiks- 
lą, ir štai išpiešti paukščiai ėmė giedoti, medžių šakos šlamėti, 
o debesiai plaukti padangėmis; net galėjai matyti jų šešėlius 
slenkant paveikslu. 

Paskui Olė pastatė Jalmarą šalip rėmų, ir berniukas įbrido 
į aukštą žolę. Nušviestas saulės, marguliuojančios pro medžių 
lapus, jis pribėgo prie upės ir įsėdo į mažą laivelę, linguo- 
jančią vandeny prie kranto. Laivelė buvo nudažyta raudonai 
ir baltai, o burės žibėjo kaip sidabras. Šešios gulbės su aukso 
karūnomis aplink kaklus ir spindinčiomis mėlynomis žvaigždė- 
mis ant galvų traukė laivelę pro žalius miškus, kurie šnabždė- 
jo apie plėšikus ir raganas, o gėlės — apie mažus gražius elfus 
ir apie tai, ką jiems pasakojo peteliškės. 

Nuostabios žuvys su sidabriniais ir auksiniais žvynais plau- 
kė paskui laivę, jos pasinerdavo į upę ir vėl pašokusios aukš- 
tyn pūkštelėdavo į vandens paviršių; raudoni ir mėlyni, dideli 
ir Maži paukšteliai skrido paskui Jalmarą dviem ilgom virti- 
nėm, uodai čiulkinį grūdo, karkvabaliai garsiai bimbė. Visi 
norėjo lydėti Jalmarą, ir kiekvienas turėjo sugalvojęs jam 
pasaką. 

Tikrai gražus buvo plaukimas! 

Miškai kartais tankėjo ir tamsėjo, kartais darėsi panašūs 
į gražiausius sodus, apžertus saulės spinduliais ir išpuoštus vi- 
sokiais žolynais. Ant upės krantų margavo didelės krištolinės 
ir marmurinės pilys, o ant jų balkonų stovėjo princesės, — jos 
visos buvo Jalmaro pažįstamos mergaitės, su kuriomis jis daž- 
nai žaisdavo; jos dešinėj rankoj laikė gražų cukrinį paršiuką, 
kokį retai galėjai pirkti iš saldumynų pardavėjų. Plaukdamas 
pro šalį, Jalmaras griebė iš rankų paršiuką, norėjo ištraukti, 
bet princesės laikė tvirtai, tada paršiukas lūžo į dvi nelygias 
dalis. Jalmaro dalis vis buvo didesnė, princesių — mažesnė. Prie 
visų pilių sargybą laikė maži princai, jie atidavinėjo Jalmarui 

garbę aukso kalavijais ir jam bėrė razinas ir cino kareivė- 
lius — iš to buvo aišku, kad jie tikri princai. 

Jalmaras plaukė per miškus ir per miestus. Praplaukė ir 
pro tą miestą, kur gyveno jo auklė; ta jį mažą rūpestingai au- 
gino ir labai mylėjo. Ir štai jis pamatė ją: ji karštai sveikino 
berniuką, mosavo rankomis ir dainavo jos pačios jam sudėtą 
dainele: 


Tave mylėjau visados, 
Neini tu vis man iš galvos. 
Ant savo kelių lingavau, 
Kaktelę tavo bučiavau. 


Man žodį pirmą tu tarei, 
Kiek skausmo skiriantis darei! 
Tesaugoja tave dangus, 
Vaikuti mano tu brangus! 


Paukšteliai pritardami kartu su ja čiulbėjo, gėlės šoko, o 
seni žilvičiai džiaugsmingai linksėjo galvas. 


Trečiadienis 


Ir prilijo gi! Jalmaras girdėjo lietų ūžiant net miegodamas, 
o kai Olė Lukojė atidarė langą, jis pamatė, kad vanduo pa- 
siekė palangę. Tikras ežeras! Ir prie pačių namų priplaukė 
gražus laivas. 

— Nori pakeliauti, Jalmarai? — paklausė Olė.— Naktį ma- 
tysi svetimus kraštus, o rytą — vėl namie! 

Ir Jalmaras, apsidaręs šventadieniškai, sėdo į tą laivą. Oras 
staiga išsigiedrėjo, ir laivas ėmė plaukti gatvėmis, pro bažny=- 
čią, o aplink visur tyvuliavo vanduo. Bematant jis nuplaukė 
labai toli; ir žemė išnyko iš akių. Aukštai padangėmis skrido 
gužai, vienas paskui kitą; jie traukė iš tėvynės į tolimus šiltus 
kraštus. Gužai buvo kelionėj jau daug dienų, ir vienas iš jų 
labai pavargo, sparnai jo nebenešė. Jis skrido atsilikęs nuo 
kitų, paskui pradėjo ištiesęs sparnus leistis vis žemyn ir Že- 

myn. Dar jis suplasnojo sparnais keletą kartų, bet nebegalėjo 
toliau paskristi. Jis užkliudė laivo stiebą, virvėmis ėmė šliauž- 
ti į apačią ir brazdy brazdy nudribo ant dangčio. 

Vienas matrosas pagriebė jį ir įkišo į paukštidę, pas kala- 
kutus, vištas ir antis. Vargšas gužas stovėjo ir nusiminęs žval- 
gėsi aplink. 

— Aure koks tas! — sukudakojo vištos. 

Kalakutas pasipūtė, kiek tik galėjo, ir paklausė gužo, kas 
jis toks, o antys traukėsi atgal, grūdosi ir kvarksėjo: 

— Kvailys, kvailys! 

Gužas pasakojo jiems apie karštąją Afriką, apie piramides 
ir stručius, lakstančius dykuma taip greitai kaip laukiniai ark- 
liai. Bet antys iš to nieko nesuprato, vėl grūdosi ir kvark- 
sėjo: 

— Tiesa, jis kvailys? 

— Žinoma, kvailys! — patvirtino kalakutas, pasipūtė iš pik- 
tumo ir kažką suburbuliavo. 

Tada gužas nutilo ir galvojo apie savo Afriką. 

— Kokios tavo laibos ir dailios kojos! — tarė kalakutas.— 
Kiek už uolektį? 

— Kva, kva, kva! — sukvarksėjo iš juoko antys, bet gužas 
rodėsi kaip -nieko negirdėjęs. 

— Ir tu galėtum su mumis pasijuokti! — tarė gužui kala- 
kutas.— Juk aš labai sąmojingai pasakiau! — pridėjo jis— O 
gal tu nesupranti juokų? Toks pakurtėlis! Ką padarysi, apsei- 
sime ir be jo! — ir vėl jis kažką suburbuliavo. 

Vištos sukudakojo, o antys sukvarksėjo: joms buvo baisiai 
juokinga. 

Bet Jalmaras priėjo prie paukštidės, atidarė dureles, pa- 
šaukė gužą, ir tas iššoko pas jį ant dangčio,— jis jau buvo 
pasilsėjęs. Tada gužas palenkė galvą prieš Jalmarą, lyg no- 
rėdamas padėkoti, suplasnojo savo ilgais sparnais ir išskrido 
į šiltuosius kraštus. Vištos vėl sukudakojo, antys sukvarksėjo, 
o kalakutas taip pasipūtė, net jo skiauterė paraudonavo. 

— Rytoj iš jūsų išvirs sriubą! — tarė Jalmaras ir atbudo 
savo lovelėj. 

Puikiai jie su Ole Lukoje pakeliavo tą naktį! 

Ketvirtadienis 


— Žinai ką? — tarė Olė Lukojė.— Tik nebijok! Aš tau tuoj 
parodysiu pelę! — Ir tiesa, jis rankoj laikė gražią pelytę— Ji 
atėjo kviesti tave į vestuves: šiąnakt dvi pelės nori susituokti. 
Jos gyvena po grindimis tavo motinos sandėliuke. Sako, puiki 
vieta! 

— O kaip aš pralįsiu pro grindų skylutę? — klausė Jal- 
maras. 

— Pasitikėk manim! — atsakė Olė Lukojė.— Aš padarysiu 
tave visai mažą. 

Tik jis palietė Jalmarą savo buriamu purkštuvėliu, ir tas 
ėmė mažėti, vis mažėti, galop pasidarė mažesnis už pirštą. 

— Mundurą galėsi pasiskolinti iš cino kareivėlio,— tarė Olė 
Lukojė.— Manau, jis tau kaip tik tiks. Kaip malonu svečiuose 
su Munduru! 

— Gerai! — sutiko Jalmaras ir, kai apsivilko, buvo pana- 
šus į tikrą cino kareivį. 

— Ar nenorėtum sėsti į savo Močiutės pirščiuką? — tarė pe- 
lė Jalmarui.— Aš tave vežte nuvešiu. 

— Tikiuosi, aš nebūsiu tau labai sunkus, panele! — atsiliepė 
Jalmaras. 

Ir štai jie nuvyko į pelių vestuves. 

Išlindę pro pelių pragriaužtą grindyse skylę, pradžioj jie 
pateko į ilgą išraustą po Žemių taką, tokį siaurą, jog čia tik su 
pirščiuku galima buvo pravažiuoti. Takas buvo nušviestas Ži- 
bančiais puvėsiais. 

— Kaip čia gardžiai kvepia, tiesa? — tarė pelė vežėja.— 
Visas takas ištrintas lašiniais! Kas gali būti maloniau! 

Pagaliau pasiekė tą salę, kur buvo keliamos vestuvės. De- 
šinėj pusėj stovėjo pelės damos, jos tarp savęs kuždėjosi ir 
po truputį šaipėsi, kairėj — pelės kavalieriai; tie sukinėjo sau 
ūselius, o vidury, ant išvalgyto sūrio žievelės, sėdėjo jaunieji 
ir vis bučiavosi. Tai niekis, jie buvo jau po sutuoktuvių. 

Svečiai vis rinkosi ir rinkosi, per ankštumą jaunuosius pri- 
stūmė prie angos, ir niekas daugiau negalėjo nei įeiti, nei iš- 
eiti. Salė buvo taip pat ištrinta lašiniais; kitų vaišių nebuvo, 

o desertui svečius vaišino žirniu, ant kurio viena jaunųjų gi- 
minaitė išgriaužė jų vardų pirmąsias raides. Tikri stebuklai! 
Visos pelės sprendė, kad vestuvės labai pavyko, ir laiką 
praleido su dideliu malonumu, 
Jalmaras sugrįžo namo. Jam teko būti geriausioj draugijoj; 
tiesa, jis turėjo visai susitraukti, kad galėtų apsivilkti cino 
kareivėlio munduru. 


Penktadienis 


— Tiesiog negali tikėti, kiek daug pagyvenusių žmonių 
prašo manęs juos aplankyti! — tarė Olė Lukojė.— Ypač prašo 
tie, kurie yra ką piktą padarę. „Mielas Ole,— jie man sako, — 
mes negalime sudėti akių, kiaurą naktį gulim be miego, ne- 
duoda mums ramybės mūsų pikti darbai: susėda tartum bjau- 
rūs kaukai lovos pakraščiais ir pliko mus verdančiu vandeniu. 
Bent, Ole, tu ateitum ir juos išvaikytum, kad mes galėtumėm 
kietai užmigti; mes tau gerai atsilygintumėm! — sako jie dū- 
saudami.— Labanaktis, Ole! Pinigai ant lango!“ Bet už pinigus 
aš pas nieką neisiu,— pabaigė Olė Lukojė. 

— Ką mes veiksim šiąnakt? — paklausė Jalmaras. 

— Ar tu nenorėtum vėl į vestuves? Tik ne į tokias kaip 
vakar. Didžioji tavo sesers lėlė, kur aptaisyta kaip berniukas, — 
ją vadina Hermanu,— nori susituokti su lėle Berta. Šiandien 
tos lėlės gimimo diena, galima tikėtis daug dovanų. 

— Žinau! Žinau! — tarė Jalmaras.— Kai tik lėlėms prireikia 
naujų drabužių, sesuo tuojau švenčia jų gimimo dieną arba 
vestuves. Taip ji jau darė šimtą kartų. 

— Tai šiąnakt bus šimtas pirmas ir, vadinas, paskutinis kar- 
tas. Todėl ir taisoma kažkas nepaprasto. Tik žiūrėk! 

Jalmaras žvilgterėjo į stalą. Ant jo stovėjo kartoninis na- 
mukas su apšviestais langeliais, ir cino kareivėliai su šautu- 
vais ėjo sargybą. Jaunikis su nuotaka susimąstę sėdėjo Žemėj 
prisiglaudę prie stalo kojų; jie turėjo apie ką galvoti! Olė 
Lukojė, apsisiautęs senelės juodą sijoną, juos sutuokė. Visi 
kambario baldai jų garbei iškilmingai sugiedojo maršą. 

Paskui jaunieji gavo dovanų, bet nuo valgymo atsisakė — 
juos sotino meilė. 

— Ką dabar veiksim, vyksim į vasarnamį arba į užsie- 
nius? — klausė jaunas vyras. 

Pasitarti pakvietė prityrusią keliauninkę kregždę ir seną 
vištą, perėjusią viščiukus jau penkis kartus. Kregždė pasakojo 
apie šiltuosius kraštus, kur noksta gardžiausios vynuogės, kur 
oras labai lengvas, o kalnai esti tokių spalvų, apie kurias čia 
niekas neturi supratimo. 

— Bet tenai neauga mūsų garbanoti kopūstai! — tarė viš- 
ta.— Vieną vasarą aš su savo viščiukais gyvenau kaime; ten 
buvo didelė krūva smėlio, ir mes galėjom po ją kapstytis, kiek 
norėjom. Dar mums leido vaikščioti į daržą, kur augo kopūs- 
tai. Oi, kokie jie buvo žali! Nieko nėra gražesnio už juos! 

— Juk kopūstų viena galva visai panaši į kitą! — tarė 
kregždė.— O iš kitos pusės, čia dažnai esti prastas oras. 

— Prie to galima priprasti — kalbėjo višta. 

— Bet čia taip šalta, kad gali sustipti! 

— Tai kopūstams kaip tik tinka, — aiškino višta.— Antra 
vertus, ir pas mus esti šilta! Pavyzdžiui, prieš ketverius me- 
tus vasara truko penkias savaites. O karščiai kokie buvo — 
negalėjai kvėpuoti! Dar atsiminti reikia, kad mes neturim to- 
kių nuodingų sutvėrimų, kurie gyvena šiltuose kraštuose. Nėra 
ir plėšikų. Tik atskalūnas nelaiko mūsų krašto geriausiu pa- 
sauly. Toks nevertas jame gyventi! — Čia višta pravirko— 
Aš taip pat esu keliavusi, dvylika mylių pravažiavau pintinėj, 
ir jokio malonumo kelionėj nemačiau. 

— Tiesa, mūsų višta labai išmintinga, — tarė lėlė Berta.— 
Aš taip pat nemėgstu laipioti po kalnus; tik žiūrėk: čia aukš- 
tyn, čia žemyn, čia aukštyn, čia žemyn! Geriau mes vyksim 
į kaimą, kur daug smėlio, ir vaikščiosim po daržą, kur auga 
kopūstai. 

Ir buvo taip sutarta. 

Šeštadienis 


— O šiandien pasakosi? — paklausė Jalmaras, kai Olė Lu- 
kojė jį paguldė į lovą. 

— Šiandien nėra kada, — atsakė Olė ir ištiesė ant vaiko sa- 
vo gražų parasoną.— Pažiūrėk į tuos kinus! 

Parasonas buvo panašus į didelę kinų taurę su išpieštais 
mėlynais medžiais ir siaurais tilteliais, kur stovėjo maži kinai 
ir lingavo galvas. 

— Šiandien reikės papuošti rytojaus dienai visą pasaulį! — 
sakė Olė.— Rytoj šventė, sekmadienis. Aš lipsiu į varpinę pa- 
tikrinti, kaip dirba bažnyčios kaukai, jie turi nušveisti varpus, 
kad rytoj gerai skambėtų; paskui eisiu į laukus pažiūrėti, ar 
vėjas nupūtė dulkes nuo žolės ir lapų. Pagaliau ateis sunkiau- 
sias darbas: reikės nukabinti nuo dangaus ir nuvalyti visas 
žvaigždeles. Aš jas dedu į savo prijuostę, numeruoju kiekvie- 
ną žvaigždę ir skylutę, kur ji buvo, kad paskui galėčiau jas 
vėl sukabinti į tas pačias vietas, kitaip jos prastai laikysis ir 
kris nuo dangaus viena po kitos! 

— Klausyk, mielas Ole Lukoje! — staiga prabilo kabantis 
ant sienos senas portretas.— Aš esu Jalmaro senelis ir džiau- 
giuosi už pasakas, kurias sakai berniukui, bet nereikėtų sukti 
berniukui galvą nebūtais daiktais. Kabinėti nuo dangaus žvaigž- 
des ir jas valyti juk negalima: žvaigždės tokios pat šviesybės 
kaip ir mūsų saulė, todėl jos mums yra gražios. 

— Labai dėkui tau, seneli! — atsiliepė Olė Lukojė.— Dė- 
kui! Tu giminės galva, mūsų pranokėjas, bet vis dėlto aš vy- 
resnis už tave! Aš vyresnis stabmeldys; senieji romėnai ir grai- 
kai laikė mane sapnų dievu. Aš lankydavau garsius namus ir 
dabar ten laukiamas, ir žinau, kaip elgtis su dideliais ir su 
mažais. Dabar gali pasakoti pats. 

— Jau negali pasakyti ir savo nuomonės! — burbtelėjo se- 
nas portretas. 

Jalmaras tada atbudo. 

Sekmadienis 


— Labas vakaras! — tarė Olė Lukojė. 

Jalmaras linktelėjo jam, pašoko ir apgręžė senelio portre- 
tą veidu į sieną, kad vėl nesikištų į kalbą kaip vakar. 

— O dabar man sakyk tokias pasakas: apie penkis žalius 
žirnius, gimusius vienoj ankšty, apie gaidžio koją, merginusią 
vištos koją, ir apie adomą adatą, norėjusią būti siuvama ada- 
ta,— pasakė Jalmaras. 

— Bet gerų daiktų po truputį! — atsiliepė Olė Lukojė.— 
Geriau aš ką tau parodysiu. Aš tau parodysiu savo brolį, jis 
taip pat vadinasi Olė Lukojė, bet jis niekam nesirodo daugiau 
kaip kartą gyvenime. O jei jau pasirodė, ima žmogų, sodina 
ant savo arklio ir sako jam pasakas. O jis dvi pasakas temo- 
ka: viena iš jų tokia graži, jog ir apsakyti negali, bet užtat 
kita... nėra žodžių išreikšti, kokia ji baisi! 

Olė Lukojė apkabino Jalmarą, prinešė prie lango ir tarė: 

— Tuojau tu pamatysi mano brolį, kitą Olę Lukoję. Žmo- 
nės jį vadina Giltine. Matai, jis visai ne toks baisus, kaip at- 
rodo iš paveikslų, kur piešiamas nuogais kaulais. Drabužis iš- 
siuvinėtas sidabru kaip husarų munduras; ant pečių plevėsuo- 
ja juodo aksomo apsiaustas... Žiūrėk, kaip jis joja! 

Ir Jalmaras pamatė Olę Lukoję raitą lekiant kaip vėjas ir 
sodinant ant savo arklio senus ir mažus. 

Vienus jis sodino prieš save, kitus užpakaly, bet pirma vis 
klausė: 

— Kokie tavo pažymiai? 

— Geri! — atsakinėjo visi. 

— Parodyk gi! — reikalavo jis. 

Reikėjo rodyti. Tuos, kurie turėjo gerus pažymius, jis so- 
dino prieš save ir jiems pasakojo smagią pasaką, 0 tuos, kur 
turėjo prastus pažymius, sodino užpakaly savęs ir pasakojo 
jiems baisią pasaką. Jie drebėjo iš baimės, verkė ir mėgino 
nušokti nuo arklio, bet negalėjo, nes tvirtai buvo priaugę prie 
balno. 

— Bet Giltinė — puikus Olė Lukojė! — tarė Jalmaras.— Aš 
visai jo nebijau! 

— Ir nereikia bijoti! — pasakė Olė.— Tik žiūrėk, kad tu- 
rėtum gerus pažymius. 

— Tai geras pamokymas! — atsiliepė senelio portretas.— 
Vadinas, kartais naudinga pasakyti savo nuomonę. 

Ir jis tuo džiaugėsi. 

Štai ir visa Olės Lukojės istorija! O vakare tegu jis pats 
tau ką papasakoja. 


DAGILIO LAIMĖ 


Vienas senas kiemas turėjo puikų daržą su gražiais me- 
džiais ir žolynais. Užvažiavęe svečiai negalėdavo atsidžiaugti 
tuo daržu. Žmonės iš miesto ir aplinkinių sodžių šventadieniais 
tyčia atvažiuodavo ir prašydavo šeimininkų, kad leistų apžiū- 
Tėti tą nepaprastą daržą. Jo pamatyti atkeliaudavo ir mokiniai 
su savo mokytoju. 

Vienoj vietoj už to daržo tvoros išaugo didelis dagilis. Jo 
kelmas buvo labai šakotas ir aukštas. Juo niekas daugiau ne- 
sigėrėjo, tik senas asilas, vežiojęs pienininkės račiukus. Asilas 
tiesė savo ilgą kaklą ir sakė dagiliui: 

— Koks tu puikus! Tuoj tave suėsčiau! 

Bet pavadis, su kuriuo asilas buvo pririštas, buvo per trum- 
pas, ir jis negalėjo pasiekti dagilio. 

Kartą susirinko daug žmonių — privažiavo svečių iš sosti- 
nės, jaunų vyrų ir gražių mergaičių. Jų tarpe buvo viena mer- 
gaitė iš aukštos giminės ir labai turtinga; ji buvo atvykusi iš 
tolo, iš Škotijos. ,,„Ne bet kokia nuotaka!“— sakė jaunikaičiai 
ir jų motinos. 

Jaunimas lakstė po veją ir žaidė kroketą. Paskui priėjo 
prie gėlių, ir kiekviena mergaitė, nuskynusi kokią gražią gė- 
lę, segė ją kuriam jaunikaičiui už jo drabužių ąselės. Tik jau- 
noji škotė negalėjo rasti gėlės, kur jai patiktų, ir vis dairėsi 
aplinkui. Staiga ji pamatė už tvoros stirksant didelį dagilio 
kelmą su melsvai raudonais žiedeliais. Ji apsidžiaugė ir papra- 
šė šeimininkų sūnaus nuraškyti jai vieną žiedą. 

— Čia Škotijos žolynas— sakė mergina, — jis puošia jos 
herbą! 

Šeimininkų sūnus, peršokęs per tvorą, nuskynė gražiausią 
žiedą ir beskindamas įsidūrė pirštą, lyg dagilio žiedas būtų 
augęs ant labai spygliuoto erškėčio. 

Mergina užkišo tą žiedą už jaunikaičio ąsos, ir jis tuo labai 
didžiavosi. Visi kiti mielai būtų sutikę vietoj Savo puikių 
gėlių gauti kokį dagilio žiedelį iš gražiosios škotės rankų. 

Jei šeimininkų sūnus taip didžiavosi, tai kaip turėjo jaus- 
tis dagilio kelmas? Jis jautėsi, lyg būtų rasos atgaivintas ir 
saulės sušildytas. 

— Matyti, aš daug svarbesnis daiktas, kaip lig šiol ma- 
niau! — tarė sau dagilis.— Tiesą sakant, man reikėtų ne už 
tvoros riogsoti, o būti pačiam daržo viduryje! Tokia jau neti- 
kusi mano laimė! Bet džiaugiuosi, kad nors vienas mano žie- 
delis pateko į kitą tvoros pusę ir net už drabužio ąsos! 

Ir nuo to laiko dagilis pasakojo tą atsitikimą kiekvienam 
pradedančiam skleistis žiedui. 

Praėjo kiek laiko, ir dagilis sužinojo didelę naujieną — ne 
iš Žmonių ir ne iš čiulbančių paukštelių, bet iš paties vėjo, 
galinčio pagauti menkiausią ištikusį kur tamsioj girioj ar na- 
mų užkampyje garsą ir jį visur išnešioti. Jis sužinojo, kad tas 
jaunikaitis, gavęs dagilio žiedą iš gražiosios škotės, dabar ga- 
vo jos ranką ir jos širdį. 

— Tai aš juos supiršau! — gyrėsi dagilis, primindamas tą 
patekusį už drabužio ąsoš žiedą, ir kiekvienas pražystantis pum- 
puras turėjo išklausyti visą istoriją nuo pradžios iki galo. 

„Mane dabar tikrai jau perkels į daržą! — galvojo dagilis.— 
Ko gero, dar pasodins į puodą. Žinoma, augti puode nėra tiek 
laisvės, bet užtat kiek garbės!“ 

Ta viltis augti puode jam labai patiko, ir toliau visai tikrai 
sakė: „,„Aš augsiu puode“ ir kiekvienam pražystančiam žiedui 
tvirtino, kad ir tas ten pateksiantis, o gal net į drabužio ąse- 
lę: tai didžiausia garbė, apie kurią gali dagilis svajoti. Bet 
slinko dienos, ir nei vienas dagilio žiedas nepateko į puodą, o 
tuo labiau į ąsą. Jie gėrėjosi oru ir šviesa, dieną gėrė saulės 
spindulius, o naktį rasą, žydėjo, buvo lankomi bičių ir kama- 

nių; tos atskrisdavo atsiimti savo dalies, vadinasi, medaus. Me- 
dų iščiulpdavo, nešdavosi namo, o žiedus palikdavo. 

Žiedai lėpo, bluko ir vyto, o jų vietoj vis skleidėsi kiti. 

— Jūs randatės pačiu laiku! — kalbėjo dagilis.— Kiekvieną 
valandą gali perkelti mane į kitą tvoros pusę! 

Patvoryje augančios saulutės ir kiečiai atsidėję klausė tų 
dagilio žodžių ir šventai tikėjo, kad kitaip negali būti. O se- 
nas asilas, vežiojęs pienininkės račiukus, vis seilę rydamas 
žiūrėjo į žydintį dagilį, tik buvo per trumpai pririštas ir nega- 
lėjo jo pasiekti. 

Dagilis tiek daug galvojo apie savo giminietį, Škotijos dagi- 
li, jog pagaliau įsikalė į galvą, kad ir jis iš ten kilęs, kad jo 
tėvai puošę Škotijos herbą. Tai buvo didinga mintis, antra 
vertus, kodėl panašūs dagiliai negalėtų turėti tokių didingų 
minčių? 

— Dažnai esti, kad ir pati nesapnuoji apie savo aukštą kil- 
mę! — prabilo dilgynė, augusi šalia dagilio. Ji lyg jautė, kad 
iš jos mokant galima padaryti ploną audimą. 

Pasibaigė vasara, atėjo ruduo. Medžių lapai nukrito, Žiedai 
pasidarė skaistesni kaip vasarą, tik jie neturėjo kvapo. Jaunos 
girios eglutės nekantraudamos laukė kalėdų, nors jos buvo dar 
toli. | ž 

— Aš vis čia tebestoviu! — dejavo dagilis.— Aš niekam ne- 
berūpiu, o juk tikras buvau piršlys! Jau savaitė kaip atšoko 
vestuves, aš dar nepajudėjau nei iš vietos. 

Praėjo dar kelios savaitės. Dagilio beliko vienas žiedas, pas- 
kutinis žiedas, didelis ir sultingas, pražydęs prie pat šaknų. 
Šaltas vėjas jį draskė, lapeliai po truputį bluko, ir jis visas, 
būdamas didumo sulig artišoko žiedu, tapo panašus į pasidab- 
Tuotą saulėgrąžą. 

Kartą jaunavedžiai atėjo į daržą. Jie ėjo patvoriu, ir jau- 
noji moteriškė metė akį per tvorą. | 

— Aure tas didysis dagilis tebestovi! — tarė ji. — Tik dabar 
jis nebeturi žiedų! 

— Kaip nebeturi! Žiūrėk, ten dar laikosi vienas žiedas, be- 
likęs lyg koks šmėkla! — atsiliepė vyras, rodydamas į sidabri- 
nį žiedą. 

— O vis dėlto jis gražus! — pasakė pati.— Reikia duoti iš- 
rėžti tokį ant mūsų portreto rėmo. 

Jaunam vyrui vėl reikėjo lipti per tvorą ir nuskinti dagilio 
žiedą, 0 tas jį vėl įdūrė už tai, kad jį pavadino „šmėkla“. Ir 
štai žiedas pateko į daržą, paskui į namus, toliau į salę, kur 
kabėjo jaunavedžių portretas, nuteptas aliejiniais dažais; vyro 
ąselėj buvo atvaizduotas dagilio žiedas. Jaunavedžiai kalbėjosi 
apie tą žiedą ąselėj, paskui jie kalbėjo ir apie tik atneštąjį iš 
lauko, ir buvo sutarta jį išrėžti ant rėmo. 

Vėjas pagavo jų kalbą ir išnešiojo toli toli po visą 
apylinkę. 

— Per gyvenimą visaip esti! — tarė dagilis.— Mano vyriau- 
sias pateko į drabužių ąselę, o jaunėlis bus išrėžtas ant rėmo! 
O kurgi aš pats pateksiu? 

Asilas stovėjo pagal kelią ir skersas žiūrėjo į jį. 

— Eik šen, mano gardybe! — subliovė asilas.— Pats nega- 
liu prieiti, pavadis per trumpas. 

Bet dagilis nieko neatsakė, jis kasdien vis daugiau galvojo. 
Jis taip galvojo lig kalėdų ir tada. ištarė šiuos žodžius: 

— Jeigu vaikai gerai aprūpinti, tai tėvai gali stovėti už 
tvoros! 

— Tai puikūs žodžiai! — tarė saulės spindulys.— Bet už tai 
ir tu gausi puikią vietą. 

— Puode ar ant rėmo? — paklausė dagilis. 

— Pasakoj! — atsiliepė saulės spindulys. 

Ir štai ji, ta pasaka! 


BJAURUSIS ANČIUKAS 


Gražu buvo už miesto. Vasara buvo puiki; laukuose gelto- 
navo rugiai, žaliavo avižos; šienas pievose gulėjo sudėtas į ku- 
petas. Gužas ilgakojis stypčiojo varlinėdamas ir kažin ką kal- 
bėjo egiptiškai; tos kalbos jis buvo išmokęs iš savo motinos. 
Aplink laukus ir pievas žaliavo dideli miškai, o tuose miškuo- 

se telkšojo daugybė pelkių ir gilių ežerų. Tikrai gražu ir ma- 
lonu buvo už miesto! 

Ant kalnelio, paskendę saulės spinduliuose, margavo seni 
vieno kiemo rūmai, apkasti giliais grioviais. Nuo rūmų sienų 
ligi pat vandens augo dideliausi krūmai varnalėšų, tokie aukšti 
ir tokiais plačiais lapais, jog po kai kuriais iš jų galėjo vaikai 
stovėti. Čia buvo taip tylu ir ramu kaip didžiausiame miško 
tankumyne. Savo gūžtoje, po varnalėšoms, tupėjo jauna antis 
ir perėjo ančiukus. Tupėti antelei čia labai pakyrėjo. Laukti 
galo sunku jai buvo ypač dėl to, kad ją retai kas telankė. 
Kitos antys mėgo labiau plaukyti po vandenį nekaip tupėti 
po varnalėšoms ir kvarksėti su ja. 

Pagaliau kiaušiniai pradėjo kaltis po vienas kito. „Pi pi!" — 
sučiepsėjo gūžtoje, ir -iš kiekvieno kiaušinio pasirodė galvutė. 

— Kvar kvar! — sukvarksėjo antis, ir visi ančiukai susirin- 
ko aplink ją po žaliais lapais ir ėmė dairytis į visas puses. 
Žinodama, kad žalia spalva sveika akims, motina leido jiems 
dairytis, kiek tik jie norėjo. 

— Koks dėlto didelis tas pasaulis! — stebėjosi visi an- 
čiukai. 

Iš tikrųjų dabar jiems buvo daug plačiau vietos nekaip 
pirmiau kiaušiniuose. 

— Jūs manote, kad čia jau visas pasaulis? — tarė motina.— 
Kur čia! Jis traukiasi dar daug toliau kaip į aną pusę sodo, tie- 
siai į klebono lauką, bet ten ir aš pati dar nesu buvusi. Ką, ar vi- 
si jūs dabar čia esate? — paklausė ji ir pasistojo.— Ne, dar ne 
visi, pats didysis kiaušinis tebėra sveikas. Kada gi bus jau 
galas? Veikiai aš visai nebeteksiu kantrybės! 

Ir vėl ji atsitūpė. 

— O ką? Kas girdėti? — paklausė senė antis, atėjusi jos 
aplankyti. 

— Štai vieno kiaušinio, kad žinotum, negaliu įveikti! — 
skundėsi perekšlė,— vis nesikala... Užtat pažiūrėk, kokie kiti: 
ar buvai mačiusi bent kartą tokių gražių ančiukų? Visi jie — 
gyvas tėvas, o jis, netikėlis, ir aplankyti manęs nenori. 

— Duok man pažiūrėti tą kiaušinį, kur nesikala,— tarė se- 
nė antis — Tikėk manim, tai bus kalakuto kiaušinis! Taip ir 

mane kartą apgavo. Turėjau tada vargo su tais kalakučiukais: 
jie baisiai bijo vandens! Aš niekaip negalėjau įsikviesti jų į 
vandenį; kvarksėjau kvarksėjau— ir niekas nepadėjo. Paro- 
dyk man tą kiaušinį!.. Gi kaip, kalakuto! Mesk jį ir geriau 
pamokyk kitus plaukyti. 

— Ne, patupėsiu dar truputį, — atsakė jauniklė antis.— Tiek 
tupėjau, galiu dar kelias dienas patupėti. 

— Kaip sau nori! — atsakė senė antis ir nuėjo. 

Galų gale ir didysis kiaušinis trūko. „Pi pi!“ — sučepsėjo 
ančiukas ir išriedėjo iš kiaušinio. Tik koks buvo didelis ir bjau- 
rus! Antis, pažiūrėjusi į jį, tarė: 

— Koks didelis ančiukas! Visai nepanašus į kitus! Ar ne- 
bus jis tiktai kalakučiukasį Tai mes tuoj pamatysim! Turės jis 
man lįsti į vandenį, kad ir pačiai tektų stumte įstumti. 

Kitą dieną oras buvo puikus, saulė švietė varnalėšas. An- 
tis su visa savo šeima nusileido į upelį. Pūkšt į vandenį. ,„Kvar, 
kvar!" — pašaukė, ir visi ančiukai paskui vienas kitą suvirto 
į upelį. Vanduo apliejo jiems galvas, bet jie tuojau iškilo į 
viršų ir gražiai ėmė plaukti. Kojytės pačios dirbo. Net bjauru- 
sis pilkas ančiukas, ir tas nuplaukė kartu su visais. . 

— Ne, čia ne kalakučiukas,— tarė motina,— žiūrėk, kaip 
jis puikiai dirba kojytėmis ir kaip tiesiai plaukia! Ne, jis tikras 
mano vaikas... Tiesą sakant, jis ir labai gražus, reik tik gerai 
įsižiūrėti. Kvar kvar! sekite paskui mane, vaikučiai, aš jums 
parodysiu platųjį pasaulį, nuvesiu jus į paukštyną; tiktai nesi- 
tolinkit nuo manęs, kad jūsų kas nesumindytų, o labiausiai 
saugokitės kačių! 

Ir jie atėjo į paukštyną. Tenai buvo tuo metu pakilęs di- 
delis triukšmas: dvi šeimos pešėsi dėl ungurio galvos, o ta 
galų gale teko katei. 

— Žiūrėkite, taip tat visuomet esti šiame pasaulyje,— tarė 
senė antis ir pasikasė snapą — ji ir pati norėjo ungurio 
galvutės. 

* — Eikite dabar toliau ir gražiai pasveikinkite aną seną an- 
tį: ji Čia yra vyriausia. Ji Ispanijos kilimo ir todėl tokia drūta. 
Matote, jai ant kojos raudonas raikštelis — tai neapsakytai gra- 
Žu; tai yra didžiausia garbė, kur gali įgyti antis. Vadinas, bijo, 


233 


kad ji neprapultų. Ta žymė jai duota, kad galėtų ją pažinti 
ir Žmonės, ir gyvuliai. Bet eikite toliau ir nerieskite kojyčių 
į vidų; gerai išauklėtas ančiukas kečia jas kiek galėdamas 
plačiau, kaip tėvas ir motina. Šitaip, žiūrėkit! O dabar palen- 
kite galvas ir tarkite: ,,Kvar!“ 

Jie taip ir padarė. Kitos antys skersai žiūrėjo į juos ir gar- 
siai kalbėjosi: „Štai dar vienas pulkas, lyg be jų čia mūsų 
maža būtų! O vienas koks dar negražus! Mes to nesikęsime!“ 
Ir tuojau viena antis prilėkusi įžnybo jam į kaklą. 

— Labai prašyčiau jo neskausti! — tarė motina.— Juk jis 
niekam nieko nedaro. 

— O kam jis toks didelis ir visai nepanašus į kitus, — at- 
šovė įžnybusi jam antis,— gerai reikia jį apžnaibyti. 

— Jos labai gražūs vaikučiai, — atsiliepė senė antis su raikš- 
teliu aplink koją, — tiktai vienas nenusisekė. Ar negalima būtų 
jį perdirbti? 

— Tai negalimas daiktas, gerbiamoji! — atsakė motina.— 
Tiesa, jis negražus, bet labai gero būdo ir plauko taip pat ge- 
rai kaip ir kiti, ir dar geriau, turiu pasakyti, už kitus. Aš ma- 
nau, kad ilgainiui jis kiek pamažės ir susilygins su kitais; jis 
per ilgai išbuvo kiaušinyje ir todėl išėjo toks nedailus.— Ir 
motina pakasė ančiukui nugarėlę ir suglostė plunksneles.— Be 
to,— pridėjo ji. — jis yra antinas, ir jam gražumas nereikalin- 
gas... Aš manau, jis bus labai stiprus ir toli nueis. 

— Kiti vaikeliai labai gražūs, — tarė ispanė.— Būkite kaip 
namie, 0 jei rastumėt ungurio galvelę, ją galite man atnešti. 

Ir jie ten buvo kaip namie. Bet tą ančiuką, kur paskutinis 
išriedėjo iš kiaušinio ir buvo toks negražus, visi pešė ir juo- 
kėsi iš jo. Jį stumdė ir žnaibė ne tik antys, bet ir vištos. „Per 
didelis!“ — tvirtino visi, o kalakutas, — gimęs pentinuotas ir dėl 
tos priežasties statęsis „aukščių karaliumi, — išsipūtė, kaip lai- 
vas visas bures iškėtęs, pribėgo prie ančiuko, ką sumurmėjo 
ir iš piktumo kaip vėžys paraudo. Nelaimingas ančiukas ne- 
žinojo, kur gyvas dingti. Jam buvo skaudu ir griaudu, kad jis 
toks bjaurus:ir visi paukščiai iš jo juokiasi. 

"Taip praėjo jam pirmoji diena, bet toliau dar prasčiau bu- 
vo. Nelaimingąjį ančiuką varė visi nuo savęs. Net seserys ant 

jo pyko ir nuolat sakė: „Kad bent katinas tave pagautų, tokį 
bjaurybę!“ Motina taip pat neiškentė kartą nepasakiusi: ,„Pa- 
sitrauktum kur nors atokiau!“ Ir antys jį Žnaibė, vištos kapo- 
jo, mergaitė, kur lesino paukščius, spardė jį kojomis. 

Galų gale ančiukas nebeiškentęs skrido per tvorą. Maži 
paukšteliai išsigando ir pakilo iš krūmų. „Vis tat dėl to, kad 
aš toks bjaurus“, — tarė sau ančiukas ir užsimerkė, bet nesi- 
liovė bėgti toliau, kol pribėgo didelę balą, kur gyveno lau- 
kinės antys. Čia jis ištupėjo visą naktį; buvo nuliūdęs ir po 
tos kelionės labai pavargęs. 

Ryto metą laukinės antys pakilo ir pastebėjo nematytą 
svečią. 

— Koks čia būtų paukštis? — klausė jos. 

Ančiukas linkčiojo į visas puses ir kaip mokėdamas kiek- 
vieną sveikino. 

— Neregėtas tavo bjaurumas! — badė jam akis laukinės an- 
tys.— Bet mums būtų vis tiek, kad tik neįsigeistum kurios mū- 
sų antelės vesti. 

Vargšas! Jis nei galvoti negalvojo apie pačias. Jis vieno 
daikto tenorėjo: kad jam leistų gulėti melduose ir gerti balos 
vandenį. 

Taip ištupėjo jis ten dvi dienas. Tuomet atskrido du lau- 
kiniai žąsinai; jie buvo dar neseniai išriedėję iš kiaušinio ir 
todėl labai drąsūs. 

— Klausyk, drauge! — tarė jie.— Tu toks bjaurus, jog ne- 
gali mums kliūti; ar nenorėtum kartais skristi su mumis kur 
pasižmonėti? Čia netolimais yra kita pelkė, kur gyvena kelios 
grakščios ir meilios žąselės, visos jos netekėjusios ir moka 
gražiai gagenti. Tu gali ten rasti sau laimę, nors ir nelabai 
dailus esi. 

„Pykšt! Pokšt! — šovė kas tuo tarpu, ir abudu žąsinėliai kri- 
to negyvi į meldus; nuo jų kraujo paraudo vanduo. ,;Pykšt! 
Pokšt!"— šovė vėl, ir visas būrys žąsų pakilo iš meldų. 

Paskiau dar labiau ėmė šaudyti. Buvo didelė medžioklė. 
Medžiotojai turėjo apsiautę visą balą; kai kurie buvo įlipę 
net į medžius, išaugusius pabaly. Melsvi dūmai kaip koks de- 
besėlis slinko pro didelius medžius ir nyko toli už balos. Į balą 

atbėgo medžiotojų šunys: pūkšt, pūkšt! — nendrės ir viksvos 
linko į visas šalis, 0 Vargšas ančiukas vos gyvas buvo iš bai- 
mės. Norėdamas pakišti galvą po sparneliu, jis truputį pasi- 
judino ir išvydo priešais baisiai didelį šunį; jam liežuvis buvo 
visas išlindęs, ir akys degte degė. Jis prasižiojo ir jau siekė 
savo baisiais dantimis griebti ančiuką, bet... šlept, šlept! nu- 
bėgo atgal, neliesdamas paukštelio. 

— Dievui dėkui! — tarė ančiukas ir atsiduso lengviau, — aš 
toks bjaurus, nei šuo nenori manęs imti. 

Ir jis prisigūžęs ištupėjo nendrėse visą laiką, kol pro jo 
ausis švilpė šratai ir pyškėjo po vienas kito šūviai. 

Tik vakarop viskas nutilo; bet ančiukas vis dar nedrįso pa- 
kilti: palaukė dar kelias valandas, paskui atsargiai apsidairė 
aplinkui ir leidosi bėgti kiek kojos nešė. Tekinas bėgo per 
laukus ir pievas; staiga pakilo baisi audra, sunku buvo toliau 

Iki nakties pribėgo stovinčią vieną triobelę. Triobelė buvo 
labai sena, ji pati nežinojo, į kurį šoną virsti, ir dėl to tebe- 
stovėjo. Audra taip baisiai siautė, jog ančiukas turėjo pritūp- 
ti, kad vėjas jo nenuneštų. Oras ėjo vis prastyn ir prastyn. 
Galų gale pastebėjo, kad triobelės durys nušoko nuo vieno 
kablio ir persikreipė, pro tarpą galima buvo įlįsti į vidų. Ančiu- 
kas taip ir padarė. 

Triobelėje gyveno viena senelė, ji turėjo vištytę ir kati- 
niuką. Katiniuką ji vadino „sūneliu“; tas mokėjo murkti, gra- 
žiai į viršų riesti kuprą. ir net žiežirbas leido; bet tam reik- 
davo jį paglostyti aukštyn, prieš.plaukus. Vištytės buvo visai 
mažos, trumputės kojytės, ir todėl senelė ją vadino „latuke“; 
vištytė dėjo gerus kiaušinius, ir senutė mylėjo ją kaip tik- 
Ią vaiką. 

Rytą svetimąjį ančiuką-tuoj pastebėjo: katinėlis sumurksė- 
jo, vištelė sukudaksėjo. 

— Kas atsitiko? — paklausė ir apsidairė senutė. Ji ne- 
įmatė, ir jai pasirodė, kad tas ančiukas bus kokia paklydusi 
riebi antis. 

— Tai bent radinys! — tarė ji — Dabar man bus ir ančių 
kiaušinių. Kad tik jis nebūtų antinas! Reik ištirti. 

Ir senelė ėmė lesinti ančiuką ir laukti kiaušinių, bet tas kaip 
nededa, taip nededa. Katinas namuose buvo ponas, o vištytė — 
ponia. Jie kitaip nesakydavo, kaip: ,„Mes ir visas pasaulis!“, 
nes tarėsi atstojantys visą pusę pasaulio, ir net jo gerąją 
dalį. Ančiukas galvojo, kad gali būti ir kitaip manoma, bet 
vištytė su tuo netiko. 

— Ar tu gali kiaušinius dėti? — klausė ji. 

— Ne. 

— Tai geriau sveikas tylėk! 

O katinas klausė: | 

— Moki tu riesti į viršų nugarą, murkti ir žiežirbas 
leisti? 

— Ne. 

— Tad nėr ko tau nei kištis, kur išmintingi kalba! 

Ančiukas glūdėjo kertelėje ir buvo labai nesmagus. Bet 
tuo tarpu į triobelę įsiveržė srovė lauko oro ir švystelėjo sau- 
lutė. Ančiukas baisiai panoro paplaukyti ir neiškentęs pasisa- 
kė vištelei. 

— Mat dar ką prasimanys! — tarė ji— Tu nieko nevei- 
ki, ir lenda tau į galvą visokie niekai. Dėk kiaušinius arba 
murk — tad ir išrūks tie niekai iš galvos. 

— Bet kaip gera plaukyti po vandenį! — sakė ančiukas.— 
Kaip malonu pasinerti ir jausti, kaip vanduo susilieja vir- 
šum galvos! 

— Tai bent rado malonumą! — tarė vištaitė.— Ar tau galva 
atšalo? Štai klausk katinėlio — žiūrėk, koks jis išmintingas, 
kito tokio aš niekur nesu mačiusi,— paklausk jo, ar mėgsta 
jis plaukyti ir nardyti vandeny. Apie save jau nekalbu. Ga- 
lop klausk ir senutės, mūsų šeimininkės, — išmintingesnės už ją 
visam pasauly nerasi, — ji tau pasakys, ar jai gera pasinerti ir 
jausti, kaip vanduo susilieja viršum galvos. 

— Jūs nesuprantate manęs! — tarė ančiukas. 

— Mes tavęs nesuprantam? Sakykit jūs man! Iš kur tu 
toks atsiradai, kas gali tave suprasti? Gal kartais tau rodosi, 
kad esi protingesnis už katiniuką ir mūsų šeimininkę? Apie 
save aš jau nekalbu!.. Tu čia mums per daug nesipūsk, vy- 
ruti, ir dėkok aukščiausiajam už visas gėrybes, kurias čia ra- 

dai! Ar tu nepatekai į šiltą triobą, į gerą draugiją, kur yra ko 
pasimokyti? Bet tu — plepas, su tavim nemalonu turėti reika- 
lo. Tikėk, labai aš trokštu tave atvesti į gerą kelią. Tegu aš 
tau sakau nemalonių dalykų, bet taip geri draugai tedaro. Ver- 
čiau dėk kiaušinius arba mokykis murkti ir žiežirbas leisti! 

— Matyti, geriausia bus man iš čia kraustytis — tarė an- 
čiukas. 

— Laimingos kelionės! — atsakė vištytė. 

Ir ančiukas pabėgo. Jis plaukė ir nardė vandeny, bet visi 
paukščiai žiūrėjo į jį su paniekinimu, kad jis toks bjaurus. 

Atėjo ruduo. Miške medžių lapai pagelto ir pajuodavo; vė- 
jas pagriebes kėlė juos aukštyn ir nešiojo po orą. Ėmė šalti. 
Sniego debesiai apklojo dangų ir kabėjo žemai, o ant tvoros 
tupėjo varnos ir nuo šalčio krankė: „Kran! kran!“ Vien gal- 
vojant apie visą tą, jau šalta darydavos. Vargšui ančiukui bu- 
vo visai nejauku. 

Vieną vakarą — tik nusileidus saulei — iš miško išskrido vi- 
sas būrys didelių gražių paukščių. Tokių gražių ančiukas nie- 
kados dar nebuvo matęs. Jie buvo kaip sniegas balti ir turėjo 
ilgus lieknus kaklus: tai buvo gulbės. Iškėtusios savo ilgus 
gražius sparnus, jos kažin kaip nuostabiai suriko ir surikusios 
nušvilpė, nuūžė tolyn. Atvykusios iš šaltų kraštų, keliavo jos 
dabar per mėlynąsias jūres į šiltuosius. Jos skrido aukštai aukš- 
tai, ir vargšas ančiukas, žiūrėdamas į jas, jautė kažin kokį 
labai nepaprastą jausmą. Jis apsuko vandeny ratą, ištiesė aukš- 
tyn į jas savo kaklą ir staiga taip garsiai ir keistai suriko, net 
pats išsigando. Jis negalėjo užmiršti tų puikiųjų, laimingųjų 
paukščių ir, išnykus jiems iš akių, pasinėrė į pat dugną, vėl 
išnėrė ir išnėręs ilgai negalėjo sujaudintas atsikvošėti. Jis ne- 
žinojo, kokie tie paukščiai, nežinojo, kur jie skrenda, bet taip 
jam patiko, kaip niekas kitas pasaulyje. Nei kiek jiems nepa- 
vydėjo; ir ar galėjo jam bent į galvą ateiti, kad ir jis būtų 
toks pat gražus! Nelaimingas, bjaurus ančiukas būtų jau bai- 
siai smagus, kad bent antys jo nevarytų iš savo tarpo. 

O žiema. baisiai kokia šalta buvo! Kad vanduo neužšaltų, an- 
čiukas turėjo beveik be poilsio plaukyti; bet po kiekvienos 
nakties plotas, kur jis plaukiojo, ėjo mažyn ir mažyn. Tada 

taip kietai šalo, net ledas traškėjo; ančiukui reikėjo be at- 
vangos savo kojytėmis dirbti, kad likusi aketė visai neužsi- 
rauktų. Galų gale visai pailso, išsitiesė ir įšalo į ledą. 

Ryto metą į tą vietą atėjo laukininkas. Pastebėjęs ančiu- 
ką, jis pramušė su savo klumpėmis ledą, ištraukė jį ir parnešė 
namo pačiai. Ten ančiukas vėl atsigavo. 

Vaikai norėjo su juo pasiausti; ančiukas išsigando, bijojo, 
kad nepadarytų jam ko pikto, ir stačiai šoko į pieno puodynę. 
Pienas tykštelėjo į visas puses, šeimininkė tik rankas susiėmė, 
o ančiukas iš tos baimės šoko į indą su grietine, paskui į statinę 
miltų ir iš ten išsirito toks baisus, net pats į save buvo ne- 
panašus! Koks klyksmas pakilo tada trioboje! Šeimininkė su 
pagaikščiu vijosi vainodama ančiuką; vaikai rėkdami ir šauk- 
dami bėgiojo paskui jį, versdami vienas kitą. Laimė dar, kad 
durys buvo atdaros: ančiukas spruko pro gulėjusius priemenėj 
žabus ir parvirto į neseniai pasnigtą sniegą. Buvo privargęs, 
nebegalėjo nei iš vietos pasikelti. 

Sunku būtų pasakoti visas tas nelaimes ir vargus, kuriuos 
teko iškentėti nelaimingajam ančiukui per visą tą Žiauriąją 
žiemą. Kai saulė vėl ėmė šildyti žemę, jis buvo jau baloje, 
tarp meldų. Giedojo vieversėliai; vėl buvo grįžęs pavasaris. 

Staiga ančiukas pasijuto, kad jo sparnai labai sustiprėjo, 
suplasnojo jais ir nušvilpė tolyn. Nei nepasijuto atsidūręs di- 
deliame sodė, kur žydėjo obelės ir kvepėjo alyvos, palenku- 
sios savo žalias šakeles į vingrųjį upelį. Čia buvo taip gražu, 
taip kvepėjo pavasariu! Ir štai iš tankių medžių pasirodė trys 
puikios, baltos gulbės; jos mosavo sparnais ir gražiausiai plau- 
kė vandeniu. Ančiukas pažino tuos nuostabiuosius paukščius, 
ir jam kažin ko labai pailgo. 

— Skrisiu aš į juos, į tuos paukščių karalius. Jie mane 
užmuš, kad aš toks bjaurus išdrįsau prie jų artintis. Bet tegu 
muša! Verčiau tegu jie mane užmuša nekaip kentėti čia ančių 
žnaibymą, vištų kapojimą, paukštininkės stumdymus ir visus 
žiemos vargus. 

Ir jis virto į vandenį ir nusuko tiesiog į puikiąsias gulbes; 
tos jį pastebėjo, suplasnojo sparnais ir šoko plaukti priešais. 

— Muškit mane! — tarė vargšas ir, palenkęs galvą į van- 
denį, laukė galo. 

Bet ką gi jis pamatė skaidriam vandeny? Savo paties pa- 
veikslą, tik nebe pilko bjauraus paukščio, bet baltos gražios 
gulbės. 

Ne bėda gimti ančių tarpe, kad tik būtum iš gulbės kiau- 
šinio. 

Dabar jis net džiaugdamasis minėjo tuos vargus, kuriuos 
pirma gavo išvargti. Po tiek vargų jis dabar dar geriau galėjo 
jausti ir pažinti savo netikėtą laimę ir visą tą gautą garbę. Di- 
delės gulbės plaukė aplink jį ir mylavo savo snapais. 

Tuo kartu į sodą atėjo keli vaikai; jie ėmė mėtyti į van- 
denį duoną ir grūdus, o jauniausias sušuko: 

— Štai nauja gulbė! 

— Tikrai, atskrido nauja gulbė! — džiaugėsi kiti ir plojo 
delnais, šokinėdami iš džiaugsmo; paskui nubėgo pas tėvą ir 
motiną, vėl sugrįžo, atsinešę duonos ir ragaišio, vėl mėtė į 
vandenį sakydami: 

— Naujoji — gražesnė už visas! Tokia jauna ir tokia gra- 
ži! — Ir senės gulbės nulenkė prieš ją savo galvas. 

Ji baisiai susigėdo ir paslėpė galvą po sparnu. Ji pati ne- 
žinojo, ką daryti; buvo net per daug laiminga, bet visai nesi- 
didžiavo, nes gera širdis didybės nežino. Ji gaivojo, kaip ją 
pirma stumdė ir kiekvienas juokėsi, o dabar visi sako, kad ji 
gražiausia iš visų gražiausiųjų paukščių. Net alyvos lenkė jai 
savo šakeles, o saulė švietė taip šiltai, taip skaisčiai. Tada ji 
suplasnojo sparnais, ištiesė savo lieknąjį kaklą ir džiaugsmin- 
gai sušuko: 

— Tikrai, tokios laimės, būdama bjauriu ančiuku, anais lai- 
kais aš nei sapnuoti nesapnavau! 


SENIEJI NAMAI 


Viename mieste buvo labai seni namai, jie ten stovėjo jau 
keli šimtai metų. Jų pastatymo laikas buvo užrašytas ant sie- 
nos viršum durų, tik to užrašo negalėjai matyti, jis buvo visas 

apaugęs apyniais. Viršum kiekvieno lango buvo išpjaustyti 
iš medžio neregėti paukščiai ir gyvuliai. Viršutinis aukštas bu- 
vo toliau išsikišęs už apatinį, o po stogu buvo įtaisytas švino 
laštakas su drakono galva. Pirmiau lietaus vanduo bėgo iš 
drakono gerklės, o paskiau dėl atsiradusios laštako šone skylės 
jis tekėjo jam iš pilvo. 

Kiti tos gatvės namai buvo nauji, turėjo didelius langus ir 
lygias sienas. Jie nekentė tų senų namų, juokėsi iš visų pagra- 
žinimų ir vadino laužu. 

Tiesiai prieš tuos senuosius namus kitoj gatvės pusėj sto- 
vėjo nauji gražūs namai. Pro vieną tų namų langą nuolat žiū- 
rėjo į senuosius namus mažas raudonveidis berniukas. Jie jam 
labai tiko. Žiūrėdamas jis svajojo apie laiką, kada: jie buvo 
pastatyti, kaip tada atrodė gatvė, kuria vaikščiojo apsigink- 
lavę alebardomis ir lankais kareiviai, jo matyti iš paveikslų. 

Kartą, taip žiūrėdamas pro langą, berniukas susipažino su 
senųjų namų šeimininku. Šeimininkas nebuvo toks senas kaip 
tie namai, bet gerokai pagyvenęs ir vilkėjęs išėjusiu iš mados 
apdaru. Jis nešiojo trumpas kelnes ir drabužį su didelėmis vario 
sagomis. Ant galvos turėjo užsidėjęs peruką. Berniukas iš savo 
lango sveikindamas linktelėjo jam galvą. Šeimininkas tokiu 
pat būdu jį atsveikino, ir jie abudu pasidarė dideli draugai, 
nepratarę viens antram nei vieno žodžio. 

Senam šeimininkui buvo malonu turėti draugą nors už gat- 
vės ir dviejų langų, nes jis gyveno savo namuose visai vienas. 
Jis turėjo tarną, tokį pat seną kaip jis pats; tas ateidavo kas 
rytą apsiruošti ir pataisyti jam valgyti. 

Kartą berniukas girdėjo savo tėvus kalbantis: 

— Sunku gyventi vienam mūsų kaimynui! 

Kitą sekmadienį berniukas susivyniojo ką į popierių, išėjo 
į gatvę ir tarė pro šalį einančiam jo tarnui: 

— Aš turiu du cino kareivius, prašom nunešti vieną savo 
ponui, vis jam: nebus su juo tiek nuobodu! 

Tarnas šyptelėjo, sakydamas dėkui, ir nunešė cino kareivį 
į senuosius namus. 

Netrukus tarnas atėjo į namus pas berniuko tėvus, prašy- 
damas savo pono vardu leisti jo jaunąjį draugą eiti pasisve- 

čiuoti pas jį. Tėvai leido, ir berniukas iškeliavo su tarnu. Per- 
ėję skersai gatvę, abudu įžengė į senuosius namus. 

Senieji namai buvo ko pažiūrėti iš viršaus, 0 viduj kiek- 
vienas kampelis traukė ateivio akį savo nepaprastu gražumu. 
Pasirodžius jaunam svečiui, regis, viskas ten pag'yvėjo. 

Priemenėj kabėjusių senų portretų veidai, išvydę gražų 
berniuką, pasidarė linksmesni. Visi daiktai iš džiaugsmo juo- 
kėsi, lipant berniukui aukštyn tokiais plačiais laiptais, kurių 
pavydėjo visi naujieji namai. Netoli nuo to daikto, kur bai- 
gėsi laiptai, buvo didelis balkonas į kiemą. Balkono lentos bu- 
vo iškirmijusios, suplaišiojusios ir skylėtos. Dideliuose seno- 
vinio ir brangaus fajanso puoduose vešliai augo niekieno ne- 
prižiūrimi reti žolynai. Vieno puodo gvazdikas laukė nesu- 
laukdamas saulės pažadėto žiedo, bent vieno mažo žiedelio. Iš- 
sikerojusių vijoklių šakos raizgėsi aplink visą balkoną, slėp- 
damos jo senumą. 

Toliau jie nuėjo į didelę salę, jos sienos buvo išmuštos oda 
su išrašytomis ant jos aukso gėlėmis. Per ilgą laiką auksas bu- 
vo nusitrynęs. Sienos skundėsi: „Auksas išnyko, oda paliko.“ 

Paskui berniukas buvo nuvestas į kambarį, kur sėdėjo ir jo 
laukė šeimininkas. Šeimininkas gražiai pasveikino svečią ir 
šypsodamas tarė: 

— Dėkui tau, mielas drauge, už cino kareivėlį, o dar dau- 
giau už tavo paties apsilankymą. 

Nežinodamas, kaip geriau išreikšti savo jausmus, berniukas 
šoko ir apsikabino jam už kaklo sakydamas: 

— Girdėjau, kad jūs gyvenate vienui vienas ir labai ne- 
laimingas. 

— Tiesa,— tarė šeimininkas,— kad aš gyvenu vienas, bet 
mane dažnai lanko mano seni atminimai. Pagaliau štai ir tu pas 
mane. O, aš labai laimingas! 

Ir visi to kambario seni baldai buvo taip pat laimingi, su- 
laukę jauno svečio. Pilni džiaugsmo jie linkėjo jam visko ge- 
riausio. 

Ant sienos kabėjo jaunos gražios moteriškės portretas. Ji, 
rodos, stebėjosi, kaip galėjo patekti tarp tokių senų daiktų. 

Taip pat ir ji sužavėta žiūrėjo savo mėlynomis šypsančiomis 
akimis į tą nedidelį berniuką. 

— Kas ji tokia? Kur ją gavote? — paklausė Mažas smalsuo- 
lis, pakėlęs akis į paveikslą. 

— Tą gražią moterį kadaise pažinau,— tarė atsidusdamas 
šeimininkas.— Jos portretą radau pas senų daiktų pirklį ir 
įsigijau. 

Tos gražuolės atminimui po jos portretu šeimininkas buvo 
pastatęs po stiklu nuvytusių gėlių buketą, gautą iš jos prieš 
penkiasdešimt metų. 

Vaiko akis nuo portreto atitraukė didelė paveikslūota kny- 
ga, išimta šeimininko iš vienos indaujos jam parodyti. Kny- 
gos paveikslai buvo irgi seni: jie vaizdavo, kaip kas atrodė 
prieš daugelį metų. Ten buvo nupiešti senų dienų kareiviai ir 
miesto žmonės, dėvėję to meto papročiu savo verslo drabu- 
žius. Paveikslai tikrai buvo įdomūs, ir berniukas su didžiausiu 
atsidėjimu ėmė į juos žiūrėti. 

Tuo tarpu šeimininkas kiek pasišalino iš kambario pa- 
ieškoti užkandžio, o cino kareivis, pasinaudojęs ta proga, 
prabilo: 

— Aš ilgiau čia nebetversiu! Čia taip tuščia ir nuobodu! 
Aš esu čia nuo visų atskirtas, aš esu vienas, aš labai nelai- 
mingas! Dienos čia baisiai ilgos, o naktys dar ilgesnės. Pas 
tave buvo man kas kita — vis smagu ir linksma. Ten namuose 
buvo daug mažų vaikų, jie be paliovos šūkavo, juokėsi ir laks- 
tė pyškėjo. po visus kampus. Tada aš tikrai gyvenau. O čia tylu 
kaip kapuose. Ne, tokioj vietoj nebenoriu daugiau būti! 

— Tau visai nėra reikalo taip dejuoti! — atsakė berniu- 
kas.— Priešingai, Man tie namai labai tinka, ir jų šeimininkas 
toks malonus žmogus! Kaip jį, čia tave lankys ir džiugins tavo 
seni atmMminimai. 

— Aš nenoriu jokių atminimų! — atrėžė cino kareivis.— Kai 
grįši namo, pasiimk kartu ir mane! 

— Ne, tu turi čia pasilikti ir linksminti seną šeimininką! — 
pasakė berniukas. 

Tuo tarpu sugrįžo nušvitusiu veidu šeimininkas, jis atnešė 
saldžių uogų, obuolių ir riešutų. Pamatęs tuos gardėsius, ber- 

niukas visai pamiršo cino kareivėlį. Gerai pavaišintas, smagus 
parėjo jis namo. 

Rytojaus dieną, tik atsikėlęs, pribėgo prie lango ir ženklais 
pasikalbėjo su savo geruoju kaimynu. 

Kitą savaitę tarnas vėl atėjęs pakvietė berniuką aplankyti 
jo šeimininką. Šį kartą žmonės ir visi daiktai dar labiau džiau- 
gėsi, sulaukę jauno svečio. Kiekvienas daiktas, kiekvienas pa- 
veikslas jam rodėsi toks pat artimas kaip senasis šeimininkas. 
Tik tas cino kareivis nerodė jam džiaugsmo. Kaip tik paliko 
vienas su berniuku, jis tuoj ėmė vėl dejuoti: 

— Aš esu labai nelaimingas! — skundėsi jis.— Leisk mane 
į karą! Kareivio darbas yra karas, o ne to seno šeimininko 
linksminimas. Man geriau netekti rankos ar kojos, ginant sa- 
vo kraštą, negu čia mirti iš nuobodumo! Aš dabar žinau, kas 
yra tie seni atminimai. Tai nėra labai puikus daiktas. Aš gal- 
vojau apie namus anapus gatvės. Aš gražiai prisiminiau vieną 
sekmadienio rytą. Jūs buvote susirinkę didelėj salėj ir giedo- 
jote šventą rytmetinę giesmę. Begiedant prasivėrė durys ir įbė- 
go tavo mažoji dvejų metų sesutė Marytė. Žinai, ji baisiai 
mėgsta šokti. Išgirdusi muziką, ji tuojau šoka. Tą rytą, išgir- 
dusi giedant, nors nederėjo, ji taip pat pradėjo šokti. Bet 
giesmės ritmas buvo toks lėtas, jog ji niekaip negalėjo pa- 
taikyti į taktą. Ji pakelia vieną kojytę aukštyn ir lenkia gal- 
vytę į priekį, paskui kelia kitą ir vėl riečia galvą į tą pusę, 
bet pagauti takto negali. Nors tai buvo nelengva, bet jūs visi 
laikėtės rimtai, žiūrėdami į tą mergaitę. O aš, nebegalėdamas 
susivaldyti, prapliupau juoktis ir, netekęs pusiausvyros, nuvir- 
tau nuo staliuko, kur tu buvai mane pastatęs. Virsdamas pa- 
sidariau didelį gumbą, baisiai skaudėjo, bet sutikčiau gauti de- 
šimtį tokių gumbų, kad tik būčiau kartu su jumis. Sakyk, ar 
sekmadieniais jūs dar giedat ir mažoji Marytė vis taip šoka? 
Ką beveikia mano draugas, tas laimingas cino kareivis, kur 
pasiliko pas jus? Ar negalėtų jis ateiti manęs čia pavaduoti? 

— Aš tave dovanojau šeimininkui, tai ir būk čia! — subarė 
ji berniukas.-- Turėtum tik džiaugtis, patekęs į tokią garbingą 
vietą! 

Sulig tais žodžiais įėjo šeimininkas. Šį kartą jis jam atnešė 

didele skrynelę su visokiais senoviniais daiktais. Tie daiktai 
jam patiko ne mažiau kaip aną kartą parodyta knyga su gra- 
žiais paveikslais. Paskui šeimininkas atidarė klavesiną, jo ant- 
vožas iš vidaus pusės buvo išmargintas gražiais vaizdeliais, ten 
šoko sustoję ratu Žydinčioj pievoj piemenėliai ir piemenėlės. 
Klavesino balsas buvo kažkoks užkimęs. Paskui šeimininkas už- 
traukė savo mėgstamą jaunystės dainelę. 

— Štai ji mokėjo gražiai padainuoti šitą dainelę! — tarė 
berniukui šeimininkas, pakėlęs galvą į gražuolės portretą, ir jo 
akys pritvino pilnos kaip perlai ašarų. 

— Į karą! Aš noriu į karą! — sušuko kiek tik gali cino 
kareivis ir kabarkšt žemėn nuo staliuko. 

O kur jis dingo? Ieškojo šeimininkas, ieškojo berniukas, ir 
niekur jo nebuvo — kaip ugny sudegė. 

— Aš jį paskiau surasiu! — tarė šeimininkas, bet nebesu- 
rado. Grindys buvo suplyšusios, ir į vieną plyšį kareivis įkrito. 

Berniukas nuolat lankė savo kaimyną, kol atėjo žiema. Žie- 
mą langai apšalo, ir berniukas, pūsdamas savo dvasią, galėjo 
nušildyti tik truputį stiklo ir pažvelgti į senuosius namus. Bet 
visi jų pagražinimai, laštakas ir laiptai buvo užpustyti sniego. 
Rodėsi, kad tuose namuose gyvo žmogaus nebebuvo. Ir tikrai 
vieną dieną senųjų namų šeimininkas kaip žvakė užgeso. 

Vakare prie tų namų privažiavo didelis juodas vežimas, už- 
kėlė grabą su mirusiojo kūnu ir išvežė į ainžino atilsio vietą. 
Jį telydėjo. vienas senas jo tarnas, visi velionio draugai buvo 
jau anksčiau palikę šią žemę. 

Stovėdamas už lango, mažasis berniukas gailiai verkė, žiū- 
rėdamas į amžinai išvažiuojantį savo gerąjį bičiulį. 

Neilgai trukus į senuosius namus prigriuvo daug visokių 
žmonių. Pardavinėjo viską, kas juose buvo. Berniukui labai 
skaudėjo širdį, matant, kaip visus jo gerai pažįstamus daiktus 
vilko tie žmonės pro duris. Pasigriebę nešė jie riterių paveiks- 
lus, dideles vazas su ausimis, indaujas, krėslus su aukštomis 
atramomis, pagaliau klavesiną ir net tos gražuolės portretą. 
Portretą atpirko tas pats senų daiktų pirklys, iš kurio buvo 
gautas. Parsinešęs nubloškė savo krautuvėlėj, ir jis ten dulkė- 

jo kaip niekam nereikalingas daiktas. Tos puikiosios moteries 
niekas daugiau neminė, ir jos portreto niekas nepirko. 

Pavasarį tuos namus ėmė griauti. Naujieji namai tuo tik 
džiaugėsi, o Mažajam berniukui labai skaudėjo širdį, kai jis 
girdėjo kirvius pokšint. Iš gatvės matėsi kambarys, kurio sie- 
nos buvo išmuštos oda, o dabar nuo sienų karojo tik sudras- 
kytų apmušalų gabalai. Žali vijokliai tebesilaikė apsiraizgę ap- 
link sijų galus. Bet netrukus buvo viskas sugriauta ir pati vie- 
ta sulyginta. 

Po kiek metų toj vietoj išdygo nauji namai su baltomis sie- 
nomis ir .dideliais langais. Prieš namus buvo įtaisytas gražus 
daržiukas su geležine tvora ir geležiniais varteliais. Praeiviai 
sustoję gėrėdamiesi žiūrėjo pro tvorą į tą daržiuką. Žvirbliai, 
sulindę į laukines vynuoges, linksmai čirškėjo ir pasakojo vie- 
ni kitiems visokias istorijas, tik ne apie senuosius namus — jie 
jų neminė, nes nuo to laiko buvo praėję daug metų, tiek daug, 
jog mažasis berniukas jau visai užaugo, buvo gražus ir geras 
vyras, ir tėvai negalėjo juo atsidžiaugti. Jis netrukus vedė ir su 
jauna Žmona apsigyveno tuose namuose, prie kurių buvo įtai- 
sytas tas daržiukas. Kartą ji, parsinešusi iš lauko, sodino kaž- 
kokį žolyną ir spaudė žemę su savo pirštais, kad geriau pri- 
gytų. 

— Ai, įsidūriau pirštą! — staiga ji sušuko. 

Pakrapščiusi ištraukė iš Žemės mažą blizgantį daiktelį, nu- 
šluostė su lapu, paskui su savo nosine ir parodė vyrui. Tas 
tuojau pažino, kad čia buvo cino kareivėlis, kadaise jo nusiųs- 
tas senųjų namų šeimininkui ir ilgus metus gulėjęs Žemėj, ap- 
verstas šiukšlėmis, o dabar su savo smailiu durtuvu sužeidęs 
jaunos moteriškės ranką. 

Ir jis jai papasakojo visą istoriją apie senuosius namus, apie 
visų pamirštą jų šeimininką ir apie jo paties padovanotą cino 
kareivėlį, kad nebūtų taip nuobodu gyventi vienam tam nelai- 
mingam žmogui. Klausydama tos liūdnos istorijos, moteriškė 
apsiašarojo ir tarė: 

— Parodyk man jo kapą, reikėtų papuošti gėlėmis! 

— O, kad aš žinočiau! — atsakė vyras.— To niekas dabar 
negali pasakyti! Laidojant aš buvau dar mažas vaikas, o kai 

paaugau, neberadau žmonių, žinojusių jo kapą. Visi jo pažįs- 
tami buvo išmirę. 

— Koks baisus daiktas būti taip vienam! — pasakė ji.— Ir 
numiręs jis vienas! Jo atminimui pasilaikysiu bent šį cino 
kareivėlį! 

— Ir aš buvau ilgus metus vienas,— atsiliepė cino karei- 
vis,— bet dabar jau nebebūsiu! 

Nešamas iš daržiuko, jis dar kartą Žvilgtelėjo į tą daiktą, 
kur išgulėjo tiek metų, ir pastebėjo mažą ten skiautelę, išliku- 
sią nuo didžiosios salės apmušalų. Ir jis vėl išgirdo paprastus 
tų apmušalų žodžius, ištartus silpnu balsu: ,,Auksas išnyko, oda 
paliko!" 

Bet kareivio pečiai tebeblizgėjo kaip auksas, ir jis vėl ga- 
vo garbingą vietą ant staliuko naujuose namuose. 


KAIP VĖTRA SUMAIŠĖ IŠKABAS 


Senovėj, kada mano senelis tebebuvo mažas berniukas, laks- 
tė su raudonomis kelnaitėmis, su raudona striukele, su raudo- 
na juosta ir raudona kepure su plunksna,— toks buvo anais to- 
limais laikais vaikų išeiginis apdaras, — tada viskas buvo daug 
kitaip negu šiandien yra. Tada gatvėse darydavo dideles iš- 
kilmes, o dabar jų nebėra, jos seniai išėjo iš mados, Bet kaip 
buvo gražu, kai apie jas pasakodavo senelis! 

Sakysim, kokia tada baisi būdavo iškilmė, kada kurpių ce- 
chas, kraustydamasis į kitus namus, nešė savo vėliavą! Proce- 
sijos priešakyje didingai plevėsavo šilkinė cecho vėliava su 
išpieštu ant jos dideliu batu ir dvigalviu ereliu. Paskui ją nešė 
sveikinamąją taurę ir dėžutę cecho „jaunesnieji darbininkai, 
prie jų rankovių buvo prisegti balti ir raudoni kaspinai, tų 
kaspinų galai einant vis maskatavo; toliau sekė vyresnieji 
darbininkai; jie laikė rankose iškėlę apnuogintus kalavijus, 
o ant jų galų buvo užmautos citrinos. Kartu ėjo muzika, ji taip 
trenkė, jog visas dangus drebėjo. Svarbiausias orkestro instru- 

mentas buvo ,„,„paukštis“— taip senelis vadino ilgoką kartį su 
pakabintu ant jos pusmėnuliu ir apkarstytą visokiausiais skam- 
baliukais, tarškučiais ir blizgančiais visokio metalo papuošalais. 
Kartį kilojo į visas puses aukštyn ir žemyn pakratydami; tie 
skambaliukai baisiai tarškėjo, o auksas, sidabras ir varis sau- 
lėj taip blizgėjo, net akys raibo. Tikra buvo turkų mu- 
zika! 

Priešakyje bėgo juokdarys su drabužiu, pasiūtu iš visokios 
spalvos skiautelių, veidą išsipaišinęs, galvą papuošęs aukšta 
smailia kepure su prisegiotais aplink varpeliais — lyg būtų tik- 
ras pakinkytas į roges arklys! Pasiėmęs ilgą rykštę, nuolat 
šmaikštavo į dešinę ir kairę, norėdamas pralaisvinti kelią. Žmo- 
nės kimšosi, stumdėsi, kiekvienas norėjo arčiau prilįsti. Vaikai 
lakstė tartum pamišę, puldinėjo ir knupo, virto stačia galva 
į griovį ir rėkė; pagyvenusios moterys ir tos mušėsi alkūnė- 
mis, barėsi ir skynė sau kelią artyn. Minios klegesio ir juokų 
negalėjai apsiklausyti! Vieni žiopsojo pašokę aukštyn nuo laip- 
tų, kiti spaudėsi sustoję ant langų, treti lipo ant stogų. Saulė 
kepino, kartais lietelis apšlakstydavo arba gerai sušlapindavo, 
bet niekas to nebijojo, žinodami, kad drėgmė reikalinga 
derliui. 

Kaip gražiai pasakojo mūsų senelis! Juk mažas būdamas jis 
pats savo akimis matė tas iškilmes. Vyriausias cecho darbinin- 
kas, visados pasilipęs ant tam tyčia padaryto paaukštinimo ties 
ta vieta, kur turėjo būti pakelta iškaba, išdroždavo kalbą, ne 
paprastai, o eilėmis, lyg iš ikvėpimo. Tiesą sakant, čia tikrai 
neapsieidavo be įkvėpimo: tą kalbą jis sudėdavo su dviem 
savo draugais, 0 darbą pradėdavo nuo to, kad išgerdavo visą 
ąsotį punšo — suprantamas daiktas, dėl visuomenės labo. Mi- 
nia sutikdavo tą kalbą su griausmingais šauksmais „,,ura!“ Bet 
dar garsiau šaukė „ura“ juokdariui, kada tas, užsikoręs ant 
paaukštinimo, mėgdžiojo oratorių. Visi juokais plyšo, o jis 
pilstė sau midų į taurikes ir gėrė, paskui išgertas taurikes 
svaidė į minią, susirinkusieji jas ore gaudė. Senelis turėjo vie- 
ną tokią taurelę: ją buvo pagavęs koks mūrininkas ir jam do- 
vanojęs. Tai linksmumėlis buvo! O iškaba, visa iškaišyta ža- 
lumynais, kabėjo prie naujų cecho namų. 


250 


— Tokios iškilmės nepamirši, nors šimtą metų gyventum! — 
sakė senelis. 

Ir tikrai jis jos nepamiršo, nors per savo gyvenimą buvo 
matęs daug nepaprastų ir gražių daiktų. Daug iš jo visko teko 
girdėti, bet gražiausia buvo, kai jis pasakojo apie tai, kaip 
viename dideliame mieste visos iškabos buvo nukeltos į ki- 
tas vietas. 

Kai senelis nuvyko su tėvais į tą miestą, jis buvo dar la- 
bai nedidelis; tai buvo krašto sostinė. Gatvėse buvo daugybės 
žmonių, ir senelis pagalvojo, kad jie čia susirinkę pažiūrėti iš- 
kilmingo iškabos kėlimo, o tų iškabų buvo tiek daug, jog jo- 
mis galėjai nukabinti šimtus kambarių, kabinant jas ne iš orą 
namų, o viduj. Ant siuvėjo iškabos buvo pavaizduota visokiau- 
sių drabužių, jis galėjo apsiūti visus Žmones, nuo prasčiausių 
lig didžiausių. Tabokos iškaba rodė mažus berniukus su ciga- 
rais dantyse, o tie berniukai buvo gražūs kaip gyvi. Buvo iš- 
kabų su sviestu, su silkėmis, su kunigų apykaklėmis ir grabais, 
o skelbimų tokia daugybė, net galėjai kiaurą dieną vaikščioti 
ir Žiūrėti į visokius paveikslus, kiek tik širdis trokšta. Kaip 
senelis tvirtino, toks iškabų ir skelbimų žiūrėjimas buvo labai 
pamokomas daiktas: galėjai žinoti, kas ką kuriuose namuose 
veikia ir kokie žmonės mieste gyvena. 

Bet kai senelis atvyko į tą miestą, atsitiko negirdėta isto- 
rija su iškabomis; apie tai jis mums pats pasakojo ir visai 
nejuokavo, kaip visados prikaišiojo motina, kai jis mums no- 
rėdavo įkalbėti nebūtą daiktą. Tą istoriją pasakojo labai rim- 
tai, kiekvienas jo žodis rodėsi tikriausia tiesa. 

Pirmą naktį, kada senelis atvyko į sostinę, ištiko nematyto 
baisumo vėtra, apie ją rašė visi laikraščiai, tokios neminė se- 
niausi žmonės. Lėkė nuo stogų nuplėštos stiegėlės, braškėjo 
ir griuvo seni Mediniai namai, o vieni račiukai patys nuriedėjo 
gatve, kad išsigelbėtų nuo vėtros. Aplink ūžė, kaukė, dundė- 
jo — baisybė kas darėsi! Kanalų vanduo išsiliejo per krantus 
ir ėmė semti namų sienas. Vėjas kaip pasiutęs daužėsi po 
miestą ir staugdamas griovė kaminus. Seni išdidūs bažnyčių 
bokštai turėjo nulenkti savo galvas ir paskui jau nebegalėjo 
jų ištiesti! 

Kur gyveno gerbiamas gaisrininkų viršininkas, atkakdavęs 
į gaisro vietą, kada nuo triobų belikdavo vien Žarijos, stovėjo 
aštuonkampė sargybinė pastogėlė su iškaba. Vėtra išrovė tą 
pastogėlę iš pamatų ir nubrazdino gatve tolyn. Nors labai keis- 
ta, ta pastogėlė, nieko pikto neturėdama galvoj, sustojo ties 
nameliais, kur gyveno vargingas dailidė, išgelbėjęs per pasku- 
tinį gaisrą trijų Žmonių gyvybę. 

Kirpėjo iškabą — didele varinę praustuvę — vėjas nusviedė 
ant tarėjo palangės. Tai buvo palaikyta tyčios darbu: tarėjo 
pačią visi, net geriausios jos draugės, vadino „skustuvu “. Ji 
buvo begal išmintinga, ji žinojo apie kitus žmones daug dau- 
giau negu jie patys apie save. 

Iškaba su nupiešta žuvim atsidūrė prie durų, kur gyveno 
vieno laikraščio redaktorius. Tai buvo negudrus juokas: re- 
daktoriaus nereikia erzinti, jis savo laikraščio yra tikras vieš- 
pats, niekieno kito nuomonės nepripažįsta. Vėjo gaidelis nu- 
skrido ant gretimų namų stogo, ir kaimynai tuojau išaiškino, 
kad čia atsitikę ne be pikto kokio noro. 

Kubiliaus statinė atsidūrė prie iškabos su parašu: „Moterų 
drabužiai." Vieno restorano valgių sąrašas, įstatytas į sunkų 
rėmą prie durų, buvo vėjo nuneštas prie niekieno nelankomo 
teatro. Juokingas ten dabar atsirado skelbimas: „Žirnių sriuba 
ir vynioti kopūstai." Žmonės pradėjo griūte griūti į teatrą! 

Kailiadirbio iškaba su lapės kailiu užsikabino ant varpelio 
rankenos prie buto, kur gyveno jaunas vyras, panašus į su- 
glaustą parasoną, vaikščiojęs į ankstybąsias mišias, visados 
elgęsis gražiausiai ir buvęs, anot jo tetos, visų dorybių pa- 
veikslu. 

Lenta su parašu ,„Aukštoji mokykla“ atsidūrė prie biliardo 
klubo, 0 mokykla gavo vaikų ligų gydytojo iškabą: „Čia vai- 
kai mokomi gerti su čiulptukais.“ Tai buvo neteisinga, kartu 
ir nemandagu, bet ką tu padarysi su vėju, jo mandagumo ne- 
pamokysi! 

Vadinas, baisi buvo naktis. Rytą beveik visos miesto iška- 
bos buvo ne savo vietoj. Kita įstaiga gavo tokią iškabą, jog 
dėl jos iš gėdos neturėjo kur akių kišti, ir senelis, pasakoda- 

mas apie tai, pats truputį šypsojo. Galimas daiktas, kad jis 
čia: kiek juokavo. 

Miesto gyventojai, ypač žmonės, atvykę iš svetur, vaikš- 
čiojo po gatves lyg apsvaigę, ir nenuostabus daiktas — juk jie 
buvo pripratę ieškoti kokios įstaigos ar vietos pagal iškabas. 
Sakysim, norėjo kas nueiti į posėdį, kur buvo svarstomi svar- 
būs krašto reikalai, 0 toj vietoj jis patenka į mokyklą, pilną 
šūkaujančių ir galvomis einančių padaužų vaikų! 

Buvo ir tokių, kur dėl iškabos kaltės vietoj bažnyčios pa- 
kliuvo į teatrą. Juk tai baisiai negražu! 

Tokios vėtros mano minime nebuvo, ją matė tik senelis, 
būdamas dar mažas. Gal panašios nelaimės mes nebesulauksi- 
me, bet mūsų anūkams labai gali atsitikti; tik turėkime viltį, 
kad tuo laiku, kada vėjas nešios iškabas, jie glūdės namie. 


SNIEGO KARALIENĖ 
SEPTYNIŲ PASAKŲ, ISTORIJA 


PASAKA PIRMA 


Apie veidrodį ir jo šukes 


Vadinas, paklausykite! Kai pasaka bus baigta, žinosime dau- 
giau, negu žinome dabar. 

Buvo toks baisus žynys. Vienas iš pikčiausių — tikras kip- 
šas! Vieną kartą jis labai įsismagino ir padirbo tokį veidrodį, 
kur kiekvienas geras ir gražus daiktas, atsimušęs jame, ding- 
davo, o piktas ir bjaurus buvo matomas aiškiai ir rodėsi dar 
bjauresnis. Gražiausi reginiai, atsimušę tam veidrody, turėjo 
panašumą į virtus špinatus, 0 geriausi žmonės regėjosi šlykš- 
tūs arba stovėjo aukštyn kojomis, be liemens. Veidai būdavo 
taip iškreipti, net negalėjo pažinti. Jei kas turėjo dedirvinę, tai 
ji išplisdavo per visą jo nosį ir skruostus. Toks veidrodis la- 
bai džiugino žynį. Jei tik žmogui ateidavo į galvą kokia gera 

ir kilni mintis, tuoj veidas išsikreipdavo, ir žynys juokėsi, 
džiaugdamasis savo nepaprastu išradimu. Visi žynio mokiniai — 
jis turėjo savo mokyklą — visur pasakojo apie tą veidrodį 
kaip apie kokį stebuklą, tvirtindami, kad tik dabar atėjęs me- 
tas matyti žmogų ir net visą pasaulį tokį, koks iš tikrųjų yra. 
Lakstė visur su tuo veidrodžiu, ir galop neliko nei vieno žmo: 
gaus, nei vieno krašto, kur būtų neiškreiptas jame. Galop jie 
įsinorėjo nulėkti į dangų, kad galėtų pasijuokti iš angelų ir 
paties viešpaties dievo. Kuo aukščiau lėkė su veidrodžiu, tuo 
labiau viskas jame krypo, viskas darėsi bjauresnis, net sunku 
buvo laikyti rankose, bet jie nesiliaudami vis artyn kilo prie 
angelų ir dievo. Staiga veidrodis baisiai persikreipė, sudrebėjo, 
sprūdo jiems iš rankų, krito žemėn ir ištiško į milijonus, bili- 
jonus ir dar daugiau šukelių. Tos šukelės padarė nepalyginti 
daugiau pikto kaip pats veidrodis. Kitos, tokios smulkios kaip 
dulkelės, išsisklaidė po visą pasaulį, ir kam pateko į akį, ten 
ir paliko. Žmogus su šukele akyje viską matė išvirkščiai arba 
tik tai, kas buvo negero, nes mažiausias krislelis turėjo viso 
veidrodžio ypatybes. Dar prasčiau buvo, jei kam šukelė pakliū- 
davo į širdį — tada širdis pavirsdavo į gabalą ledo. Pasitaiky- 
davo šukių didumo sulig lango stiklu, tik pro langus su tokiais 
stiklais nepatogu buvo žiūrėti į savo bičiulius. Kitos šukelės 
buvo įstatytos į akinius, ir nelaimė buvo su tokiais akiniais 
Žmogui, norėjusiam viską gerai Matyti ir teisingai spręsti. O 
tas žynys be galo džiaugėsi, net juokais plyšo. Po orą skrai- 
dė daugybės tų šukelių. Paklausykim, kas atsitiko. 


PASAKA ANTRA 


Berniukas ir mergaitė 


Dideliame mieste, kur tiek namų ir žmonių, jog kiekvienam 
toli gražu neužtenka žemės įsitaisyti daržiukui, ir kur dėl tos 
priežasties daugelis tegali pasistatyti prieš langus gėlių vazo- 
nuose, gyveno du vargingi vaikai, turėję daržiuką, didesnį už 
puodą su gėlėmis. Jie nebuvo brolis ir sesuo, bet mylėjo viens 

kitą kaip vieno tėvo vaikai. Jų tėvai gyveno dviejų gretimų 
namų kambarėliuose po stogu. Tų namų stogai beveik siekėsi, 
vieno kambarėlio langas žiūrėjo į kito langą, išilgai abiejų na- 
mų sienos ėjo latakas, todėl užteko tik peršokti tą lataką, ir 
jau galėjai pasiekti kaimyną, gyvenusį priešais. 

Abiejų vaikų tėvai turėjo po vieną medinę dėže, kur au- 
gino daržoves ir po rožių krūmą. Kartą tėvai sugalvojo pasta- 
tyti tas dėžes skersai latako, kad jos siektų nuo vieno lango 
lig kito ir atrodytų kaip dvi gėlių lovelės. Žirnių viršūnės 
buvo nusvirusios iš dėžių, o rožių krūmų šakos vyniojosi ap- 
link langus ir kabinosi viena su kita, sudarydamos tartum ko- 
kius žalių lapų ir žiedų garbės vartus. Dėžės buvo aukštai 
padėtos, vaikai negalėjo ten įsiristi, jie tik dažnai eidavo pas 
vienas kitą, ir sėdėdavo po rožėmis prie mažo staliuko. Kaip 
malonu buvo taip sėdėti! 

Žiemą to malonumo nebebuvo. Langai būdavo dažnai ap- 
šalę tada vaikai pasišildydavo krosnyje varinį pinigą, pri- 
spausdavo prie užšalusio stiklo, ledas greit ištirpdavo, ir pasi- 
darydavo apskritas langelis, ir pro jį žiūrėdavo graži meili 
akelė, prie kiekvieno lango viena: tai žiūrėjo į kits kitą ber- 
niukas ir mergaitė. Jis vardu buvo Kajus, o ji Gerda. Vasarą 
užteko vieno žingsnio sueiti, o žiemą reikėjo daug pakopų 
nusileisti žemyn, paskui tiek pat pakopų lipti aukštyn, kai 
lauke pustė sniegas. 

— Tai spiečiasi baltos bitės! — sakė senelė. 

— Arjos irgi turi karalienę? — klausė berniukas. Jis žinojo, 
kad bičių spiečius nesti be karalienės. 

— Turi, kaip neturės! — atsakė senelė.— Ji skrėnda ten, kur 
sninga tirščiausiai. Ji didesnė už kitas snaiges ir niekados ne- 
sileidžia žemėn — skubinasi greičiausiai grįžti į juodą debesį. 
Kartais ji žiemos naktimis skraido po miesto gatves ir žvalgosi 
į visus langus; tada langai taip gražiai apšąla, lyg būtų bal- 
tomis gėlėmis išrašyti. 

— Matėm, matėm! — šaukė vaikai ir tikėjo, kad viskas tik- 
ra tiesa, ką senelė sakė. 

— Ar Sniego karalienė negali čia atlėkti? — paklausė 
maža mergaitė. 

— Tegu tik pamėgina! — atsiliepė berniukas.— Tuoj įkišiu 
į šiltą krosnį, ir ji sutirps! 

Senelė paglostė vaikui galvą ir pradėjo pasakoti kitą is- 
toriją. 

Vakare, prieš eidamas gulti, Kajus užlipo ant kėdės prie: 
lango ir pasižiūrėjo pro mažą skylutę į kiemą. Snaigės skraidė 
po orą, ir didžiausia iš jų nukrito ant dėžės krašto su gėlėmis 
ir pradėjo augti. Augo vis didesnė ir didesnė, galop pavirto 
į moteriškę, apsivilkusią balta marle, išausta kaip iš milijono 
sniego Žvaigždelių. Buvo graži, tik visa iš ledo, iš blizgančio 
ledo, bet vis dėlto gyva. Jos akys spindėjo kaip Žvaigždės, ta- 
čiau jose nebuvo nei šilumos, nei ramumo. Ji pamojo ranka 
berniukui. Vaikas išsigando ir nušoko nuo kėdės; jam pasirodė, 
kad pro langą švystelėjęs pralėkė koks didelis paukštis. 

Kitą dieną buvo didelis šaltis, paskui pasidarė atadrėgis, o 
toliau atėjo ir pavasaris. Saulė kaitino, žolė žėlė, kregždės 
lizdus lipdė, buvo atidaryti langai, ir vaikai vėl sėdėjo savo 
daržiuke prie latako aukštai nuo žemės. 

Tą vasarą rožės ypač gražiai žydėjo. Mergaitė išmoko psal- 
mę, kur buvo minimos rožės; giedodama ją ji galvojo apie 
savo pačios rožes. Ji užgiedojo tą psalmę berniukui, o tas 
jai tarė: 


Žydi rožės ir lelijos, 
Gimė Jėzus iš Marijos. 


Sušikabinę rankomis, vaikai bučiavo rožes ir žiūrėjo gie- 
dodami į saulę, lyg jos šviesybėj būtų regimas vaikelis Jėzus. 
Kokios gražios buvo vasaros dienos, kaip malonu buvo sėdėti 
tarp kvepiančių, rodos, amžinai žydinčių rožių! 

Kajus ir Gerda sėdėjo ir vartė knygą su paveikslais, su 
Žvėrimis ir paukščiais. Tuo metu bažnyčios bokšto laikrodis 
išmušė penktą valandą. 

— Ai, kas man į širdį dūrė! — staiga sušuko Kajus.— O da- 
bar kas įkrito į akį! 

Mergaitė apkabino jį už kaklo, jis mirksėjo, bet akyse nie- 
ko nebuvo matyti. 

— Gal jau iškrito! — tarė jis paskui. 

Bet niekas nekrito. Tai buvo ne paprastas krislas, 0 mažytė 
šukelė iš ano sudužusio velnio veidrodžio, kur kiekvienas di- 
dis ir gražus daiktas rodėsi menkas ir bjaurus, o bjaurus ir 
piktas darėsi dar bjauresnis ir piktesnis. Vargšas Kajus! Jam 
į širdį buvo įkritusi tokia šukelė. Dabar jo širdis turėjo pa- 
virsti į ledo gabalą. Sopulio jau nebebuvo, bet šukelė laikėsi 
tvirtai. 

— Ko tu žliumbi? — klausė Gerdos.— Ui, kokia dabar tu 
negraži! Man nieko nesopa! Fe! — staiga sušuko jis.— Šitą ro- 
žę griaužia kirminas. O tos aure liemuo visas susirietęs! Ko- 
kios bjaurios rožės! Riogso čia tokiose prastose dėžėse, ir pa- 
čios išbjaurėjo! 

Paspyrė su koja dėžę ir nudrėskė dvi rožes. 

— Ką tu darai, Kajau? — sušuko mergaitė, o jis, pamatęs. 
ją išsigandusią, nudrėskė dar vieną ir nubėgo nuo Gerdutės 
į savo langą. 

Nuo tos dienos kiekvieną kartą, kada tik ateidavo mergaitė 
su paveikslų knyga, jis sakė, kad tie paveikslai tinkantys tik 
mažiems vaikams. Kai senelė pasakojo kokią istoriją, jis kibo 
prie kiekvieno žodžio, o paskiau ėmė net mėgdžioti ją: atsistoja 
iš užpakalio, užsideda akinius, eina ir kalba tokiu balsu kaip 
senelė. Buvo labai panašu, ir žmonės juokėsi. Netrukus jis 
išmoko mėgdžioti visus kaimynus. Jam labai sekėsi išjuokti 
jų keistumus ir ydas, ir žmonės sakė: „Turi galvą tas berniu- 
kas!“ O čia buvo kalta ta veidrodžio šukelė, patekusi jam į 
akį, o paskui ir širdį. Todėl jis vis erzino ir Gerdutę, mylėju- 
sią jį iš visos širdies. 

Jam nebetiko ir seni žaidimai, dabar jis norėjo tokios pra- 
mogos, kur reikėjo protauti. Kartą žiemą, sningant, jis atėjo 
pas Gerdą su didinamuoju stiklu. Jis pakėlė savo mėlyno ap- 
siausto skverną, kad apkristų sniegas, ir tarė mergaitei: 

— Pažiūrėk pro stiklą, Gerda! 

Pro stiklą snaigės rodėsi daug didesnės, jos buvo panašios 
į puikias gėles arba dešimtkampes žvaigždes. Gražu buvo žiū- 
rėti. 

— Matai, kaip gražiai padaryta! — sakė Kajus.— Daug pui- 

kiau už tikrąsias gėles! Koks taisyklingumas! Nei vienos krei- 
vos linijos! O, kad taip jos netirptų! 

Netrukus atėjo Kajus su didelėmis kumštinėmis pirštinėmis, 
su rogelėmis už nugaros ir suriko Gerdai į pačią ausį: 

— Man šiandien leido pasivažinėti po miesto aikštę su ki- 
tais vaikais! — ir išbėgo. 

Po aikštę važinėjosi daugybė vaikų. Kur buvo drąsesni, pri- 
bėgę prisiriša savo rogutes prie laukininko vežimo ir tokiu 
būdu pavažiuoja gerą kelio galą. Buvo labai linksma. 

Kada vaikai buvo labiausiai įsilinksminę, į aikštę įvažiavo 
didelės baltos rogės. Tas, kas sėdėjo jose, buvo susisupęs baltais 
kailiniais ir turėjo užsidėjęs baltą kailinę kepurę. Rogės du 
kartus apvažiavo aikštę, o Kajus prišokęs bematant prikabino 
prie jų savo rogeles ir ėmė čiaužti. Tos rogės pradėjo per aikš- 
tę smarkiau važiuoti ir greitai pasuko į vieną gatvę. Kas jose 
sėdėjo, atsigręžė ir maloniai linktelėjo Kajui lyg geram pa- 
žįstamui. Kajus kelis kartus mėgino atsikabinti savo rogutes, 
bet tas su baltais kailiniais vis jam linksėjo ir dūmė toliau. 
Netrukus jie išvažiavo už miesto vartų. Tada sniegas ėmė bai- 
siai versti, berniukas nebematė savo paties rankos prieš akis. 
Jis atleido virve, su kuria buvo prisikabinęs už didžiųjų ro- 
gių, bet jo rogutės buvo lyg priaugusios prie jų ir švilpė vis 
tolyn. Tada jis ėmė balsu šaukti, bet niekas negirdėjo. Snie- 
gas vis snigo, rogės lėkė lyg pasiutusios, kartais pasinerdamos 
į pusnis ar pašokdamos per griovius ir tvoras. Visas drebėda- 
mas, Kajus mėgino sukalbėti „Tėve mūsų“, bet galėjo atsimin- 
ti tik daugybos lentelę. 

Snaigės darėsi vis didesnės ir didesnės, galop pavirto į di- 
deles baltas vištas. Tik staiga vištos išsisklaidė į visas puses, 
didžiulės rogės sustojo, ir iš jų išlipo aukšta, liekna, šviesiai 
balta moteris su sniegu apsnigtais kailiniais ir kepure. Tai buvo 
pati Sniego karalienė. 

— Gerokai pavažiavome!- - tarė ji. — Tu visai sušalęs! Lisk 
po mano lokių kailiniais. 

Pasisodino berniuką į roges ir apsuko jį savo kailiniais. 
Kajus jautėsi lyg pasinėręs į sniego pūsnį. 

— Ar dar šalta? — paklausė ji ir pabučiavo į kaktą. 

Jos pabučiavimas buvo šaltesnis už ledą, kiaurai pervėrė 
berniuką, pasiekė pačią širdį, jo pusiau suledėjusią širdį. Tuo 
metu jam pasirodė, kad jis mirs, bet greitai pasidarė gera, 
visai nebejautė šalčio. 

— Mano rogelės! Nepamiršk mano rogelių! — pirmiausia 
atsiminė berniukas. 

Rogeles uždėjo ant nugaros baltai vištai, stipriai pririšo, ir 
ji turėjo skristi su jomis paskui didžiąsias roges. Sniego ka- 
ralienė dar kartą pabučiavo Kajų, ir jis pamiršo Gerdą, senelę 
ir visus namiškius. 

— Daugiau tavęs nebebučiuosiu,— tarė Sniego karalie- 
nė, — bučiuodama galėčiau tave negyvai užbučiuoti. 

Kajus pažvelgė į ją. Ji buvo baisiai graži! Jis nebuvo ma- 
tes išmintingesnio ir gražesnio veido. Ji dabar nebesirodė iš 
ledo, kaip tą kartą, kada pamatė ją už lango ir ji linktelėjo 
jam: — dabar ji jam. buvo vienas tobulumas. Jis nustojo jos bi- 
joti ir pasigyrė mokantis visus keturis aritmetikos veiksmus, 
net su trupmenomis, ir žinantis, kiek kraštas turi ketvirtainių 
mylių ir kiek gyventojų. Ta visą laiką šypsojosi. Tada jis 
pagalvojo, kad moka dar maža, ir ėmė žiūrėti į galo neturin- 
čias oro platybes. O ji kilo su juo vis aukštyn ir aukštyn už 
juodų debesių; vėtra kaukte kaukė, tartum giedodama senovės 
giesmes. Jie lėkė per miškus ir ežerus, per jūres ir sausumą. 
Toli žemai ūžė šaltas vėjas, staugė vilkai, snigo sniegas, skri- 
do krankdami juodi varnai, o viršum aukštai aiškiai švietė 
pilnas mėnuo. Kajus žiūrėjo į mėnesį visą ilgą žiemos naktį, 
o dieną miegojo prie Sniego karalienės kojų. 


PASAKA TREČIA 


Zynės gėlių darželis 


Ką darė Gerda, negrįžus Kajui? Kur jis dingo? To niekas 
nežinojo, niekas nemokėjo paaiškinti. Tik vaikai pasakojo ma- 
tę jį prisirišant rogutes prie didelių puikių rogių, tos pasuku- 
sios į vieną gatvę ir nudulkėjusios už miesto vartų. Niekas 

nežinojo, kur jis pasidėjo. Daug buvo išlieta ašarų, gailiai ir 
ilgai verkė Gerda. Pagaliau nusprendė, kad Kajus miręs: gal 
nuskendęs upėj, tekančioj prie pat miesto. Ilgai traukėsi tam- 
sios žiemos dienos. 

Bet atėjo pavasaris, ir saulė ėmė šildyti. 

— Kajus mirė ir jau nebegrįš! — tarė Gerda. 

— Netikiu! — atsiliepė saulės spindulys. 

— Jis mirė ir daugiau nebegrįš! — atkartojo ji kregždėms. 

— Netikim! — atsakė tos. 

Paskui ir pati Gerda liovėsi tikėjus. 

— Apsiausiu savo naujas raudonas kurpeles. Kajus dar 
nebuvo jų matęs, — tarė ji vieną rytą, — ir nuėjusi pasiklausiu 
upės, gal ta bus ką girdėjusi apie jį. 

Buvo dar labai anksti. Gerda pabučiavo miegančią senelę, 
apsiavė raudonąsias kurpeles ir nudrožė vienai viena pro 
miesto vartus ant upės kranto. 

— Ar tiesa, kad esi paėmusi mano mažų dienų draugą? Jei 
man jį grąžinsi, atiduosiu savo raudonąsias kurpeles! 

Jai pasirodė, kad vilnys pleškendamos patvirtino jos klau- 
simą, ir ji nusiavusi metė į upę raudonąsias kurpeles, bran- 
giausią savo turtą. Bet jos nukrito prie pat kranto, ir vilnys 
išnešė į sausumą, lyg upė, neturėdama Kajaus, nenorėjo iš jos 
imti, kas buvo jai brangiausia. Mergaitei pasimatė, kad ji nu- 
metusi kurpeles per arti nuo kranto, todėl įlipo į laivę, sto- 
vėjusią tarp meldų, priėjo prie pat jos galo ir vėl metė į van- 
denį. Bet laivė nebuvo pririšta, ir ji, mergaitės pajudinta, su- 
svyravusi atsitraukė nuo kranto. Gerda norėjo tuojau iššokti, 
bet kol atbėgo iš kito galo, laivė buvo jau gerokai atsiskyrusi 
nuo kranto, o dar akimirka, ir vanduo ėmė greitai nešti ją 
tolyn. 


Gerda tada labai išsigando ir pradėjo verkti; niekas jos dau- 
giau negirdėjo, tik žvirbliai, o tie negalėjo nunešti jos į sau- 
sumą, skraidė išilgai kranto ir čirškėjo, lyg norėdami ją pa- 
guosti: „Mes čia, mes čia!“ Laivė plaukė pavandeniui, Gerda 
sėdėjo su vienomis kojinėmis, raudonos kurpelės plaukė iš 
paskos, bet negalėjo jos pavyti, srovė ją nešė daug greičiau, 

Upės krantai buvo labai gražūs: čia žydėjo puikios gėlės, 
žaliavo dideli medžiai, šlaituose ganėsi avys ir karvės, bet nie- 
kur gyvo žmogaus. | 

„Gal upė mane neša pas Kajų“,— pagalvojo Gerda ir pasi- 
darė smagesnė, atsistojo stačia ir ilgai gėrėjosi žaliais kran- 
tais. Pagaliau ji priplaukė didelį vyšnių sodą; ten tarp medžių 
stovėjo šiaudais dengtas namukas su keistais raudonais ir mė- 
lynais langų stiklais, prie durų stovėjo du mediniai kareiviai ir 
atidavinėjo šautuvais garbę kiekvienam, kas pro šalį plaukė. 

Gerda pagalvojo, kad jie gyvi, ir sušuko, bet tie, žinoma, 
nieko neatsakė. Laivė plaukė vis artyn prie jų ir priplaukė 
prie kranto. 

Mergaitė sušuko dar garsiau, tada iš namuko iškūprino se- 
na moterėlė su lazdele rankoj ir su didele šiaudine skrybėle, 
išrašyta gražiausiomis gėlėmis. 

*— Vargšele tu mano! — tarė senelė.— Iš kur tave atnešė 
tokia didelė srauni upė? 

Senelė įbrido į vandenį, užkabino laivę su savo lazda, pri- 
traukė prie krašto ir iškėlė Gerdą. 

Mergaitė labai džiaugėsi pasiekusi kojomis sausą žemę, nors 
jai kėlė truputį baimės sena nepažįstama moteriškė. 

— Eikš ir papasakok, kas tu tokia ir kaip čia patekai? — 
tarė senelė. 

Gerda ėmė pasakoti viską, kas jai atsitiko, o senelė tik lin- 
gavo galvą ir kartojo: „,Hm, hm!“ Viską išdėjusi mergaitė pa- 
klausė, ar ji nebus kartais mačiusi jos Kajaus. Ta atsakė, kad 
jis nėra dar čia buvęs, bet netrukus gal atvyksiantis, todėl 
jai nereikėtų liūdėti. Liepė geriau paragauti jos saldžių vyš- 
nių ir apžiūrėti gėles, daug gražesnes už visas tas, kur esti 
paveikslų knygose, ir dar mokančias sakyti pasakas. Paskui pa- 
ėmė senelė Gerdą už rankos ir nusivedė į savo namuką. 

Langai buvo aukštai nuo žemės, o stiklai raudonos, mėlynos 
ir geltonos spalvos, todėl kambario šviesa buvo labai jauki ir 
maloni. Ant stalo stovėjo pintinėlė gražiausių vyšnių, ir Gerda 
galėjo jų valgyti, kiek norėjo. Valgant senelė šukavo jai gal- 
vą su aukso šukomis, jos gelsvi plaukai gražiomis garbanomis 
raitėsi aplink apskritą raudoną kaip rožė veidelį. 

— Seniai troškau tokios meilios mergytės, — tarė senelė.— 
Pamatysi, kaip mes puikiai čia gyvensim kartu! 

Kai ji sušukavo Gerdos plaukus, ta vis daugiau miršo savo 
draugą Kajų. Mat senelė mokėjo kerėti. Bet ji nebuvo pikta 
kerėtoja, kerėjo tik retai, dėl savo malonumo; dabar ji kerėjo 
norėdama pasilikti pas save Gerdą. Ji nuėjo į daržą, palietė su 
savo lazda visus rožių krūmus, net ir tuos, kur gražiausiai Žy- 
dėjo, ir jie visi susmego į žemę, jokios žymelės nebeliko, kad 
jie čia augę. Senelė bijojo, kad Gerda, pamačiusi rožes, nepri- 
simintų savo pačios rožių, kartu ir Kajaus, ir kad nepa- 
bėgtų nuo jos. 

Paskui ji nuvedė Gerdą į darželį. Kaip ten buvo gražu, 
kaip ten kvepėjo! Čia žydėjo visos gėlės, kokios tik auga pa- 
vasarį, vasarą ir rudenį; jokia paveikslų knyga negalėjo būti 
įvairesnė ir gražesnė. Gerda šokinėjo iš džiaugsmo ir lakstė po 
tą gražų darželį, kol saulė užėjo už aukštų vyšnių medžių. Gu- 
lėti jai pataisė minkštutę lovelę su raudonais šilko pagalvėliais, 
prikimštais mėlynų gardžiai kvepiančių žibučių, o kai užmigo, 
sapnavo tokius gražius sapnus, kokius sapnuoja. tik karalienė 
savo vestuvių dienoj. 

Kitą dieną Gerda vėl lakstė po tą nuostabų gėlių darželį 
šiltoj saulutėj. Taip praėjo daug dienų. Mergaitė pažino kiek- 
vieną žolynėlį, ir nors jų buvo labai daug, bet jai vis rodėsi, 
kad kokio trūksta, tik nežinojo kokio. Kartą ji sėdėjo varty- 
dama šiaudinę senelės skrybėlę, išrašytą visokiomis gėlėmis, 
o gražiausia iš jų buvo rožė. Senelės būta pamiršta ją ištrinti, 
kai kitas gyvas rožes ji suslėpė į žemę. Taip visados atsitinka 
dėl išsiblaškymo! 

— Kas, ar čia visai nėra rožių? — tarė Gerda ir ėmė ieškoti 
po visą darželį. Ieškojo ieškojo, bet niekur nerado. Neradusi 
atsisėdo ir pradėjo verkti. Jos gailios ašaros krito toj vietoj, 
kur buvo nusmegęs rožių krūmas, ir, tik ašaros suvilgė žemę, 
tuoj krūmas išnėrė aukštyn su tokiais pat žiedais, su kokiais 
nugrimzdo žemyn. Gerda apkabino tą rožių krūmą, bučiavo jo 
žiedus ir atsiminė tas puikias rožes, kur žydėjo jąs namuose, 
o paskui ir Kajų. | 

— O, kaip aš čia užgaišau! — tarė mergaitė— Juk iškelia- 

vau ieškoti Kajaus! Ar nežinot, kur jis yra? — paklausė ro- 
žių.— Gal manote, kad jis miręs ir jo jau nebėra? 

— Ne, nemirė! — atsakė rožės.— Mes juk buvom po žemių, 
kur guli visi numirėliai, o Kajaus ten nebuvo. 

— Dėkui jums labai! — pasakė Gerdutė, ėjo prie kitų gė- 
lių, žiūrėjo į jų žiedus ir vis klausinėjo: „„Ar nežinote, kur yra 
mano Kajus?“ 

Gėlės šildėsi prieš saulę, kiekviena pasakojo savo pačios 
pasakas, Gerda daug jų išklausė, bet niekur nieko nebuvo 
apie Kajų. 

Ką sakė lelija? 

— Ar girdi būgno trenksmą: bum bum! Girdi gedulingą mo- 
teriškės giesmę, girdi vaidilų šauksmą! Su ilgais raudonais dra- 
bužiais stovi ant laužo indo pati, liepsna supa ją ir jos mirusį 
vyrą. Bet moteriškė galvoja ne apie jį, bet apie kitą čia pat 
stovintį gyvą, galvoja apie tą, kieno žvilgsniai degina jos 
širdį labiau už ugnį, kuri netrukus jos gražų žydintį kūną pa- 
vers į pelenus ir dulkes. Argi gali širdies karštį užgesinti laužo 
liepsna? 

— Nieko aš čia nesuprantu! — tarė Gerdutė. 

— Tai mano tokia pasaka! — atsakė lelija. 

Ką pasakė vijoklė? 

— Ant aukštos uolos, prie siauro keliuko, stovi sena riterių 
pilis. Gebenės šakos, lipdamos į viršų, tirštai kloja raudonas 
mūro sienas, žali lapai dengia visą balkoną. Balkone stovi mer- 
gaitė gražuolė; pasilenkusi per turėklą, ji žiūri žemyn į keliu- 
ką. Ji skaistesnė už kiekvieną rožę, nusvirusią nuo šakos; ji 
lengvesnė už obelės žiedą, vėjo nešamą nuo medžio. Kaip 
gražiai šlama jos šilko drabužiai!, „Argi jis neateis?“ — at- 
sidūsta. ji. 

— Ar tu kalbi apie Kajų? — paklausė Gerda. 

— Aš tik sakau pasaką, savo svajones! — atsiliepė žo- 
lynas. 

Ką sakė palazdys? 

— Tarp medžių kaba ant virvių ilga lenta —tai sūpynė. 
Ten sėdėdamos, supasi dvi mažos gražios mergytės su baltais 
kaip sniego drabužiais ir plevėsuojančiais žalio šilko kaspinais 

prie skrybėlaičių. Broliukas, vyresnis už jas, stovi stačias sū- 
pynėj apsikabinęs virvę, kad neiškristų, vienoj rankoj laiko 
mažą puoduką su muilo putomis, o kitoj molinį vamzdelį ir 
leidžia burbulus. Lenta supasi, muilo burbulai lekia į orą mir- 
gėdami įvairiomis spalvomis; štai vienas burbulas dar laikosi 
prie vamzdelio galo, vėjas į visas puses jį varto. Sūpynė lin- 
guoja aukštyn ir žemyn, o juodas šunelis, mažas kaip muilo 
burbulas, pasistiebęs su paskutinėmis kojomis, nori užlipti ant 
lentos, bet sūpynė pakyla į aukštį, šunelis virsta ir niršdamas 
loja. Vaikai erzina jį, muilo burbulai plyšta. Lenta supasi, puta 
tyška — štai mano dainelė! 

— Gal ji ir graži, tik tokia liūdna, ir nieko nesakai apie 
mano mielą Kajų! 

Ką sakė jacintas? 

— Buvo kartą trys gražios ir linksmos seserys. Vienos dra- 
bužis buvo raudonas, kitos — mėlynas, trečios — baltas kaip 
sniegas. Šoko jos susikabinusios už rankų prie ežero mėnesio 
šviesoj. Tai nebuvo elfai, bet gyvos mergaitės. Pakvipo gar- 
džiai oras, ir mergaitės pasislėpė miške. Kvepėjimas darėsi vis 
didesnis, vis gardesnis, ir iš tankynės išnėrė trys grabai, slink- 
dami į ežero krantą. Juose gulėjo trys seserys gražuolės, ap- 
link skraidė kaip maži žiburėliai jonvabaliai. Miega tos mer- 
gaitės ar mirė? Gėlių kvapas sako, kad jos nebegyvos. Vakaro 
varpas skamba už numirusias. 

— Jūsų pasaka mane griaudina! — tarė Gerdutė.— Jūs taip 
labai kvepiate, jog turiu galvoti apie mirusias mergaites. Oi, ar- 
gi Kajus tikrai miręs? Bet rožės buvo po žemių ir sako, kad jo 
ten nėra. 

— Din din din! — skambėjo jacintų varpeliai. — Mes skam- 
bam ne už Kajų, mes jo nepažįstam. Mes skambam tą gies- 
melę, kur mokam! 

Gerda priėjo prie snudės, žibančios iš žalios žolės. 

— Tu esi kaip maža skaisti saulutė! — tarė Gerda.— Pa- 
sakyk, kur galėčiau rasti savo jaunų dienų draugą. 

Snudė kaip žiburys švietė ir žiūrėjo į Gerdą. Paskui sugie- 
dojo savo giesmelę, bet ten nebuvo nei žodžio apie Kajų! 

— Buvo pirmoji pavasario diena, karšta saulė švietė į mažą 

kiemelį, jos spinduliai glostė gretimų namų sieną, 0 pagal tą 
sieną, tik iš žemės išlindę, žydėjo geltonos gėlelės, žibančios 
saulės šviesoj kaip auksas. Kieme, išsinešus krėslą, sėdėjo sena 
moteris. Jos anūkė, tarnaujanti graži mergaitė, atėjo pas ją 
ir pabučiavo. Tame pabučiavime buvo auksas, grynas širdies 
auksas. Auksas iš burnos, auksas iš širdies gilumos, auksas iš 
ryto valandos! Štai ir viskas! — pabaigė snudė. 

— Vargšė mano senelė! — atsiduso Gerda.— Ji bus labai pa- 
siilgusi manęs, bus pasiilgusi ir Kajaus. Bet aš greit grįšiu ir 
parvesiu jį. Nėr ko daugiau klausinėti tų žolynų — nieko iš jų 
nelaimėsi. Jie nieko daugiau nežino, tik savo giesmeles! 

Ji pasikaišė sijonėlį, kad greičiau galėtų bėgti, ir šoko per 
narcizą, O tas jai paukšt sudavė per kojas. Tada ji sustojo, 
pažiūrėjo į liekną žolynėlį ir paklausė pasilenkus į jį: 

— Tu gal žinai ką? 

Ką gi pasakė narcizas? 

— Matau save patį! Matau save patį! O, kaip aš kvepiu! 
Aukštai pastogėj, mažam kambarėly, stovi pusnuogė maža šo- 
kėja, stovi tai su viena koja, tai su dviem, mina kojomis visą 
pasaulį — ji tik akių apgaulė. Štai iš imbriko ji pila vandenį 
ant rankoj laikomo vysto. Švarumas — gražus daiktas! Balta 
suknelė džiūva pakabinta ant stogo, ji buvo taip pat išmazgota 
su vandeniu iš imbriko. Mergaitė apsivelka ją, kaklą apsiriša 
skaisčiai geltona skarele, kuri dar labiau atmuša suknelės bal- 
tumą. Ji vėl iškėlė vieną koją aukštyn. Žiūrėk, kaip tiesiai ji 
stovi su kita — tartum koks žolyno stiebas! Aš joj matau pats 
save, aš joj Matau pats save! 

— Tai Man nerūpi! — atsiliepė Gerda.— Kam man tai pa- 
sakoji? 

Ir ji nubėgo į daržo galą. Varteliai buvo uždaryti, bet mer- 
gaitė stipriai patraukė surūdijusią velkę, varteliai atsidarė, ir 
Gerda basa šoko bėgti keliu. Buvo apsigręžus tris kartus, nie- 
kas nesivijo. Pagaliau pavargo, nebegalėjo toliau bėgti ir at- 
sisėdo ant akmens. Apsidairiusi ji pamatė, kad vasara jau 
praėjo, buvo jau geras ruduo, o to, būdama tam dideliam dar- 
že, visai nepastebėjo, nes ten buvo tiek saulės ir gėlės žydėjo 
kiekvienu metų laiku. | 

— Viešpatie, kaip užgaišau! Aure jau ruduo, nėra kada il- 
sėtis! — tarė Gerda ir vėl ėmė bėgti. 

O, kaip skaudėjo jai kojas! Aplink buvo tuščia ir šalta. 
Pailgi žilvičių lapeliai buvo visai pageltę, rūkas gulė ant jų 
Trasos lašais ir varvėjo žemėn. Tik kryklės kelmas stovėjo ap- 
sipylęs vaisiais, bet jie buvo rūgštūs ir aitrūs. Koks liūdnas 
buvo visas pasaulis! 


PASAKA KETVIRTA 


Princas ir princesė 


Gerda turėjo vėl atsisėdus pasilsėti. Priešais nusileido ant 
sniego didelis juodas varnas, ilgai žiūrėjo į mergaitę linguo- 
damas galvą ir paskui prabilo: „„Kar, kar! Labas!“ Geriau kal- 
bėti jis nemokėjo, bet jam patiko maža mergytė, ir paklausė 
jos, kur ji taip toli keliauja viena. Ką reiškia žodis „viena“, 
dabar ji gerai galėjo suprasti, išpasakojo varnui visą savo 
gyvenimą, visus vargus ir paklausė, ar tas kartais nebus ma- 
tęs Kajaus. Varnas susimąstęs palingavo galvą ir atsakė: 

— Galimas daiktas, labai galimas! 

— Kaip, ar tikrai galimas? — sušuko mergaitė, ėmė bučiuo- 
ti varną ir tik neužbučiavo jo negyvai. 

— Ne taip karštai, ne taip karštai! — pasakė varnas.— Aš 
būsiu matęs tavo Kajų. Bet jis greičiausiai bus tave pamiršęs, 
gyvendamas pas princesę! | 

— Ar jis dabar esti pas princesę? — paklausė Gerda. 

— Taip, tik paklausyk! — atsakė varnas.— Tik man sunku 
taviškai išaiškinti. Gal tu moki varnų kalbą? Jei mokėtum, tai 
galėčiau daug geriau išpasakoti. 

— Ne, tos kalbos nesimokiau,— tarė Gerda, — bet senelė ją 
moka, ji moka ir žirnių ankščių kalbą. O, kad aš būčiau tas 
kalbas iš jos išmokus! 

— Nieko nepadarysi! — atsiliepė varnas.— Aš pasakosiu, 
kaip moku, kad ir ne visai dailiai. 

Ir jis apsakė viską, ką žinojo: 

— Toj karalystėj, kur dabar mes esame, gyvena nematytai 
neregėtai išmintinga princesė. Ji perskaitė visus pasaulio laik- 
raščius ir užmiršo viską, kas ten parašyta — tokia ji išmintinga! 
Kartą ji sėdėjo soste, bet tai nėra labai malonus daiktas, kaip 
žmonės sako, todėl pradėjo dainuoti. Tarp kitko ji dainavo 
dainelę: ,Kad man taip ištekėjus, kad man taip ištekėjus!“ Ir 
pati pagalvojo: „Kodėl gi aš negalėčiau ištekėti?“ Tik ji norėjo 
gauti vyrą, mokantį gražiai pašnekėti, o ne taip kokį pasipū- 
tėlį — tai būtų nuobodus daiktas! Ji sušaukė visas rūmų da- 
mas, O tos, išgirdusios jos norą, labai apsidžiaugė ir pasakė: 
„Kaip gerai! Mes pačios apie tai neseniai galvojome!“ Gali pa- 
tikėti, kad kiekvienas mano žodis yra tikriausia tiesa! — pri- 
dėjo varnas.— Aš tai žinau iš savo sužadėtinės, ji yra prijau- 
kinta, viską mato, viską girdi, kas rūmuose darosi. 

Jo sužadėtinė buvo irgi varna, nes kiekvienas ieško sau 
pačios, panašios į save. 

Tą dieną išėjo laikraščiai su apvadais iš širdžių ir su prin- 
cesės parašu. Ten buvo parašyta, kad kiekvienas patogus jau- 
nikaitis gali ateiti į rūmus ir pašnekėti su princese, ir tas, kur 
mokės elgtis kaip namie ir gražiausiai pakalbės, bus jos vyras. 

— Visa tiesa, — sakė varnas, — čia taip tikra, kaip mane gy- 
vą Matai! Jauni vyrai iš visų pusių plaukte plaukė, baisus bu- 
vo susigrūdimas ir stumdymasis, bet niekas nelaimėjo nei pir- 
mą, nei antrą dieną. Kol stovejo gatvėje, jie visi kalbėjo ge- 
Tai, O tik peržengs rūmų vartus, pamatys sidabru blizgančią 
gvardiją, paauksuotus lekajus prie laiptų ir dideles šviesias 
sales, tuojau išsigąsta. Priėję prie sosto, kur sėdi princesė, jie 
tiesiog netenka žado, tiktai kartoja paskutinius jos žodžius, o 
tas kartojimas jai visai netiko. Visi tylėjo, tartum būtų jiems 
liežuvį kas ištraukęs, o išėję į gatvę vėl mokėjo kalbėti. Nuo 
miesto vartų lig rūmų stovėjo ilga jų uodega. Aš pats ten 
buvau ir viską mačiau! Jie buvo išalkę ir ištroškę, bet iš rūmų 
nei vandens atsigerti negalėjo gauti. Tiesa, gudresni buvo at- 
sinešę duonos su sviestu, bet kitiems nei pauostyti nedavė gal- 
vodami: ,„Už tokių nudvėsėlių princesė nenorės tekėti!“ 

— O Kajus, Kajus? — paklausė Gerda.— Ar jis tuomet irgi 
buvo atėjęs pirštis? 

— Palauk, palauk! Tuojau viską išgirsi! Trečią dieną atvyko 
į rūmus mažas bernaitis nei raitas, nei važiuotas, buvo smagus 
ir tokių skaisčių akių kaip tu, su ilgais gražiais plaukais, bet 
apsivilkęs skurdžiai. 

— Tai bus Kajus! — apsidžiaugė Gerda.— O, pagaliau jį ra- 
dau! — Ir ji suplojo delneliais. 

— Jis buvo su maišeliu ant pečių, — pridėjo varnas. 

— Ne, tai buvo greičiau jo rogutės! — pasakė Gerda.— Su 
rogutėmis jis buvo išėjęs iš namų! 

— Tai galimas daiktas, — pasakė varnas,— gerai neįsižiūrė- 
jau. Tik žinau iš savo sužadėtinės, kad jis, eidamas pro pilies 
vartus ir pamatęs gvardiją su sidabrais ir lekajus su auksais ant 
laiptų, nei kiek nesujuko, linktelėjo jiems galvą ir pasakė: 
„Koks nuobodumas čia karksoti ant laiptų! Gerai, kad galiu 
eiti į vidų.“ Salės buvo iš visų pusių apšviestos, viešpatystės 
tarėjai ir „ministrai vaikščiojo žibančia marmuro asla basi ir 
nešiojo aukso indus. Buvo labai iškilminga! Vaikino batai bai- 
siai girgždėjo, bet jis neėmė to į galvą. 

— Tai tikrai buvo Kajus! — sušuko Gerda.— Atsimenu, jis 
turėjo naujus batus, būdama pas senelę, pati girdėjau juos 
girgždant! 

— Taip, jie tikrai girgždėjo,— pasakė varnas.— Bet jis drą- 
siai priėjo prie princesės. Ta sėdėjo ant perlo didumo sulig ra- 
telio ratu, o aplink stovėjo rūmų damos su savo tarnaitėmis ir 
tarnaičių tarnaitėmis ir kavalieriai su savo tarnais ir tarnų tar- 
nais, tie vėl dar turėjo savo samdinius. Ir kuo arčiau prie 
durų stovėjo kas, tuo elgėsi didžiau. Tarno samdinio pasiunti- 
nys, visados vaikščiojantis su šlepetėmis ir dabar stovintis 
prie durų, vos tik leido į save pažvelgti, toks jis buvo puikus! 

— Tai baisu turėjo būti! — pasakė Gerda.— O vis dėlto Ka- 
jus gavo princesę? 

— Kad nebūčiau varnas, ir aš būčiau ją gavęs, nors esu su- 
sižadėjęs. Jis pradėjo kalbėtis su princese ir kalbėjo taip ge- 
rai kaip aš, kada varniškai kalbu, — taip bent sakė mano Su- 
žadėtinė. Jis elgėsi gražiai ir laisvai, sakėsi atėjęs ne pirštis, 
O tik paklausyti princesės išmintingos kalbos. Ji patiko jam, oO 
jai patiko jis. 

— Taip, taip, čia tikrai buvo Kajus! — tarė Gerda.— Jis 
toks išmintingas! Jis mokėjo aritmetikos visus keturis veiksmus 
ir dar su trupmenomis! Oi, vesk greičiau mane į rūmus! 

— Lengva pasakyti, — atsiliepė varnas, — bet kaip padaryti? 
Palauk, aš pašnekėsiu su savo sužadėtine, gal ji ką sugalvos 
ir patars. Tu gal manai, kad tokią mažą mergaitę kaip tu tuoj 
ir leis į rūmus? 

— Mane leis! — tarė Gerda.— Išgirdęs Kajus, kad aš čia, be- 
regint tekinas atlėks ir nusives mane! 

— Palūkėk čia manęs prie vartelių! — pasakė varnas, pa- 
sukino galvą ir nuskrido. 

Buvo jau vėlus vakaras, kai jis sugrįžo. 

— Kar, kar! — tarė jis— Tave labai sveikina mano suža- 
dėtinė ir siunčia tau duonos kampelį, ji nugriebė iš virtuvės, 
tu tikrai esi alkana. Tik į rūmus tau sunku patekti: sidabruo- 
ta gvardija ir auksuoti lekajai niekaip tavęs nepraleis. Bet ne- 
verk, vis gal šiaip taip įlįsi. Mano sužadėtinė žino, kaip nueiti 
į miegamąjį kambarį pro užpakalines duris, ir žino, kaip 
gauti raktą. 

Įėjo į daržą, į didelę alėją, rudens lapai krito vienas po ki- 
to; kai rūmų languose užgeso žiburiai irgi vienas po kito, var- 
nas privedė Gerdą prie užpakalinių durelių. 

O, kaip mušė Gerdos širdis iš baimės ir ilgesio! Tartum ji“ 
būtų galvojusi padaryti kokį piktą daiktą, o ji tik norėjo su- 
žinoti, ar ne čia jos Kajus. Taip, žinoma, jis čia! Ji taip gyvai 
vaizdavosi jo išmintingas akis ir ilgus plaukus, aiškiai matė jį 
šypsantis, kada jie sėdėjo namie šalimais po rožių krūmu. Tik- 
rai jis apsidžiaugs, ją pamatęs ir išgirdęs, kokį ilgą kelią dėl 
jo keliavo. Tada jis sužinos, kaip namiškiai rūpinosi, kai jis 
negrįžo. O, kaip ji drebėjo ir kartu džiaugėsi! 

Štai pasiekė ir laiptus. Ant indaujos degė maža lemputė. 
Vidury aslos stovėjo ta prijaukinta varna, sukino galvą ir spok- 
sojo į Gerdą, o ši tūptelėjo ir nusilenkė, kaip ją mokė se- 
nelė. 

— Mano sužadėtinis pripasakojo tiek gražių daiktų apie 
jus, miela mergyte! — tarė prijaukinta varna.— Jūsų vita, va- 

dinas, gyvenimas, kiekvieną turi jaudinti. Prašom imti lempą, 
o aš eisiu pirma. Eisim tiesiai, čia mes nieko nesutiksim! 

— Man rodos, kad kas eina paskui mus! — pasakė Gerda. Ir 
tuo metu tikrai kas sušlamėjo, tartum prašvilpė pro šalį arkliai 
su plevėsuojančiais karčiais ir laibomis kojomis, medžiokliai, 
raitos damos ir raiti riteriai. 

— Tai tik sapnai! — atsiliepė varna.— Jie čia ateina, kad 
galėtų pernešti princo ir princesės mintis į medžioklę. Tuo ge- 
riau mums, patogiau apžiūrėti miegančius. Tikiuosi, kad, bū- 
dama garbėj, jūs parodysite savo širdies prakilnumą. 

— Tai savaime suprantama! — įsikišo varnas. 

Tada: jie įėjo į pirmą salę, jos sienos buvo išmuštos raudo- 
nu raštuotu šilku. Pro šalį vėl prašvilpė sapnai, bet taip smar- 
kiai, jog Gerda nieko nepastebėjo iš tos garbingos draugijos. 
Viena salė buvo puikesnė už kitą, Gerda negalėjo jomis -atsi- 
gražėti. Pagaliau jie priėjo miegamąjį kambarį. Lubos buvo pa- 
našios į didelę palmę su brangaus stiklo lapais, o vidury kam- 
bario prie drūto liemens kabėjo dvi lelijų pavidalo lovos. Vie- 
na buvo balta, joj gulėjo princesė, kita buvo raudona, toj 
Gerda manė rasti Kajų. Ji atsargiai atlenkė vieną raudoną 
lapelį ir paregėjo: rudai įdegusį sprandą. Tai Kajus! Ji garsiai 
ištarė jo vardą, laikydama ties juo iškeltą lempą. Sapnai raiti 
vėl sugriuvo į kambarį. Atbudo princas ir atsuko galvą, bet 
tai buvo ne Kajus! 

Princas buvo jaunas ir gražus, bet tik iš sprando turėjo 
panašumą į Kajų. Iš lovos kaip lelija pakėlė galvą princesė 
ir paklausė, kas čia yra. Tada Gerda pravirko ir apsakė jai 
savo gyvenimą ir viską, ką buvo padaręs varnas ir jo suža- 
dėtinė. 

— Vargšė mergytė! — tarė princas ir princesė, paskui pa- 
gyrė varną ir jo sužadėtinę, sakėsi visai nepykstantys ant jų, 
tik liepė daugiau taip nedaryti, net juos apdovanojo. 

— Norite būti laisvi paukščiai, — paklausė princesė,— arba 
gauti tarnybą prie rūmų su visu išlaikymu iš virtuvės li- 
kučių? 

Varnas ir jo sužadėtinė gražiai nusilenkė ir paprašė palik- 
ti juos prie rūmų. Jie pagalvojo apie ateinančią senatvę ir 
atsakė; 

— Gerai turėti užtikrintą duonos kąsnelį gyvenimo pa- 
baigoj! 

Princas atsikėlė ir užleido savo lovą Gerdai — toks jis jai 
buvo geras. Ji sunėrė savo rankutes ir pagalvojo: „Kokie geri 
žmonės ir paukščiai!“ Paskui užmerkė akis ir užmigo. Tada 
vėl pasirodė sapnai, dabar jie buvo panašūs į angelus, vežėsi 
mažas rogutes, o jose sėdėjo Kajus ir linksėjo galvą Gerdai. 
Bet tai buvo tik sapnas, ir, kai mergaitė atbudo, viskas. 
išnyko. 

Kitą dieną aptaisė ją nuo galvos iki kojų šilkais ir akso- 
mais ir leido viešėti rūmuose, kiek jai patiko, bet ji ėmė pra- 
šyti, kad jai duotų vežimuką su arkliu ir batukus, ji norėjo 
vėl keliauti per Žmones, ieškodama savo draugo. 

Ji gavo gražias drapanas, batukus ir movą, o kai atsisvei- 
kino su visais, prie vartų privažiavo karieta iš gryno aukso, 
su žibančiais ant durelių kaip žvaigždės princo ir princesės 
herbais, o vežėjas ir tarnai turėjo ant galvų mažas aukso ka- 
rūnėles. Princas ir princesė patys pasodino Gerdą į karietą ir 
palinkėjo jai laimingos kelionės. Varnas, jau vedęs, lydėjo ją 
tris mylias, jis tupėjo karietoj šalia jos. Jo pati tupėjo ant 
vartų ir pleveno sparnais; ji nelydėjo Gerdos, jai nuolat so- 
pėjo galvą nuo to laiko, kaip gavo pastovią vietą prie rūmų 
ir pradėjo persivalgyti. Karieta buvo išklota saldžiais riestai- 
niais, 0 po sėdyne pridėta vaisių ir meduolių. 

— Sudieu! Sudieu! — šaukė princas ir princesė. 

Gerda ėmė verkti, varno pati irgi. Karietai pavažiavus tris 
mylias, varnas atsisveikino su mergaite. Sunku buvo skirtis! 
Varnas užsiskrido ant medžio ir plasnojo sparnais tol, kol ka- 
rieta, žibanti kaip saulė, išnyko jam iš akių. 

PASAKA PENKTA. 
Galvažudžiukė 


Gerda įvažiavo į didelį mišką, o karieta taip spindėjo, jog 
jos akinančios šviesos negalėjo galvažudžiai pakęsti. 

— Auksas, auksas! — rėkė jie, pagriebė arklius už apinas- 
rių, užmušė vežėją su tarnais ir ištraukė iš karietos Gerdą. 

— Aure kokia riebi ir graži, matyti, riešutais penėta!l — 
tarė senė galvažudė su šiurkščia barzda ir užgriuvusiais ant 
akių antakiais. — Bus gardesnė už riebiausią avieną! Tai bent 
turėsim pokylį! 

Ir ji ištraukė žibantį peilį, nuo kurio kiekvienam per visą 
kūną ėjo šiurpuliai. 

— Ai! —staiga ji sušuko. Tai jai įkando į ausį jos tikra 
išdykusi duktė, atsinešta ant nugaros. 

— O, tu bjaurybė! — sušuko ant jos motina, pamiršusi 
Gerdą. 

— Ji lakstys su manim,— pasakė galvažudžiukė— Ji ati- 
duos man savo movą, atiduos gražias drapanas ir miegos su 
manim mano lovelėj. 

Ji vėl įkando motiną ir taip skaudžiai, jog galvažudžio pati 
pašoko į aukštį ir ėmė ratu suktis. Visi galvažudžiai ėmė juok- 
tis ir sakė: 

— Žiūrėkit, kaip ji šoka su savo dukrele! 

— Aš noriu sėsti į karietą, — tarė galvažudžiukė, ir jos no- 
ras buvo išpildytas, nės ji buvo labai išlepinta ir atkakli. 

Ji atsisėdo šalia Gerdos, ir karieta ėmė dardėti per akmenis 
ir duobes. Galvažudžiukė buvo tokio didumo kaip Gerda, bet 
stipresnė, plačių pečių ir tamsaus veido. Jos akys buvo vi- 
sai juodos, bet kažkokios nesmagios. Ji apkabino Gerdą ir 
tarė: 

— Jie tavęs nežudys, kol aš ant tavęs neužpyksiu. Tu būsi 
kokia princesė? 

— Ne,— atsakė mergaitė ir papasakojo, kiek ji privargo ir 
kaip ji myli Kajų. 

Galvažudžiukė rimtai pažvelgė į Gerdą, pakraipė galvą 
ir atsiliepė: 

— Tavęs nežudys, nors aš ir papykčiau, greičiau aš tave 
nužudysiu! 

Ir ji nušluostė ašaras Gerdai, o paskui sukišo abi savo ran- 
kas į jos minkštą, šiltą movą. 

Pagaliau karieta įvažiavo į galvažudžių kiemą ir sustojo. Jų 
mūro namai buvo supleišėję, iš plyšių skraidė varnai ir var- 
nos. Iš už kertės išlindo baisūs šunys; jie buvo labai dideli, 
kiekvienas galėjo praryti Žmogų, tačiau jie tik šokinėjo, bet 
nelojo: loti buvo jiems uždrausta. 

Dideliame sename ir aprūkusiame kambaryje vidury aslos 
kūrenosi ugnis; dūmai kilo aukštyn ir, draikydamiesi palubėje, 
ieškojo tako išeiti; ant vąškaro pakabintame katile virė sriu- 
ba, o ant iešmų kepė kiškiai ir kralikai. : 

— Naktį gulėsi kartu su manim, šalia mano paukštelių— 
pasakė Gerdai galvažudžiukė. 

Pavalgiusios ir pagėrusios jos nuėjo į kampą, kur ant grin- 
dų buvo patiesti šiaudai. Aukštai ant karčių tupėjo gal šimtas 
karvelių, ir jie miegojo, o kai prisiartino mergaitės, jie su- 
krabždėjo. 

— Visi mano, — pasigyrė galvažudžiukė ir, pagriebusi vie- 
ną karvelį už kojų, gerai papurtė, tas tik sparnais suplasno- 
jo.— Še, pabučiuok! — tarė ji ir tėškė karvelį Gerdai į vei- 
dą.— O čia tupi mano miškiniai,— pasakojo ji toliau rodydama 
du karvelius, tupinčius sienos įduboj už medinių virbalų.— Jie 
tokie pakartuvės, reikia laikyti gerai uždarius, kitaip tuoj iš- 
lėks į mišką! O čia štai stovi mano senis Be.— Ir mergaitė pa- 
traukė pririštą už ragų prie sienos šiaurės elnią su žibančiu 
vario kaklasaičiu— Tą irgi reikia laikyti gerai pririšus, gali 
tuoj pabėgti. Kiekvieną vakarą aš jam kasau kaklą su šiuo 
aštriu peiliu, jis to baisiai bijo.— Ir, ištraukusi iš sienos plyšio 
ilgą peilį, patraukė per kaklą elniui. Vargšas elnias ėmė spar- 
dytis, o galvažudžiukė gardžiai iš to juokėsi, paskui nusivedė 
Gerdą gulti. 

— Ar tu ir guli su peiliu? — paklausė Gerda, su baime žiū- 
rėdama į peilį. | 

— Visados su peiliu! — atsakė galvažudžiukė.— Juk nežinai, 
kas gali atsitikti. Bet dar kartą papasakok apie Kajų ir apie 
savo keliones. | 

Gerda papasakojo. Miškiniai karveliai dar burkavo, o kiti 
jau miegojo. Galvažudžiukė su viena ranka apkabino Gerdos 
kaklą, o kitoj laikė peilį, ir netrukus ėmė knarkti, o Gerda ne- 
galėjo sudėti akių, vis galvojo, ar ją nužudys, ar paliks gyvą. 
Galvažudžiai sėdėjo aplink ugnį, gėrė ir dainavo, 0 senė gal- 
važudė visaip vartaliojosi. Baisu buvo vargšei mergaitei į tą 
viską žiūrėti! 

Staiga miškiniai karveliai suburkavo: 

— Burkū, burkū! Mes matėme Kajų! Balta višta nešė jo ro- 
gutes ant nugaros, 0 jis sėdėjo Sniego karalienės rogėse. Jie 
skrido viršum miško, kada mes tupėjom lizde, tik išriedėję iš 
kiaušinio; ji pūstelėjo į mus, ir visi žuvo išskyrus mus du. 
Burkū, burkū! 

— Ką jūs sakote! — sušuko Gerda.— Ar jūs nežinote, kur 
nulėkė Sniego karalienė? 

— Tikriausiai į Lapių žemę, ten amžinai sniegas ir ledas. 
Geriau paklausk to ten pririšto elnio. 

— Tiesa, ten: amžinas sniegas ir ledas, baisiai kaip gra- 
žu! — atsiliepė šiaurės elnias.— Koks smagumas ten lakstyti di- 
džiausiomis mirgančiomis sniego lygumomis! Sniego karalienė 
turi ten savo vasaros palapinę, o jos nuolatinė pilis stovi aukš- 
tai prie šiaurės ašigalio saloj, vadinamoj Špicbergenu. 

— O Kajau, mielas mano Kajau! — atsiduso Gerda. 

— Gulėk- ramiai! — pasakė galvažudžiukė.— Tuoj įvarysiu 
peilį į pilvą! 

Rytą Gerda papasakojo, ką girdėjo iš miškinių karvelių, o 
galvažudžiukė rimtai pažiūrėjo į Gerdą, pakraipė galvą ir 
tarė: | 

— Gerai! O tu žinai Lapių žemę? — paklausė paskui šiaurės 
elnio. 

— Kur aš nežinosiu! — atsakė elnias, net nušvito jam 
akys.— Ten aš gimiau ir augau, ten laksčiau sniego lygu- 
momis. 

— Tai klausyk,— tarė Gerdai galvažudžiukė.— Matai, visi 
išvaikščiojo iš namų, liko tik motina; netrukus ji gurkštelės 
iš didžiojo butelio ir užmigs, tada aš tau šį tą padarysiu. 

Čia ji pašoko iš patalo, nubėgus apkabino motiną, peštelė- 
jo ją už barzdos ir pasakė: 

— Labą dieną, mano mylima ožkyte! 

O motina sprigo keletą kartų į nosį, nuo tų sprigtukų mer- 
gaitei nosis net paraudonavo ir pamėlynavo, bet visa tai iš di- 
delės meilės. 

Kai motina patraukė keletą gurkšnių iš butelio ir ėmė 
knarkti, duktė priėjo prie šiaurės elnio ir tarė: 

— Dar kartą norėčiau tave pakutenti su savo peiliu, būtų 
labai man smagu, bet tiek tos, atrišiu tave nuo sieto ir leisiu 
vykti į Lapių žemę. Užtat tu turėsi nunešti šitą mergaitę į Snie- 
go karalienės rūmus, kur gyvena jos mažų dienų draugas. Ti- 
kiuosi, girdėjai, ką ji pasakojo, o ji kalbėjo gana garsiai, ne- 
sunku buvo tau nugirsti. 

Šiaurės elnias iš džiaugsmo pašoko aukštyn. Galvažudžiu- 
kė pasodino ant jo Gerdą, tvirtai pririšo ją ir net davė mažą 
pagalvėlį, kad minkščiau būtų sėdėti. 

— Nieko nepadarysi, — tarė ji, — grąžinu tau ir kailines kur- 
peles, kad neperšaltų kojos! O movą pasiliksiu sau, per daug 
ji jau graži. Bet aš nenoriu, kad tu šaltum: imk mano motinos 
pirštines, tokios didelės, tau bus lig alkūnių. Maukis jas! Ma- 
tai, dabar tavo rankos atrodo tokios kaip mano bjauriosios 
motinos. 

Gerda verkė iš džiaugsmo. 

— Nekenčiu, kad kas žliumbia! — pasakė galvažudžiukė.— 
Dabar turėtum džiaugtis. Še tau dar du kepaliukai duonos ir 
kumpis, kad nereikėtų alkti. 

Duoną ir kumpį sukrovė ant elnio. Paskui galvažudžiukė 
atidarė duris, sušaukė šunis į triobą, perpjovė su peiliu virvę, 
su kuria elnias buvo pririštas, ir tarė jam: 

— Dabar drožk ir žiūrėk mergaitės! 

Gerda ištiesė galvažudžiukei abi rankas su didelėmis pirš- 
tinėmis it atsisveikino su ja. Šiaurės elnias šoko bėgti kiek 
tik gali per kelmus ir akmenis, per miškus, per balas, per pie- 

vas. Staugė vilkai, krankė varnos. „Up, up!" — lyg sučiaudėjo 
iš dangaus ugnis. 

— Tai mano šena šiaurės pašvaistė! — nudžiugo elnias.— 
Žiūrėk, tartum degte dega! 

Ir jis bėgo tolyn nestodamas nei dieną, nei naktį. Kol su- 
valgė visą duoną, paskui ir kumpį, jie atvyko į Lapių žemę. 


PASAKA ŠEŠTA 
Lapė ir suomė 


Ten jie sustojo prie mažos apskurdusios triobelės; jos sto- 
gas buvo nusviręs beveik lig žemės, o durys tokios žemos, jog 
žmonės turėjo pro jas repečkomis eiti ir išeiti. Namie tebuvo 
viena sena lapė, ji kepė žuvį, užsidegusi lemputę su žuvies 
taukais. Elnias jai apsakė visą Gerdos istoriją, bet pirmiau sa- 
vo paties, galvodamas, kad ji daug svarbesnė, o Gerda buvo 
labai sušalusi ir negalėjo kalbėti. 

— Oi jūs vargšai! — tarė senė.— Ilgai dar turėsite keliau- 
ti! Reiks nulėkti dar šimtą su viršum mylių, kol pasieksite vie- 
tą, kur gyvena Sniego karalienė ir kas vakaras leidžia benga- 
lišką ugnį. Parašysiu keletą žodelių ant rūkytos žuvies, popie- 
rTiaus neturiu, ir nunešite ten gyvenančiai suomei; ji jus geriau 
pamokys, ką daryti. 

Kai Gerda sušilo, pavalgė ir atsigėrė, senelė parašė keletą 
žodžių ant rūkytos žuvies, liepė Gerdai gerai ją saugoti, pas- 
kui pririšo mergaitę ant elnio nugaros, ir tas vėl ėmė bėgti. 
„Up, up!" — vėl sučiaudėjo dangus, ir visą naktį švietė graži 
šiaurės pašvaistė. Galop elnias su Gerda pribėgo suomės trio- 
belę ir pasibeldė į kaminą, nes triobelė buvo be durų. 

Viduj buvo baisiai karšta, pati suomė vaikščiojo beveik 
nuoga, buvo mažo ūgio ir labai nešvari. Tuojau nutaisė Gerdu- 
te, numovė pirštines ir kurpeles, kad jai nebūtų per šilta, el- 
niui padėjo ant galvos gabalą ledo ir paskui perskaitė, kas 
buvo parašyta ant rūkytos žuvies. Perskaitė tris kartus, išmoko 
viską atmintinai ir tada žuvį įmetė į verdantį puodą, kad ji 
niekais nenueitų. 

Elnias pirmiausia apsakė savo paties istoriją, paskui istoriją 
Gerdos, o suomė tik mėtė savo išmintingas akis, bet nieko ne- 
kalbėjo. 

— Tu tokia išmintinga! — tarė elnias.— Tu gali su vienu 
siūlu surišti visus keturis vėjus. Žinau, kad, atrišus jūreiviui 
vieną mazgą, pučia geras vėjas, atrišus antrą — pasidaro smaI- 
kus vėjas, o atrišus trečią ir ketvirtą — ima siausti baisiausia 
vėtra, medžiai griūte griūva. Prašom išvirti mergaitei tokio gė- 
rimo, kad. ji gautų sveikatą dvylikos vyrų ir nugalėtų Sniego 
karalienę. 

— Sveikatą dvylikos vyrų? — paklausė suomė.— Kam jai 
reikalinga tokia sveikata? 

Paskui ji priėjo prie lovos, ištraukė didelę suvyniotą odą ir 
atvyniojo ją. Oda buvo išrašyta keistomis raidėmis, suomė įni- 
ko jas skaityti su tokiu atsidėjimu, jog prakaitas nuo kaktos 
per nosį jai varvėjo. 

Elnias vėl prašė padėti Gerdai, o pati Gerda žiūrėjo į suo- 
mę tokiomis maldaujančiomis ir pilnomis ašarų akimis, jog ta 
mirktelėjusi nusikvietė elnią į pirkios kampą ir, dėdama jam 
ant galvos ledą, kuždėjo: 

— Kajus tikrai yra pas Sniego karalienę; jam ten nieko 
netrūksta, ir jis galvoja, kad geriau negali būti pasauly. Taip 
jis galvoja dėl to, kad į akį ir į širdį turi įkritusią to veidrodžio 
mažutę šukelę. Tą reikia jam ištraukti, kitaip jis niekados ne- 
išsivaduos iš Sniego karalienės valdžios. 

— Ar nesuteiktum Gerdai tokią galybę? 

— Negaliu suteikti jai didesnės galybės, kaip ji dabar turi. 
Argi nematai, kokia ji galinga? Juk jai padeda žmonės ir 
paukščiai! Ji basa apėjo daugiau kaip pusę pasaulio! Jos visa 
galybė eina iš to, kad yra geras ir nekaltas vaikas. Jei ji pati 
negalės patekti į Sniego karalienės rūmus ir ištraukti stiklo 
šukelės iš Kajaus akies ir širdies, tai tuo mažiau mes jai padė- 
sim. Už dviejų mylių nuo čia prasideda Sniego karalienės so-- 
das, nunešk ten mergaitę ir palik pusnyje prie didelio krū- 
mo, aplipusio raudonomis uogomis, ir netrukdamas grįžk atgal. 


279 


Sulig tais žodžiais suomė pasodino Gerdą elniui ant nugaros, 
ir tas kaip iš ugnies ėmė lėkti. 

— Oi, palikau savo kurpiukes ir pirštines! — sušuko Ger- 
da, pajutusi baisų šaltį. Bet elnias, nieko nepaisydamas, bėgo 
toliau, kol pribėgo krūmą su raudonomis uogomis. Ten nulai- 
pino „mergaitę į sniegą, pabučiavo ją į lūpas, ir jam iš akių pa- 
sruvo didelės kaip žirniai ašaros. Paskui apsigręžęs dūmė kiek 
galėdamas atgal. O vargšė mergaitė paliko viena baisiame šal- 
tyje be kurpių ir be pirštinių. 

Šoko ji tada bėgti kiek tik gali tolyn, jai iš priešais krito 
snaigės, bet ne iš dangaus — dangus buvo giedras nuo šiaurės 
pašvaistės. Kuo arčiau žemės buvo krintančios snaigės, tuo 
jos darėsi didesnės. Gerda atsiminė, kokios didelės ir 
nuostabios būdavo snaigės, kai ji žiūrėdavo į jas pro 
didinamąjį stiklą, bet čia buvo daug didesnės ir nuos- 
tabesnės. Jos buvo gyvos, jos buvo priešakinė Sniego 
karalienės sargyba ir turėjo keisčiausius pavidalus. Vienos 
atrodė kaip dideli baisūs ežiai, kitos buvo panašios į gyvačių 
kamuolius su iškištomis galvomis, trečios į drūtus lokiukus su 
pasišiaušusiais plaukais. Bet jos visos buvo skaisčiai baltos, 
visos buvo gyvos. 

Gerda pradėjo kalbėti „Tėve mūsų“. Buvo taip šalta, jog 
jos kvėpuojamas oras iš burnos virto į baltą rūką. Tas rūkas 
vis tirštėjo ir tirštėjo, paskui iš jo pasidarė maži skaistūs an- 
geliukai, ir jie, krisdami artyn į žemę, vis didėjo; ant galvų 
jie turėjo šalmus, o rankose ietis ir skydus. Jų skaičius vis au- 
go, O pabaigus kalbėti „Tėve mūsų“, buvo susirinkęs visas 1e- 
gionas. Angelai subadė ietimis baisiąsias snaiges, tos subyrėjo 
į tūkstančius gabaliukų. Dabar Gerda galėjo drąsiai žengti to- 
lyn, angelai aptrynė jai rankas ir kojas, tada visai nebejautė 
šalčio ir beregint prikeliavo Sniego karalienės rūmus. 

O dabar paklausykim, ką tuo laiku veikė Kajus. Jis visai 
negalvojo apie Gerdutę ir sapnuoti nesapnavo, kad ji būtų taip 
aIti, prie pat pilies sienos. 

PASAKA SEPTINTA 


Kas buvo Sniego karalienės rūmuose ir 
kas paskui atsitiko 


Rūmų sienos buvo sniego supustytos, o langai su durimis 
smarkių vėjų prakirsti. Ten buvo per šimtą tokių sniego salių 
įvairaus pavidalo ir didumo, didžiausia turėjo daug mylių išil- 
gai ir skersai, jos visos buvo gražiai šviečiamos šiaurės pa- 
švaistės. Nors jos spindėte spindėjo šviesa, bet buvo šaltos ir 
tuščios. Jokio džiaugsmo, jokios linksmybės! Čia niekados ne- 
buvo daromi pokyliai su šokiais, kurių metu būtų žaidę pūgos 
ir baltieji lokiai galėję vaikščioti su paskutinėmis kojomis, ro- 
dydami savo mitrumą; čia niekados kortininkai nesibardavo ir 
nesipešdavo, o baltos lapelės nesirinkdavo kavutės ir jaukiai 
sutūpusios neleidinėjo liežuvių. Ne, Sniego karalienės salės bu- 
vo visados tuščios ir šaltos! Šiaurės pašvaistė rodydavosi tokiais 
vienodais tarpais, jog nesunku buvo žinoti, kada ji labiausiai 
įsiliepsnos ir kada priges. Vidury didžiosios tuščios sniego sa- 
lės blizgėjo sušalęs ežeras, o jo ledas buvo suskilęs į tūkstantį 
į vienas kitą visąi panašių, lyg kokio menininko padarytų, kąs- 
nelių. Būdama riamie, Sniego karalienė sėdėdavo pačiame to 
ežero viduryje ir vadindavo tą ežerą išminties veidrodžiu, lai- 
kydama jį vieninteliu ir geriausiu veidrodžiu pasaulyje. 

Kajus buvo pamėlynavęs nuo šalčio, tapęs beveik juodas, 
bet jis to nejuto — Sniego karalienės pabučiavimai atėmė jam 
jautrumą šalčiui, jo širdis buvo pavirtus į ledą. Jis rankiojo 
plokščius kampuotus ledo kąsnelius, juos dėliojo, kad kas iš- 
eitų, kaip mes dėliojame iš medžio gabaliukų visokias figūras 
ir vadiname tai kinišku žaidimu. Savo sudarytas figūras Kajus 
laikė didžiausios gražybės ir svarbos dalyku. Taip jis galvojo 
dėl patekusio į jo akį to prakeikto stiklo krislelio. Iš ledo 
kąsnelių Kajus dėliojo visokius žodžius, bet niekaip negalėjo 
sudėti žodžio „amžinybė“, nors labai to norėjo. Sniego kara- 
lienė buvo jam. sakiusi: „Tik sudėk šitą žodį, ir tu būsi sau 
viešpats, 0 aš tau padovanosiu visą pasaulį ir priedo dar nau- 
jas pačiūžas!" Bet sudėti jis to žodžio nemokėjo. 

— Dabar lėksiu į šiltus kraštus, — pasakė Sniego karalie- 
nė, — pažiūrėti savo juodųjų puodų.— Juodaisiais puodais ji va- 
dino ugnikalnius Etną ir Vezuvijų.— Aš juos kiek pabalinsiu. 
Tai jiems pravers, kai sniegas apibarstys citrinas ir vynuoges. 

Ir Sniego karalienė išlėkė, o Kajus paliko vienas didžiausioj 
ledo salėj. Jis žiūrėjo į ledą ir vis galvojo galvojo, net jam 
galvą ėmė sopėti. Sėdėjo vienoj vietoj nekrutėdamas ir išba- 
lęs, tartum būtų negyvai sustingęs. 

Tuo metu pro didžiuosius rūmų vartus įėjo Gerda. Priešais 
pūtė baisus vėjas, o ji sukalbėjo vakarinę maldą, ir vėjas nu- 
rimo, lyg užmigo. Tada mergaitė įžengė į didžiulę tuščią snie- 
go salę ir išvydo Kajų. Prišokus apkabino jį ir sušuko: 

— Kajau! Mielas mano Kajau! Pagaliau tave radau! 

O jis sėdėjo visas sustingęs ir šaltas. Gerda pravirko, jos 
karštos ašaros krito Kajui ant krūtinės, pasiekė širdį, sutirpdė 
ledą ir stiklo šukelę. Kajus pažvelgė į Gerdą, o ji sugiedojo: 


Žydi lelijos ir rožės daržely, 
Jėzų atrasime mes ten vaikelį! 


Šoko tada Kajui ašaros iš akių, su ašaromis kartu iškrito ir 
stiklo krislelis; jis pažino Gerdą ir džiaugsmingai sušuko: 

— Gerdute! Brangiausia mano Gerdute! Kur taip ilgai.bu- 
vai? Kur aš pats buvau? — Apsidairė aplink.— Kaip čia šalta, 
kaip čia tuščia! 

Jis prisiglaudė prie Gerdos; ta juokėsi ir verkė iš džiaugs- 
mo. Buvo toks didelis džiaugsmas, jog ledo kąsnieliai ėmė šo- 
kinėti, o kai pavargo, jie sugulė, ir susidėjo tas pats žodis, apie 
kurį Sniego karalienė sakė, kad jei jis jį sudės, pasidarys ne- 
priklausomas viešpats, ji dovanos jam visą pasaulį ir priedo 
dar naujas pačiūžas. 

Gerda pabučiavo jo skruostus, ir jie paraudonavo, pabučia- 
vo jo akis — tos ėmė spindėti kaip ir jos akys, pabučiavo jo 
rankas ir kojas — jis vėl pasidarė sveikas ir greitas. Dabar Ka- 
jus nebebijojo Sniego karalienės grįžtant namo — čia gulėjo jos 
atleidžiamas jam raštas, išrašytas blizgančiomis ledo rai- 
dėmis. 

* Susikabinę rankomis, :abudu išėjo iš tos didžios pilies. Jie 
kalbėjosi apie senelę ir apie rožes, žydinčias aukštai ant sto- 
go. Visur, kur jie ėjo, vėjas nustodavo pūtęs ir pasirodydavo 
saulė. Prie krūmo su raudonomis uogomis jų laukė elnias. Jis 
buvo atsivedęs pritvinkusią elnę, ta pagirdė juos savo pienu ir 
pabučiavo į lūpas. Tada elniai nunešė juos pas suome, kur jie 
pasišildė jos prikūrentoj pirkioj ir išsiklausinėjo apie kelią na- 
mo; paskui užsuko į Lapių žemę pas senutę, ta pasiuvo jiems 
naujus drabužius ir sutaisė roges. Jaunus keleivius lydėjo se- 
nutė ir abudu elniai lig Lapių Žemės sienos, kur jau buvo 
pradėjusi kaltis pirmutinė žolė. Čia jie atsisveikino su senute 
ir elniais. 

— Laimingai keliaukite! — atsisveikindami sakė lydėtojai. 

Netrukus prikeliavo mišką. Paukšteliai čiulbėjo, medžiai 
sprogo. Iš miško priešais išjojo ant gražaus arklio jauna mer- 
gaitė su raudona kepuraite ir pistoletais už diržo. Gerda tuo- 
jau pažino arklį ir jojikę: arklys buvo tas pats, kur vežė auk- 
so karietą, 0 mergaitė buvo toji galvažudžiukė; jai buvo nusi- 
bodę gyventi namie, dabar keliavo pasižmonėti į šiaurę, o jei- 
gu ten nepatiktų, tai ir į kitus kraštus. Ji taip pat tuojau pa- 
žino Gerdą. Pasimačiusios abidvi labai apsidžiaugė. 

— O, tu valkata! — pasveikino ji Kajų.— Kas tai matė, kad 
dėl tavęs reiktų klaustis į pasaulio galą! 

Gerda: paglostė jai veidą ir pasiteiravo, kur ir ką beveikia 
princas ir princesė. 

— Jie iškeliavo į svetimus kraštus — atsakė galvažu- 
džiukė. 

— O varnas? — paklausė Gerda. 

— Varnas nuskribo. Varna paliko našlė, nešioja dabar juo- 
dą vilnonį siūlą ant kojos ir amžinai dejuoja. Bet tas vis- 
kas niekai, geriau papasakok, kaip tau klojosi ir kaip tu jį 
radai! 

Gerda ir Kajus viską jai apsakė. 

— Tra ta ta, tra ta ta! — sušuko galvažudžiukė, paspaudė 
atsisveikindama abiem rankas, prižadėjo juos aplankyti, jei 
atsitiks kada keliauti pro jų miestą, ir kaip žaibas išnyko iš 
akių. O Kajus ir Gerda ėjo toliau, susiėmę rankas, ir, kur jie 

ėjo, viskas žaliavo, viskas žydėjo, buvo pavasaris. Skambėjo 
bažnyčių varpai, ir jie pažino aukštus bokštus gimtojo miesto. 
Jie užlipo pažįstamais laiptais ir įėjo į kambarį, kur viskas 
buvo kaip seniau, o laikrodis vienodai taksėjo „tik, tak!“, ir 
rodyklės sukosi aplinkui. Tik eidami pro duris, pastebėjo, kad 
jie jau užaugę žmonės. Žydinčios rožės nuo latako žiūrėjo pro 
atvirą langą, ten tebestovėjo mažos vaikų kėdutės. Kajus ir 
Gerda susėdo ant jų ir susiėmė rankas. Sniego karalienės rūmų 
šaltas gražybes užmiršo kaip baisų sapną. Senelė sėdėjo nu- 
šviesta saulės ir balsu skaitė iš savo didelės biblijos: „Jei 
nebūsite kaip vaikai, neįeisite į dangaus karalystę!“ 

Kajus ir Gerda pažvelgė viens kitam į akis ir dabar suprato 
senos giesmės prasmę: 


Žydi lelijos ir rožės daržely, 
Jėzų atrasime mes ten vaikelį! 


Taip jie ten sėdėjo greta, jau užaugę, bet kaip vaikai, jų 
širdys tebebuvo vaikų, o iš dangaus švietė skaisti saulė, ir ap- 
link kvepėjo pavasario oras. 


JUROS KARALAITĖ 


Toli jūros vidury vanduo toks mėlynas kaip gražiausios 
zugiagėlės žiedas ir toks skaidrus kaip krištolas, bet jis labai 
gilus — toks gilus, jog joks inkaras negali pasiekti dugno. Rei- 
kėtų ant viena kitos sustatyti daug varpinių, kad jos išlįstų 
į viršų. Tenai, pačioj gilumoj, turi savo namus jūros gy- 
ventojai. 

Nemanykite, kad jūros dugne tėra vienas baltas smėlys; 
ne, ten auga nuostabiausi medžiai ir žolynai, jų labai gležni 
stiebai ir lapai, jie kaip gyvi kruta nuo mažiausio vandens ju- 
dėjimo. Tarp jų šakų plauko didelės ir mažos žuvys, kaip čia 
žemėj skraido paukščiai. Pačioj giliojoj vietoj stovi jūros ka- 
raliaus rūmai; jų sienos koralo, aukšti smailūs langai gintaro, 

stogas sraigių, kurios atsidaro ir užsidaro, destis kur teka van- 
duo. Tas atrodo labai gražu, nes sraigėse žiba puikiausi per- 
lai, iš kurių kiekvienas gali puošti karaliaus karūną. 

Jūros karalius buvo daug metų našlys, ir jo namus žiūrėjo 
senutė motina. Ji buvo išmintinga moteriškė, bet labai didžia- 
vosi savo aukštu kilimu; todėl ji ant uodegos turėjo dvylika 
austrių, Oo tuo. tarpu kitos didikės tegalėjo jų turėti šešias. 
Bet apskritai ji buvo verta didžiausių pagyrimų, ypač už gra- 
žų savo anūkių auklėjimą. Jos buvo šešios ir visos labai gra- 
žios, bet jaunėlė visų gražiausia; tačiau kaip visos nėrovės 
kojų vietoj ji turėjo žuvies uodegą. Ištisas dienas karalaitės 
žaidė rūmuose, didelėse salėsė, kur pasieniuose augo geltonos 
gėlės. Pro atvirus gintaro langus plaukė žuvys, kaip pas mus 
skraido į kambarius kregždės, artinosi prie karalaičių, ėdė iš 
jų rankų ir davėsi glostyti. 

Prieš rūmus buvo didelis sodas, ten augo šviesiai raudoni ir 
tamsiai mėlyni medžiai; jų vaisiai tviskėjo kaip auksas, 0 Žie- 
dai — kaip liepsna. Stiebai ir lapai nuolat judėjo. Dirva, kur 
augo tie medžiai, buvo smulkiausias smėlys ir toks mėlynas 
kaip degančios žvakės liepsna. Apskritai jūros dugne visi daik- 
tai turėjo žydrą spalvą, todėl labiau rodėsi, kad esi ne jūros 
vandeny, bet aukštai ore ir Matai dangų iš viršaus ir apačios. 
Visai nurimus vėjui, galėjai matyti net saulę. Tada ji buvo 
panaši į raudoną žolyną, iš kurio taurelės tryško šviesa. 

Kiekviena karalaitė turėjo sode savo kampelį, kur galėjo 
kasti ir sodinti gėles, kokias tik norėjo. Viena pasidarė lysę 
banginio pavidalo; kita norėjo, kad jos lyselė būtų panaši į 
mažą jūros nėrove; bet jaunėlė padarė ją apskritą kaip saulė 
jr pasodino raudonas kaip saulė gėles. Keista ji buvo mergai- 
tė: vis tylėjo ir kažko svajojo. Jos seserys gėrėjosi visokiais 
nuostabiais daiktais, gautais iš sudužusių laivų, o ji mėgo tik 
raudonas kaip saulė gėles ir marmurinę gražaus jaunikaičio sta- 
tulą. Statula buvo dailiai padaryta iš balto marmuro ir pateko 
į jūros dugną iš nuskendusio vieno laivo. Karalaitė pasodino 
prie statulos raudoną gluosnį ir puikiai išaugino; jo šakos nu- 
sviro per statulą ir siekė mėlyną smėlį, kur jų šešėlis, lin- 

guojant medžiui, bėgo į vieną ir antrą pusę. Atrodė, kad vir- 
šūnė su šaknimis žaidė ir bučiavosi. 

Bet nieko taip nemėgo karalaitė, kaip klausyti pasakojant 
apie Žmones, gyvenančius žemėj. Senelė turėjo jai pasakoti vis- 
ką, ką žinojo apie laivus ir miestus, apie žmones ir žvėris. Ypač 
jai tiko tas, kad žemėj gėlės kvepia, o jūros dugne jos neturi 
jokio kvapo, kad miškai tenai žali ir kad žuvys, kurios laksto 
po šakas, gieda taip garsiai ir gražiai, jog negali atsiklausyti. 
Žuvimis senelė vadino mažus paukštelius, nes kitaip karalaitė 
nebūtų supratusi: juk ji niekados nematė paukščių. 

— Kada sueis jums penkiolika metų, — tarė senelė, — gausi- 
te leidimą išplaukti į jūros paviršių, sėdėti mėnesienoj ant uolos 
krašto ir žiūrėti į plaukiančius pro šalį laivus. Tada pamatysi- 
te miškus ir miestus. 

Netrukus turėjo sueiti penkiolika metų vyresniajai seseriai, 
kitos karalaitės buvo jaunesnės visos už kita kitą metais, to- 
dėl pačiai mažajai reikėjo laukti dar penkerių metų, ligi galės 
išplaukti į viršų ir pamatyti, kas darosi žemej; bet visos sese- 
rys pasižadėjo apsakyti viena kitai, ką pamatys pirmą kartą ir 
kas joms labiausiai patiks, nes senelė joms pasakojo nelabai 
daug, ir buvo dar nemaža dalykų, apie kuriuos jos norėjo su- 
Žinoti daugiau. 

Bet nei viena karalaitė netroško taip išplaukti į jūros pa- 
viršių kaip jaunėlė — ta pati, kuriai reikėjo ilgiausiai laukti tos 
valandos ir kuri visados tylėjo ir svajojo. Ne kartą ji stovėjo 
naktį prie atviro lango ir žiūrėjo aukštyn pro tamsiai mėlyną 
vandenį, kuriame pliuškėjo žuvys. Ji matė mėnesį ir žvaigždes; 
jos, tiesa, buvo ne skaisčios, bet daug didesnės, negu mums 
rodosi. Jei kartais pro jas slinko debesėlis, tai ji manė, kad 
ties ja plaukia banginis arba laivas, pilnas žmonių. O šiems, 
žinoma, negalėjo nei į galvą ateiti, kad apačioj, jūros dugne, 
žiūri į juos maža nėrovė, ištiesus savo baltas rankas į vairą. 

Galop vyresniajai sukako penkiolika metų, ir ji gavo lei- 
dimą pakilti iš jūros dugno. 

Sugrižusi atgal, ji pasakojo, ir jos pasakojimams nebuvo 
galo. Geriausias, jos nuomone, daiktas buvo — gulėti gražiu 
oru mėnesienoj smėlio seklumoj ir žiūrėti į miestą, kur žiba 

nesuskaitomi žiburiai kaip žvaigždės, klausyti muzikos ir va- 
žiuotų žmonių bildesio, gražėtis aukštais bokštais ir gėrėtis 
varpų gaudimu. 

Gal dėl to, kad jai buvo nepasiekiama, jaunėlė sesuo gei- 
dė labiau už kitas tai pamatyti savo akimis. O, kaip godžiai 
ji klausė sesers pasakojimų! Stovėdama vėlai vakare. prie at- 
viro lango ir žiūrėdama į tamsiai mėlyną vandenį, ji vaizda- 
vosi didelį miestą, visą jo trenksmą ir judesį, ir jai net rodėsi, 
kad ji girdi varpų balsą. 

Kitais metais gavo leidimą antroji sesuo kilti iš jūros dug- 
no ir plaukti, kur nori. Ji išplaukė į paviršių kaip tik tą va- 
landą, kada leidosi saulė, ir tas reginys jai pasirodė visų gra- 
žiausias. Visas dangus tviskėjo, pasakojo ji paskui, kaip auk- 
sas, 0 debesiai. .. bet tam gražumui nusakyti jai trūko žodžių. 
Raudoni ir mėlyni debesiai plaukė ties ja, bet dar greičiau už 
juos skrido tartum koks ilgas baltas apdangalas pulkas lauki- 
nių gulbių į tą pusę, kur buvo saulė. Karalaitė irgi morėjo 
plaukti kartu su jomis į tą pusę, bet staiga nusileido saulė, 
jūros ir debesių rausvumas užgeso. 

Dar metams praslinkus, išplaukė trečioji sesuo. Ji buvo visų 
drąsiausia ir įplaukė į upę, tekančią į jūrą. Iš abiejų kraštų sto- 
vėjo žali kalneliai, apaugę vynuogėmis; tarp smagių miškų 
margavo gražūs vasarnamiai ir pilys. Medžių šakose giedojo 
paukščiai, 0 saulė taip kaitino, jog karalaitė turėjo nuolat ner- 
tis į vandenį, norėdama suvilgyti savo degantį kūną. Mažoj 
įlankėlėj maudėsi pulkas vaikų ir linksmai šūkaudami taškė 
vandenį. Karalaitė norėjo su jais pažaisti, bet vaikai išsigandę 
išbėgiojo. Čia atbėgo mažas juodas žvėrelis,— ji nežinojo, kad 
tai šuva,— ir ėmė piktai loti; karalaitė pabūgo ir skubindama 
sugrįžo į jūrą. Nors jai teko patirti baimės, bet ji negalėjo 
pamiršti puikių miškų, žalių kalnelių ir gražių vaikų, mokan- 
čių plaukyti po vandenį, nors jie neturėjo žuvies uodegų. 

Ketvirtoji sesuo nebuvo tokia drąsi; ji laikėsi jūros vidurio 
ir paskui pasakojo, kad ten yra gražiausia: matai jūrą aplink 
per daug mylių, o dangus atrodo lyg didelis stiklinis varpas, 
apvožtas tau ant galvos. Labai toli, lyg žuvėdras, matė ji plau- 

kiant laivus, šokinėjant ir vartantis ore delfinus ir leidžiant iš 
šnervių šimtus fontanų didelius banginius. 

Galop atėjo penktosios sesers eilė. Jos gimimo diena buvo 
žiemą, todėl jai teko pirmą kartą pamatyti tą, ko kitos seserys 
nematė. Jūra turėjo žalsvą spalvą, visur plaukė dideli ledo 
kalnai; jie žibėjo, kaip paskui pasakojo karalaitė, tartum per- 
lai, o buvo didesni už bokštus, statomus žmonių. Tie kalnai 
buvo visokio pavidalo. Karalaitė atsisėdo ant aukščiausiojo, ir 
visi laivai baimingai šalinosi nuo tos vietos, kur ji sėdėjo ir 
kur vėjas žaidė jos ilgais plaukais. 

Vakarop dangus apsiniaukė, pradėjo žaibuoti ir griausti, o 
pajuodavusi jūra ėmė aukštai kiloti ledo kalnus, kurie žaibų 
šviesoj buvo panašūs į ugnies stulpus. Nuo visų laivų nuimstė 
bures, žmonės be galvų lakstė ir puldinėjo po dangčius. Bet 
jūros karalaitė ramiai sėdėjo ant plaukiančio kalno ir žiurėjo, 
kaip šviesūs žaibai zigzagais raižė siuntančią jūrą. 

Kiekviena sesuo, išplaukusi pirmą kartą į jūros paviršių, 
negalėjo atsidžiaugti tuo, ką matė. Bet paskui jos galėjo kilti 
iš vandens, kiek norėjo, todėl ilgainiui niekas jų nebestebino. 
Po kokio mėnesio seserys jau sakė, kad niekur nėra taip jauku 
ir ramu kaip namie. 

Dažnai vakarais visos penkios seserys susiimdavo už rankų 
ir išplaukdavo į jūros paviršių. Jos turėjo puikius balsus, ko- 
kių Žmonės neturi, ir, pakilus audrai, kada žūva daug laivų, 
priplaukdavo prie jų ir saldžiai giedodavo, kad jūros dugne 
yra gražu ir kad žmonės be reikalo bijo ten leistis. Bet žŽmo- 
nės jų nesuprasdavo ir manydavo, kad čia audra kaukia; tiesą 
sakant, jie niekados negalėdavo pamatyti visų jūros dugno 
stebuklų, nes, sudužus laivui, jie skęsdavo ir į jūros karaliaus 
rūmus atplaukdavo negyvi. 

Išplaukus seserims į paviršių, jaunoji karalaitė likdavo vie- 
na namie ir žiūrėdavo į jas iš paskos; ją ėmė verksmas, bet 
nėrovės neturi ašarų, ir dėl to joms dar sunkiau. 

— A, kada gi aš sulauksiu penkiolikos metų! — sakė ji— 
Aš žinau, kad iš visos širdies pamėgsiu tą pasaulį, kur yra ant 
vandens, ir žmones, kur ten gyvena. 

Galų gale jai sukako penkiolika metų. 

— Štai ir tu dabar didelė ir sulaukei, ko geidei,— tarė se- 
nelė.— Eikš, tave aptaisysiu kaip ir kitas tavo seseris. 

Ji uždėjo jai ant galyos baltų lelijų vainiką, o tų lelijų 
žiedo lapeliai buvo perlo; ir prisegė prie karalaitės uodegos 
aštuonias dideles austres, kad visi žinotų, kokio aukšto ji 
kilimo. 

— Man sopa nuo jų! — tarė karalaitė. 

— Ką padarysi! Dėl gražumo reikia kiek pakentėti— at- 
sakė senelė. 

O, su kokiu džiaugsmu ji būtų numetusi tą visą papuošalą 
ir sunkųjį vainiką! Raudoni žiedai iš jos pačios sodo kur kas 
labiau tiko, tik nieko negalėjo padaryti. 

— Sudieu! — tarė ji ir iškilo aukštyn, lengva ir šviesi kaip 
vandens burbuliukas. 

Saulė tik buvo nusileidus, kai ji iškišo galvą iš vandens; 
bet debesiai tebešvietė purpuru ir auksu ir ant paraudusio 
„dangaus nuostabiai mirgėj o vakarinė žvaigždė; oras buvo gra- 
žus ir tylus, jūra nurimusi. Netoli savęs išvydo didelį laivą 
trimis stiebais; tik viena burė buvo pakelta, nes jokio vėjelio 
nebuvo; visur ant virvių ir karčių sėdėjo matrosai. Nuo dang- 
čio sklido muzikos ir giesmių balsai, o kai sutemo, uždegė 
šimtus įvairių spalvų žiburėlių. 

Karalaitė priplaukė prie kajutės stiklo langelio, pro kurį, 
kai ją pakeldavo banga, žiūrėjo į vidų ir matė daugybę puikiai 
išsipuošusių žmonių. Bet visų gražiausias buvo jaunas princas 
didelėmis juodomis akimis; jis turėjo tikrai ne daugiau per 
šešiolika metų; buvo kaip tik jo gimimo diena, todėl visas lai- 
vas taip linksminosi. Ant dangčio šoko matrosai, ir, kai atėjo 
pas juos princas, šimtai raketų iškilo į orą; aplink laivą tapo 
šviesu kaip dieną. Karalaitė išsigando ir tuojau pasinėrė į van- 
denį; bet greit vėl iškišo galvą, ir čia jai pasimatė, kad visos 
dangaus žvaigždės sukrito į jūrą. Niekados dar nebuvo mačiu- 
si tokio nuostabaus reginio. Didelės saulės sukosi aplink ją; 
puikiosios ugnies žuvys lėkė į mėlyną orą, ir tas viskas spin- 
dėjo vandeny. Tačiau laive buvo labai šviesu, galėjai matyti ne 
tik žmones, bet ir mažiausius daiktus. O koks gražus buvo jau- 

nasis princas! Jis šypsodamas spaudė visiems rankas, o mu- 
zika trenkė puikios nakties vidury. 

Jau buvo vėlu, bet jūros karalaitė negalėjo atitraukti akių 
nuo laivo ir gražiojo princo. Įvairiaspalviai žiburiai užgeso, ra- 
ketos nebekilo į orą, armotos nebegaudė. Tik jūra viena kaž- 
kaip dusliai ūžė. Tačiau karalaitė vis dar suposi ant bangų 
ir žiūrėjo į kajutės langus. Bet štai pakilo vėjas ir papūtė į lai- 
vą; ėmė kelti bures viena po kitos; bangos didėjo, juodi de- 
besiai aptraukė dangų, tolumoj ėmė rodytis žaibai. Supratę 
ateinant audrą, matrosai vėl nuėmė bures. Laivas baisiai su- 
posi nertėjančioj jūroj; bangos šoko ant viena kitos kaip di- 
deli juodi kalnai, tartum norėdamos numušti aukštuosius stie- 
bus, bet laivas lyg gulbė vikriai narstė tarp bangų, nukris- 
damas žemyn ir vėl iškildamas ant jų gūbrio. Nėrovei toks 
plaukymas buvo malonus, bet žmonės kitaip galvojo. Laivas 
visas braškėjo, bangos lenkė storas lentas. Staiga didysis stie- 
has nulūžo kaip šiaudas, ir laivas pakrypo į šoną; vanduo ėmė 
sunktis į vidų. Dabar tik nėrovė suprato, koks pasidarė žmo- 
nėms pavojus; ji pati turėjo saugotis plaukančių vandeny si- 
jų ir rąstagalių. Kartais visai sutemdavo, ir ji nieko nebematė; 
bet, sužaibavus ir pasidarius šviesiau, vėl galėjo matyti viską, 
ką veikė žmonės laive. Bet ji ieškojo akimis vieno princo ir, 
sudužus laivui, pastebėjo jį krintant į vandenį. 

Iš karto karalaitė apsidžiaugė, nes princas turėjo dabar nu- 
sileisti pas ją į dugną. Bet ji greit atsiminė, kad žmonės ne- 
gali gyventi vandeny, kad jis atplauks į tėvo rūmus jau ne- 
begyvas. Ne, jis neturi mirti! Ir ji šoko plaukti pro rąstus ir 
lentas, pamiršusi, kad ji gali nuo jų lengvai žūti. Giliai pasi- 
nerdama ir vėl iškildama ant bangų, galop priplaukė princą, 
jau nebegalėjusį laikytis ant vandens paviršiaus. Jo rankos ir 
kojos buvo nusilpusios, gražios akys užmerktos — būtų tikrai 
miręs, kad jo nebūtų pagriebusi nėrovė. Ji pakėlė jo galvą iš 
vandens ir leido bangoms nešti, kur jos nori. 

Rytą audra nutilo, bet laivo neliko nei pėdsako. Iš van- 
dens pakilo saulė, raudona ir skaisti. Išblyškę princo skruos- 
tai kiek paraudo, bet akys buvo vis dar užmerktos. Karalaitė 
pabučiavo aukštą ir gražią jo kaktą ir atmetė atgal drėgnus 

jo plaukus. Jai pasirodė, kad jaunasis princas panašus į mar- 
muro jaunikaitį jos sode; ji dar kartą jį pabučiavo, iš visos 
širdies trokšdama, kad jis išliktų gyvas. 

Čia ji pastebėjo atokiai kietą žemę su aukštais melsvais 
kalnais, ant jų viršūnės žibėjo baltas sniegas, lyg ten ilsėtųsi 
pulkai gulbių. Apačioj, ant kranto, žaliavo puikus miškas, oO 
aukščiau stovėjo kažkokie rūmai — kaip ir bažnyčia, kaip ir 
vienuolynas. Sode prie tų rūmų augo citrinų ir apelsinų me- 
džiai, o prie vartų stovėjo aukštos palmės. Jūra darė ties ta 
vieta mažą įlankėlę, ramią, bet labai gilią. Ten, į tą uolą, ant 
kurios gulėjo vandens suneštas baltas smėlys, karalaitė nune- 
šė princą. Ji padėjo jį ant smėlio taip, kad galva būtų kiek 
aukščiau už liemenį ir galėtų gauti daug karštų saulės 
spindulių. 

Tuo tarpu baltuose rūmuose suskambino varpais, ir į sodą 
pasipylė daugybė jaunų mergaičių. Tada karalaitė atplaukė 
kiek atgal, pasislėpė už akmenų, išlindusių iš vandens, ir ap- 
sidengė krūtinę ir plaukus jūros puta, kad niekas nepastebė- 
tų jos veido. Iš čia ji ėmė žiūrėti, kas ištiks nelaimingąjį 
princą. 

Netrukus prie tos vietos prisiartino jauna mergaitė. Iš pra- 
džios, matyti, ji labai persigando, bet jos baimė greit praėjo. 
Ji pasišaukė žmonių, ir karalaitė pamatė, kad princas atsigavo 
ir visiems maloniai šypsosi. Tik vandens karalaitei jis nenu- 
sišypsojo: juk jis nežinojo, kad ji jam išgelbėjo gyvybę. Ji 
labai nuliūdo ir, kai princą nuvedė į didžiuosius namus, nusi- 
minusi nėrė į gilumą ir sugrįžo į savo tėvo rūmus. 

Ir pirma karalaitė buvo tyli, bet nuo tos dienos pasidarė 
dar tylesnė. Seserys jos klausinėjo, ką ji matė, pirmą kartą 
iškilusi į jūros paviršių, bet ji nieko nepasakojo. 

Ne kartą paskui jį plaukė tai rytą, tai vakare į tą vietą, 
kur buvo palikusi princą. Ji matė nokstant sode vaisius ir juos 
raškant; Matė tirpstant ant kalno viršūnių sniegą, bet princo 
ji nematė ir, kiekvieną kartą sugrįžusi namo, darėsi liūdnes- 
nė. Vienintelis jos džiaugsmas buvo sėdėti savo sodely, uždė- 
jus rankas ant gražiosios marmuro statulos, panašios į princą. 
Savo gėlių daugiau nebežiūrėjo; jos išaugo, apžėlė visus takus 

ir taip susipynė su medžiais savo stiebais ir lapais, įog sode 
tapo visai tamsu. 

Galop ji nebegalėjo ilgiau tverti ir viską papasakojo vie- 
nai savo seseriai; tuojau apie tai sužinojo visos kitos seserys, 
bet daugiau niekas, tik dvi trys nėrovės, kurios taip pat nie- 
kam nepasakojo, tik artimiausiom savo draugėm. Viena iš jų 
pažino princą; ji taip pat buvo mačiusi laivo šventę ir papa- 
sakojo, iš kur yra princas ir kur jo karalystė. 

— Einam, sešute! — tarė jūros karalaitei seserys ir, susi- 
ėmusios rankomis, nuplaukė į tą vietą, kur turėjo būti prin- 
co pilis. 

Pilis buvo šviesiai geltono akmens su marmuro laiptais; vie- 
ni laiptai ėjo tiesiai į jūrą. Stogą puošė puikūs paauksuoti 
bokštai, o tarp kolonų, ėjusių aplink visus rūmus, stovėjo mar- 
muro statulos, visai kaip gyvos. Pro aukštus langus buvo: ma- 
tyti puikios salės, jų durys buvo apkabintos brangiomis šilko 
uždangomis ir grindys aptiestos divanais, 0 sienas puošė tokie 
dideli ir gražūs paveikslai, jog negalėjai atsižiūrėti. Pačios di- 
džiosios salės vidury buvo didelis fontanas; jo srovė mušė 
lig pūstų stiklo lubų, pro kurias saulės spinduliai krito į van- 
denį ir į nuostabius žolynus, augančius plačiame baseine. 

Dabar karalaitė žinojo, kur gyvena princas, ir dažnai va- 
karais ėmė ten lankytis. Ji prisiartindavo prie žemės daug ar- 
čiau negu kuri jos sesuo ir net drįsdavo įplaukti į siaurą per- 
kasą po puikiu marmuro balkonu, nuo kurio darėsi ilgas še- 
šėlis ant vandens. Čia ji sustodavo ir ilgai žiūrėdavo į jaunąjį 
princą, Manantį, kad niekas mėnesio šviesoj ten jo nemato. 

Kartais vakarais princas plaukė puikioj laivėj, iškaišytoj 
vėliavomis. Tada ji žiūrėjo iš žalių nendrių, ir, kai vėjas pūtė 
skaisčiai baltą jos apdangalą, žmonės manė, kad ten gulbė 
pleveno sparnais. 

Dažnai naktį, kai žvejai gaudė žuvį su žiburiais, ji girdėjo 
juos pasakojant apie princo gerumą ir džiaugėsi jam išgel- 
bėjusi gyvybę, kada jis jau be sąmonės buvo blaškomas vil- 
nių. O jis nieko apie tai nežinojo ir net per sapną negalėjo 
jos atsiminti. 

Kiekvieną dieną žmonės jai darėsi malonesni; kiekvieną 
dieną ji labiau norėjo gyventi kartu su jais žemės pasauly, ku- 
ris jai rodėsi daug didesnis už vandens pasaulį. Juk jie galėjo 
plaukti laivais per jūres, lipti kalnais aukščiau debesių; O Že- 
mės, kurios buvo jų valdžioje, traukėsi su miškais ir laukais 
daug daug toliau, kaip gali išmatyti jos akys. Ji labai norėjo 
daugiau sužinoti apie žmones ir jų gyvenimą, bet seserys ne- 
galėjo į visus jos klausimus atsakyti. 

Todėl ji kreipėsi į senelę, gerai pažinusią pasaulį, buvusį 
už vandenų. 

— Jei žmonės neskęsta,— paklausė mažoji karalaitė, — tai 
ar jie gyvena amžinai? Ar jie taip pat miršta kaip ir mes? 

— Taip, — atsakė senutė,— jie irgi turi mirti, ir jų gyveni- 
mas net trumpesnis už mūsų. Mes galim gyventi tris šimtus 
metų, bet mirę pavirstame jūros puta, net neturim kapo, kurį 
lankytų mūsų artimieji. Mes neturim nemirtingos vėlės; po mir- 
ties mums neprasideda naujas gyvenimas; mes — kaip žalios 
nendrės: nupjautos jos daugiau nebežaliuoja. O žmonės turi 
nemirtingą vėlę; ji gyvena amžinai, gyvena net tada, kada 
kūnas jau seniai pavirtęs į dulkes; ta vėlė po mirties lekia 
į Šviesųjį Orą, į skaisčiąsias žvaigždes. Kaip mes kilstame 
aukštyn iš jūros ir matome žemės šalis, taip žmonių vėlės kils- 
ta į nežinomus laimingus kraštus, kurių mes niekados ne- 
Tegėsim. 

— Kodėl gi mes neturime nemirtingos vėlės? — nuliūdusi 
paklausė nėrovė.— Aš mielai atiduočiau visus tris šio gyve- 
nimo amžius už tai, kad nors vieną dieną tapčiau žmogum ir 
paskui laimėčiau amžiną gyvenimą. 

— Geriau apie tai negalvok,— tarė senelė, — mes čia gyve- 
nam daug geriau ir esam laimingesni kaip žmonės savo že- 
mėje. 

— Vadinas, aš mirsiu ir pavirsiu jūros puta? Nebegirdėsiu 
daugiau vilnių muzikos, neberegėsiu savo gražiųjų gėlių ir 
karštosios saulės? Argi nieko negalima padaryti, kad gaučiau 
nemirtingąją vėlę? 

— Nieko!.— atsakė senelė.— Jei bent koks žmogus taip ta- 
ve pamiltų, jog tu būtum jam brangesnė už tėvą ir už motiną, 

jei jis pavestų tau visą savo širdį ir visus jausmus, jei paduo- 
tų prieš kunigą ranką, žadėdamas amžiną ištikėjimą, tik tada 
jo vėlė galėtų pereiti į tavo kūną, ir tu taptum žmogaus lai- 
mės dalininke. Jis duotų tau vėlę, bet savo pasiliktų sau. Tik 
to niekados nebus! Kas čia mūsų laikoma gražu, — tavo žuvies 
uodega,— ten žemėje yra bjauru. Keistą turi žmonės supratimą 
apie gražumą: kas nori būti gražus, tam reikia turėti du bjau- 
rius ramstelius, kurie vadinasi kojos! 

Mažoji karalaitė atsiduso ir nuliūdusi pažiūrėjo į savo žu- 
vies uodegą. 

— Džiaukis savo likimu,— tarė senutė.— Geriau linksmin- 
kimės ir dainuokime per tuos tris šimtus metų, kur mes gy- 
venam. Tai tikrai netrumpas laikas; paskui ir ilsėtis bus ma- 
lonu. Šiandien naktį bus rūmų pokylis. 

Pokylis buvo puikus: žemėj tokių niekuomet nesti. Didžio- 
sios šokių salės sienos ir lubos buvo storo, bet skaidraus stiklo. 
Pasieniais eilėmis gulėjo tūkstančiai didžiausių sraigių, raudo- 
nų ir žalių, su mėlynais žiburėliais, nuo kurių šviesu buvo ne 
tik rūmuose, bet ir toli aplink jūroj. Galėjai matyti visas žu- 
vis, dideles ir mažas, priplaukiančias prie stiklinių sienų. Vie- 
nų Žvynai buvo skaisčiai raudoni, kitų žibėjo kaip auksas arba 
sidabras. Per salės vidurį bėgo platus upelis, kuriame šoko jū- 
ros gyventojai į savo pačių dainavimo balsą. Tokių nuostabių 
balsų žmonės neturi. Mažoji karalaitė giedojo gražiausiai; visi 
jai plojo rankomis ir uodegomis. Valandėlę jos širdy kilo 
džiaugsmas. Ji žinojo, kad gražesnio už jos balso nėra nei jū- 
IOj, nei žemėj. Bet ji vėl greit atsiminė sausumos pasaulį, at- 
siminė gražųjį princą ir vėl nuliūdo, kad neturi, kaip jis, ne- 
mirtingos vėlės. Ji nematant išslinko iš tėvo rūmų ir tuo lai- 
ku, kada kiti šoko ir linksminosi, sėdėjo viena nuliūdusi savo 
daržely. Staiga išgirdo ant vandens rago balsą ir pagalvojo: 
„Štai jis dabar plauko su laive. Jis man brangesnis už viską 
pasauly. Nuolat apie jį galvoju ir mielai į jo rankas atiduo- 
čiau visą savo gyvenimo laimę. Aš viską padaryčiau, kad tik 
gaučiau nemirtingą vėlę. Kol seserys šoka, eisiu pas jūros ra- 
ganą, kurios visados taip bijojau: gal ji galės man kuo pa- 
dėti." 

Ir jaunoji karalaitė, išėjusi iš savo darželio, nuplaukė į 
kriokiantį verpetą, už kurio gyveno ragana. Niekados dar ,ne- 
buvo plaukusi tokiu keliu; čia nebuvo jokių augalų, vienas pli- 
kas smėlys lig pat verpeto, kur kriokdamas taip sukosi van- 
duo kaip malūno ratas ir traukė į gilumą viską, kas tik jam 
kliuvo. Per tą baisųjį verpetą karalaitė turėjo plaukti į jūros 
raganos gyvenimą. Čia kelias visą laiką ėjo per karštus kun- 
kuliuojančius purvus, kuriuos ragana vadino savo durpinėmis 
pelkėmis. Už jų stovėjo jos namai kažkokiame keistame miške; 
visi medžiai ir krūmai buvo polipai, perpus gyvūnai, perpus 
augalai, panašūs į šimtagalves gyvatės, augančias iš žemės. Jų 
šakos buvo panašios į ilgas slidžias rankas, o pirštai — į vikrius 
kirminus: nuo šaknų ligi viršūnės polipai judino savo sąnarius 
ir, ką tik jūroj nutverdavo savo lanksčiais pirštais, niekados 
daugiau nebepaleisdavo. Paimta siaubo, jūros karalaitė prieš 
juos sustojo: širdis smarkiai mušė iš baimės; jau buvo besu- 
kanti atgal, bet atsiminė princą ir nemirtingąją žmogaus vėlę, 
ir vėl sugrįžo jos drąsa. Stipriai pririšo ant galvos plaukus, kad 
negalėtų polipai jų pagriebti, prispaudė rankas prie krūtinės 
ir greitai, kaip tik gali žuvis lėkti, nuplaukė pro bjauriuosius 
polipus, kurie šoko jos gauti savo kibiais pirštais. Plaukdama 
pastebėjo, kad jie savo rankose lyg geležinėse replėse laikė 
viską, ką tik buvo pagriebę. Polipų naguose barkšojo nusken- 
dusių žmonių ir gyvulių kaulai, sudužusių laivų vairai, dėžės 
ir kiti daiktai. Jų tarpe buvo pasmaugta ir viena nėrovė. Tas 
buvo baisiausia. 

Galop ji priplaukė didelę pelkę. Didelės riebios gyvatės ir 
driežai drybsojo išvertę bjaurius, baltai geltonus pilvus. Vidu- 
Ty pelkės stovėjo namai, statyti iš baltų skenduolių kaulų; čia: 
sėdėjo jūros ragana ir penėjo iš burnos rupūžę, kaip žmonės 
peni cukrum mažas kanarėles. Bjaurias riebias gyvates ji va- 
dino savo viščiukais ir leido joms žaisti ant savo plačios iš- 
purtusios krūtinės. 

— Žinau, ko tau reikia, — tarė ragana.— Nors tai yra iš ta- 
vo pusės kvailas daiktas, bet išpildysiu tavo norą, nes tas pri- 
darys tau daug bėdos, mano gražioji karalaite! Norėtum žu- 
vies uodegos vietoj gauti du ramstelius, kuriais žmonės vaikš- 

"čioja, kad tave pamiltų jaunasis princas, o tu gautum nemir- 
tingą vėlę! 

Tarusi tuos žodžius, ragana taip garsiai ir bjauriai nusi- 
kvatojo, jog iš baimės nukrito nuo jos krūtinės rupūžės ir gy- 
vatės ir ėmė raitytis žemėj. 

— Tu ateini labai laiku, — traukė toliau ragana.— Rytoj, sau- 
lei nusileidus, aš jau nebegalėčiau be metų padėti. Aš tau 
pataisysiu gėrimo, kurį tu paimsi ir nusineši į žemę prieš sau- 
lės tekėjimą; ten atsisėsk ant kranto ir išgerk; tada tavo uo- 
dega perskils į dvi lygias dalis, ir kiekviena iš jų pavirs tuo, 
ką žmonės vadina gražia kojyte. Bet tau skaudės, taip skau- 
dės, lyg aštrus kalavijas kiaurai tave pervertų. Kas tave pa- 
matys, visi sakys, kad tu gražiausia mergaitė pasauly. Tačiau 
liksi lengva kaip oras, nei viena žemės šokėja negalės susi- 
lyginti su tavim; bet einant lyg peiliais badys tavo kojas, ir 
varvės iš jų kraujas. Jei sutinki viską iškęsti, galiu tau pa- 
dėti. 

— Gerai, — atsakė drebančiu balsu karalaitė, pagalvojusi 
apie princą ir nemirtingąją vėlę. 

— Bet žinok, — tarė ragana, — gavusi Žmogaus pavidalą, nie- 
kados nebeatvirsi nėrove. Niekados nebegrįši į tėvo rūmus, 
niekados neberegėsi seserų! Ir jei princas nepamils tavęs taip, 
kad dėl to pamirštų tėvą ir motiną, jei neprisiriš visa širdžia ir 
neprisieks prieš altorių amžino tau ištikėjimo, tai negausi ir 
nemirtingosios vėlės. Kitą rytą, kai jis kitą ves, plyš tavo širdis, 
ir tu pavirsi jūros puta. 

— Sutinku! —tarė mažoji karalaitė ir išblyško kaip 
mirtis. 

— Bet turėsi mane atlyginti! — traukė toliau ragana.— Ir tas 
bus nepigu. Tu turi gražiausią jūros pasauly balsą ir tikiesi juo 
sužavėti princą. Bet tą balsą turi atiduoti man. Už savo bran- 
gųjį gėrimą noriu gauti geriausia, ką tu turi. Juk į jį aš turiu 
įpilti savo pačios kraujo, kad jis būtų smarkus kaip aštrus 
kalavijas! 

— Bet jei atimsi iš manęs balsą, — tarė jaunoji karalaitė, — 
kas gi man tada beliks? 

— Tavo gražusis veidelis, tavo lengva kaip vėjo pūstelėji- 

mas eisena, tavo skaisčiosios akys, — atsakė ragana.— To visai 
gana žmogaus širdžiai sužavėti. O ką, jau prapuolė tau no- 
ras? Iškišk savo liežuvėlį, aš jį nupjausiu už stebuklingąjį 
gėrimą. 

— Kas bus, tas,— tarė karalaitė, ir ragana užkaitė katilą 
tam gėrimui virti. | 

— Švarumas yra geras dalykas! — pasakė ji ir ėmė šveisti 
katilą gyvų žalčių ryšeliu. Paskui ji pradraskė sau krūtine ir 
įvarvino į katilą kelis lašus juodo savo kraujo. Kildami aukš- 
tyn, garai virto visokiais pavidalais, net baimė žiūrint ėmė. 

Kas minutę ragana metė į katilą vis naujų šaknelių, ir, kai 
skystimas užvirė, pasigirdo tartum krokodilo verksmas. Paga- 
liau gėrimas buvo sutaisytas; jis buvo skaidrus kaip tyriausias 
vanduo. 

— Še, imk,— tarė ragana ir nupjovė mažajai karalaitei lie- 
žuvį. Nėrovė nustojo žado; ji nebegalėjo nei giedoti, nei 
kalbėti. 

— Jei polipai mėgins tave griebti, kai grįši per mišką — 
pasakė ragana,— tik tėkšk vieną lašelį to gėrimo; tuojau jų 
rankos ir pirštai subyrės į tūkstantį kąsnelių. 

Bet jūros karalaitei nieko nereikėjo daryti: pamatę tvis- 
kantį kaip žvaigždę jos rankoje skaidrų gėrimą, polipai patys 
nuo jos baimingai sukosi. Greit ir be jokių kliūčių perplaukė 
ji Mišką, pelkes ir ūžiantį verpetą. 

Štai jau pasirodė tėvo rūmai; šokių salės žiburiai buvo už- 
gesę, visi kietai miegojo. Bet ji nebedrįso pas namiškius eiti, 
buvo be žado ir turėjo amžinai juos palikti. Skausmas suspau- 
dė jai širdį. Ji nuslinko patylomis į daržą, nuraškė po gėlelę 
iš kiekvienos seserų lysės, nusiuntė tėvų namams tūkstantį pa- 
bučiavimų ranka ir iškilo į tamsiai mėlynos jūros paviršių. 

Dar nebuvo išaušę, kai ji priplaukė princo pilį ir atsisėdo 
ant puikiųjų marmuro laiptų Mėnuo skaisčiai švietė. Ji išgėrė 
raganos vaistą, ir lyg aštriausias kalavijas pervėrė visą jos 
kūną. Ji neteko sąmonės ir parvirto kaip negyva. 

Tik saulės spinduliai palietė žemę, ji atbudo; visame kūne 
jautė didelį sopulį; šaly jos stovėjo gražusis princas ir žiūrėjo 
į ją savo juodomis kaip naktis akimis; ji susidrovėjusi nuleido 

akis ir nustebusi pamatė, kad uodegos vietoje atsiradusios dvi 
gražiausios kojytės. Bet ji buvo nuoga ir apsidengė savo ilgais 
tankiais plaukais. Princas jos paklausė, kaip čia pateko, o ji 
tik pažvelgė savo tamsiai žydromis akimis, nes kalbėti juk ne- 
galėjo. Tada princas paėmė ją už rankos ir nusivedė į pilį. 
Raganos tiesa buvo sakyta: einant karalaitei taip diegė kojas, 
lyg jas būtų kas raižęs adatomis ir peiliais, bet ji kantriai 
kentė. Lengva kaip plunksna, ėjo ji kartu su princu, ir jis, kaip 
ir visi kiti, stebėjosi jos neregėtai dailia eisena. 

Karalaitę aptaisė brangiais šilkų drabužiais, ir ji tapo pirma 
pilies gražuole, bet buvo be žado, negalėjo nei kalbėti, nei 
giedoti. Atėjo prieš princą ir jo tėvus išpuoštos šilkais ir auksu 
vergės ir ėmė dainuoti. Ypač viena jų gražiai dainavo, ir jai 
princas plojo delnais. Karalaitė nuliūdo, nes ji žinojo, kad 
pirma mokėjo daug gražiau už jas visas dainuoti, ir tarė sau: 
„O, kad jis žinotų, jog aš dėl jo atidaviau savo balsą!“ 

Padainavusios vergės ėmė šokti su muzika. Čia ir nėrovė 
ištiesė savo baltas, dailias rankas, atsistojo ant pirštų galų ir 
ėmė suktis po salę. Taip nuostabiai šokant niekas dar nebuvo 
matęs. Kiekvienas judesys didino jos gražumą, jos akys dau- 
giau sakė širdžiai negu visų vergių dainos. 

Visi labai gražėjosi, bet visų labiausiai princas; tas ją pra- 
minė savo radviliuke. Ir ji vis šoko ir šoko; nors kiekvieną 
kartą, kai jos koja siekė žemę, jai buvo taip skaudu, lyg eitų 
per aštriausius peilius. Princas pasakė, kad ji visados pas jį 
liks, ir jai buvo leista miegoti prieš jo kambario duris ant ak- 
somo pagalvio. 

Jis liepė pasiūti jai vyriškus drabužius, kad galėtų raita su 
juo jodinėti. Jie jodinėjo po kvepiančius miškus, kur medžių 
šakose giedojo paukšteliai, o žalios šakelės braukė jai per pe- 
čius; kartu laipiojo į aukštus kalnus, ir nors iš jos kojų bėgo 
kraujas taip labai, jog visi tą matė, bet ji juokėsi ir su 
džiaugsmu sekė paskui princą ten, kur po jais plaukė debesiai 
lyg pulkai paukščių į svetimus kraštus. 

Naktimis, kada visa pilis miegodavo, ji išeidavo ant pla- 
čiųjų Marmuro laiptų, lipdavo žemyn ir leisdavo savo žaizdo- 
tas kojas į šaltą jūros vandenį, kuris jas gaivindavo ir malšin- 

davo sopulius; tada ji minėdavo savo artimuosius, paliktus 
jūros dugne. 

Kartą naktį, susikabinusios rankomis, plaukė pro šalį jos 
seserys ir dainavo liūdną dainą. Karalaitė pamojo joms, sese- 
rys ją pažino ir papasakojo, kaip visi jos pasigedę gailėjo. Kitą 
naktį seserys vėl atplaukė pas ją, o kartą iš tolo ji matė net 
savo senelę, kuri jau daug daug metų nesirodė ant vandens 
paviršiaus, ir patį jūros karalių su karūna ant galvos; jie 
tiesė į ją rankas, bet nedrįso plaukti taip arti prie žemės kaip 
seserys. 

Kiekvieną dieną karalaitė darėsi princui artimesnė, bet jis 
žiūrėjo į ją kaip į gerą, meilų vaiką ir jos vesti visai nemanė. 
O norėdama gauti nemirtingąją vėlę, ji turėjo tapti jo pačia 
arba pavirsti jūros puta, jam vedus kitą. 

„Ar tu myli mane labiausiai už viską?“ — rodos, klausė jū- 
ros karalaitės akys, kai jis, paėmęs ją už rankų, bučiavo į 
kaktą. 

— Taip, tu man labai maloni, — sakė princas,— tu turi ge- 
rą širdį; tu esi daugiausia man atsidavusi ir panaši į vieną jau- 
ną mergaitę, kurią kartą mačiau ir daugiau greičiausiai nebe- 
regėsiu. Plaukiau sykį laivu, laivas sudužo, vilnys išmetė ma- 
ne ant kranto arti gražios bažnyčios, kur tarnauja dievui jau- 
nos mergaitės; pati jaunoji rado mane ant kranto ir išgelbėjo 
man. gyvybę; aš ją Mačiau tik du kartus ir ją vieną tegalėčiau 
mylėti. Bet tū panaši į ją ir beveik man ją išstūmei iš širdies. 
Ji užsidarė nuo šio pasaulio už storų vienuolyno sienų, bet 
gerasis dangus man atsiuntė tave, ir mes niekados nesiskirsime. 

„A, jis nežino, kad aš jam išgelbėjau gyvybę! — galvojo 
nėrovė.— Aš jį išnešiau iš jūros bangų ir paguldžiau ant kran- 
to, kur stovi miške vienuolynas. Pati pasislėpiau jūros putose 
ir žiūrėjau, ar ateis žmonės jo gelbėti. Tada mačiau tą gražią- 
ją mergaitę, kurią jis myli labiau už mane.— Ir karalaitė sun- 
kiai atsiduso — verkti ji nemokėjo.— Bet ta mergaitė yra už- 
sidariusi vienuolyne, ir jis jos daugiau niekur nebesusitiks. O 
aš gyvenu prie jo ir jį matau kiekvieną dieną, galiu juo rū- 
pintis, galiu mylėti, galiu jam atiduoti visą savo gyvenimą.“ 

Bet štai ėmė žmonės kalbėti, kad princas veda kito kara- 
liaus gražią dukterį, kad jis rengia laivą plaukti į tą kraštą ir 
ima daug palydovų. Jis sakantisis keliaujantis apžiūrėti to ka- 
raliaus žemės, bet iš tikrųjų norintis pamatyti jo dukterį. Gir- 
dėdama tas kalbas, nėrovė kraipė galvą ir sau šypsojo: juk ji 
geriau žinojo visas princo mintis. 

— Aš turiu vykti, — tarė jis jai — aš turiu vykti pažiūrėti 
gražiosios princesės, nes to nori mano tėvai; bet jie manęs ne- 
vers jos vesti. Aš negaliu jos mylėti. Ji nepanaši į tą nuosta- 
biąją vienuolyno mergaitę, į kurią panaši tu. Jei man teks 
kada vesti, tai aš imsiu tik tave, mano bežade gražuole kal- 
bančiomis akimis! | 

Ir jis bučiavo jos raudonas lūpas, glostė ilgus plaukus ir 
glaudė savo galvą prie jos krūtinės, kurioje mušė širdis, trokš- 
tanti žmogaus laimės ir nemirtingos vėlės. 

— Juk tu nebijai vandens, mano vaikeli? — klausė jis, kai 
jie stovėjo ant didelio laivo dangčio, kuris juos turėjo nešti 
į to karaliaus kraštą. Ir jis jai pasakojo apie audras, apie nuo- 
stabias jūros žuvis ir apie viską, ką narai mato jūros dug- 
ne; ji klausė pasakojant šypsodama: juk ji geriau žinojo, kas 
ten yra. 

Mėnesienoj, kada visi laive sumigo, išskyrus vairininką, ji 
atsisėdo ant laivo galo ir ėmė žiūrėti žemyn į skaidrų vandenį. 
Ji matė savo tėvo rūmus; ant stogo stovėjo senelė su sidabro 
karūna ant galvos ir žiūrėjo į laivo apačią. Bet štai ir jos se- 
serys išplaukė į paviršių; jos žiūrėjo į ją nuliūdusios ir grąžė 
savo baltas rankas. Ji linktelėjo joms galvą, nusišypsojo ir 
norėjo apsakyti, kaip jai gera, kokia ji laiminga, bet čia pa- 
sirodė matrosas, ir seserys panėrė į gilumą. Matrosas manė, kad 
tas baltumas, kur plaukė ant vandens, buvo tik jūros puta. 

Kitą dieną laivas įplaukė į puikios sostinės uostą. Visais 
varpais skambino; nuo visų aukštųjų bokštų sklido trimitų 
balsai, o kareiviai, kurie turėjo patikti princą, buvo sustoję 
į eiles su plevėsuojančiomis vėliavomis ir žibančiais durtuvais. 
Kiekvieną dieną buvo daromos naujos iškilmės; pokyliai ir 
koncertai ėjo paskui vienas kitą, bet princesės dar nebuvo 

mieste. Ji mokėsi toli vienuolyne, kur jai buvo diegiamos vi- 
sos karališkos dorybės. Galop ji parvyko. 

Jūros karalaitė nekantriai laukė jos pasirodant ir, kai pa- 
matė, tikrai turėjo pripažinti, kad meilesnės ir gražesnės mer- 
gaitės niekados nebuvo mačiusi. Veidas buvo skaistus, iš ilgų 
tamsių blakstienų žibėjo tamsiai mėlynos geros akys. 

— Tai tu, — sušuko princas,— tai tu mane išgelbėjai, kai aš 
pusgyvis gulėjau ant kranto! 

Ir savo žadėtąją prispaudė prie širdies. 

— O, koks aš laimingas! — sakė jis jūros karalaitei— Da- 
bar įvyko, apie ką aš net svajoti Nedrįsau. Žinau, kad tu džiau- 
giesi mano laime, nes tu labiausiai mane myli. 

Nėrovė bučiavo jo rankas, ir jai rodėsi, kad plyšta iš skaus- 
mo jos širdis. Juk pirmą po vestuvių rytą ji turi Mirti ir pavirs- 
ti jūros puta! 

Vėl ėmė skambinti varpais, pasiuntiniai lakstyti po gatves 
ir skelbti apie princo vestuves. Jaunikis ir jaunoji padavė 
viens antram rankas, ir vyskupas juos palaimino. Nėrovė sto- 
vėjo išpuošta šilkais ir auksu ir laikė jaunosios šleifą, bet au- 
sys negirdėjo iškilmingos muzikos, akys nematė puikiosios ce- 
remonijos; ji galvojo apie ateinančią mirtį ir apie tai, ko nu- 
stojo šiam pasauly. 

Tą patį vakarą jaunieji turėjo grįžti laivu į tėvynę. Armo- 
tos griovė, vėliavos plevėsavo, o ant laivo dangčio jiems bu- 
vo padaryta palapinė iš aukso ir purpuro. 

Vėjas išpūtė bures, ir laivas lyg žuvėdra ėmė skristi ban- 
gomis. 

Sutemus buvo pridegta daugybė spalvotų žiburių; matrosai 
ėmė smagiai šokti ant dangčio. Nėrovė atsiminė tą vakarą, ka- 
da pirmą kartą buvo išplaukusi ant jūros paviršiaus ir mačiu- 
si tokią pat iškilmę ir linksmybę, ir taip pat pradėjo šokti. Ji 
lakstė po dangtį tartum kregždė, vaikoma vanago, ir iš visų 
pusių ėjo pagyrimai: niekados taip nuostabiai ji nešoko. Tiesa, 
jos gležnas kojas tartum peiliai raižė, bet jokio sopulio nejautė: 
širdies skausmas buvo daug didesnis. Ji žinojo, kad mato pas- 
kutinį kartą princą, dėl kurio ji pametė tėvo namus ir visus 
artimuosius, neteko gražiojo savo balso ir kas dieną baisiau- 

sias kentėjo kančias, o jis jų nei matyti nemato. Paskutinį 
kartą ji kvėpavo su juo tuo pačiu oru, žiūrėjo į mėlyną jūrą 
ir žvaigždėtą dangų. Dabar jos laukia amžinoji naktis, be 
minčių ir be sapnų, nes ji neturi vėlės ir niekados ne- 
turės. 

Šokiai ir muzika užsitraukė labai ilgai. Nėrovė šoko ir juo- 
kėsi, bet širdy turėjo mirties skausmą. Galop jaunieji nuėjo į 
savo palapinę. 

Laive viskas nutilo, visi sumigę ilsėjosi, vienas vairininkas 
savo vietoj budėjo. Jaunoji jūros karalaitė pasirėmė savo bal- 
tomis rankomis ant laivo krašto ir žiūrėjo į rytus, kur turėjo 
pasirodyti saulė. Ji žinojo, kad jos pirmas spindulys jai at- 
ims gyvybę. Staiga iš jūros gilumos iškilo jos seserys, jos buvo 
taip pat išblyškusios kaip ir ji; vėjas nebesklaidė ore jų ilgų- 
jų plaukų — jie buvo nukirpti. 

— Mes atidavėm juos raganai, gelbėdamos tave nuo mirties. 
Ji davė mums peilį — štai jis! Žiūrėk, koks aštrus! Prieš sau- 
lės tekėjimą turi juo perdurti princo širdį, ir, kai šiltas jo 
kraujas apšlakstys tavo kojas, jos vėl suaugs į žuvies uodegą, 
tu vėl tapsi nėrove, sugrįši pas Mus į dugną ir išgyvensi savo 
tris šimtus metų, ligi pavirsi balta puta ant jūros paviršiaus. 
Tik skubink! Vienas iš jūsų turi, ligi saulė patekės, mirti. 
Geroji senelė vis gaili tavęs, nuslinko jos žili plaukai iš siel- 
varto, kaip žuvo mūsų nuo raganos žirklių. Nužudyk princą ir 
grįžk pas mus! Tik skubink! Ar matai raudoną juostą aure ten, 
dangaus pakrašty? Per kelias minutes pasirodys saulė, ir tavęs 
nebebus! | 

Seserys sunkiai atsiduso ir išnyko vandeny. 

Jūros karalaitė atitraukė purpuro divaną, užtiestą ant pala- 
pinės durų, ir pamatė gražųjį princą. Ji pasilenkė ant jo, pa- 
bučiavo i kaktą, pažvelgė į dangų, paraudusį nuo aušros švie- 
sos, pažiūrėjo į Žžibantį peilį ir vėl nukreipė akis į princą; jis 
ir per sapną minėjo savo jaunos pačios vardą — dabar ji viena 
buvo jo galvoj. Ir ranka, laikiusi peilį, sudrebėjo. Švyst ir nu- 
tėškė jį toli nuo savęs į paraudusias nuo ryto šviesos bangas; 
ir ten, kur jis nukrito, rodos, iš vandens ištiško kraujo lašai. 
Dar kartą gęstančiomis akimis pažvelgė karalaitė į princą, pas- 

kui šoko nuo laivo į jūrą ir tuojau pajuto savo kūną leidžian- 
tis puta. 

Štai iš jūros pakilo saulė; šilti jos spinduliai nušvietė šaltą 
jūros putą, bet karalaitė nejautė mirties. Ji matė karštąją sau- 
le ir kažkokias keistas skaidrias esybes, kurios šimtais sukosi 
ties ja; pro jas ji galėjo matyti baltas laivo bures ir rausvus 
debesėlius. Balsai jų skambėjo lyg muzika, bet tokia tyli, jog 
jokios Žmogaus ausys negalėjo jos girdėti, kaip jokios žmo- 
gaus akys negalėjo jų pačių matyti; jos neturėjo sparnų, bet 
laikėsi ore savo lengvumu. | 

Nėrovė dabar pastebėjo, kad ir jos toks pat kūnas kaip 
jų ir kad vis labiau ir labiau skiriasi nuo jūros putų. 

— Kur aš einu? — paklausė kildama į orą, ir jos balsas, kaip 
ir anų esvbių, skambėjo tartum nuostabiausia muzika, su kuria 
negali lygintis jokie žemės garsai. 

— Pas oro dukteris — atsakė lengvosios esybės.— Nėrovės 
neturi nemirtingos vėlės ir gali ją įgyti tik per Žmogaus mei- 
le. Joms amžiną gyvenimą gali duoti kiti. Oro dukterys irgi 
neturi nemirtingosios vėlės, bet ją gali užsitarnauti gerais dar- 
bais. Mes skrendame į šiltuosius kraštus, kur Žmonės žūva nuo 
troškaus, sugedusio oro, ir jį ten vėsiname. Mes skleidžiame 
ore gėlių kvapą, gydome ir džiuginame žmones. Darydamos 
per tris šimtus metų gerus darbus, mes gaunam nemirtingąją 
vėlę ir džiaugiamės amžinąja laime kartu su žmonėmis. Tu, 
vargše, visa širdžia troškai to, ko trokštame ir mes; tu ken- 
tėjai ir vargai. Tu dabar iškilai į oro dvasių pasaulį ir gali 
pati gerais darbais laimėti nemirtingąją vėlę. 

Jūros karalaitė pakėlė nušvitusį savo veidą į saulę, ir jos 
akys pirmą kartą pritvino ašarų. 

Visi laivo žmonės vėl sukilo ir sujudo. Ji matė princą su 
savo pačia ieškant jos visur; nuliūdę jie žiūrėjo į siūbuojan- 
čias putas, lyg jausdami, kad ji bus įšokusi į bangas. Ir tada 
nematant pabučiavo ji princesės kaktą, nusišypsojo princui ir 
kartu su kitais oro vaikais nulėkė ant rausvo debesėlio, plau- 
kiančio padange. 

— Per tris šimtus metų mes nueisim į dangaus karalystę! 

— O gal ir dar greičiau, — tarstelėjo viena oro duktė— Ne- 
matomos mes skrendame į žmonių namus, kur yra vaikų, ir 
už kiekvieną dieną, kada randame vaiką, džiuginantį savo tė- 
vus ir mokantį atlyginti jiems už jų rūpesčius, viešpats trum- 
pina. mūsų mėginimo laiką. Vaikas nežino, kada mes įlekiame 
į kambarį; bet kada mes, džiaugdamosi juo, galim nusišypso- 
ti, mums numetami vieneri to laiko metai; bet jei randame 
negerą vaiką, tai turime lieti sielvarto ašaras, ir kiekviena 
ašara: prideda prie mūsų mėginimo dar vieną dieną. 


TURINYS 


Sraigė ir radastas „L... 4akaaa nau a atna ananasai ia esa aaa 
Kiauliaganis |||„„„(„.ubkbauauananaaaoaan danna ana sausa a eo ie ia aa ais 

Jonas Kvailys: | Gicisėskk vės ks kak k k ks k i iusi Lisas 14 
Piemenėlė ir kaminkrėtys 17 
Mandens: lašūš:  sisiks tus V A  a v 22 
Tikra tieša. Gals tsesdik kits nika ky O i i Kaas a 24 
Diašūs cino- kareivis Littisi iusi sk k a K i k i 26 
Penki iš vienos ankšties ........ee...hkhkhi)-o)) TTT 31 
Sidabrinis šilingas „(kl l44hku-kunako)o La a S Sa ii 34 
Ką seniukas padarys — vis bus gerai! 38 
Karalaitė ant žirnio ............--..| o) Pa Ls i as i 43 
Ramunė «.... I iai Balsis ks Sa aso k a e a k a a a 44 
Grambuolys sausos arasijos Kaas Ii ar ira ASS i aa a a a S 48 
Daržininkas ir ponai .„.......|.-. Liana M TT 56 
Paukščiai. | biski i iki sia ia adis PG Ka nn ad 63 
Takštincėla: „Žisis sans e as i a r o a a d 69 
Puikioji adata“ Giurikis ni sk ku d a i TTT 78 
Nelabas.. berniūkštis. uastisu insk kinsšu ss Kas a Vas 82 
Eclūtė. L ikksta kinui S Lk a L a ės PTS š 84 
Skraidantį: /skryala" side k ukesu i a e a i a a a 92 
Klausas. ir Klauselis Lust ksktekime vita sa e k E ka sa 98 
Nuo: tvirtovės DYNMO usi kekiukss es akiniai Kao a a i 109 
Seimėdžio: Močiutė: sut ku kinai ini i S i 2. 110 
Einai| Gišsk kai ikistts Para A al VA i i L S a 118 
Vaikų pleškesys ||. kk-l-l4i)o)) iai S . AS 122 
Coliūkė | Ašdks ti in air S S dine EISS a S ei a a ia is 124 
Rožė nuo Homero kapo „La aLLaa aka a aa aaa aaa aaa aaa aa aaa, 136 


307 


GUŽa“ | kkskikssk a 


Drugys „„„aa4aaeuasaoos 
Laukinės gulbės |... 
Skiltuvas - į uukusskuovais 


Idutės gėlės ............ 


Senasis gatvės žibintas 
Sriuba iš dešros lazdelės 


Mergaitė su degtukais 


Sniego senis |... .-.) 
Metų istorija .......... 
Olė Lukojė L... 
Dagilio laimė TS 
Bjaurusis ančiukas .... 


Senieji namai ........ 


204 400404 04 404404 04)4)ų404)04)04u44)4)0404L 4044. 444 odų a oo aa. od 0ŲB LSL 0eis 


Kaip vėtra sumaišė iškabas ..........uk.||.)..-) I a i a 


/ 
Sniego karalienė ...... 


Jūros karalaitė ..... 54 


VIDUTINIAM MOKYKLINIAM. AMZ2!UI 


Iaunc XpucrTuau AunAepcen 

AĄHKHE AEBEAĄH 

Cka3kH 

Ha AHWTOBCKOM A£35IKe 

IMlepenen KDo3ac BaAnbuunKOoHHuCc 
ManiocTpupoBaAa HMpena KaBunnsBeKne 
Cepua «Cka3kh MHpa» 


HaxaTeAbcTB0 «Bara», 232609, BuncKHioc, np. AeHuHna 50 


„HB Ne 3234 


H. K. Andersenas 
LAUKINĖS GULBĖS 
Pasakos 


Redaktorė A. Adomavičiūtė 

Men. redaktorius S: Chlebinskas 
Techn. redaktorė D. Andriukonienė 
Korektorė V. Pažėrienė 


Duota rinkti 1983.05.12. Pasirašyta spaudai 1983.12.29. Formatas 60 X90!/16. 
Popierius ofsetihis Nr. 1. Garnitūra ,„Baltika“, 10 punktų. Ofsetinė spau- 
da. 19,5 sąl. sp. 1. 40,5 sąl. sp. atsp. 17 apsk. leid. 1. Tiražas 45 000 egz. 
Užsakymas 2716. 

Kaina 85 kp 


Leidykla ,„Vaga“, 232600, Vilnius, Lenino pr. 50 
Spaudė Motiejaus Šumausko spaustuvė, 232600, Vilnius, A. Strazdelio I 


Andersenas H. K. 


An22 Laukinės gulbės: Pasakos. Vid. mokykl. amž. / Vertė 
J. Balčikonis; Iliustr. I. Žviliuvienė— V.: Vaga, 1984— 

308 p., iliustr.— (Pasaulio pasakos). 
Danų literatūros klasiko populiariausių pasakų knyga. Gėrio, grožio skie- 


pijimas, sugestyvus, poetiškai pasakojimas, patraukli intriga daro didžiojo pasa- 
kininko kūrybą nesenstančią Ir gyvą viuniu Jaikais, 


4803020000—316 291 83 BBK 84.4Dan 


M852(08)—84 U(Danų) 


